
Nota autorului 


Această carte este rezultatul colaborării dintre doi oameni, 
un psiholog şi un autor de texte ştiinţifice. Am început să dis- 
cutăm cu regularitate asupra subiectului - experţi de top şi 
„exercițiul metodic“ - cu mai bine de un deceniu în urmă şi 
am început să lucrăm serios la carte acum mai bine de cinci 
ani. În acest răstimp, cartea s-a alcătuit într-un permanent 
schimb reciproc de idei, până într-atât încât acum este dificil 
chiar şi pentru noi să spunem cu exactitate cui i se datorează 
fiecare fragment din ea. Ceea ce ştim este că a ieşit o carte 
mult mai bună - şi diferită - de ceea ce oricare dintre noi ar fi 
realizat de unul singur. 

Totuşi, în vreme ce cartea este o colaborare, povestea pe 
care o deapănă este scrisă de numai unul dintre noi (Ericsson), 
care şi-a petrecut viaţa de adult studiind secretele celor capa- 
bili de performanţe extraordinare. Prin urmare, am ales să 
scriem cartea din punctul său de vedere, și acel „eu“ din text 
trebuie înţeles ca referindu-se la el. Cu toate acestea, cartea 
este efortul nostru comun de a trata această temă excepțional 
de importantă şi implicațiile sale. 


Anders Ericsson 


Robert Pool 
octombrie 2015 

Introducere: 
talentul nativ 


DE CE SUNT UNII OAMENI uimitor de buni în ceea ce fac? 
Oriunde te-ai uita, de la competiţiile sportive şi reprezentațiile 
muzicale până la știință, medicină și afaceri, se pare că întot- 
deauna există câteva specimene excepţionale, care ne uimesc 
prin ceea ce pot să facă şi prin cât de bine o fac. Şi atunci când 
avem în faţă o astfel de persoană excepţională, suntem în 
mod firesc tentaţi să tragem concluzia că acea persoană s-a 
născut cu un dram de ceva în plus. „Este atât de talentat”, 
spunem noi, sau „Are într-adevăr un dar aparte”. 

Dar aşa stau lucrurile în realitate? Mai bine de treizeci de 
ani i-am studiat pe aceşti oameni, indivizii speciali care ies în 
evidenţă ca experți în domeniile lor - sportivi, muzicieni, 
șahişti, doctori, comercianţi, profesori și alții. Am cercetat în 
profunzime ceea ce fac şi cum fac. I-am observat, le-am luat 
interviuri și i-am testat. Am explorat psihologia, fiziologia şi 
neuroanatomia acestor oameni extraordinari. Şi, cu timpul, 
am ajuns să înţeleg că, da, acești oameni au, într-adevăr, un 
dar extraordinar, care se află în miezul capacităților lor. Dar 
nu este darul pe care, de regulă, și-l reprezintă oamenii, ci este 
unul mai puternic decât ne imaginăm. Aspectul cel mai 
important este că vorbim despre un dar cu care ne naștem toți 
şi de care, dacă optăm pentru abordarea corectă, putem să 


profităm cu toții. 

Lecţia auzului perfect” 


Ne aflăm în anul 1763 şi tânărul Wolfgang Amadeus Mozart 
este pe cale să pornească într-un turneu prin Europa, care va 
însemna începutul legendei Mozart. În vârstă de numai șapte 
ani și abia reuşind să privească peste un clavecin, captivează 
auditoriul din Salzburg, orașul său natal, prin dibăcia cu care 
cântă la vioară și la diferite instrumente cu clape. Interpretează 
cu o lejeritate ce părea imposibil de crezut la un copil atât de mic. 
Dar Mozart mai scoate din mânecă şi altă scamatorie, încă şi 
mai surprinzătoare pentru oamenii din vremea lui. Știm despre 
acest talent deoarece a fost descris într-o depeşă despre micul 
Mozairt!, scrisă cu răsuflarea tăiată şi publicată într-un ziar din 
Augsburg, orașul natal al tatălui lui Mozart, la scurt timp după 
ce Wolfgang și familia sa au plecat din Salzburg în turneu. 

Autorul depeşei relata că, atunci când micul Mozart auzea 
o notă cântată de un instrument muzical - orice notă -, putea 
să identifice imediat exact ce notă era: La diez în a doua octavă 
de după Do central, poate, sau M: bemol de sub Do central. 
Mozart putea să facă asta chiar dacă era în altă încăpere şi nu 
putea să vadă instrumentul care a emis nota şi putea să o facă 
nu numai pentru vioară şi pian, ci pentru orice instrument ar fi 
auzit - iar tatăl lui Mozart, în calitate de compozitor și profesor 
de muzică, avea la el acasă aproape orice instrument muzical 
imaginabil. Și nu era vorba numai despre instrumentele muzi- 
cale. Băiatul putea să identifice notele produse de orice obiect 
suficient de muzical - un ceas deşteptător, un dangăt de clopot, 
un hapciu stârnit de un strănut. Era o abilitate cu care 


* În original, perfect pitch; în traducere literală, „tonalitate perfectă”. În limba română, 
expresia consacrată este „auz perfect” sau „ureche (muzicală) absolută”, fiind vorba despre 
capacitatea (rară) a unor indivizi de a identifica spontan tonalitatea oricărui sunet, nu neapărat 
produs de un instrument muzical (n.t.). 

majoritatea muzicienilor din acea vreme, chiar şi cei mai 
experimentați, nu se puteau lăuda şi, chiar mai mult decât 
îndemânarea lui Mozart pe clape sau la vioară, părea să fie un 
exemplu al acelor înzestrări misterioase cu care se născuse 
acest copil-minune. 

Desigur, în prezent acea abilitate nu mai este atât de mis- 
terioasă pentru noi. Faţă de acum 250 de ani, știm despre ea 
multe lucruri în plus și majoritatea oamenilor din zilele noas- 
tre măcar au auzit despre ea. Termenul tehnic este „auz abso- 
lut”, deşi fenomenul este mai bine cunoscut drept „auz 
perfect” şi este excepţional de rar - se întâlneşte la numai un 
ins din 10 000 de oameni? În comparaţie cu noi, ceilalţi, este 
mult mai puțin rar printre muzicienii de clasă mondială, insă 
chiar şi în rândul virtuozilor nu este nici pe departe ceva natu- 
ral: se crede că Beethoven avea auz absolut; Brahms nu-l avea. 
Vladimir Horowitz îl avea; Igor Stravinsky nu-l avea. Frank 
Sinatra îl avea; Miles Davis nu-l avea. 

S-ar părea, pe scurt, că este un exemplu perfect de talent 
nativ cu care puţini indivizi norocoşi s-au născut, pe când 
majoritatea oamenilor nu-l au. Într-adevăr, așa a crezut mai 
toată lumea în ultimii cel puţin 200 de ani. Dar, în ultimele 
câteva decenii, a apărut o înţelegere foarte diferită a auzului 
perfect, una care indică o viziune la fel de diferită despre genul 
de daruri pe care le are de oferit viaţa. 

Primul indiciu a apărut odată cu observaţia faptului că 
puţinii oamenii care primiseră acest „dar” au avut parte, de 
asemenea, de un anume gen de educaţie muzicală la o vârstă 
fragedă. În special, numeroase cercetări au arătat că aproape 
toţi indivizii cu auz perfect au început educaţia muzicală foar- 
te devreme - în general, în jurul vârstei de trei până la cinci 
ani.3 Dar dacă auzul perfect este o abilitate nativă, ceva cu care 
te naşti sau nu, atunci nu ar conta dacă primeşti o educaţie 

muzicală în copilărie. Tot ceea ce ar conta este să primeşti sufi- 
cientă educaţie muzicală - la orice vârstă -, ca să înveţi denu- 
mirile notelor muzicale. 

Următorul indiciu a apărut când cercetătorii au remarcat că 
auzul perfect este mult mai des întâlnit printre oamenii care 
vorbesc o limbă tonală, precum mandarina, vietnameza și alte 
limbi asiatice, în care sensul cuvintelor depinde de tonalitatea 
lor. Dacă auzul perfect este, într-adevăr, un dar nativ, atunci 
singurul mod în care legătura cu limbile tonale ar avea sens ar 
presupune o mai mare probabilitate ca indivizii de sorginte 
asiatică să posede gene pentru auz perfect în comparație cu 
oamenii ai căror strămoși provin din alte părți, precum Europa 
sau Africa. Dar acest fenomen este ușor de testat. Se recrutează 
un număr de indivizi de origine asiatică și care au crescut vor- 
bind engleza sau altă limbă tonală şi se constată dacă este mai 
probabil ca ei să posede auz perfect. S-a efectuat această cer- 
cetare și a reieşit că nu este mai probabil ca indivizii care provin 
din Asia şi care nu cresc vorbind o limbă tonală să posede auz 
perfect în comparație cu indivizii de alte origini etnice.4+ Aşadar, 
nu moștenirea genetică asiatică, ci învăţarea unei limbi tonale 
face să crească probabilitatea de a atinge un auz perfect. 

Până acum câţiva ani, cam asta era ceea ce știam: se credea 
că studiul muzicii în copilărie este esenţial pentru a poseda un 
auz perfect şi că a creşte vorbind o limbă tonală îţi sporeşte 
şansele de a avea un auz perfect. Savanţii nu puteau să spună 
cu certitudine dacă auzul perfect era un talent nativ, dar ştiau 
că, dacă era un dar, era unul care apărea numai printre acei 
oameni care primiseră în copilărie un oarecare antrenament de 
percepţie a tonalității. Cu alte cuvinte, trebuia să fie un talent 
de tipul „il foloseşti sau îl pierzi”. Chiar şi norocoşii care se 
nasc cu darul auzului perfect trebuie să facă ceva - în special, 

un anume gen de educaţie muzicală în copilărie - ca să-l 
dezvolte.s 

Acum ştim că lucrurile nu stau aşa. Adevărata natură a 
auzului perfect a fost dezvăluită în 2014, graţie unui frumos 
experiment, efectuat la Ichionkai Music School din Tokyo şi 
relatat în revista ştiinţifică Psychology of Music.5 Psihologul 
japonez Ayako Sakakibara a recrutat douăzeci şi patru de copii 
cu vârste cuprinse între doi şi şase ani şi i-a pus să urmeze un 
curs de o lună, menit să-i înveţe să identifice, numai după 
sunet, diferite acorduri cântate la pian. Toate acordurile erau 
in game majore, alcătuite din trei note, cum ar fi un acord în 
Do major, având la bază Do central, peste care erau suprapuse 
notele Mi şi Sol. Copiii făceau patru sau cinci şedinţe scurte în 
fiecare zi, fiecare durând numai câteva minute, şi fiecare copil 
a continuat exerciţiile până când putea să identifice toate cele 
paisprezece acorduri selectate de Sakakibara. Unii copii au ter- 
minat cursul în mai puţin de un an, pe când alţii au avut nevoie 
de un an şi jumătate. Pe urmă, după ce un copil a învăţat să 
identifice acele paisprezece acorduri, Sakakibara l-a testat să 
vadă dacă putea să indice corect notele individuale. După par- 
curgerea ciclului de exerciţii, fiecare copil dintre cei selectați 
își dezvoltase un auz perfect și putea să identifice notele indi- 
viduale cântate la pian. 

Este un rezultat uluitor. În vreme ce, în condiţii normale, 
numai un ins din 10 000 dezvoltă un auz perfect, toți elevii lui 
Sakakibara au făcut acest lucru. Implicaţia clară este că auzul 
perfect, departe de a fi un talent dăruit numai câtorva norocoşi, 
este o abilitate pe care și-o poate dezvolta aproape oricine, dacă 
dispune de un mediu şi de un antrenament adecvate. Studiul 
a rescris total înţelegerea noastră cu privire la auzul perfect. 

Aşadar, ce-i de spus despre auzul perfect al lui Mozart? O 
scurtă investigaţie a mediului său familial ne dă o idee destul 

de bună despre ceea ce s-a întâmplat. Tatăl lui Wolfgang, 
Leopold Mozart, era un violonist și un compozitor de talent 
mediu, care nu s-a bucurat niciodată de nivelul de succes pe 
care şi l-a dorit, aşa că s-a apucat să facă din copiii săi genul de 
muzicieni aşa cum a vrut mereu să fie şi el. A început cu sora 
mai mare a lui Mozart, Maria Anna, despre care contempora- 
nii relatau că, la unsprezece ani, cânta la pian și la clavecin ca 
muzicienii profesionişti în toată firea.8 Bătrânul Mozart - care 
a scris primul manual de educaţie muzicală pentru copii - a 
început să lucreze cu Wolfgang la o vârstă şi mai fragedă decât 
cea la care începuse să o pregătească pe Maria Anna. Când 
Wolfgang avea patru ani, tatăl său lucra cu el tot timpul - la 
vioară, pe claviaturi și încă altele.? Deşi nu știm cu exactitate 
ce fel de exerciţii folosea tatăl lui Mozart ca să-l educe pe fiul 
său, ştim că la vârsta de şase sau şapte ani el exersase mult mai 
intens și mai îndelung decât cele două duzini de copii care 
şi-au dezvoltat un auz perfect la cursul lui Sakakibara. Așadar, 
privind retrospectiv, nu ar trebui să fie nimic surprinzător legat 
de dezvoltarea auzului perfect al lui Mozart. 

Așadar, avea la şapte ani micuțul Mozart un dar al auzului 
perfect? Da şi nu. S-a născut el cu o înzestrare genetică rară, 
care i-a îngăduit să identifice tonalitatea precisă a unei note 
cântate la pian sau a șuieratului unui ceainic? Tot ceea ce au 
aflat savanții despre auzul perfect ne spune că nu. Într-adevăr, 
dacă Mozart ar fi crescut într-o altă familie, unde nu ar fi venit 
în contact cu muzica - sau în suficient contact cu genul potrivit 
de ambianţă -, cu siguranţă nu şi-ar fi dezvoltat câtuși de puţin 
această abilitate. Cu toate acestea, Mozart a fost, într-ade- 
văr, inzestrat cu un dar, același dar cu care s-au născut copiii 
din studiul lui Sakakibara. Toţi au fost înzestrați cu un cre- 
ier atât de flexibil şi de adaptabil, încât putea, în urma unui 

antrenament adecvat, să dezvolte o capacitate care li se pare 
magică acelora dintre noi care nu sunt în posesia ei. 

Pe scurt, nu auzul perfect este darul, ci mai degrabă darul 
este capacitatea de a dezvolta un auz perfect - şi, pe cât putem 
spune, aproape oricine se naște cu acest dar. 

Este un fapt minunat și surprinzător. În decursul milioane- 
lor de ani de evoluţie care a condus până la oamenii moderni, 
este aproape sigur că nu a existat nicio presiune selectivă de 
natură să-i favorizeze pe oamenii care puteau să identifice, să 
zicem, notele precise pe care le cânta o pasăre. Și totuși iată-ne 
in prezent, capabili să dezvoltăm auzul perfect cu ajutorul 
unui regim de antrenament relativ simplu. 

Abia de curând au ajuns specialiștii în neuroştiinţe să 
înțeleagă de ce trebuie să existe un astfel de dar. Timp de 
decenii, savanții au crezut că ne naștem cu circuitele din creier 
in mare parte fixate şi că această reţea de circuite determină 
abilităţile noastre. Sau creierul tău a fost cablat pentru auz per- 
fect, sau nu a fost şi nu puteai face mare lucru ca să schimbi 
această situaţie. Poate că aveai nevoie de ceva exercițiu ca să 
îți dezvolți pe deplin acest talent înnăscut, iar dacă nu făcea: 
acest exerciţiu, era posibil ca auzul tău perfect să nu se dez- 
volte complet, dar convingerea generală era că niciun volum 
de exerciţii nu ţi-ar fi fost de folos dacă nu aveai de la început 
genele potrivite. 

Dar începând din anii 1990, cercetătorii în neuroștiințe au 
ajuns să își dea seama de faptul că un creier - chiar şi creierul 
adult - este mult mai adaptabil decât şi-au imaginat vreoda- 
tă oamenii și asta ne conferă un formidabil grad de control 
asupra lucrurilor pe care creierul este apt să le facă. În spe- 
cial, creierul reacţionează faţă de tipul potrivit de stimuli, 
reconfigurându-și circuitele în diferite chipuri. Se stabilesc 
noi conexiuni între neuroni, în timp ce conexiunile existente 

pot fi întărite ori slăbite și, în unele părţi ale creierului, este 
chiar posibil să crească noi neuroni. Această flexibilitate expli- 
că modul în care a fost posibil auzul perfect la subiecții din 
studiul lui Sakakibara, la fel ca în cazul lui Mozart: creierul 
lor a reacţionat față de educaţia muzicală dezvoltând anumite 
circuite care creau capacitatea auzului perfect. Încă nu putem 
stabili care sunt cu exactitate acele circuite şi nici nu putem 
spune cum arată sau ce fac în mod precis, dar ştim că ele trebu- 
ie să fie pe acolo - și mai știm că ele sunt produsul exerciţiului, 
nu al unei programări genetice înnăscute. 

În cazul auzului perfect, se pare că adaptabilitatea necesară 
a creierului se diminuează semnificativ când copilul depășește 
vârsta de şase ani, iar dacă recablarea necesară pentru auzul 
perfect nu s-a produs până atunci, nu va mai apărea niciodată. 
(Deşi, după cum vom vedea în Capitolul 8, există excepţii, iar 
acestea ne pot învăţa multe despre modul exact în care oame- 
nii profită de adaptabilitatea creierului.) Această pierdere face 
parte dintr-un fenomen mai larg - altfel spus, atât creierul, cât 
şi trupul sunt mai adaptabile la copiii mici decât la adulți, așa 
că există anumite abilităţi care se pot dezvolta sau care sunt 
mai ușor de format numai înainte de șase, doisprezece sau 
optsprezece ani. Totuși, atât creierul, cât şi corpul păstrează o 
mare parte din adaptabilitate la vârsta adultă și această adap- 
tabilitate le dă adulților, chiar şi persoanelor mai vârstnice, 
posibilitatea de a dezvolta o mare varietate de noi capacităţi 
cu ajutorul antrenamentului potrivit. 

Păstrând în minte acest adevăr, să revenim la întrebarea pe 
care am pus-o la început: de ce unii oameni sunt uimitor de 
buni în ceea ce fac? De-a lungul anilor în care i-am studiat pe 
experții din diferite domenii, am descoperit că toți îşi dezvoltă 
abilitățile într-un mod foarte asemănător cu exerciţiile elevilor 
lui Sakakibara - printr-un antrenament asiduu, care produce 

modificări ale creierului (şi uneori, în funcţie de abilităţi, în 
corp) ce le dau posibilitatea să facă nişte lucruri pe care 
altminteri nu le-ar putea face. Da, în unele cazuri, înzestrarea 
genetică face diferența, mai ales în domenii în care înălțimea 
sau alți factori fizici au importanţă. Unui bărbat cu gene pen- 
tru o înălțime de 1,52 metri îi va fi greu să devină jucător pro- 
fesionist de baschet, după cum unei femei de 1,83 metri îi va 
fi practic imposibil să aibă succes ca gimnastă de nivel 
internaţional.! Și, după cum vom discuta ulterior în carte, 
există alte modalităţi în care genele pot să influenţeze modul 
în care o persoană trebuie să exerseze asiduu şi corect. Dar 
mesajul clar al unor decenii de cercetări este că, indiferent ce 
rol poate să joace înzestrarea genetică în realizările oamenilor 
„dotaţi”, darul principal pe care îl au acești oameni este 
același cu talentul pe care îl avem cu toţii - adaptabilitatea 
creierului şi corpului omenesc, de care ei au profitat mai mult 
decât noi, ceilalți. 

Dacă discutaţi cu aceşti oameni extraordinari, veți desco- 
peri că toţi înțeleg acest fapt într-o măsură sau alta. Poate că 
nu le este cunoscut conceptul de flexibilitate cognitivă, însă 
rareori acceptă ideea că au ajuns pe culmi în domeniile lor 
pentru că au fost norocoşii câştigători ai unei loterii genetice. 
Ei știu de ce este nevoie ca să-ţi dezvolți abilitățile extraordi- 
nare pe care le posedă, fiindcă au avut această experienţă la 
prima mână. 

Una dintre mărturiile mele favorite legate de acest subiect 
îi aparţine lui Ray Allen, de zece ori selecționat în meciul 
All-Star Game al National Basket Association și cel mai mare 
aruncător de trei puncte din istoria acestei ligi. Cu niște ani în 
urmă, Jackie MacMullan, editorialistă la ESPN, a scris un arti- 
col despre Allen, pe când el se apropia de recordul aruncărilor 
de trei puncte pe care l-a stabilit. Discutând cu Allen în 

pregătirea articolului, MacMullen a menţionat că un alt 
comentator afirmase că Allen s-a născut cu un talent pentru 
aruncarea la coş - cu alte cuvinte, un dar nativ al aruncătorilor 
de trei puncte. Allen nu a fost de acord. 

— M-am contrazis pe acest subiect cu o mulţime de oameni 
în viaţa mea, i-a spus el lui MacMullan. Când lumea spune că 
Dumnezeu m-a binecuvântat cu o frumoasă aruncare din sări- 
tură, chiar mă calcă pe nervi. Le spun acestor oameni: „Nu 
discreditaţi munca mea de zi cu zi”. Nu din unele zile. Din 
fiecare zi. Întrebaţi pe oricine care a fost în echipă cu mine cine 
aruncă cel mai mult la coș. Mergeţi la Seattle şi la Milwaukee 
şi întrebaţi-i. Răspunsul este că eu eram acela. 

Şi într-adevăr, după cum consemna MacMullan, dacă staţi 
de vorbă cu antrenorul de baschet al lui Allen din anii de liceu, 
veţi afla că aruncarea din săritură a lui Allen nu era semnifica- 
tiv mai bună decât a coechipierilor săi din acea perioadă; de 
fapt, era destul de slabă. Dar Allen s-a ocupat de această 
situaţie şi, cu timpul, prin muncă tenace și devotament, şi-a 
transformat aruncarea din săritură într-una atât de graţioasă 
și de naturală, încât lumea presupunea că s-a născut cu ea. 
EI a profitat de darul său - de adevăratul său dar. 


Despre această carte 


Aceasta este o carte despre darul pe care îl au în comun 
Wolfgang Amadeus Mozart, copiii lui Sakakibara și Ray Allen - 
capacitatea de a crea, prin genul adecvat de antrenament şi 
exerciţiu, abilități pe care nu le-ar poseda altminteri, profitând 
de adaptabilitatea incredibilă a creierului și corpului omenesc. 
Mai departe, este o carte despre modul în care oricine poate 
să pună la lucru acest dar, pentru a se perfecționa într-un 
domeniu pe care l-a ales. Şi, în sfârşit, în sensul cel mai larg, 

aceasta este o carte despre un mod de gândire fundamental 
nou asupra potențialului uman, unul care sugerează că avem 
mult mai multă putere să punem stăpânire pe propria viaţă 
decât am știut vreodată. 

Încă din Antichitate, oamenii au presupus, în general, că 
potenţialul unei persoane în orice domeniu este inevitabil şi 
inexorabil limitat de talentul inerent al acelei persoane. Mulţi 
oameni iau lecţii de pian, dar numai aceia cu un dar special 
devin cu adevărat mari pianiști sau compozitori. Orice copil 
vine în contact cu matematica la școală, dar numai puţini au 
ceea ce este necesar ca să devină matematicieni, fizicieni sau 
ingineri. Conform acestei viziuni, fiecare dintre noi se naşte 
cu un set de potenţialităţi fixe - un potenţial pentru muzică, un 
potenţial pentru sport, un potenţial pentru afaceri - și putem 
alege să dezvoltăm (sau nu) oricare dintre aceste potenţialități, 
dar nu putem să umplem niciunul dintre aceste „pahare” spe- 
cifice cât să dea pe dinafară. Astfel, scopul activităţii didactice 
sau al antrenamentului devine să ajutăm o persoană să-și atin- 
gă potenţialul - să umple paharul pe cât de mult cu putință. 
Aceasta implică o anumită abordare a învăţării, care presupu- 
ne anumite limite prestabilite. 

Dar acum înţelegem că nu există abilități predefinite. 
Creierul este adaptabil, iar exerciţiul poate să creeze abilități 
noi - cum ar fi, de exemplu, auzul perfect - care nu existau 
înainte. Este un factor de schimbare a jocului, deoarece 
învăţarea devine acum un mod de a crea abilități în loc de a-i 
aduce pe oameni până pe punctul de a profita de abilitățile lor 
înnăscute. În această lume nouă, nu mai are sens a gândi că 
oamenii se nasc cu niște rezerve fixe de potenţial; în schimb, 
potenţialul este un recipient expandabil, modelat de diferitele 
lucruri pe care le facem în decursul întregii vieți. Învăţarea nu 
este un mod de a atinge potențialul cuiva, ci mai degrabă un 
mod de a-l dezvolta. Ne putem crea propriul potenţial. Și este 

adevărat fie că țelul nostru este să devenim un pianist concer- 
tant ori numai să cântăm la pian suficient de bine ca să ne amu- 
zăm, să participăm la turneul profesionist de golf PGA" sau 
numai să ne reducem handicapul cu câteva lovituri. 

Atunci, întrebarea care se pune este: cum facem acest 
lucru? Cum profităm de acest dar şi cum ne formăm abilități 
în domeniul pe care l-am ales? Mare parte din cercetările mele 
din ultimele câteva decenii au avut ca menire să răspundă la 
această întrebare - mai exact, să identifice şi să înţeleagă în 
detaliu modalităţile optime de îmbunătăţire a performanței 
într-o activitate dată. Pe scurt, m-am întrebat ce dă și ce nu dă 
rezultate şi de ce? 

Surprinzător, această întrebare s-a bucurat de foarte 
puţină atenţie din partea majorităţii celor care au scris despre 
acest subiect general. În ultimii ani, autorii câtorva cărți au 
susținut că oamenii supraestimează valoarea talentului nativ 
și subestimează valoarea unor lucruri precum oportunităţile, 
motivaţia şi efortul. Nu pot să nu fiu de acord cu această idee 
şi, cu siguranţă, este important să le spunem oamenilor că se 
pot perfecționa - şi încă mult - prin exerciţiu, altminteri este 
improbabil să fie motivaţi ca să încerce măcar. Însă uneori 
aceste cărți lasă impresia că numai dorinţa fierbinte și munca 
asiduă vor conduce la performanțe superioare - „Nu înceta să 
muncești și vei ajunge la țintă” -, iar această idee este greşită. 
Genul adecvat de exerciţiu, efectuat un timp optim, conduce 
la perfecționare. Nimic altceva. 

Această carte descrie în detaliu ce este acel „gen potrivit de 
exercițiu” şi cum poate fi pus la treabă. 

Amâănuntele privind acest gen de exerciţiu sunt extrase din- 
tr-un domeniu relativ nou al psihologiei, care poate fi cel mai 


* PGA - acronim pentru Professional Golfers' Association (n.t.). 

bine descris drept „știința expertizei”. Noul domeniu caută să 
înțeleagă abilitățile „experţilor de top”. Altfel spus, oameni 
care se numără printre cei mai buni din lume în domeniul lor 
și care au atins cea mai înaltă culme a performanţei. Am publi- 
cat mai multe cărți ştiinţifice consacrate acestui subiect, prin- 
tre care Toward a General Theory of Expertise: Prospects and 
Limits în 1991, The Road to Excellence în 1996 şi The Cambridge 
Handbook of Expertise and Expert Performance în 2006.: Cei 
din domeniul expertizei investigăm ce îi deosebeşte pe aceşti 
oameni excepţionali de toţi ceilalți. Încercăm, de asemenea, 
să configurăm pas cu pas o explicaţie a modului în care acești 
experți de top și-au îmbunătăţit performanţa în decursul tim- 
pului și modul exact în care capacităţile lor mintale și fizice 
s-au modificat pe măsură ce ei au progresat. În urmă cu peste 
două decenii, după ce am studiat performeri experţi dintr-o 
mare varietate de domenii, colegii mei şi cu mine am ajuns să 
ne dăm seama de faptul că, indiferent de domeniu, toate abor- 
dările de maximă eficienţă respectă un singur set de principii 
generale. Am numit această abordare universală „exercițiu 
metodic”." Astăzi exercițiul metodic rămâne etalonul de aur 


* În original, deliberate practice. Am considerat că „exercițiu” este traducerea mai 
potrivită decât „practică”, întrucât, în românește, practica are un sens mai general, de aplicare 
a unor reguli, principii și idei generale, care necesită, desigur, și exercițiu. Putem, de pildă, să 
ne perfecționăm în domeniul construcţiilor civile sau al politicii prin practică, dar în muzică, 
matematică sau șah devenim mai performanți prin exerciţiu. Ar fi bizar să spunem că „Ion 
practică la pian” sau că „Vasile practică la matematică”. Am primit confirmarea corectitudinii 
acestei traduceri abia la sfârșitul cărţii, care se încheie cu un subcapitol intitulat homo exercens 
și nu homo practicans. În funcţie de context, am tradus practice și prin studiu, pregătire 
sau chiar practică, acolo unde firescul limbii române o cerea. În ceea ce privește sintagma 
deliberate practice, am optat pentru traducerea exercițiu „metodic” și nu „deliberat”, întrucât 
sensul comun al celui de al doilea termen românesc este acela de „voit“, „intenționat” sau 
„premeditat“. Or, pe lângă intenționalitate, Ericsson are în vedere și altceva, mult mai esenţial: 
un exercițiu bine conceput, desfășurat după un plan riguros și în etape atent planificate, 
adaptate fiecărui individ, în contrast cu un efort stăruitor și bine intenționat, dar lipsit de 


orizont și ineficient din cauza lipsei unui plan bine gândit (n.t.). 

pentru oricine, din orice domeniu, care dorește să valorifice 
darul adaptabilităţii ca să îşi dezvolte noi forme de măiestrie 
şi noi abilităţi - ceea ce constituie principalul punct de interes 
al acestei cărți. 

Prima jumătate a cărţii descrie ce este exercițiul metodic, 
de ce funcţionează atât de bine și cum îl aplică experţii ca să-şi 
dezvolte abilităţile lor extraordinare. În acest scop, va trebui 
să examinăm diferite tipuri de exerciţii, de la cele mai simple 
până la cele mai sofisticate, şi să discutăm aspectele care le 
deosebesc. Fiindcă una dintre diferenţele esenţiale între vari- 
atele tipuri de exerciţiu este gradul în care valorifică flexibili- 
tatea creierului şi corpului omenesc, vom zăbovi o vreme ca 
să discutăm despre acea adaptabilitate și despre factorii care 
o declanșează. Vom explora, de asemenea, cu exactitate ce fel 
de schimbări au loc în creier ca reacție faţă de exercițiul meto- 
dic. Întrucât dobândirea expertizei este, în mare măsură, o 
chestiune de perfecţionare a proceselor mentale ale individu- 
lui (inclusiv, în unele domenii, a proceselor mentale care con- 
trolează mișcările corpului) şi pentru că modificările fizice, 
precum creşterea forței, a flexibilității și rezistenței, sunt deja 
rezonabil de bine înţelese, această carte va pune în centrul 
atenției mai ales latura mentală a performanței experte, deşi 
există cu siguranță o importantă componentă fizică a experti- 
zei în sport şi în alte realizări atletice deosebite. După aceste 
explorări, vom examina modul în care toate se îmbină ca să 
producă un expert de top - un proces de lungă durată, care se 
desfăşoară, în general, timp de un deceniu sau și mai bine. 

Ma: departe, într-un scurt interludiu, examinăm mai înde- 
aproape chestiunea înzestrării native şi ce rol ar putea să 
joace în limitarea nivelului de performanţă de top pe care un 
ins îl poate atinge. Există unele caracteristici fizice moştenite, 
precum înălțimea și dimensiunile corporale, care pot să 

influențeze performanţa în diferite sporturi şi în alte activităţi 
fizice şi care nu se pot schimba prin exerciţiu. Totuşi majorita- 
tea trăsăturilor care joacă un rol în performanţa de top pot fi 
modificate prin genul adecvat de exerciţiu, cel puţin de-a lun- 
gul unei perioade din viața cuiva. Pe un plan mai general, exis- 
tă o interacțiune complexă între factorii genetici şi activitățile 
practice, pe care abia începem să le înţelegem. Unii factori 
genetici pot să influenţeze capacitatea unei persoane de a se 
angaja într-un exerciţiu metodic susținut - de exemplu, limi- 
tând capacitatea unei persoane de a se concentra pe perioade 
lungi în fiecare zi. Invers, angajarea într-un exercițiu amplu 
poate să influențeze modul în care genele se activează și se 
dezactivează în organism. 

Ultima parte a cărţii preia tot ceea ce am învăţat des- 
pre exercițiul metodic studiind experţii de top şi explică ce 
semnificaţie are pentru noi, ceilalți. Ofer recomandări con- 
crete legate de punerea în practică a exerciţiului metodic în 
organizaţiile profesionale, pentru îmbunătăţirea performanţei 
angajaților, de modul în care indivizii pot să aplice exercițiul 
metodic pentru a se perfecționa în domeniile care îi atrag şi chiar 
de modul în care școlile pot folosi exercițiul metodic în clasă. 

În vreme ce principiile exerciţiului metodic au fost desco- 
perite prin studiul experţilor de top, principiile ca atare pot fi 
folosite de oricine doreşte să se perfecţioneze în orice, chiar 
dacă numai puţin de tot. Vreți să vă îmbunătățiți jocul de tenis? 
Exerciţiu metodic. Scrisul? Exerciţiu metodic. Abilităţile 
comerciale? Exerciţiu metodic. Fiindcă a fost elaborat cu scopul 
precis de a-i ajuta pe oameni să ajungă printre cei mai buni din 
lume în ceea ce fac şi nu doar ca să devină „destul de buni, 
exerciţiul metodic este cea mai solidă abordare a procesului de 
învăţare din câte s-au descoperit până acum. 

lată un mod reușit de a gândi această problemă: doriți să 
urcați pe un munte. Nu sunteţi siguri cât de sus vreţi să urcați - 
piscul pare a fi îngrozitor de departe -, dar știți că vreţi să 
ajungeţi undeva mai sus decât în locul în care vă aflați în acest 
moment. Puteţi pur și simplu să apucaţi pe orice drum care 
vi se pare promițător şi să speraţi că totul va fi cât se poate de 
bine, dar nu veţi ajunge, probabil, foarte departe. Ori puteţi să 
vă bizuiţi pe un ghid, care a urcat până în vârf şi care cunoaşte 
cel mai bun drum până acolo. Această alegere va garanta că, 
indiferent cât de sus aţi decis să urcați, o faceţi în modul cel mai 
eficient. Calea cea mai bună este exerciţiul metodic, iar aceas- 
tă carte este ghidul vostru. Vă va arăta drumul spre culme; cât 
de departe veți ajunge pe acest drum depinde numai de voi. 

Hi Forța exerciţiului 
cu scop definit 


ERAM ABIA LA A PATRA ȘEDINȚĂ împreună și Steve începea 
deja să pară descurajat. Era într-o zi de joi din prima săptămâ- 
nă a unui experiment care mă aşteptam să dureze două sau 
trei luni, însă, din ceea ce-mi spunea Steve, poate că nu avea 
sens să continuăm. 

— Se pare că există pentru mine o limită cam pe la opt 
sau nouă cifre, mi-a spus el, cuvintele sale fiind înregistra- 
te de un magnetofon care funcţiona cât timp dura fiecare 
ședință. Îndeosebi la nouă cifre, îmi este foarte greu să rețin, 
indiferent ce scheme folosesc - ştiţi, propriile mele strategii. 
Realmente nu contează la ce metodă apelez - pare foarte dificil 
de memorat. 

Steve, un student de la Universitatea Carnegie Mellon, 
unde predam pe atunci, fusese angajat să vină de mai multe 
ori pe săptămână şi să îndeplinească o sarcină simplă: să 
memoreze şiruri de cifre. Eu îi citeam o serie de cifre câte una 
pe secundă - „şapte... patru... zero... unu... unu... nouă” și așa 
mai departe -, iar Steve încerca să și le amintească pe toate şi 
să mi le repete după ce terminam de citit. Un scop al experi- 
mentului era să văd cât de mult putea să progreseze Steve prin 
exercițiu. Acum, după patru şedinţe de câte o oră, îşi putea 
aminti cu destulă precizie șiruri de câte şapte cifre - lungimea 
unui număr telefonic local - și, de obicei, memora corect cea 
de-a opta cifră, dar a noua cifră era la nimereală și nu reușise 
niciodată să memoreze un şir de zece cifre. Şi în acel momeni, 

dată fiind experienţa frustrantă a primelor ședințe, era destul 
de sigur că nu avea să mai progreseze câtuși de puțin. 

Ceea ce Steve nu cunoștea - dar eu ştiam - era că aproape 
toată ştiinţa psihologică din acea vreme susţinea că el avea 
dreptate. Decenii de cercetări arătaseră că există o limită stric- 
tă a numărului de itemi pe care îi poate reţine o persoană în 
memoria de scurtă durată, acel tip de memorie pe care creierul 
o foloseşte ca să reţină cantităţi reduse de informaţie pentru o 
scurtă perioadă. Dacă un prieten vă dă adresa lui, memoria 
voastră de scurtă durată este aceea care o reţine suficient de 
mult timp ca să o notați undeva. Sau dacă inmulțiţi în minte o 
pereche de numere formate din două cifre, memoria de scurtă 
durată este locul în care păstraţi toate valorile intermediare: 
„Să vedem: 14 înmulțit cu 27... Mai întâi, 4 ori 7 fac 28, ţinem 
8 și mutăm 2, pe urmă 4 ori 2 fac 8...” şi așa mai departe. Și 
există un motiv pentru care se numește „de scurtă durată”. Nu 
veţi ţine minte acea adresă ori acele numere intermediare 
peste cinci minute, în afară de cazul în care le repetaţi întru- 
na - transferându-le astfel în memoria de lungă durată. 

Problema memoriei de scurtă durată - şi cu care se con- 
frunta Steve - este că există limite stricte ale creierului în ceea 
ce priveşte numărul de itemi pe care îi poate reţine deodată în 
memoria de scurtă durată. Pentru unii oameni limita este de 
şase itemi, pentru alții poate fi şapte sau opt, dar în general 
este de şapte itemi - suficient pentru a memora un număr de 
telefon local, dar nu unul de Social Security. Memoria de 
lungă durată nu are astfel de limite - de fapt, nimeni nu a 
descoperit vreodată limitele superioare ale memoriei pe ter- 
men lung -, dar accesarea ei durează considerabil mai mult. 
Dacă aveți la dispoziție suficient timp ca să repetaţi, puteţi 


* Social Security Number - un echivalent american al CNP-ului de la noi (n.t.). 

memora zeci sau chiar sute de numere telefonice, însă testul 
pe care i-l dădeam lui Steve era conceput să prezinte cifrele 
atât de rapid, încât el era nevoit să utilizeze numai memoria 
de scurtă durată. Îi citeam cifrele câte una pe secundă - prea 
rapid pentru ca el să transfere cifrele în memoria de lungă 
durată -, așa că nu era surprinzător că se lovea de un zid când 
ajungea la numere formate din opt sau nouă cifre. 

Totuşi eu speram că el ar putea să reuşească un pic mai 
bine. Ideea studiului îmi venise dintr-un articol obscur pe care 
l-am descoperit în timp ce studiam nişte cercetări ştiinţifice 
mai vechi, un articol publicat în 1929 în American Journal of 
Psychology de Pauline Martin și Samuel Fernberger, doi psiho- 
logi de la University of Pennsylvania.! Martin şi Fernberger 
relatau că do: studenți fuseseră capabili, după patru luni de 
exercițiu, să crească numărul de cifre pe care și le puteau 
aminti atunci când li se comunicau cifrele în ritm de câte una 
pe secundă. Unul dintre studenţi progresase de la o medie de 
nouă cifre până la treisprezece, pe când celălalt ajunsese de la 
unsprezece la cincisprezece. 

Acest rezultat fusese trecut cu vederea sau uitat de comu- 
nitatea mai largă a cercetătorilor din domeniul psihologiei, dar 
mie mi-a atras imediat atenția. Era acest gen de progres real- 
mente posibil? Și dacă așa stăteau lucrurile, cum era posibil? 
Martin şi Fernberger nu oferiseră niciun detaliu privind modul 
în care studenții își îmbunătăţiseră memoria cifrelor, dar aces- 
ta era exact genul de întrebare care pe mine mă intriga cel mai 
mult. În acel moment, tocmai terminasem şcoala doctorală și 
domeniul principal din sfera preocupărilor mele era legat de 
procesele cognitive care au loc atunci când un ins învaţă ceva 
sau își dezvoltă o abilitate. În pregătirea dizertaţiei am elaborat 
un instrument de cercetare numit „protocol de gândire cu voce 
tare”, conceput în mod specific pentru studierea unor astfel de 

procese. Aşadar, în colaborare cu Bill Chase, un bine-cunoscut 
profesor de psihologie de la Carnegie Mellon, m-am apucat să 
refac vechiul studiu efectuat de Martin și Fernberger, urmând 
ca de această dată să urmăresc cu exactitate cum își perfecționa 
subiectul nostru memoria cifrelor - dacă reușea într-adevăr 
acest lucru. 

Subiectul pe care l-am recrutat era Steve Faloon, un student 
pe cât de tipic puteam spera să găsim la Carnegie Mellon. Studia 
psihologia, fiind preocupat de dezvoltarea mentală în primii ani 
de copilărie. Tocmai terminase primul an de facultate. Scorurile 
pe care le obținuse la teste erau asemănătoare cu cele ale altor 
studenţi de la Carnegie Mellon, în vreme ce notele sale erau 
întru câtva peste medie. Înalt şi cu părul blond spre şaten, era 
prietenos, comunicativ şi entuziast. Și era un alergător reduta- 
bil - fapt care nu ni s-a părut semnificativ în acel moment, dar 
care s-a dovedit a fi esențial pentru studiul nostru. 

În prima zi când Steve s-a prezentat pentru exerciţiile de 
memorie, performanţa lui a fost exact de nivel mediu. De regu- 
lă, putea să ţină minte şapte cifre sau, câteodată, opt, dar nu 
mai multe. Era același nivel de performanţă la care te puteai 
aştepta din partea oricărei persoane alese la întâmplare de pe 
stradă. Marţi, miercuri şi joi s-a descurcat ceva mai bine - o 
medie cu puţin sub nouă cifre - dar încă nu peste limitele nor- 
male.? Steve mi-a spus că, din punctul său de vedere, principala 
diferență faţă de prima zi era faptul că știa la ce să se aştepte la 
testele de memorie, ceea ce-l făcea să se simtă mai confortabil. 
La sfârşitul şedinţei din acea zi de joi, Steve mi-a explicat de ce 
credea că era puțin probabil să mai progreseze. 

Vineri s-a întâmplat ceva care avea să schimbe totul. Steve 
a descoperit un mod de a trece mai departe. Şedinţa de antre- 
nament a decurs astfel: am început cu un şir de cinci cifre alese 
la întâmplare și, dacă Steve îl memora corect (ceea ce făcea de 

fiecare dată), treceam la şase cifre. Dacă memora corect, tre- 
ceam la şapte cifre și așa mai departe, mărind lungimea şirului 
cu o cifră ori de câte ori memora corect. Dacă greşea, scurtam 
şirul cu două cifre și o luam de la capăt. Astfel, Steve era pro- 
vocat constant, dar nu prea mult. 1 se dădeau şiruri de cifre 
care se găseau exact la graniţa dintre ceea ce putea să facă și 
ce nu putea. 

În acea vineri, Steve a mutat graniţa mai departe. Până în 
acel moment, memorase corect un şir de nouă cifre numai de 
câteva ori şi niciodată nu-şi amintise corect un şir de zece cifre, 
așa că nu avusese niciodată ocazia să încerce şiruri de unspre- 
zece cifre sau şi mai lungi. Dar a început cu succes a cincea 
şedinţă. A trecut cu bine primele trei încercări - cinci, șase şi 
şapte cifre - fără nicio dificultate, a greşit la a patra încercare, 
după care am luat-o de la capăt: şase cifre, corect; şapte cifre, 
corect; opt cifre, corect; nouă cifre, corect. Pe urmă am citit un 
număr format din zece cifre - 5718866610 - şi l-a reținut la fel 
de bine. A greşit următorul șir de unsprezece cifre, dar, după 
ce a reprodus corect alte nouă cifre şi încă un şir de zece cifre, 
i-am citit un al doilea şir de unsprezece cifre - 90756629867 - 
și, de această dată, a repetat întreg numărul fără ezitare. Erau 
două cifre în plus faţă de tot ceea ce memorase corect până 
atunci şi, chiar dacă două cifre suplimentare pot să nu pară 
ceva foarte impresionant, era, în realitate, o reuşită majoră, 
întrucât ultimele zile stabiliseră că Steve avea un plafon „natu- 
ral” - numărul de cifre pe care le putea reține fără efort în 
memoria de scurtă durată - de numai opt sau nouă cifre. El 
descoperise o modalitate de a sparge acel plafon. 

A fost începutul celor mai surprinzători doi ani din cari- 
era mea. Din acel moment, lent, dar constant, Steve şi-a 
îmbunătăţit capacitatea de a memora șiruri de cifre. În a 
şaisprezecea şedinţă, era capabil să își amintească în mod 

repetat 20 de cifre - mult mai multe decât ne-am imaginat eu 
şi Bill că ar putea să o facă vreodată. După puţin peste 100 de 
şedinţe, a ajuns la 40 de cifre, ceea ce era mai mult decât 
realizase vreodată cineva, chiar și printre profesioniștii în 
mnemotehnică, şi încă progresa. A lucrat cu mine peste 200 de 
şedinţe şi, până la sfârșit, ajunsese la 82 de cifre - 82! Dacă vă 
gândiţi o clipă, veţi înţelege cât de incredibilă este realmente 
această capacitate de memorie. Iată cum arată 82 cifre alese 
la întâmplare: 


032644344960222132820930102039183237392778891726765324 
5037746120179094345510355530 


Imaginaţi-vă că le auziți pe toate citite câte una pe secun- 
dă, fiind capabili să le memorați pe toate. Este ceea ce Steve 
Faloon a învăţat să facă în peste doi ani cât a durat experi- 
mentul nostru - totul fără a şti măcar că este posibil aşa ceva, 
doar continuând să lucreze în această direcție săptămână după 
săptămână. 


Apariția performerilor extraordinari 


În 1908, Johnny Hayes a câştigat maratonul olimpic după 
ceea ce presa vremii l-a descris drept „cea mai mare cursă din 
toate timpurile”. Timpul cu care a fost cronometrat Hayes, 
care a stabilit un record mondial la proba de maraton, a fost 2 
ore, 55 de minute și 18 secunde. 

În prezent, cu puţin peste un secol, recordul mondial la 
maraton este de 2 ore, 2 minute şi 57 de secunde - aproape cu 
30% mai rapid decât recordul lui Hayes - și, dacă sunteți un 
bărbat cu vârsta cuprinsă între 18 și 34 de ani, nici măcar nu vi 

se permite să participaţi la Maratonul din Boston decât dacă 
aţi terminat un alt maraton în mai puţin de 3 ore şi cinci minu- 
te. Pe scurt, timpul record al lui Hayes din 1908 v-ar califica 
pentru Maratonul din Boston (la care participă cam 30 ooo de 
alergători), dar nu departe de limita inferioară. 

La aceleași Jocuri Olimpice din 1908 a avut loc aproape un 
dezastru în competiția masculină de sărituri în apă. Unul din- 
tre sportivi a evitat cu greu să nu se rănească grav în timp ce 
incerca o dublă rostogolire în aer, iar un raport oficial emis 
peste câteva luni trăgea concluzia că săritura era prea pericu- 
loasă şi recomanda să fie interzisă la viitoarele Jocuri Olimpice. 
În prezent, dubla rostogolire în aer este o săritură de începător, 
pe care o execută în competiţii copii de zece ani, iar când ajung 
la liceu, cei mai buni săritori în apă fac patru tumbe și jumătate 
in aer. Competitorii de clasă mondială merg și mai departe, cu 
sărituri precum „ITwister” - două tumbe şi jumătate pe spate, 
la care se adaugă incă două tumbe și jumătate. Este greu de 
imaginat ce-ar fi avut de spus despre Twister acei experți de 
la inceputul secolului XX, dar eu am bănuiala că ar fi exclus-o 
ca rizibil de imposibilă - presupunând, altfel spus, că s-ar fi 
găsit cineva care să fi avut imaginația și cutezanţa să o sugere- 
ze din capul locului. 

La începutul anilor 1930, Alfred Cortot era unul dintre cei 
mai cunoscuţi interpreţi de muzică din repertoriul clasic pe 
plan mondial, iar înregistrarea sa a operei „24 Etudes” de 
Chopin era considerată interpretarea definitivă. În prezent, 
profesorii prezintă aceeaşi interpretare - şleampătă și alterată 
de note ratate - drept un exemplu de felul în care nu trebuie 
interpretat Chopin, criticii muzicali deplâng tehnica neglijentă 
a lui Cortot şi se aşteaptă din partea oricărui pianist profesio- 
nist să fie capabil de interpretarea studiilor cu mult mai mare 

acuratețe tehnică şi cu mai mult elan decât Cortot. Într-adevăr, 
Anthony Tommasini, critic muzical la New York Times, comen- 
ta odată că abilitatea muzicală a progresat atât de mult de pe 
vremea lui Cortot, încât acesta nu ar mai fi, probabil, admis 
astăzi la Juilliard.3 

În 1973, David Richard Spencer, din Canada, memorase 
mai multe cifre din valoarea numărului pi decât oricine 
altcineva: ş11. Peste cinci ani, după o rafală de noi recorduri 
stabilite de oameni care își disputau titlul de memorizare, 
recordul îi aparţinea unui american, David Sanker, care a păs- 
trat în memorie 10 000 de cifre din numărul pi. În 2015, după 
alţi 30 de ani de progrese, deţinătorul titlului era Rajveer 
Meena, din India, care a memorat primele 70 000 de cifre din 
numărul pi - un volum pe care l-a recitat în 24 de ore şi 4 minu- 
te -, deşi Akira Haraguchi, din Japonia, a susţinut că memorase 
suma şi mai incredibilă de 100 ooo de cifre sau aproape de 
200 de ori mai multe decât memorase cineva doar cu 42 de ani 
in urmă. 

Acestea nu sunt exemple izolate. Trăim într-o lume plină 
de oameni cu abilităţi extraordinare - abilităţi care, din punc- 
tul de vedere al oricărei alte perioade din istoria omenirii, ar 
fi fost considerate imposibile. Gândiţi-vă la numerele de magie 
cu mingea de tenis ale lu: Roger Federer sau la uimitoarea sări- 
tură executată perfect de gimnasta americană McKayla 
Maroney la Jocurile Olimpice de Vară din 2012: o săritură îna- 
inte din alergare, sprijin pe mâini şi apoi aterizare în picioare, 
salt pe trambulină, sprijin pe mâini şi săritura înaltă, descriind 
în zbor un arc, în care McKayla a executat două răsuciri şi 
jumătate înainte să aterizeze ferm și pe deplin controlat pe 
saltea. Există mari maeștri șahişti care pot juca simultan mai 
multe zeci de partide oarbe şi o aparent interminabilă ofertă 

de tineri muzicieni precoce, care pot să execute la pian, la vioa- 
ră, la violoncel sau la flaut piese care i-ar fi uimit pe cunoscători 
acum un secol. 

Ceea ce a văzut a doua jumătate a secolului XX a fost o 
creștere constantă a timpului dedicat de oameni din diferite 
domenii antrenamentului, în combinaţie cu tehnici de pregătire 
tot mai sofisticate. Fenomenul este observabil într-un număr 
uriaș de domenii, mai ales în domenii foarte competitive, cum 
sunt muzica şi dansul, sporturile individuale și de echipă, șahul 
şi alte jocuri. Această creştere în volum şi rafinament a tehni- 
cilor de pregătire a avut drept rezultat un progres constant al 
abilităților performerilor din diferite domenii - progres care nu 
a fost mereu evident de la un an la altul, dar care este specta- 
culos atunci când este privit de-a lungul mai multor decenii. 

Unul dintre cele mai bune, deși uneori bizare, locuri în care 
se pot vedea rezultatele acestui gen de exerciţii se găseşte în 
Guiness World Records. Răsfoiți paginile cărții sau vizitaţi ver- 
siunea online şi veți găsi deținători de recorduri precum profe- 
soara americană Barbara Blackburn, care poate să tasteze până 
la 212 cuvinte pe minut4; Marko Baloh, din Slovenia, care a par- 
curs pe bicicletă 563 de mile (905 kilometri) în 24 de ores; și 
Vikas Sharma, din India, care în numai un minut era capabil să 
calculeze rădăcinile a douăsprezece numere mari, fiecare for- 
mat din 20 până la ş1 de cifre, rădăcinile variind de la radical de 
ordinul al șaptesprezecelea până la radical de ordinul al cinci- 
sprezecelea.5 Această ultimă performanţă este cea mai impre- 
sionantă dintre toate, întrucât Sharma era capabil să efectueze 
în numai 60 de secunde douăsprezece calcule mentale extrem 
de dificile - mai rapid decât ar putea mulți oameni să introducă 
numerele într-un calculator și să citească rezultatele. 

Recent am primit un e-mail din partea unui deținător de 
recorduri din Guiness Book, Bob ]. Fisher, care la un moment 

dat deţinea douăsprezece recorduri mondiale diferite la arun- 
cări libere la coşul de baschet. Printre recordurile sale se numă- 
rau performanţe precum cele mai multe aruncări libere reușite 
în 30 de secunde (33), cele mai multe în 10 minute (448) şi cele 
mai multe într-o oră (2 371). Bob mi-a scris că citise despre 
studiile mele privind efectele exerciţiului şi aplicase ceea ce 
învățase din acele studii în dezvoltarea abilității sale de a exe- 
cuta lovituri libere mai rapid decât oricine altcineva.7 

Toate acele studii își au rădăcina în colaborarea cu Steve 
Faloon de la sfârşitul anilor 1970. De atunci, mi-am dedicat 
cariera înțelegerii exacte a modului în care funcționează 
exercițiul metodic pentru a crea capacități noi şi extinse, dând 
o atenţie specială acelor oameni care au folosit acest soi de 
exerciţiu ca să ajungă printre cei mai buni din lume în ceea ce 
fac. Și după mai multe decenii de studii consacrate acestor cei 
mai buni dintre cei buni - aceşti „experţi de top”, ca să folosim 
termenul tehnic -, am descoperit că, indiferent ce domeniu 
studiezi, muzică, sport sau altceva, tipurile cele mai eficiente 
de exercițiu urmează toate același set de principii generale. 

Nu există niciun motiv evident pentru ca lucrurile să se pre- 
zinte astfel. De ce tehnicile de pregătire folosite pentru trans- 
formarea unor muzicieni aspiranţi în pianiști de concert 
trebuie să aibă ceva în comun cu antrenamentul pe care tre- 
buie să-l facă o dansatoare pentru a deveni primă-balerină sau 
cu studiul pe care trebuie să-l efectueze un șahist ca să ajungă 
mare maestru? Răspunsul este că, in orice domeniu, cele mai 
eficiente și cele mai solide tipuri de exerciţiu operează valori- 
ficând adaptabilitatea corpului și a creierului uman pentru a 
crea, pas cu pas, capacitatea de a face lucruri anterior imposi- 
bile. Dacă doriţi să dezvoltați o metodă într-adevăr eficientă 
de pregătire pentru orice - formarea unor gimnaste de clasă 
mondială, de exemplu, sau chiar pregătirea doctorilor să 

efectueze chirurgie laparoscopică -, acea metodă va trebui să 
aibă în vedere ce dă și ce nu dă rezultate în a provoca schim- 
bări ale corpului și ale creierului. Astfel, orice tehnici de 
exercițiu cu adevărat eficiente funcţionează într-un mod 
esenţial identic. 

Toate aceste idei pătrunzătoare sunt relativ noi şi nu erau 
disponibile pentru toţi profesorii, antrenorii şi performerii 
care au realizat îmbunătățirile incredibile ale performanţei 
înregistrate de-a lungul ultimului secol. În schimb, toate aces- 
te progrese s-au înfăptuit prin încercare și eroare, oamenii 
implicaţi neavând nicio idee legată de motivele pentru care o 
anumită metodă de antrenament ar putea să fie eficientă. Mai 
departe, practicienii din diferite domenii și-au elaborat volu- 
mul de cunoştinţe în izolare, fără să aibă habar de faptul că 
toate sunt interconectate - că patinatorul artistic care lucra la 
execuţia unui triplu axel respecta acelaşi set de principii gene- 
rale precum, să zicem, pianistul care lucra pentru a executa 
perfect o sonată de Mozart. Aşa că imaginaţi-vă ce ar putea 
să fie posibil prin nişte eforturi inspirate și conduse de o clară 
înțelegere ştiinţifică a celui mai bun mod de formare a experti- 
zei. Şi imaginaţi-vă ce ar deveni posibil dacă s-ar aplica tehni- 
cile care s-au dovedit atât de eficiente în sport, în muzică și în 
șah tuturor tipurilor de învățare umană, de la educaţia elevilor 
până la pregătirea doctorilor, inginerilor, piloților, oamenilor 
de afaceri și muncitorilor de tot felul. Cred că îmbunătățirile 
spectaculoase pe care le-am văzut în aceste domenii în ulti- 
mii 100 de ani sunt realizabile în aproape orice domeniu, dacă 
aplicăm lecţiile care pot fi desprinse din studiul principiilor ce 
stau la baza exerciţiului eficient. 

Există diferite tipuri de exerciţii care pot fi eficiente într-o 
măsură sau alta, dar o formă particulară - pe care eu am 
numit-o „exercițiu metodic” este etalonul de aur. Este cea mai 

eficientă şi puternică formă de exercițiu din câte cunoaştem ȘI 
aplicarea principiilor de exercițiu metodic este cel mai bun 
mod de a concepe metodele de exerciţiu în orice domeniu. Cea 
mai mare parte din restul cărții va explora ceea ce este 
exerciţiul metodic, de ce este atât de eficient şi cum se aplică 
cel mai bine în diferite situaţii. Dar, înainte de a ne adânci în 
detaliile exerciţiului metodic, va fi cel mai bine dacă dedicăm 
puţin timp înţelegerii unor tipuri mai elementare de exerciţiu - 
genul de exerciţiu a cărui experienţă au avut-o deja majorita- 
tea oamenilor, într-o formă sau alta. 


Abordarea comună 


Să începem prin a cerceta modul în care oamenii învaţă în 
mod tipic o nouă abilitate - să conducă maşina, să cânte la 
pian, să facă împărțiri cu numere mari, să deseneze un chip 
omenesc, să scrie un cod sau aproape orice, realmente. Ca să 
avem în vedere un exemplu concret, să presupunem că învățați 
să jucaţi tenis. 

Aţi văzut meciuri de tenis la televizor şi pare să fie distractiv 
sau poate aveţi nişte prieteni care joacă tenis şi vreți să fiți ală- 
turi de ei. Așa că vă cumpăraţi bluză și pantaloni de tenis, o 
rachetă şi niște mingi. Acum sunteţi hotărâți, dar nu ştiţi pri- 
mul lucru de care este nevoie ca să jucaţi tenis - nu ştiţi nici 
măcar cum se ţine racheta -, așa că plătiţi nişte lecţii de tenis 
cu un antrenor sau poate că îl rugaţi pe un prieten să vă arate 
elementele de bază. După acele prime lecţii, ştiţi destule ca să 
exersați singuri. Veţi petrece, probabil, ceva timp ca să vă 
puneţi la punct serviciul și veți juca de nenumărate ori la pere- 
te, până când sunteţi destul de siguri că puteţi rezista un meci 
contra unui zid. Pe urmă reveniţi la antrenor sau la prietenul 

vostru pentru o altă lecție, după care exersaţi și mai mult, apoi 
incă o lecţie, mai mult exerciţiu şi, după un timp, aţi atins 
punctul în care vă simţiţi destul de pricepuţi ca să jucaţi contra 
altor oameni. Încă nu sunteți foarte buni, dar prietenii voştri 
au răbdare şi toată lumea se simte bine. Continuaţi să exersaţi 
singuri, luând câte o lecţie din când în când și, cu timpul, 
greșelile cu adevărat penibile - ca atunci când vă răsuciţi pe 
loc și dați cu racheta pe lângă minge sau când trimiteţi mingea 
drept în spatele partenerului de dublu - devin din ce în ce mai 
rare. Deveniţi mai buni în executarea diferitelor lovituri, chiar 
şi cu reverul, ba chiar ajungeţi să loviți mingea ca niște 
profesioniști (sau așa vă spuneţi în gând). Aţi atins un nivel de 
confort, când puteţi ieși să vă distraţi jucând o partidă. Ştiţi în 
mare măsură ce faceţi şi loviturile au devenit automate. Nu 
trebuie să vă gândiţi prea mult la fiecare dintre ele. Aşa că 
jucaţi în fiecare weekend cu prietenii voştri, bucurându-vă de 
meci şi de exerciţiu. Aţi devenit jucători de tenis. Altfel spus, 
„aţi învăţat” tenis în sensul tradițional, în care scopul este să 
atingeţi un punct în care totul este automatizat și o performanță 
acceptabilă este posibilă fără să staţi prea mult pe gânduri, ast- 
fel încât vă puteți relaxa şi savura jocul. 

În acest moment, chiar dacă nu sunteţi pe deplin satisfăcuți 
de nivelul vostru de joc, perfecţionarea voastră incepe să se 
plafoneze. V-aţi însușit partea uşoară. 

Dar, după cum descoperiţi în scurt timp, aveți încă slăbi- 
ciuni care nu dispar, indiferent cât de des jucaţi cu prietenii 
voştri. Poate că, de exemplu, ori de câte ori folosiţi un rever ca 
să loviți o minge care vine la înălțimea pieptului cu puţină 
rotaţie, ratați lovitura. Ştiţi asta şi cei mai abili dintre adversarii 
voştri au remarcat şi ei acest lucru, ceea ce este frustrant. 
Totuşi, fiindcă nu se întâmplă foarte des și nu ştiţi niciodată 
când se iveşte situaţia, nu aveţi niciodată șansa de a lucra 

pentru remedierea slăbiciunii voastre, așa că veți continua să 
rataţi lovitura exact aşa cum reușiți să executaţi alte lovituri - 
în mod automat. 

Cu toţii urmăm în mare măsură același tipar comporta- 
mental în cazul oricărei abilităţi deprinse, de la coacerea unei 
plăcinte până la scrierea unui paragraf descriptiv. Începem cu 
o idee generală despre ceea ce vrem să facem, primim niște 
instrucţiuni de la un profesor sau antrenor ori le luăm dintr-o 
carte sau de pe un website, exersăm până când atingem un 
nivel acceptabil, după care lăsăm deprinderile formate să se 
automatizeze. Şi nu este nimic rău în asta. În cazul multor 
lucruri pe care le facem în viaţă, este perfect în ordine să atin- 
gem un nivel mediu de performanță şi să-l lăsăm aşa cum este. 
Dacă tot ceea ce doriţi este să conduceţi în siguranță mașina 
din punctul A până în punctul B ori să cântaţi la pian suficient 
de bine cât să ciocăniţi pe clape „Fiir Elise”, atunci această 
abordare a învăţării este tot ceea ce vă trebuie. 

Dar aici trebuie să se înţeleagă un lucru foarte important: 
odată ce aţi atins acest nivel satisfăcător de măiestrie și v-aţi 
automatizat execuţia - felul de a conduce mașina, jocul de 
tenis, coacerea unei plăcinte -, aţi încetat să vă mai 
perfecționaţi. Oamenii înțeleg adeseori greşit acest fapt, deoa- 
rece presupun că simpla continuare a şofatului, a jocului de 
tenis ori a coacerii plăcintelor este o formă de exerciţiu și că, 
dacă vor continua să facă aceste lucruri, trebuie să fie mai 
buni - lenți poate, dar cu toate acestea mai buni. Ei presupun 
că un ins care a condus maşina 20 de ani trebuie să fie un șofer 
mai bun decât cineva care a șofat numai cinci ani, că un doctor 
care a profesat medicina 20 de ani trebuie să fie un doctor mai 
bun decât unul care a profesat doar cinci ani, că un profesor 
care a predat 20 de ani trebuie să fie mai bun decât unul care 
a lucrat la catedră numai cinci ani. 

Dar nu. Cercetările au arătat că, în general vorbind, odată 
ce o persoană atinge acel nivel „acceptabil” de performanţă şi 
automatism, anii suplimentari de „exerciţiu” nu conduc la un 
progres. Ba chiar este probabil ca doctorul, profesorul sau 
șoferul care are în urmă 20 de ani de practică să se descurce 
puţin mai rău decât un ins cu doar cinci ani de experienţă, 
motivul fiind acela că aceste abilităţi automatizate se deterio- 
rează treptat în absenţa eforturilor metodice de perfecţionare. 

Așadar, ce faceți dacă nu sunteţi satisfăcuţi de acest nivel 
automatizat de performanţă? Ce faceţi dacă sunteţi un profesor 
cu zece ani la catedră şi doriți să faceţi ceva care să-i antreneze 
mai mult pe elevii voștri şi să facă lecţiile pe care le predaţi 
mai eficiente? Dacă sunteți un Jucător de golf în weekend și 
v-ar plăcea să treceţi peste handicapul vostru de optsprezece 
lovituri?” Dacă sunteţi un autor de reclame și doriţi să adăugați 
un pic de şarm cuceritor cuvintelor voastre? 

Sunteţi în aceeași situaţie în care s-a găsit Steve Faloon 
după numai câteva şedinţe. În acel moment, s-a simţit în lar- 
gul său îndeplinind sarcina de a auzi un şir de cifre, de a le 
memora şi de a mi le repeta, iar el se descurca atât de bine pe 
cât era de aşteptat, dat fiind ceea ce se știe despre limitele 
memoriei de scurtă durată. Putea doar să continue să facă 
ceea ce făcea, oprindu-se la opt sau nouă cifre, şedinţă după 
şedinţă. Dar el nu a făcut asta, fiindcă participa la un experi- 
ment în care era constant provocat să memoreze cu o cifră mai 


* În golful amator, handicapul este o medie a loviturilor reușite de un jucător într-o 
partidă, care stabilește cu aproximaţie forța sau nivelul jucătorului respectiv. Când se înfruntă 
jucători de valori inegale, pentru ca jocul să fie mai echilibrat, partenerul cu handicap mare 
(mai slab) primește din start un număr suplimentar de lovituri faţă de partenerul cu handicap 
redus (mai puternic). Handicapurile „oficiale” sunt atribuite de cluburile de golf locale sau 
regionale. Handicapul nu se folosește în competițiile de golf profesionist (n.t.). 

mult decât data trecută și, pentru că era din fire genul de om 
căruia îi plac astfel de provocări, Steve s-a forţat să fie mai bun. 

Abordarea pentru care a optat el, pe care o vom numi 
„exerciţiu cu scop definit”, s-a dovedit a-i aduce un succes 
incredibil. Nu are întotdeauna atât de mare succes, după cum 
vom vedea, dar este mai eficientă decât obişnuita metodă a 
nivelului acceptabil - şi este un pas spre exerciţiul metodic, 
scopul final. 


Exercițiul cu scop definit 


Exerciţiul cu scop definit are mai multe caracteristici, prin 
care se deosebeşte de ceea ce am putea numi „exerciţiu naiv”, 
care constă, în esenţă, doar în a repeta ceva, aşteptându-te ca 
simpla repetiţie să ducă la îmbunătățirea performanţei cuiva. 

Steve Oare, specialist în educaţie muzicală la Universitatea 
Wichita State, a prezentat odată următoarea discuţie imaginară 
intre un profesor de muzică şi un tânăr care studia muzica. Este 
genul de discuţii despre exerciţiu pe care profesorii de muzică 
le poartă tot timpul&. În acest caz, profesorul încearcă să 
înţeleagă de ce un tânăr elev nu a progresat. 


PROFESOR: Evidenţa programului tău de exerciţii spune că 
exersezi o oră pe zi, dar la test ai luat numai nota 6. Poţi 
să-mi explici de ce? 

ELEV: Nu ştiu ce s-a întâmplat! Aseară puteam să cânt piesa 
dată la test! 

PROFESOR: De câte ori ai cântat piesa? 

ELEV: De zece sau douăzeci de ori. 

PROFESOR: De câte ori ai interpretat piesa corect? 

ELEV: Hm, nu știu... O dată sau de două ori... 

PROFESOR: Hm... Cum ai exersat? 
ELEV: Nu ştiu. Doar am cântat-o. 


Acesta este exercițiul naiv pe scurt: doar am repetat piesa. 
Doar am rotit bâta de baseball prin aer și am încercat să lovesc 
mingea. Doar am citit problemele de matematică și am încer- 
cat să le rezolv. 

După cum implică termenul, exerciţiul cu scop definit 
urmărește un scop mult mai precis şi este mult mai bine gândit 
şi mai focalizat decât exerciţiul naiv. În special, are următoa- 
rele caracteristici: 

Exercițiul cu scop definit urmăreşte scopuri concrete, bine defi- 
nite. Ipoteticul nostru elev la şcoala de muzică ar fi avut mult 
mai mare succes dacă exerciţiile sale şi-ar fi propus drept scop 
ceva de genul următor: „Interpretează piesa de la un capăt la 
celălalt în ritmul potrivit şi fără greșeală de trei ori la rând”. 
Fără un astfel de scop, nu avea nicio modalitate de a aprecia 
dacă şedinţa de exerciţii a avut succes. 

În cazul lui Steve, nu exista un obiectiv pe termen lung, 
pentru că niciunul dintre noi nu ştia câte cifre poate să memo- 
reze un individ, dar avea un obiectiv concret pe termen scurt: 
să memoreze mai multe cifre decât în ședința precedentă. Ca 
alergător de cursă lungă, Steve era foarte competitiv, chiar 
dacă nu concura decât cu sine însuşi, și a adus cu sine acea 
atitudine și în cadrul experimentului. Chiar de la început, 
Steve se forţa în fiecare zi să crească numărul cifrelor pe care 
le putea memora. 

Exerciţiul cu scop definit nu este altceva decât a face un 
mănunchi de pași mici pentru atingerea unui scop pe termen 
mai lung. Dacă jucaţi golf în weekend și doriți să ajungeţi la un 
handicap mai mic cu cinci lovituri, este în regulă ca obiectiv 
de ordin general, dar nu este un obiectiv concret, bine definit, 

care să poată fi folosit eficient în exerciţiile voastre. Trebuie 
să-l spargeţi în bucăți și să vă faceţi un plan: mai precis, ce tre- 
buie să faceţi ca să tăiaţi cinci lovituri din handicapul vostru? 
Un obiectiv ar putea fi să sporiţi numărul de lovituri care cad 
pe iarba din jurul țintei - așa-numita făir zone. Este un obiectiv 
rezonabil de concret, dar trebuie să-l descompuneţi în compo- 
nente şi mai mici: mai precis, ce veţi face ca să sporiți numărul 
acestor lovituri? Va trebui să vă daţi seama de ce atât de multe 
lovituri ale voastre nu cad în făir zone şi să vă ocupați de aceas- 
tă problemă străduindu-vă, de exemplu, să diminuaţi tendința 
voastră de a trimite mingea mult spre stânga. Cum faceţi asta? 
Un instructor vă poate da sfaturi care să vă ajute să vă 
modificaţi mișcarea de răsucire în modalități specifice. Și aşa 
mai departe. Elementul esenţial este să luaţi obiectivul gene- 
ral - să fiți mai buni - și să-l transformați în ceva concret, la 
care să puteţi lucra cu aşteptări realiste de îmbunătăţire. 
Exercițiul cu scop definit este concentrat asupra unui obiec- 
tiv. Spre deosebire de elevul descris de Oare, Steve Faloon era 
concentrat asupra sarcinii sale chiar de la început, iar concen- 
trarea lui s-a accentuat pe măsură ce experimentul avansa 
și el memora şiruri de cifre din ce în ce mai lungi. Vă puteţi 
face o idee despre această concentrare ascultând înregistra- 
rea şedinţei 115, care a avut loc cam pe la jumătatea studiului. 
Steve reușise să memoreze cu regularitate şiruri de aproape 
40 de cifre, dar încă fix 40 nu putea să ţină minte decât rare- 
ori și dorea realmente să atingă cu regularitate cifra 40 în 
acea zi. Am început cu 35 de cifre, o sarcină uşoară pentru el, 
după care Steve a început să se forțeze pe măsură ce şirurile 
au devenit tot mai lungi. Înainte să citesc șirul de 39 de cifre, 
şi-a adresat cuvinte de încurajare, aparent neavând în minte 
nimic altceva decât apropierea sarcinii: „Este o zi mare! ... Nu 
am ratat niciunul, nu-i aşa? Nu! ... Va fi o zi memorabilă!” A 

rămas tăcut în timpul celor 40 de secunde în care i-am citit 
cifrele, dar pe urmă, pe măsură ce îşi extrăgea cu grijă cifrele 
din minte, amintindu-și diferitele grupuri și ordinea în care se 
succedau, s-a stăpânit cu greu. A lovit zgomotos în masă de 
câteva ori, a bătut din palme, aparent în semn de triumf după 
ce-și amintea un anumit grup de cifre sau altul ori locul fiecă- 
rui grup în cadrul șirului. Odată a lăsat să-i scape exclamaţia 
„Absolut corect! Sunt sigur!”, iar când a isprăvit să-mi repro- 
ducă cifrele, avea într-adevăr dreptate, aşa că am urcat la 40. 
Din nou, încurajări: „Acum vine isprava cea mare! Dacă trec 
şi de asta, s-a terminat! Trebuie să merg mai departe!” Din 
nou liniște în timp ce eu citeam cifrele, urmate de zgomote 
și exclamaţii pline de emoție, în timp ce el cugeta. „Oho! .... 
Hai! ... În regulă! ... dă-i drumul!” A reprodus corect și acest 
număr, iar ședința a fost într-adevăr aceea în care a nimerit cu 
regularitate 40 de cifre, deși niciodată mai mult. 

Ei bine, nu oricine se va concentra țipând şi bătând cu pum- 
nul în masă, dar performanţa lu: Steve ilustrează o idee 
esenţială desprinsă din studiul exerciţiului eficient: rareori vă 
veţi perfecționa dacă nu acordaţi sarcinii de îndeplinit intreaga 
voastră atenţie. 

Exerciţiul cu scop definit presupune feedback. Trebuie să știți 
dacă faceţi ceva corect și, dacă nu, ce anume greşiți. În exem- 
plul lui Oare, elevul de la școala de muzică a primit un feed- 
back tardiv, luând nota 6 la testul de interpretare, dar se pare 
că nu a existat niciun feedback în timp ce exersa - nimeni nu 
l-a ascultat și nu. i-a arătat greșelile, elevul părând să nu fi știut 
dacă făcea nişte greşeli în modul de a exersa. („De câte ori ai 
interpretat corect?” „Hm, nu ştiu... O dată sau de două ori...) 

în studiul nostru de memorie, Steve a primit un feedback 
simplu şi direct după fiecare încercare - corect sau incorect, 

succes sau eşec. Ştia întotdeauna cum stă. Dar poate că 
feedbackul cel mai important era ceva ce făcea chiar el. 
Privea cu mare atenţie acele aspecte dintr-un șir de cifre care 
îi făceau probleme. Dacă reproducea greșit șirul de cifre, de 
regulă ştia exact de ce şi care erau cifrele pe care le ratase. 
Chiar dacă reţinea corect şirul, îmi putea spune pe urmă 
care cifre i-au dat bătăi de cap şi care nu i-au pus probleme. 
Recunoscând care erau slăbiciunile sale, îşi putea muta unde 
trebuie centrul atenţiei, inventând noi tehnici de memorare 
care să rezolve acele slăbiciuni. 

În general vorbind, indiferent ce încercaţi să faceți, aveți 
nevoie de feedback ca să identificaţi exact unde şi cum greșiţi. 
Fără feedback - venit fie din partea voastră, fie din partea unor 
observatori din afară - nu vă puteţi da seama de ce aveţi nevo- 
ie ca să vă perfecţionaţi sau cât de aproape sunteți de atinge- 
rea țintelor voastre. 

Exercițiul cu scop definit solicită ieșirea din zona de confort. 
Aceasta este, poate, partea cea mai importantă a exerciţiului 
cu scop definit. Elevul lui Oare nu dă niciun semn că s-ar fi 
forțat să treacă dincolo de ceea ce îi era familiar și la indemâ- 
nă. În schimb, cuvintele elevului par să implice mai degrabă 
un exercițiu sporadic, lipsit de orice efort de a face mai mult 
decât ceea ce făcea deja cu ușurință. Această abordare nu dă 
rezultate. 

Experimentul nostru de memorare a fost conceput să-l 
impiedice pe Steve să se simtă prea confortabil. Pe măsură ce 
el și-a amplificat capacitatea de memorare, eu îl provocam cu 
şiruri tot mai lungi de cifre, astfel încât era mereu la limita 
capacităţii sale. În special, crescând numărul de cifre de fie- 
care dată când reţinea corect un șir și scăzând numărul de 
cifre când greşea, păstram mereu numărul de cifre aproape 


46 Peak Forţa exerciţiului cu scop definit 


de ceea ce el putea să facă, forțându-l mereu să îşi amintească 
doar o cifră în plus. 

Acesta este un adevăr fundamental, valabil pentru orice 
formă de exerciţiu: dacă nu te forțezi niciodată dincolo de 
zona ta de confort, nu vei progresa niciodată. Pianistul amator 
care a luat lecţii vreo cinci sau șase ani în adolescenţă, dar care 
in ultimii 30 de ani a cântat la nesfârșit același repertoriu, 
interpretând piesele cunoscute exact la fel, poate să fi acumu- 
lat 10 000 de ore de „exerciţiu” în acest răstimp, dar nu cântă 
la pian mai bine decât în urmă cu 30 de ani. Într-adevăr, poate 
că acum cântă mai rău. 

Avem dovezi deosebit de solide ale acestui fenomen așa 
cum se manifestă el în cazul medicilor.? Cercetările efectuate 
asupra multor specializări medicale arată că doctorii care au 20 
sau 30 de ani de practică obţin la anumite măsurători obiective 
ale performanţei rezultate mai proaste decât cei care au termi- 
nat facultatea de medicină de abia doi sau trei ani. Dovezile 
arată că, în cea mai mare parte, practica lor de zi cu zi nu face 
nimic pentru perfecţionarea sau măcar menţinerea abilităților 
lor; prea puţin din aceasta îi forțează să iasă din zonele lor de 
confort. Din acest motiv, în 2015 am participat la o conferință 
consensuală, menită să identifice noi modalități de continuare 
a educaţiei medicale, care să-i provoace pe medici, ajutându-i 
să îşi menţină şi să își perfecționeze abilităţile.!* Vom discuta 
în detaliu această problematică în Capitolul ș. 

Poate că exemplul meu favorit care ilustrează această idee 
este legat de abilităţile de şahist ale lui Ben Franklin." Acesta 
a fost primul geniu celebru al Americii. Era un savant, care și-a 
câştigat reputaţia prin studiile sale privind electricitatea, 
scriitor apreciat și editor al publicației Poor Richard s Almanack, 
fondatorul primei biblioteci publice din America de unde se 

puteau împrumuta cărţi, un diplomat desăvârşit și, printre 
altele, inventatorul ochelarilor bifocali, al paratrăsnetului şi al 
cuptorului Franklin. Dar cea mai mare pasiune a sa era șahul. 
A fost unul dintre primii șahiști din America și a jucat prima 
partidă de șah despre care ştim că s-a desfășurat acolo. A jucat 
șah mai bine de şo de ani şi, pe măsură ce a înaintat in vârstă, 
i-a dedicat din ce în ce mai mult timp. Pe când era în Europa, 
a jucat cu Francois-Andre Danican Philidor, cel mai bun șahist 
al vremii. Și, în pofida bine cunoscutului său sfat de a te culca 
devreme şi de a te trezi la fel, Franklin juca şah cu regularitate 
de la ora 6 seara până în zori. 

Așadar, Ben Franklin era un ins sclipitor, care şi-a petrecut 
mii de ore jucând şah, uneori cu cei mai buni șahiști din vre- 
mea lui. L-a făcut asta un şahist mai bun? Nu. Era peste nivelul 
mediu, dar nu a ajuns niciodată suficient de bun ca să se com- 
pare cu jucătorii mai buni din Europa, nicidecum cu cei mai 
buni. Acest eşec a fost o sursă de mari frustrări pentru el, însă 
habar nu avea de ce nu se putea perfecționa. Astăzi înţelegem 
de ce: nu s-a forţat niciodată, nu a ieşit niciodată din zona lui 
de confort, nu a consumat niciodată orele de exerciţiu cu scop 
definit de care ar fi avut nevoie ca să progreseze. Semăna cu 
pianistul care, vreme de 30 de ani, a cântat aceleași piese. 
Aceasta este o reţetă de stagnare, nu una de perfecţionare. 

A ieși din zona ta de confort înseamnă să faci un lucru pe 
care nu-l puteai face inainte. Uneori este posibil să ţi se pară 
relativ uşor să realizezi ceva nou, după care continui să te 
forțezi mai departe. Dar alteori dai peste ceva care te ţintuiește 
pe loc și ţi se pare că nu vei reuşi niciodată să-l faci. A găsi căi 
de ocolire a acestor bariere este una dintre cheile ascunse ale 
exerciţiului cu scop definit. 

În general, soluţia nu este „să te străduiești mai mult”, ci 
„încearcă ceva diferit”. În cazul lui Steve, o barieră a apărut 

când a ajuns la 22 de cifre. El le grupa în module de câte patru 
cifre, folosind diferite trucuri mnemotehnice ca să le ţină 
minte, plus un grup de şase cifre de la sfârșit, pe care le repeta 
iar şi iar în minte până când putea să ţină minte sunetul cifre- 
lor. Dar nu reușea să își dea seama cum să treacă de 22 de cifre, 
pentru că, atunci când încerca să reţină cinci module de câte 
patru cifre, le încurca ordinea. În cele din urmă, i-a venit ideea 
de a folosi atât module de trei cifre, cât şi module de patru 
cifre, un progres care i-a permis, până la urmă, să exerseze 
folosind patru module de patru cifre, patru module de trei cifre 
și un modul de repetiţie de şase cifre, până la un maximum 
de 34 de cifre. Pe urmă, odată ce a atins acea limită, a trebu- 
it să elaboreze o nouă tehnică. Acesta a fost un tipar prezent 
pe toată durata studiului consacrat capacității de memorare: 
Steve progresa până la un anumit punct, se bloca, căuta o abor- 
dare diferită care îl putea ajuta să depăşească bariera, o găsea, 
după care progresa constant până la apariția unei noi bariere. 

Cea mai bună soluţie de a trece peste orice barieră este să 
o atacați dintr-o direcţie diferită, motiv pentru care este util să 
lucraţi cu un profesor sau cu un antrenor. Cineva care este deja 
familiarizat cu genul de obstacole pe care este probabil să le 
întâmpinați vă poate sugera modalități de a le depăși. 

Și uneori se dovedește că o barieră este în primul rând de 
natură psihologică. Celebra profesoară de vioară Dorothy 
DeLay a relatat odată situația în care unul dintre elevii săi a 
venit la ea cu rugămintea de a-l ajuta să mărească viteza cu 
care interpreta o anumită piesă, pe care urma să o cânte la un 
festival muzical. 

— Nu pot să interpretez piesa destul de repede, i-a spus el. 

— Cât de rapid ai dori să o cânţi?, l-a întrebat ea. 

— Vreau să o cânt la fel de rapid ca Itzhak Perlman, celebrul 
violonist de mare clasă, i-a răspuns el. 

Aşa că DeLay a luat mai întâi o înregistrare cu piesa inter- 
pretată de Perlman şi a cronometrat-o. Pe urmă, a setat metro- 
nomul la o viteză mai redusă şi l-a pus pe elev să o cânte în acel 
ritm, care era foarte accesibil pentru abilităţile lui. L-a pus să 
cânte piesa iar şi iar, accelerând de fiecare dată metronomul 
câte puţin. Şi de fiecare dată el a interpretat fără greşeală. Până 
la urmă, după ce a cântat încă o dată perfect întreaga piesă, 
profesoara i-a arătat reglajul metronomului: de fapt, cântase 
piesa mai rapid decât Perlman.!? 

Eu și Bill Chase am folosit cu Steve o tehnică similară de 
două ori, când el s-a lovit de o barieră şi a crezut că nu ar fi 
capabil să mai progreseze. Odată, am încetinit ritmul în care 
îi citeam cifrele, iar timpul suplimentar i-a dat lui Steve posi- 
bilitatea să își amintească semnificativ mai multe cifre. Asta 
l-a convins că problema nu era numărul de cifre, ci mai degra- 
bă cât de repede codifica el cifrele - altfel spus, cum inventa el 
artificii mnemotehnice pentru diferitele module de cifre care 
alcătuiau întregul şir - şi că putea să îşi îmbunătăţească 
performanța dacă reuşea să scurteze timpul de care avea 
nevoie ca să expedieze cifrele în memoria de lungă durată. 

Altădată, i-am dat lui Steve şiruri cu zece cifre mai lungi 
decât oricare din câte reuşise să memoreze până în acel 
moment. A rămas el însuși surprins amintindu-şi majoritatea 
cifrelor din acele şiruri - și, în special, reţinând în total mai 
multe cifre decât reuşise vreodată înainte, chiar dacă nu o 
făcea perfect. Asta l-a convins că era într-adevăr posibil să 
memoreze şiruri de cifre și mai lungi. Şi-a dat seama că pro- 
blema nu era faptul că atinsese limita memoriei sale, ci faptul 
că incurca unul sau două grupuri de cifre din întreg şirul. A 
decis că elementul-cheie al progresului era să codifice mai 
atent micile module de cifre şi a început să progreseze din nou. 

Ori de câte ori încercaţi să progresaţi într-o anumită 
direcţie, veţi întâmpina astfel de obstacole - puncte în care vi 
se pare imposibil să mai progresaţi sau în care nu aveţi habar 
ce trebuie să faceți ca să vă perfecţionaţi. Este firesc. Nefiresc 
este un obstacol realmente de netrecut, unul pe care vă este 
imposibil să îl ocoliți, peste care nu puteţi sări sau prin care nu 
reuşiţi să pătrundeți. În toți anii mei de cercetare ştiinţifică, 
am constatat că se întâmplă surprinzător de rar să obţii, în 
orice domeniu, dovada clară a faptului că o persoană a atins o 
limită de neclintit a performanţei. În schimb, am constatat că, 
de cele mai multe ori, oamenii renunţă pur și simplu şi înce- 
tează să mai incerce să progreseze. 

Un avertisment potrivit în acest context ar fi că, în timp ce 
este întotdeauna posibil să mergi mai departe şi să continui să 
progresezi, nu este intotdeauna uşor. Păstrarea concentrării Și 
a nivelului de efort pe care le solicită exercițiul cu scop definit 
în mod clar înseamnă o muncă grea şi, în general, nu este ceva 
distractiv și antrenant. Așa că se ridică în mod inevitabil pro- 
blema motivaţiei: de ce unii oameni se angajează în acest gen 
de exercițiu? Ce-i face să continue? Vom reveni la aceste între- 
bări esenţiale în repetate rânduri pe parcursul întregii cărți. 

În cazul lui Steve, au acţionat mai mulţi factori. În primul 
rând, el a fost plătit. Dar el ar fi putut să se prezinte mereu la 
şedinţe şi, chiar dacă nu s-ar fi străduit din cale afară, tot ar fi 
încasat banii cuveniţi, astfel încât, chiar dacă banii puteau să 
fi fost o parte din motivaţia lui, cu siguranţă nu a fost vorba 
numai de atât. De ce s-a străduit atât de mult să progreseze? 
Din discuţiile purtate cu el, cred că o bună parte din motivaţia 
lui a fost faptul că, odată ce a început să vadă că progresează 
după primele ședințe, chiar i-a făcut plăcere să vadă că scoru- 
rile testelor sale de memorie urcă. Se simţea bine şi voia să 
continue trăirea acestui sentiment. De asemenea, după ce a 

atins un anumit nivel al abilităţilor sale de memorare, a devenit 
un soi de celebritate; în ziare şi în reviste au apărut articole des- 
pre el şi de câteva ori a apărut şi la televiziune, inclusiv în emi- 
siunea Today. Asta i-a oferit un alt tip de feedback pozitiv. În 
general vorbind, un important feedback pozitiv este unul din- 
tre factorii esenţiali de menţinere a motivaţiei. Poate fi un feed- 
back intern, precum satisfacția de a te vedea progresând într-o 
anumită direcţie, sau unul extern, oferit de ceilalți, dar contea- 
ză enorm atunci când se pune întrebarea dacă o persoană va fi 
capabilă să menţină efortul considerabil de care este nevoie 
pentru a progresa în mod clar prin exerciţiul cu scop definit. 

Un alt factor a fost faptul că lui Steve îi plăcea să se confrunte 
cu sine. Acest aspect reieșea clar din experienţa lui de alergător 
pe teren accidentat şi pe pistă. Oricine îl cunoștea v-ar fi spus 
că se antrena la fel de intens precum ceilalți, dar motivaţia lui 
era numai dorinţa de a-și îmbunătăţi propriile performanţe, nu 
neapărat să câştige competiţii. Mai departe, din anii de alergări 
el știa ce înseamnă să te antrenezi cu regularitate, în fiecare 
săptămână, lună de lună, şi pare improbabil ca sarcina de a-și 
antrena memoria de trei ori pe săptămână, timp de o oră de 
fiecare dată, să-i fi părut deosebit de descurajantă, dat fiind 
faptul că alerga cu regularitate câte trei sau patru ore. Mai târ- 
ziu, după ce am încheiat antrenamentul memoriei lui Steve şi al 
altor studenți, mi-am propus să recrutez numai subiecţi care în 
trecut s-au antrenat intens ca sportivi, dansatori, instrumentiști 
sau cântăreţi. Niciunul nu m-a lăsat baltă. 

Aşadar, iată succint în ce constă exerciţiul cu scop definit: 
ieşiţi din zona voastră de confort, dar faceţi acest lucru fiind 
concentrați, urmărind niște obiective precise, conform unui 
plan de realizare a acestor obiective și având o modalitate de 
a vă monitoriza progresul. A, şi găsiți un mod de a vă păstra 
motivaţia. 

Această reţetă este un început excelent pentru oricine 
doreşte să progreseze - dar nu e decât un început. 


Limitele exerciţiului cu scop definit 


În vreme ce eu şi Bill Chase încă efectuam studiul nostru 
de doi ani cu Steve Faloon - dar după ce Steve începuse să bată 
recorduri de amplitudine a memoriei sale -, am decis să cău- 
tăm un alt subiect dispus să accepte aceeași provocare. 
Niciunul dintre noi nu credeam că Steve se născuse cu un dar 
special de a memora cifre, ci am presupus că abilităţile pe care 
şi le dezvoltase puteau fi în totalitate atribuite antrenamentu- 
lui pe care l-a făcut, iar cea mai bună modalitate de a dovedi 
acest lucru era să efectuăm același studiu cu un alt subiect și 
să vedem dacă obţinem acelaşi rezultat. 

Prima persoană care s-a oferit a fost o doctorandă, Renee 
Elio. Înainte de a începe, i-am spus că predecesorul ei crescu- 
se spectaculos numărul de cifre pe care le putea memora, aşa 
că ea ştia că progresul este posibil - mai mult decât ştiuse 
Steve când a inceput studiul - dar nu i-am spus lui Rence 
nimic despre modul în care procedase Steve. Ea trebuia să-și 
inventeze propria abordare. 

La început, ea a progresat într-un ritm foarte asemănător 
cu ritmul lui Steve şi a reuşit să-şi lărgească volumul memo- 
riei până aproape de 20 de cifre cam după cincisprezece ore 
de antrenament. Totuși, spre deosebire de Steve, în acest 
punct s-a lovit de un zid de care nu a putut să treacă. După 
alte aproximativ 50 de ore fără progres, ea a hotărât să aban- 
doneze şedinţele de pregătire. Își lărgise memoria cifrelor 
până la un punct ce depășea cu mult limitele unei persoane 
neantrenate - comparabil cu performanţele unor specialiști 

în mnemotehnică - dar, nu s-a putut apropia de ceea ce 
reuşise Steve. 

Care a fost diferenţa? Steve reușise dezvoltând o colecție 
de structuri mentale - diferite procedee mnemotehnice, 
multe dintre ele bazate pe măsurarea timpului, plus un sis- 
tem de a reţine ordinea modulelor memorate -, care i-au per- 
mis să utilizeze memoria sa de lungă durată ca să depășească 
limitele obişnuite ale memoriei de scurtă durată şi să reţină 
şiruri lungi de cifre. Când auzea cifrele 907, de exemplu, le 
concepea ca pe un timp destul de bun pentru o cursă de două 
mile - 9:07 sau 9 minute, 7 secunde - şi nu mai erau niște 
numere aleatorii, pe care trebuia să le incredinţeze memoriei 
de scurtă durată, ci mai degrabă ceva cu care era destul de 
obișnuit. După cum vom vedea, cheia unei performanţe cog- 
nitive îmbunătăţite, de orice fel, este dezvoltarea unor struc- 
turi mentale care fac posibilă evitarea limitelor memoriei de 
scurtă durată, pentru a se opera eficient cu mari volume de 
informaţii dintr-odată. Steve reușise să facă acest lucru. 

Neştiind cum a procedat Steve, Renee a pus la punct o 
metodă total diferită de memorare a cifrelor. În vreme ce 
Steve memorase grupuri de trei şi patru cifre sub forma unor 
timpi de operare, Renee a folosit un set elaborat de soluţii 
mnemotehnice care se baza pe lucruri precum zile, date şi 
momente ale zilei.i3 O diferenţă esenţială între Steve și Rence 
a fost faptul că Steve decidea întotdeauna dinainte ce tipar va 
folosi pentru memorarea cifrelor, spărgând şirurile în module 
de trei sau patru cifre, plus un grup la sfârșit format din patru 
până la șase cifre, pe care urma să le repete mereu până când 
auzea în memorie sunetul lor. Pentru 27 de cifre, de exemplu, 
el organiza cifrele în trei module de câte patru cifre fiecare, 
trei module de câte trei cifre fiecare, urmate de un modul de 
şase cifre la sfârșit. Noi am numit acest tipar prestabilit 

„structură de recuperare”, care îi permitea lui Steve să se con- 
centreze pe memorarea fiecărui modul individual de trei sau 
patru cifre şi apoi să păstreze în minte unde se plasează în 
această structură de recuperare fiecare dintre aceste module. 
S-a dovedit a fi o abordare foarte solidă, care i-a permis să 
codifice fiecare modul de câte trei sau patru cifre în funcţie de 
timp sau prin alt procedeu mnemotehnic, să-l plaseze în 
memoria de lungă durată, fără să mai fie nevoie să se gândeas- 
că la el până la sfârşit, ca să-şi amintească toate cifrele din șir. 

În contrast cu el, Rence şi-a dezvoltat o tehnică mnemonică 
adaptabilă, hotărând în funcție de cifrele pe care le auzea ce 
procedeu să utilizeze ca să le reţină. În cazul unui şir precum 
4778245, ea şi-l amintea ca aprilie 7, 1978 la ora 2:45, dar, dacă 
șirul era 4778295, trebuia să utilizeze aprilie 7, 1978, după care 
incepea o nouă dată: februarie 9... Fără genul de consecvență 
pe care îl oferea sistemul lui Steve, nu putea să rețină mai mult 
de 20 de cifre. 

După acea experienţă, eu şi Bill am decis să căutăm un alt 
subiect care să fie cât mai asemănător cu Steve în ceea ce 
priveşte modul de a reţine şirurile de cifre. Așa că am recrutat 
un alt alergător, Dario Donatelli, membru în echipa de fondişti 
a Universităţii Carnegie Mellon şi unul dintre partenerii de 
antrenament ai lui Steve. Steve îi spusese lui Dario că noi cău- 
tam pe cineva dispus să participe la un studiu pe termen lung 
privind capacitatea de memorare şi Dario a fost de acord. 

De această dată, în loc să-l lăsăm pe Dario să se descurce 
de unul singur, i-am cerut lui Steve să-i explice lui Dario meto- 
da lui de codificare a cifrelor. Cu acest start lansat, Dario a 
reușit să progreseze mult mai rapid decât Steve, cel puţin la 
început. A ajuns la 20 de cifre în semnificativ mai puţine 
şedinţe, dar a încetinit ritmul după aceea şi, odată ce a ajuns 
la 30 de cifre, se părea că nu-i mai era de mult folos să aplice 

metoda lui Steve, iar progresele sale au stagnat. În acel 
moment, Dario a început să dezvolte niște metode ușor dife- 
rite de codificare a şirurilor de trei și patru cifre şi, aspect mai 
important, a conceput o structură semnificativ diferită de 
recuperare, care funcţiona mult mai bine pentru el. Totuși, 
când am testat modul în care Dario memora cifrele, am con- 
statat că se baza pe nişte procese mentale foarte asemănătoare 
cu acelea pe care le elaborase Steve, folosind memoria de 
lungă durată ca să depășească limitele memoriei de scurtă 
durată.14 După mai mulţi ani de antrenament, Dario avea să 
fie, până la urmă, capabil să memoreze peste 100 de cifre sau 
cam cu 20 de cifre mai mult decât Steve. În acel moment, 
Dario devenise, la fel cum o făcuse şi Steve înaintea lui, cel mai 
bun în această abilitate specială din câţi existaseră in lume 
până atunci. 

Se desprinde de aici o lecţie importantă: deşi, în general, 
este posibil să progresezi într-o anumită măsură prin exerciţiu 
concentrat și ieşind din zona ta de confort, nu este suficient. 
A te strădui din greu nu este de ajuns. A te forţa să-ţi depășești 
limitele nu este suficient. Mai sunt și alte aspecte, la fel de 
importante, ale exerciţiului și ale antrenamentului care sunt 
adeseori trecute cu vederea. 

O anumită abordare a exerciţiului și a antrenamentului s-a 
dovedit a fi cea mai solidă şi cea mai eficientă modalitate de 
perfecţionare a abilităţilor cuiva în orice domeniu care a fost 
studiat. Această abordare este exerciţiul metodic, pe care 
peste puțin timp îl vom descrie în detaliu. Dar mai întâi, vom 
privi mai îndeaproape ce se află în spatele tipurilor uluitoare 


de progrese care sunt posibile datorită genului potrivit de 
exerciţiu. 

2 Exploatarea 
adaptabilităţii 


DACĂ EȘTI CULTURIST sau numai un ins care lucrează cu hal- 
terele ca să-şi dezvolte musculatura, este uşor să urmăreşti 
rezultatele în timp ce îţi forțezi bicepşii, tricepşii, cvadricepşii, 
pectoralii, deltoizii, dorsalii, trapezii, abdominalii, posteriorul, 
pulpele şi tendoanele genunchilor. Poţi folosi o ruletă sau poţi 
pur şi simplu să te privești în oglindă şi să-ţi admiri progresele. 
Dacă alergi, mergi pe bicicletă sau înoți ca să-ţi sporeşti 
rezistenţa, poţi să-ţi urmăreşti progresele măsurând pulsul, 
respiraţia și cât timp trece până când musculatura cedează din 
cauza acumulării de acid lactic. 

Dar, dacă provocarea este mentală - să devii un as în ana- 
liză matematică, să înveți să cânţi la un instrument muzical ori 
să vorbeşti o limbă străină -, lucrurile sunt diferite. Nu există 
o modalitate facilă de a observa modificările produse în creie- 
rul tău pe măsură ce se adaptează la solicitările sporite cărora 
trebuie să le răspundă. În cortexul tău nu există nicio durere a 
doua zi după o şedinţă de antrenament foarte dur. Nu trebuie 
să ieşi din casă şi să-ţi cumperi pălării noi întrucât cele vechi 
îți sunt acum prea mici. Nu-ţi cresc pe frunte șase pătrăţele de 
mușchi. Şi fiindcă nu poţi vedea nicio schimbare în creierul 
tău, este uşor să presupui că într-adevăr nu se întâmplă acolo 
mare lucru. 

Ar fi totuşi o greşeală. Există un volum tot mai mare de 
dovezi că atât structura, cât şi funcţionarea creierului se modifi- 
că, reacţionând faţă de variatele tipuri de antrenament mental, 

în mare măsură aşa cum mușchii tăi şi sistemul tău cardiovascu- 
lar reacţionează la antrenamentul fizic. Cu ajutorul unor tehnici 
de vizualizare a creierului, precum rezonanţa magnetică (MRI), 
specialiștii în neuroştiințe au început să cerceteze modul in 
care creierul oamenilor cu abilităţi speciale se deosebește de 
creierul indivizilor lipsiţi de acele abilități şi să exploreze ce 
schimbări sunt produse de diferitele tipuri de antrenament. 
Deşi mai rămân de aflat enorm de multe lucruri în acest dome- 
niu, ştim deja suficient ca să ne facem o idee clară despre modul 
în care exerciţiul cu scop definit și exercițiul metodic operează 
ca să amplifice deopotrivă capacitățile noastre fizice şi mentale, 
dându-ne posibilitatea de a face nişte lucruri pe care nu le-am 
putut face niciodată înainte. 

Mare parte din ceea ce știm despre modul în care corpul se 
adaptează la antrenament provine din studiile efectuate pe 
alergători, halterofili şi alte tipuri de sportivi. Totuşi, fapt destul 
de interesant, unele dintre cele mai bune studii recente privind 
modul în care creierul suferă modificări ca reacţie la un antre- 
nament de lungă durată au fost efectuate nu pe muzicieni, 
şahiști sau matematicieni - subiecți tradiţionali în studiile pri- 
vind efectele exerciţiului asupra performanţei -, ci, în schimb, 
pe șoferii de taxi. 


Creierul taximetriștilor londonezi 


Puţine orașe din lume pot ridiculiza un sistem GPS așa cum 
o poate face Londra. În primul rând, nu există o reţea de artere 
principale care să poată fi folosite pentru orientare şi stabilirea 
unui traseu așa cum veţi găsi în Manhattan, în Paris sau în 
Tokyo. În schimb, străzile principale sunt trasate în unghiuri 
bizare. Sunt şerpuite şi întortocheate. Străzile cu sens unic 

abundă, sunt sensuri giratorii și străzi înfundate peste tot și, în 
mijlocul acestui talmeş-balmeș, curge Tamisa, traversată de o 
duzină de poduri în zona centrală, dintre care cel puţin unul - 
şi câteodată mai multe - va trebui, probabil, trecut în timpul 
unei deplasări prin oraș, indiferent cât ar fi de lungă sau de 
scurtă. lar sistemul neregulat de numerotare nu-ţi spune întot- 
deauna unde să găseşti cu precizie o anumită adresă, chiar 
dacă ai nimerit strada pe care o cauţi. 

Așadar, cel mai bun sfat pentru vizitatori este să-și ia gân- 
dul de la o mașină închiriată cu sistem de navigaţie şi să se 
bizuie, în schimb, pe taximetriştii din oraș. Ei sunt peste tot - 
cam 25 000 la volanul mașinilor lor mari, negre şi pătrăţoase, 
care sunt echivalentul automobilistic al pantofilor comozi - și 
sunt uimitor de buni când trebuie să te ducă din punctul A 
până în punctul B în modul cel mai eficient posibil, ţinând cont 
nu numai de lungimea diferitelor trasee, ci şi de oră, de traficul 
probabil, de drumurile temporar în reparaţie şi infundate şi de 
oricare alte detalii care pot fi relevante pentru deplasare. 
Presupuneţi că v-ar plăcea să revizitaţi acel bizar magazin de 
pălării din Charing Cross, al cărui nume l-aţi uitat - Lord's sau 
Lear sau cam așa ceva -, dar ţineţi minte că alături există o 
micuță prăvălie care vinde nişte prăjituri coapte în forme de 
cupe. Ei bine, e de ajuns. Spuneţi toate astea taximetristului şi, 
pe cât de rapid se poate ajunge cu maşina, veţi fi pe Laird 
London, 23A New Row. 

După cum vă puteţi imagina, date fiind dificultățile orien- 
tării prin Londra, nu oricine poate fi șofer de taxi. Într-adevăr, 
ca să devină taximetrist licenţiat în Londra, un ins trebuie să 
treacă o serie de examene care au fost descrise, toate la un loc, 
drept testul cel mai dificil din lume. Testul este administrat de 
Transport for London şi acea agenţie descrie „cunoştințele” - 
ce trebuie să înveţe un candidat - după cum urmează: 

Ca să atingeți standardul necesar pentru a primi licența de 
taximetrist „All London” va trebui să aveți cunoștințe amănunțite în 
primul rând despre zona cu rază de șase mile [10 kilometri] cu 
centrul în Charing Cross. Este necesar să cunoașteți: toate străzile; 
unitățile rezidențiale; parcurile și spaţiile deschise; sediile și 
departamentele guvernamentale; centrele financiare și comerciale; 
primăriile; sediile ambasadelor; oficiile de stare civilă; spitalele; 
locașurile de rugăciune; stadioanele și centrele de recreere; agențiile 
liniilor aeriene; policlinicile; hotelurile; cluburile; teatrele; 
cinematografele; muzeele; galeriile de artă; școlile; colegiile și 
universitățile; circumscripțiile de poliţie și centrele de comandă; 
tribunalele civile și penale; morga; închisorile; și locurile atractive 
pentru turiști. De fapt, orice loc în care un pasager poate dori să fie 
transportat. 


Acea arie cu raza de şase mile pornind din Charing Cross 
cuprinde aproximativ 25 000 de străzi. Dar un aspirant la sta- 
tutul de taximetrist trebuie să cunoască mai mult decât străzile 
şi clădirile. Orice punct de reper poate fi o ţintă. Conform unui 
articol despre taximetriştii din Londra, publicat în 2014 în New 
York Times Magazine, un candidat pentru licenţa de taximetrist 
a fost întrebat despre amplasamentul unei statui reprezentând 
doi șoareci și o bucată de brânză; situată pe faţada unei clădiri, 
statuia nu era mai înaltă de 30 de centimetri. 

Și mai precis, potenţialii șoferi de taxi trebuie să demon- 
streze că pot ajunge dintr-un punct al orașului în altul în modul 
cel mai eficient cu putință. Testele constau într-o serie de 
„curse” în care examinatorul dă două puncte din Londra, iar 
cel examinat trebuie să indice amplasamentul precis al fiecă- 
rui punct şi apoi să descrie cel mai bun traseu dintre ele, viraj 
după viraj, numind fiecare stradă din traseu. Fiecare cursă 
primeşte un scor numeric în funcţie de acuratețe şi, pe măsură 
ce candidatul acumulează puncte, testele devin din ce în ce 

mai dificile, destinațiile fiind tot mai obscure şi traseele mai 
lungi, mai complicate și mai întortocheate. Mai bine de jumă- 
tate dintre candidați sunt respinşi, dar aceia care fac faţă şi 
obțin licenţa și-au internalizat Londra într-un grad pe care 
Google Maps, cu imaginile sale din satelit, camerele de luat 
vederi din trafic și inepuizabila sa putere de procesare şi de 
memorie, îl poate aproxima numai destul de vag. 

Ca să poată stăpâni Cunoșştinţele, viitorii taximetriști - care 
sunt cunoscuţi drept „băieţii ştiutori” și, câteodată, „fetele 
cunoscătoare” - petrec ani întregi conducând din loc în loc 
prin Londra, notând ce se află în fiecare loc şi cum se ajunge 
dintr-un loc în altul. Primul pas este stăpânirea unei liste de 
320 de curse din ghidul pus la dispoziţia candidaţilor. Pentru 
o cursă dată, candidatul trebuie să descopere cel mai scurt tra- 
seu deplasându-se fizic pe toate traseele posibile, de regulă pe 
motocicletă, după care explorează zonele care înconjoară 
punctul inițial și destinaţia cursei. Asta înseamnă să dai o raită 
pe o suprafaţă cu o rază de un sfert de milă în fiecare dintre 
aceste locuri, să îţi notezi ce clădiri şi ce puncte de reper se 
găsesc în vecinătate. După ce s-a repetat acest proces de 320 
de ori, viitorul taximetrist a acumulat un set iniţial de 320 de 
rute optime prin Londra şi a explorat, de asemenea - luându-și 
notițe - aproape fiecare colţişor din zona centrală, pe o rază de 
șase mile pornind din Charing Cross. Este un inceput, dar 
candidaţii admiși continuă să se provoace singuri ca să desco- 
pere cele mai bune trasee pentru multe alte curse care nu figu- 
rează pe listă şi să remarce clădirile și reperele care le-ar fi 
putut scăpa până atunci sau care au apărut recent. Într-adevăr, 
chiar şi după ce au trecut toate aceste teste şi au obținut licenţa, 
taximetriştii din Londra continuă să-și lărgească și să-şi rafi- 
neze cunoștințele despre străzile din Londra. 

Memoria şi abilităţile de navigaţie ce rezultă de aici sunt 
de-a dreptul uimitoare, aşa că taximetriştii londonezi s-au 
dovedit a fi irezistibili pentru psihologii interesaţi de învăţare 
şi, în mod deosebit, de învăţarea abilităţilor de orientare in 
spaţiu. De departe, studiile cele mai aprofundate despre 
taximetrişti - şi cele apte să ne spună cele mai multe despre 
modul în care antrenamentul afectează creierul - au fost efec- 
tuate de Eleanor Maguire, specialistă în neuroştiinţe la 
Universitatea College din Londra. 

Într-una dintre primele ei lucrări despre șoferii de taxi, 
publicată în 2000, Maguire a folosit imaginile obţinute prin 
rezonanţă magnetică pentru a observa creierele a şaisprezece 
taximetrişti și a le compara cu creierele altor 5o de bărbaţi de 
aceeași vârstă, care nu erau taximetrişti.? A observat cu precă- 
dere hipocampusul, acea parte din creier de forma unui căluț 
de mare, care deţine un rol în formarea amintirilor. 
Hipocampusul participă în mod deosebit la deplasarea în 
spațiu şi la amintirea amplasamentului: obiectelor. (Fiecare 
individ are, de fapt, două hipocampusuri, câte unul de fiecare 
parte a creierului.) De exemplu, speciile de păsări care își 
depozitează hrana în diferite locuri şi care trebuie, din acest 
motiv, să-şi amintească localizarea acestor diferite ascunzători 
au hipocampusuri relativ mai mari decât niște păsări înrudite 
indeaproape, care nu îşi depozitează hrana în diferite locuri.3 
Și mai semnificativ, mărimea hipocampusului este foarte sen- 
sibilă, cel puţin la unele specii de păsări, şi se poate lărgi cu nu 
mai puţin de 30% ca reacţie la experienţele de depozitare a 
hranei.4 Dar este la fel de adevărat şi în cazul oamenilor? 

Maguire a descoperit că o anumită parte a hipocampusu- 
lui - partea posterioară - era mai mare la taximetrişti decât la 
alți subiecți.5 Mai departe, cu cât o persoană exercitase mai 

mult timp profesia de taximetrist, cu atât avea mai dezvoltată 
partea posterioară a hipocampusului.S Într-un alt studiu, pe 
care Maguire l-a efectuat peste câţiva ani, a comparat creierul 
taximetriştilor din Londra cu creierul şoferilor londonezi de 
autobuz. Aidoma taximetriştilor, şoferii de autobuz conduceau 
toată ziua prin Londra; diferenţa dintre ei consta în faptul că 
șoferii de autobuz repetau aceleași trasee la nesfârșit, astfel 
incât nu erau niciodată nevoiţi să descopere cel mai bun traseu 
din punctul A până în punctul B. Maguire a descoperit că hipo- 
campusul posterior al taximetriştilor era semnificativ mai mare 
decât aceeași parte de creier a şoferilor de autobuz. Implicaţia 
clară era că, indiferent ce ar fi provocat diferenţa de mărime a 
hipocampusului posterior, cauza nu avea legătură cu șofatul ca 
atare, ci era mai degrabă legată în mod specific de abilităţile de 
orientare pe care le solicita meseria de taximetrist.7 

Toate acestea se opreau totuși într-un punct mort: poate că 
taximetriştii studiaţi începuseră cu un hipocampus posterior 
mai dezvoltat, ceea ce le-a oferit un avantaj în a se orienta prin 
Londra, iar testarea extinsă prin care au trecut nu era nimic mai 
mult decât un proces de selecţie a potențialilor şoferi de taxi 
care erau nativ mai bine echipați pentru a fi capabili să înveţe 
cum să se descurce prin labirintul care este Londra. 

Maguire s-a ocupat de această problemă foarte simplu și 
solid: a urmărit un grup de candidaţi la obținerea licenţei de 
taximetrist din momentul în care au început antrenamentul 
pentru licenţă până în momentul în care cu toții fie au trecut 
toate testele şi au obținut licenţa de taximetrist, fie au renunțat 
şi s-au apucat de altceva. În particular, ea a recrutat 79 de 
potenţiali șoferi de taxi - toţi bărbaţi - care abia incepeau pre- 
gătirea, precum și alți 39 de bărbaţi de aceeași vârstă, ca grup 
de control. Când le-a scanat creierul tuturor, nu a constatat 

nicio diferenţă de mărime a hipocampusului posterior între 
taximetriştii potenţiali și subiecţii din grupul de control. 

Peste patru ani, a reexaminat cele două grupuri de subiecți. 
în acel moment, 41 dintre cei care se pregătiseră obținuseră 
licenţa de taximetrist la Londra, pe când 38 dintre cursanți 
renunţaseră ori nu trecuseră testele. Aşadar, în acel moment, 
avea de comparat trei grupuri: noii taximetrişti care învăţaseră 
suficient despre străzile din Londra ca să treacă seria de teste, 
cursanţii care nu învăţaseră suficient cât să promoveze testele 
și grupul celor care nu făcuseră niciun antrenament.? Maguire 
le-a scanat încă o dată creierul şi a calculat dimensiunile hipo- 
campusului posterior al fiecăruia. 

Ceea ce a descoperit nu ar fi fost o surpriză dacă ar fi 
măsurat bicepșii unor culturiști, dar nu era cazul - ea măsu- 
ra mărimea unor diferite părți din creier -, iar rezultatul era 
uluitor. Volumul hipocampusului posterior crescuse semnifi- 
cativ la grupul de cursanți care continuaseră antrenamentul și 
obţinuseră licenţa de taximetrist. În contrast cu ei, nu exista 
nicio modificare a mărimii hipocampusului posterior printre 
candidaţii care nu reușiseră să obţină licenţa (fie din cauză că 
au întrerupt pregătirea, fie pentru că nu au reușit să treacă tes- 
tele) sau printre subiecţii care n-au avut niciodată de-a face cu 
programul de antrenament. Anii petrecuţi ca să stăpânească 
toate cunoștințele măriseră exact acea parte din creier care 
este responsabilă de deplasarea dintr-un loc în altul. 

Studiul lui Maguire, publicat în 2011, constituie probabil 
cea mai spectaculoasă dovadă din câte avem că și creierul 
omenesc crește și se schimbă ca reacţie faţă de un antrena- 
ment intens. Mai departe, implicaţia clară a studiului său este 
că acești neuroni suplimentari și alte ţesuturi din hipocampu- 
sul posterior al taximetriștilor autorizaţi din Londra stau la 
baza unor capacități sporite de orientare spaţială. Vă puteţi 

gândi la hipocampusul posterior al unui taximetrist londonez 
ca la echivalentul neuronal al braţelor şi umerilor masiv 
dezvoltați ai unui gimnast. Ani de lucru la inele, la cal cu 
mânere, la paralele și exerciţiile la sol au dezvoltat mușchii 
excelent adecvaţi pentru genul de mișcări pe care le execută 
la diferitele aparate - și, într-adevăr, asta îi dă posibilitatea să 
execute tot felul de mişcări de gimnastică ce erau dincolo de 
posibilitățile sale la începutul antrenamentelor. Hipocampusul 
posterior al taximetriștilor este la fel de „expandat”, dar cu 
țesut cerebral, nu cu fibră musculară. 


Adaptabilitatea 


Până în primul deceniu al secolului XXI, majoritatea 
savanților ar fi negat fără ezitare că un fenomen precum cel 
observat de Maguire în creierul taximetriștilor din Londra ar 
fi cu putinţă. Convingerea generală era că, odată ce o persoană 
a ajuns la maturitate, rețeaua de conexiuni din creierul său era 
în cea mai mare măsură definitiv fixată. Desigur, toată lumea 
înţelegea că trebuie să existe mici ajustări ici și colo atunci 
când înveţi ceva nou, dar se credea că acestea nu sunt decât 
întărirea unor conexiuni neuronale şi slăbirea altora, deoarece 
structura în ansamblu a creierului și a diferitelor rețele neuro- 
nale era fixă. Această idee mergea mână în mână cu opinia că 
diferenţele individuale în materie de abilități se datorau în 
principal unor diferențe determinate genetic în configurația 
circuitelor cerebrale și că învăţarea era numai un mod de reali- 
zare a potenţialului înnăscut al unui individ. O metaforă des 
utilizată descria creierul ca pe un computer: învățarea semăna 
cu încărcarea unor date sau cu instalarea unui nou software - 
îţi permitea să faci nişte lucruri pe care nu le puteai face 

înainte, dar performanţa ta maximă va fi mereu limitată de 
factori precum numărul de biţi pe care îi poate stoca memoria 
ta cu acces aleatoriu (RAM) şi puterea unităţii tale centrale de 
procesare (CPU). 

În contrast, adaptabilitatea corpului a fost întotdeauna mai 
uşor de sesizat şi noi am remarcat-o. Unul dintre exemplele 
mele preferate de adaptabilitate se referă la flotări. Dacă sunteți 
un bărbat de 20 de ani, într-o condiţie fizică relativ bună, puteți 
face vreo 40 sau şo de flotări; dacă reuşiți să faceţi 100 de flo- 
tări, îi puteţi impresiona pe amicii voştri şi, probabil, veţi câştiga 
câteva pariuri. Așadar, care credeţi că este recordul mondial de 
flotări - şoo sau 1 000? În 1980, Minoru Yoshida, din Japonia, 
a executat fără întrerupere 10 507 flotări. După aceea, Guiness 
World Records a încetat să mai accepte înregistrarea numărului 
de flotări executate fără perioade de odihnă şi a omologat cel 
mai mare număr de flotări efectuate în 24 de ore cu perioade 
de odihnă. În 1993, Charles Servizio, din Statele Unite, a stabilit 
ultimul record în această categorie, executând 46 oo1 flotări în 
21 de ore şi 21 de minute. 

Sau gândiți-vă la tracțiuni. Chiar și indivizii bine pregătiţi 
fizic pot face numai 10 sau 15, deşi, dacă v-aţi antrenat real- 
mente serios, ați putea ajunge până la 40 sau o. În 2014, Jan 
Kares, din Republica Cehă, a executat 4 654 de tracţiuni în 
douăsprezece ore. 

Pe scurt, corpul omenesc este incredibil de adaptabil. Nu 
numai mușchii care acoperă scheletul, dar şi inima, plămânii, 
sistemul circulator, depozitele de energie ale corpului şi altele - 
tot ceea ce ţine de forța și de rezistenţa fizică. Pot să existe limi- 
te, dar nu avem niciun indiciu că le-am fi atins până în prezent. 


* RAM, acronim pentru random-access memory; CPU, acronim pentru central processing 
unit (n.t.). 

Din cercetările efectuate de Maguire şi alţii, aflăm acum că 
și creierul posedă un grad foarte asemănător și variate forme 
de adaptabilitate. 

Unele dintre primele observaţii privind acest gen de adap- 
tabilitate - sau „plasticitate”, cum ar spune specialiştii în 
neuroştiinţe - au apărut în studiile consacrate modului în care 
creierul orbilor sau cel al surzilor „se recablează” ca să desco- 
pere noi utilizări ale unor părţi din creier care, în mod normal, 
sunt dedicate procesării imaginilor vizuale sau a senzaţiilor 
auditive, dar care, la aceşti indivizi, nu au nimic de făcut.:0 
Majoritatea nevăzătorilor nu pot vedea din cauza unor proble- 
me ale ochilor sau ale nervului optic, dar cortexul vizual și alte 
părți din creier sunt încă pe deplin funcţionale; numai că ele 
nu primesc niciun input de la ochi. Dacă un creier ar fi cablat 
realmente ca un computer, aceste zone vizuale ar rămâne 
mereu inactive. Însă acum ştim că unii neuroni sunt reorientaţi 
de creier astfel încât aceste zone, altminteri nefolosite, sunt 
puse la treabă, făcând alte lucruri, indeosebi lucruri legate de 
celelalte simţuri, pe care orbi trebuie să se bizuie ca să obțină 
informaţii despre mediul înconjurător.!! 

Ca să citească, de exemplu, nevăzătorii îşi plimbă degetele 
pe punctele reliefate care alcătuiesc alfabetul Braille. Când cer- 
cetătorii folosesc aparate RMN ca să observe creierul orbilor în 
timp ce citesc un text în Braille, una dintre părțile din creier pe 
care ei le văd că se activează este cortexul vizual. La oamenii cu 
vederea normală, cortexul vizual s-ar activa ca reacție față de 
inputul primit de la ochi, nu din vârful degetelor, dar, în cazul 
nevăzătorilor, cortexul vizual îi ajută să interpreteze senzațiile 
din vârful degetelor, pe care le percep pipăind grupurile de 
puncte reliefate care formează literele alfabetului Braille.+* 

Fapt destul de interesant, reconfigurarea circuitelor neuro- 
nale nu se produce numai în acele zone din creier altminteri 

nefolosite. Dacă exersaţi ceva suficient de mult timp, creierul 
vostru va realoca nişte neuroni ca să vă ajute în rezolvarea sar- 
cinii, chiar dacă ei au deja altceva de făcut. Poate că dovada 
cea mai convingătoare a acestui fenomen este furnizată de un 
experiment efectuat la sfârşitul anilor 1990, când un grup de 
cercetători au examinat acele părţi din creier care controlau 
diferitele degete ale mâinilor unor de cititori foarte versați 
în Braille. 

Subiecţii erau cititori în Braille cu trei degete - adică, folo- 
seau arătătorul ca să citească grupurile de puncte care formea- 
ză literele individuale, degetul mijlociu ca să perceapă spațiile 
dintre litere şi inelarul ca să urmărească rândul pe care îl 
citeau. Circuitele din acea parte a creierului care controlează 
mâinile sunt, în mod normal, configurate astfel încât fiecare 
deget individual este coordonat de o parte distinctă din creier. 
Acest fapt face posibil ca noi să putem spune, de exemplu, care 
deget a fost atins cu vârful unui creion sau cu o pioneză fără să 
ne privim degetele. Subiecţii din acest studiu erau instructori 
de citire în alfabetul Braille, care își foloseau degetele ca să 
citească mai multe ore în fiecare zi. Cercetătorii au descoperit 
că această utilizare constantă a celor trei degete a făcut ca 
zonele din creier alocate fiecăruia dintre acele degete să creas- 
că atât de mult, încât, până la urmă, zonele respective s-au 
suprapus. În consecinţă, subiecţii aveau o sensibilitate tactilă 
excepțională a acestor degete - erau capabili să perceapă o 
atingere mult mai subtilă decât văzătorii - însă adeseori nu 
puteau să spună care dintre cele trei degete fusese atins.53 

Aceste studii privind plasticitatea creierului la subiecţii 
nevăzători - şi alte studii similare efectuate pe subiecţi surzi - 
ne spun că structura şi funcționalitatea creierului nu sunt fixe. 
Ele se modifică, reacționând față de modul de utilizare. Este 

posibilă modelarea creierului - a creierului tău, al meu, al ori- 
cui - așa cum dorim, prin antrenament conştient şi metodic. 

Cercetătorii abia încep să exploreze variatele modalităţi în 
care această plasticitate poate fi utilizată. Unul dintre rezulta- 
tele cele mai șocante de până acum ar putea să aibă implicaţii 
pentru toți oamenii care suferă din cauza unor probleme de 
vedere care apar odată cu vârsta - adică aproape oricine e tre- 
cut de vârsta de şo de ani. Studiul, efectuat de niște cercetători 
americani și israelieni specializaţi în neuroştiințe și mecanis- 
mele vizuale, a fost publicat în 2012.14 Savanţii au format un 
grup de voluntari de vârstă mijlocie, cu toţii având dificultăți 
in a se concentra asupra unor obiecte apropiate. Numele oficial 
al afecțiunii este prezbitism și este rezultatul unor probleme 
ale ochiului însuşi, care își pierde elasticitatea lentilelor, ceea 
ce face mai dificilă focalizarea privirii asupra unor detalii. Este 
asociată, de asemenea, cu o dificultate de percepţie a contras- 
tului dintre suprafeţele deschise şi cele închise la culoare, fapt 
care amplifică dificultatea de focalizare a privirii. Consecințele 
sunt avantajoase pentru optometricieni şi opticieni şi o pacoste 
pentru mulţimea celor trecuţi de vârsta de şo de ani, aproape 
toți având nevoie de ochelari ca să citească ori ca să lucreze cu 
obiecte aflate la mică distanţă. 

Cercetătorii i-au chemat pe subiecţi la laborator cam de trei 
ori pe săptămână, timp de trei luni, unde au petrecut 30 de 
minute la fiecare vizită antrenându-şi vederea. Subiecților li 
s-a cerut să localizeze o mică imagine pe un fundal de o nuanţă 
foarte asemănătoare; altfel spus, între imagine și fundal exista 
un contrast foarte slab. Localizarea acelor imagini solicita 
efort şi o concentrare intensă a privirii. Cu timpul, subiecții au 
învăţat să determine mai rapid și mai precis prezența imagini- 
lor. După trei luni, subiecţii au fost testaţi pentru a se stabili 
mărimea caracterelor pe care le puteau citi. În medie, au fost 

capabili să citească litere cu 60% mai mărunte decât acelea pe 
care le distingeau la începutul antrenamentului și fiecare 
subiect a făcut progrese. Mai departe, după antrenament, fie- 
care subiect putea să citească un ziar fără ochelari, ceea ce 
majoritatea nu reușeau să facă inainte. Erau, de asemenea, 
capabili să citească mai rapid decât înainte. 

Surprinzător, niciunul dintre aceste progrese nu a fost cau- 
zat de modificări ale ochilor, care erau la fel de rigizi și aveau 
aceleaşi dificultăţi de focalizare a privirii. În schimb, progresul 
se datora unor modificări în acea parte din creier care interpre- 
tează semnalele vizuale venite din ochi. Deși cercetătorii nu au 
putut să indice cu precizie care erau aceste modificări, ei cred 
că creierul a învăţat „să dezestompeze” imaginile. Imaginile 
înceţoșate rezultă dintr-o combinaţie între două slăbiciuni dife- 
rite ale vederii - o incapacitate de a zări detaliile mărunte şi 
dificultățile de detectare a diferenţelor de contrast -, iar rezol- 
varea ambelor probleme poate fi ajutată de procesarea imagi- 
nilor efectuată de creier, în mare măsură așa cum un program 
de procesare a imaginilor dintr-un computer sau dintr-o came- 
ră de luat vederi poate să amplifice claritatea unei imagini prin 
tehnici cum ar fi manipularea contrastului. Cercetătorii care au 
efectuat studiul cred că exerciţiile lor au învăţat creierul 
subiecţilor să facă o mai bună procesare, ceea ce, în schimb, 
le-a permis subiecților să distingă detalii mai mărunte fără 
nicio îmbunătăţire a semnalului primit de la ochi. 


Provocarea homeaostazei 


De ce corpul și creierul omenesc trebuie să fie din capul 
locului atât de adaptabile? Destul de ironic, totul izvorăşte din 
faptul că celulele şi țesuturile individuale încearcă să păstreze 
totul, pe cât de mult cu putinţă, neschimbat. 

Corpul omenesc preferă stabilitatea. Menţine o temperatu- 
ră internă constantă. Păstrează o tensiune arterială stabilă şi 
un puls constant. Menţine la niveluri stabile glicemia și rapor- 
tul pH (aciditate/alcalinitate). Păstrează o greutate rezonabil 
de stabilă de la o zi la alta. Niciunul dintre aceşti parametri nu 
este total static, desigur - pulsul se accelerează în timpul 
exerciţiului fizic, de exemplu, iar greutatea corporală urcă și 
coboară odată cu alimentaţia excesivă sau cu regimul alimen- 
tar -, dar aceste schimbări sunt, de obicei, temporare, iar corpul 
revine, până la urmă, la starea iniţială. Denumirea tehnică a 
acestui fenomen este „homeostază”, care se referă la tendința 
unui sistem - a oricărui tip de sistem, dar cel mai adesea avem 
in vedere o creatură vie sau o parte dintr-o ființă vie - de a 
acţiona în aşa fel incât să-şi menţină propria stabilitate. 

Și celulele individuale agreează stabilitatea. Ele menţin un 
anumit nivel de apă și reglează, de asemenea, echilibrul dintre 
ionii pozitivi şi negativi, indeosebi cei de sodiu şi de potasiu, și 
diferite mici molecule, controlând care ioni și molecule rămân 
pe loc şi care se elimină prin membrana celulei. Mai important 
pentru noi este faptul că celulele necesită un mediu stabil pen- 
tru a funcţiona eficient. Dacă țesuturile înconjurătoare se încăl- 
zesc ori se răcesc prea mult, dacă nivelul lor de fluide iese prea 
mult din marja lor preferată, dacă nivelul de oxigen scade prea 
jos ori dacă rezervele de energie sunt prea reduse, funcționarea 
celulelor are de suferit. Dacă schimbările sunt prea mari sau de 
prea lungă durată, celulele încep să moară. 

Aşadar, corpul este echipat cu diferite mecanisme de feed- 
back, care acţionează ca să menţină statu-quoul. Gândiţi-vă ce 
se întâmplă când prestaţi o activitate fizică intensă. Contracția 
fibrelor musculare determină celulele musculare individuale 
să îşi cheltuie rezerveie de energie şi de oxigen, care sunt inlo- 
cuite de vasele sangvine învecinate. Dar acum nivelul de 

oxigen și de rezerve energetice din fluxul sangvin scade, ceea 
ce determină corpul să ia diferite măsuri de reacție. Ritmul 
respirației se accelerează, ca să crească nivelul de oxigen din 
sânge şi ca să elimine mai mult dioxid de carbon. Diferite 
rezerve de energie sunt convertite în genul de sursă energeti- 
că pe care o pot folosi muşchii și aceasta este pompată în flu- 
xul sangvin. În același timp, circulaţia sângelui se intensifică 
pentru a distribui mai bine oxigenul şi sursele de energie în 
acele părţi din corp care au nevoie de ele. 

Cât timp exerciţiul fizic nu este atât de extenuant încât să 
forțeze mecanismele homeostatice ale corpului, exerciţiul nu 
va solicita decât foarte puţin modificări fizice ale organismu- 
lui. Din perspectiva corpului, nu există niciun motiv de schim- 
bare; totul funcționează aşa cum trebuie. 

Altfel stau lucrurile atunci când iniţiaţi o susținută şi vigu- 
roasă activitate fizică, de natură să forțeze corpul dincolo de 
punctul în care mecanismele homeostatice pot să compen- 
seze efortul. Sistemele și celulele din organism se găsesc în 
stări anormale, cu niveluri anormal de scăzute de oxigen și 
de diferiți compuși cu funcţii energetice, precum glucoza, 
adenozin-difosfatul (ADP) şi adenozin-trifosfatul (ATP). 
Metabolismul diferitelor celule nu mai poate funcţiona ca de 
obicei, așa că există diferite seturi de reacţii biochimice care 
se desfășoară în celule, rezultând o suită de produși biochi- 
mici complet diferiți față de cei pe care-i sintetizează celula în 
mod obişnuit. Celulele nu sunt încântate de această stare de 
lucruri modificată și ele reacționează mobilizând diferite gene 
din celulele de ADN. (Majoritatea genelor din ADN-ul unei 
celule sunt inactive la un moment dat, iar celula „aprinde” 
și „stinge” diferite gene, în funcţie de ceea ce îi este nece- 
sar în momentul respectiv.) Aceste gene recent activate vor 
declanșa sau intensifica diferitele sisteme biochimice din 

celulă, care le vor modifica modul de funcţionare în modalităţi 
care urmăresc să reacționeze faţă de faptul că atât celulele, cât 
și sistemele înconjurătoare au fost împinse în afara zonei lor 
de confort. 

Detaliile precise ale proceselor care se produc în interiorul 
unei celule ca reacţie față de asemenea solicitări stresante sunt 
extrem de complicate, iar cercetătorii abia încep să le dezvă- 
luie. De exemplu, într-un studiu pe șobolani,!5 savanții care au 
efectuat investigația au numărat 112 gene diferite, activate 
atunci când efortul depus de un anumit mușchi din labele din 
spate ale șobolanului a crescut considerabil.:5 Judecând după 
genele particulare ce au fost activate, reacţia a inclus aspecte 
precum o modificare a metabolismului din celulele mușchiului, 
modificări în structura lor şi o modificare a ritmului în care 
s-au format noi celule musculare. Rezultatul final al tuturor 
acestor modificări a fost o întărire a mușchilor șobolanului, 
astfel încât acesta putea să depună un efort sporit. Animalele 
au fost forţate să iasă din zona lor de confort, iar muşchii au 
reacționat prin a deveni suficient de solizi pentru a stabili o 
nouă zonă de confort. Homeostaza a fost restabilită.!7 

Acesta este modelul general al modului în care activitatea 
fizică dă naștere unor schimbări ale corpului: atunci când un 
sistem din organism - anumiţi muşchi, sistemul cardiovas- 
cular sau orice altceva - este forțat până în punctul în care 
homeostaza nu se mai poate menţine, corpul reacționează prin 
modificări menite să restabilească homeostaza. Presupuneţi, 
de exemplu, că începeţi un program de exerciţii aerobice - să 
zicem, jogging de trei ori pe săptămână, câte o jumătate de oră 
de fiecare dată, păstrându-vă pulsul la nivelul recomandat de 
70% din ritmul vostru cardiac maximum (ceea ce înseamnă 
ceva peste 140 de bătăi pe minut la adulţii tineri). Printre alte- 
le, activitatea intensă va duce la niveluri scăzute de oxigen in 

vasele capilare care vă alimentează mușchii picioarelor. Corpul 
vostru va reacţiona formând noi vase capilare, ca să procure 
mai mult oxigen celulelor musculare din picioarele voastre şi 
ca să le readucă în zona lor de confort. 

Iată cum poate fi valorificată dorința de homeostază a cor- 
pului pentru a iniția schimbări: forțați organismul suficient de 
intens şi de mult timp, iar el va reacţiona prin modificări care 
fac acea sforţare mai ușor de realizat. Veţi fi devenit astfel puţin 
mai puternici, veți fi dobândit ceva mai multă rezistenţă, căpă- 
tând o puţin mai bună coordonare: odată ce s-au produs modi- 
ficările compensatorii — au crescut noi fibre musculare, care au 
devenit mai eficiente, au crescut noi vase capilare etc. -, corpul 
poate efectua activitatea fizică percepută anterior ca o sursă de 
stres. Este din nou confortabil. Modificările încetează. Prin 
urmare, pentru a menţine producerea modificărilor, trebuie să 
depăşiţi nivelul atins: alergaţi mai repede, mai departe, în 
pantă. Dacă nu continuaţi să vă forțați încă și încă mai departe, 
corpul se va stabiliza în homeostază, deşi la un nivel diferit de 
cel anterior, iar voi nu veţi mai progresa. 

Acest fapt explică de ce este important să vă plasați în afara 
zonei voastre de confort: trebuie să vă forţaţi mereu pentru a 
menține producerea modificărilor compensatorii ale corpului, 
dar, dacă mergeţi prea departe în afara zonei voastre de confort, 
riscaţi să vă răniți, ceea ce vă determină, în realitate, să regresați. 

Măcar atât știm despre modul în care corpul reacţionează 
faţă de activitatea fizică. Cercetătorii ştiu mult mai puţin des- 
pre modul în care creierul se modifică, reacţionând faţă de pro- 
vocările mentale. O diferență majoră între corp şi creier este 
faptul că, în general, celulele din creierul adult nu se divid şi 
nu formează noi neuroni.!$ Există câteva excepţii, precum în 
hipocampus, unde pot să crească noi neuroni, dar, în cele mai 
multe părți din creier, modificările care survin ca reacţie la o 

provocare mentală - precum antrenamentul de percepţie a 
contrastului, utilizat pentru îmbunătăţirea vederii - nu vor 
include formarea de noi neuroni. În schimb, creierul reconfi- 
gurează acele reţele neuronale în diferite modalităţi - întărind 
sau slăbind diferitele conexiuni dintre neuroni şi, de aseme- 
nea, adăugând noi conexiuni sau eliminând unele dintre cele 
vechi.19 Poate să apară și o creştere a cantităţii de mielină, 
invelișul protector care se formează în jurul celulelor nervoase 
şi care permite semnalelor nervoase să circule mai rapid; mie- 
linizarea poate să accelereze impulsurile nervoase de zece ori. 
Pentru că aceste reţele neuronale sunt responsabile de gândire, 
memorie, controlul mişcărilor, interpretarea semnalelor sen- 
zoriale şi de toate celelalte funcții ale creierului, reconfigura- 
rea și accelerarea acestor reţele pot să facă posibile diferite 
lucruri - cum ar fi, să zicem, lectura unui ziar fără ochelari ori 
stabilirea rapidă a traseului optim din punctul A până în punc- 
tul B - pe care un ins nu le putea face inainte. 

În creier, cu cât e mai mare provocarea, cu atât sunt mai 
mari modificările - până la un punct. Studii recente au arătat 
că învăţarea unei noi abilități este mult mai eficientă în 
declanșarea unor modificări structurale în creier decât simpla 
continuare a exersării unei abilități deja invăţate.?0 Pe de altă 
parte, o sforţare prea intensă și prea îndelungată poate să con- 
ducă la epuizare și învăţare ineficientă. Aidoma corpului, cre- 
ierul se modifică cel mai rapid în acel punct critic în care este 
împins în afară - dar nu prea departe - de zona sa de confort. 


Modelarea creierului 


Faptul că atât creierul, cât şi corpul omenesc reacţionează 
faţă de provocări dezvoltând noi abilități stă la baza eficienţei 

exerciţiului cu scop definit şi a celui metodic. Pregătirea unui 
taximetrist londonez, a unui gimnast campion olimpic sau a 
unui violonist pentru admiterea la conservator este, în esenţă, 
o metodă de exploatare a adaptabilităţii creierului și a corpului 
pentru dezvoltarea unor abilități altminteri inaccesibile. 

Domeniul în care se poate vedea acest fenomen în acţiune 
este formarea şi dezvoltarea abilității muzicale. În ultimele 
două decenii, specialiștii din neuroștiințe au studiat în amă- 
nunt modul în care pregătirea muzicală afectează creierul și 
cum efectele exerciţiului fac, la rândul lor, posibile performanţe 
muzicale extraordinare.” Studiul cel mai bine cunoscut a fost 
publicat în 1995 în revista Science.2? Colaborând cu patru cer- 
cetători germani, psihologul Edward Taub, de la Universitatea 
Alabama, din Birmingham, a recrutat şase violoniști, doi 
violonceliști și un chitarist, toţi dreptaci, al căror creier a fost 
scanat. Au recrutat și şase nonmuzicieni, ca grup de control, 
cu care să fie comparaţi muzicienii. Taub dorea să vadă dacă 
exista vreo diferenţă între cele două grupuri în acea zonă din 
creier destinată să le controleze degetele. 

Pe Taub îl interesau în primul rând degetele de la mâna 
stângă a muzicienilor. A cânta la vioară, la violoncel sau la chi- 
tară solicită un control excepţional al acelor degete. Degetele 
se mișcă în sus și în jos pe gâtul instrumentului și de pe o coar- 
dă pe alta, uneori cu o viteză incredibilă, şi trebuie să calce pe 
strune cu extremă acuratețe. Mai departe, multe dintre sune- 
tele emise de instrumente, precum vibrato, presupun o alune- 
care sau o mișcare vibratorie a degetului apăsat pe coardă, 
ceea ce, în general, solicită mult exerciţiu pentru a fi stăpânite 
pe deplin. Degetul mare are mai puţine responsabilităţi, în 
principal apăsând pe partea inferioară a gâtului, iar mâna 
dreaptă are, în general, mult mai puţine de făcut decât stânga - 
in principal trebuind să mânuiască arcuşșul pentru violonişti ȘI 

violoncelişti şi să lovească ori să ciupească strunele pentru 
chitariști. Pe scurt, cea mai mare parte a pregătirii unui muzi- 
cian care cântă la un instrument cu coarde urmăreşte să 
perfecționeze controlul degetelor de la mâna stângă. Taub şi-a 
pus această întrebare: ce efect va avea acest gen de exerciţiu 
asupra creierului? 

Echipa lu: Taub a folosit un magnetoencefalograf - un apa- 
rat care cartografiază activitatea cerebrală detectând minus- 
culele câmpuri magnetice din creier - ca să determine care 
părţi din creierul subiecților controlau fiecare deget. În special, 
experimentatorii atingeau fiecare deget al unui subiect și 
observau care parte din creier reacţiona la fiecare atingere.23 
Au constatat că regiunea din creier care controlează mâna 
stângă era semnificativ mai extinsă la muzicieni decât la 
nonmuzicieni - şi, în special, că regiunile din creier care con- 
trolau degetele preluaseră o secțiune din acea regiune a creie- 
rului care, în mod normal, era dedicată palmei. Mai departe, 
cu cât un muzician începuse mai devreme să cânte la instru- 
mentul său, cu atât era mai amplă această extensie. În con- 
trast, cercetătorii nu au descoperit nicio diferenţă între 
muzicieni şi nonmuzicieni în ceea ce privește mărimea regiu- 
nii care controlează degetele de la mâna dreaptă. 

Implicaţia era clară: anii de exercițiu petrecuţi cântând la 
un instrument cu coarde făcuseră ca zona din creier care con- 
trolează degetele de la mâna stângă să se lărgească treptat, 
rezultând o mai mare abilitate de a controla aceste degete. 

În cei 20 de ani de la publicarea acestui studiu, alți cerce- 
tători au lărgit aria rezultatelor și au descris o varietate de 
modalităţi în care pregătirea muzicală afectează structura și 
funcţionalitatea creierului. De exemplu, cerebelul - o parte din 
creier care joacă un rol important în coordonarea mișcărilor - 
este mai mare decât la nonmuzicieni și cu cât un muzician a 

exersat mai multe ore, cu atât mai mare este cerebelul.?4 
Muzicienii au mai multă materie cenușie - țesutul cerebral 
care conţine neuroni - decât posedă nonmuzicienii în diferite 
părţi ale cortexului, printre care regiunea somatosenzorială 
(simţul tactil şi alte simţuri) şi cortexul premotor (planificarea 
mişcărilor şi orientarea lor în spațiu).75 

Detaliile privind ceea ce se întâmplă cu exactitate în fiecare 
zonă din creier pot fi descurajante pentru cei nepregătiți în 
domeniul neuroștiințelor, însă tabloul general este clar: exer- 
cițiul muzical modifică structura şi funcţiile creierului în dife- 
rite modalităţi, de unde rezultă o capacitate sporită de a 
interpreta muzica. Cu alte cuvinte, cele mai eficiente forme de 
exerciţiu fac mai mult decât să vă ajute să cântaţi la un instru- 
ment muzical; ele vă amplifică efectiv abilitatea de a cânta. 
Prin exercițiu vă modificaţi părțile din creier pe care le folosiți 
atunci când cântaţi şi, într-un anumit sens, vă sporiţi propriul 
„talent” muzical. 

Deşi s-au efectuat mai puţine cercetări de acest gen în alte 
domenii decât cel muzical, în fiecare domeniu pe care l-au 
studiat oamenii de știință, descoperirile sunt aceleaşi: exer- 
cițiul pe termen lung determină modificări în acele părţi din 
creier care sunt relevante pentru abilitatea specifică pe care o 
perfecționați. 

Unele dintre aceste studii s-au axat pe nişte abilităţi pur 
intelectuale, precum abilitatea matematică. De exemplu, lobul 
parietal inferior conţine semnificativ mai multă materie 
cenuşie la matematicieni în comparaţie cu nonmatematicie- 
nii.26 Această parte din creier este implicată în calculele mate- 
matice și în vizualizarea obiectelor în spaţiu, aspecte 
importante în multe domenii ale matematicii. Se întâmplă să 
fie, de asemenea, o parte din creier care a atras atenţia 

cercetătorilor din domeniul neuroștiințelor care au examinat 
creierul lui Albert Einstein. Ei au descoperit că lobul parietal 
inferior al lui Einstein era semnificativ mai mare decât media 
și că forma sa era deosebit de atipică, fapt care i-a făcut să 
emită ipoteza speculativă că lobul său parietal inferior poate 
să fi jucat un rol esenţial în abilitatea lui de a desfășura o gândi- 
re matematică abstractă.?7 Nu s-ar putea ca oameni precum 
Einstein să fie pur şi simplu născuţi cu lobi parietali inferiori 
mai voluminoși decât de obicei, având astfel o capacitate 
înnăscută de a fi buni la gândire matematică? Poate că voi 
gândiţi astfel, însă cercetătorii care au efectuat studiul mărimii 
acelei părți din creier la matematicieni şi nonmatematicieni 
au descoperit un fapt: cu cât cineva a lucrat mai mult timp ca 
matematician, cu atât avea mai multă materie cenușie în lobul 
parietal inferior drept - ceea ce sugerează că mărimea sporită 
era un produs al gândirii matematice de lungă durată, nu o 
calitate cu care o persoană s-ar fi născut.28 

O serie de studii au examinat abilități care posedă atât o 
componentă mentală, cât şi una fizică, aşa cum este muzica 
instrumentală. O cercetare de dată recentă s-a oprit asupra 
creierului piloților de planoare, comparativ cu nonpiloții, şi a 
descoperit că în creierul planoriștilor există mai multă materie 
cenușie în mai multe regiuni diferite, printre care cortexul 
ventral premotor stâng, cortexul cingulat anterior și câmpul 
vizual periferic.29 Aceste regiuni par să fie implicate în operații 
precum controlul manșei folosite în pilotarea unui planor, 
compararea semnalelor vizuale receptate de individ în timpul 
zborului cu semnalele de înclinare a corpului, care indică ori- 
entarea planorului, şi controlul mişcărilor ochilor. 

Chiar şi în cazul unor dexterităţi pe care, de obicei, le con- 
siderăm pure „abilităţi fizice”, precum gimnastica sau înotul, 
creierul joacă un rol major, pentru că aceste activități solicită 

un control atent al mișcărilor corporale, iar cercetările au 
descoperit că exercițiul produce modificări ale creierului. De 
exemplu, grosimea corticală, un mod de măsurare a cantităţii 
de materie cenușie într-o regiune din creier, este mai mare la 
săritorii în apă, comparativ cu indivizii care nu practică acest 
sport, în trei regiuni specifice, toate jucând un rol în vizualiza- 
rea și controlul mișcărilor corporale.39 

Deşi detaliile specifice diferă de la o abilitate la alta, modelul 
general este constant: exerciţiul regulat conduce la modificări 
în acele părți din creier care sunt solicitate de antrenament. 
Creierul se adaptează la aceste solicitări reconfigurând circu- 
itele sale nervoase în modalităţi care sporesc capacitatea sa de 
a îndeplini funcţiile necesare pentru a face faţă solicitărilor. 
Acesta este mesajul fundamental care trebuie desprins din 
cercetările privind efectele exerciţiului asupra creierului, dar 
mai sunt câteva detalii suplimentare ce merită să fie menţionate. 

În primul rând, efectele antrenamentului asupra creierului 
pot să varieze odată cu vârsta în mai multe modalități. Cea mai 
importantă este aceea că la copii şi adolescenţi creierul este 
mai adaptabil decât la adulți, așa că antrenamentul poate avea 
efecte mai ample asupra celor mai tineri. Deoarece creierul 
tânăr se dezvoltă în diferite modalități, exerciţiul la vârste fra- 
gede poate efectiv să modeleze cursul dezvoltării ulterioare, 
determinând modificări importante. Acesta este „efectul 
rămuricii strâmbe”. Dacă abateţi uşor o rămurică de la mode- 
lul ei normal de creștere, puteți cauza o modificare majoră a 
poziției finale a crengii care crește din acea rămurică; dacă se 
forțează o creangă deja dezvoltată, se obţine un efect mult mai 
puţin semnificativ. 

Un exemplu al acestui efect este acela că, în general, 
pianiștii adulți au mai multă materie albă în anumite regiuni 

ale creierului decât nonmuzicienii, diferenţa fiind pe deplin 
cauzată de timpul consacrat exerciţiului în copilărie.3: Cu cât 
un copil începe mai devreme să cânte la pian, cu atât mai 
multă materie albă va avea ca adult. Așadar, în timp ce puteţi 
învăţa să cântaţi la pian şi la vârsta adultă, procesul nu se va 
solda cu aceeași cantitate suplimentară de materie albă ca 
atunci când aţi fi invăţat acelaşi lucru în copilărie. Deocamdată, 
nimeni nu ştie care sunt implicaţiile practice ale acestui fapt, 
dar, în general vorbind, mai multă materie albă conduce la 
transmiterea mai rapidă a semnalelor nervoase, astfel încât 
pare probabil că exerciţiul la pian în copilărie va aduce anu- 
mite avantaje neuronale, pe care nu le-aţi putea dobândi în 
egală măsură ca adult. 

Un al doilea detaliu care merită consemnat este faptul că 
dezvoltarea anumitor părţi din creier prin exerciţiu de lungă 
durată poate să implice anumite costuri: în multe cazuri, 
oamenii care şi-au dezvoltat o abilitate la un nivel extraordinar 
par să fi regresat în alte privinţe. Studiul lui Maguire despre 
taximetriștii londonezi oferă, poate, cel mai bun exemplu. La 
sfârșitul celor patru ani, când cursanții fie au absolvit cursul și 
au devenit taximetriști autorizaţi, fie au întrerupt pregătirea, 
Maguire a testat memoria subiecţilor ei în două modalități. 
Una din ele presupunea cunoașterea amplasamentului unor 
variate puncte de reper din Londra şi, la acest capitol, subiecții 
care deveniseră taximetrişti autorizați s-au descurcat cu mult 
mai bine decât ceilalţi subiecţi. A doua a fost un test standard 
de memorie spaţială - amintirea unei figuri complicate după 
30 de minute - și, la acest capitol, taximetriștii autorizaţi s-au 
descurcat mult mai rău decât grupul celor care nu se pregăti- 
seră deloc să devină șoferi de taxi. În contrast cu ei, cursanții 
care au abandonat pregătirea au obţinut scoruri egale cu cele 


Exploatarea adaptabilității Peak 81 


atinse de subiecţii care nu au făcut nicio pregătire. Întrucât 
toate cele trei grupuri au avut scoruri egale la acest test de 
memorie la începutul perioadei de patru ani, singura explicaţie 
era aceea că taximetriştii autorizați, dezvoltând memoria lor 
legată de străzile din Londra, făcuseră ceva de natură să cau- 
zeze un declin al acestui gen diferit de memorie. Deşi nu știm 
cu certitudine care a fost cauza, pare probabil că antrenamen- 
tul intens a determinat creierul cursanților să aloce un seg- 
ment tot mai amplu acestui gen de memorie, lăsând mai 
puţină materie cenușie care să fie alocată celorlalte tipuri de 
memorie.3? 

În sfârşit, modificările cognitive şi fizice cauzate de 
exerciţiu solicită niște costuri de întreţinere. Astronauții care 
şi-au petrecut în spaţiu luni de-a rândul în absenţa gravitaţiei 
se întorc pe Pământ şi constată că merg cu dificultate.33 
Sportivii care trebuie să întrerupă antrenamentul din cauza 
fracturilor osoase sau rupturilor de ligamente își pierd mare 
parte din forţa şi rezistența membrelor cu care nu se pot antre- 
na. Lucruri asemănătoare s-au observat la sportivii care au 
participat în mod voluntar la studii în care li s-a cerut să stea 
în pat pentru aproximativ o lună. Forţa scade. Viteza se redu- 
ce. Rezistenţa se pierde.34 

Ceva asemănător este adevărat și în privinţa creierului. 
Când Maguire a studiat un grup de taximetrişti londonezi 
după ce s-au pensionat, a descoperit că aveau mai puţină 
materie cenușie în hipocampusul lor posterior decât în perioa- 
da în care au activat ca şoferi de taxi, deși încă aveau mai 
multă decât subiecții pensionari care nu fuseseră taximetrişti. 
Odată ce acești taximetriști au încetat să-şi folosească zilnic 
memoria lor de navigaţie, modificările cerebrale care fuseseră 
rezultatul acelei activități au început să dispară.35 

Edificarea propriului potenţial 


Odată ce înțelegem astfel adaptabilitatea creierului şi a cor- 
pului, începem să gândim potenţialul uman într-o lumină 
complet diferită, care ne indică o cu totul altă abordare a 
învățării. 

Gândiţi-vă la următorul aspect: majoritatea oamenilor duc 
o viaţă care nu îi solicită prea mult din punct de vedere fizic. 
Stau la un birou sau, dacă se mișcă dintr-un loc într-altul, nu 
fac mare efort. Nu aleargă şi nu sar, nu ridică obiecte grele şi 
nu aruncă obiecte la mare distanţă, nici nu execută manevre 
care solicită un echilibru nemaipomenit și o coordonare for- 
midabilă. În consecinţă, se opresc la un nivel scăzut de abilităţi 
fizice - suficiente pentru activităţile lor cotidiene și poate ca să 
meargă în excursie ori pe bicicletă, să joace golf sau tenis în 
weekend, insă departe de nivelul abilităților fizice pe care le 
posedă un sportiv foarte bine antrenat. Aceşti oameni „nor- 
mali” nu pot să alerge o milă în mai puţin de cinci minute sau 
zece mile în mai puţin de o oră; nu pot să arunce o minge de 
baseball la 100 de metri distanţă ori să expedieze o minge de 
golf până la aproape 300 de metri; nu pot să facă o triplă sări- 
tură în apă, rostogolindu-se în aer de la trambulina înaltă, sări- 
turi triplu axel pe patine sau triple sărituri pe spate la proba de 
sol din gimnastică. Acestea sunt genul de lucruri care solicită 
mult mai mult exerciţiu decât sunt dispuși să efectueze majo- 
ritatea oamenilor, dar - și acest aspect este important - sunt, 
de asemenea, genul de abilităţi care pot fi dezvoltate întru- 
cât corpul omenesc este atât de adaptabil şi de receptiv față 
de exerciţiu. Motivul pentru care majoritatea oamenilor nu 
posedă aceste abilități fizice extraordinare nu este acela că le 
lipseşte capacitatea de a le dobândi, ci mai degrabă faptul că se 
mulţumesc să trăiască în făgașul confortabil al homeostazei şi 


Exploatarea adaptabilității Peak 83 


nu depun niciodată efortul necesar pentru a-şi depăşi limitele. 
Ei trăiesc în lumea lui „destul de bine”. 

Acelaşi lucru este valabil pentru toate activităţile cogniti- 
ve pe care le desfăşurăm, de la redactarea unui raport până la 
şofat, de la a preda la catedră până la conducerea unei orga- 
nizaţii, de la tranzacţii imobiliare până la neurochirurgie. 
Învăţăm destul cât să ne descurcăm în viața de zi cu zi, dar, 
odată ce am atins acel punct, rareori ne forțăm să trecem din- 
colo de nivelul „destul de bine”. Facem foarte puțin de natu- 
ră să ne provoace creierul să dezvolte un surplus de materie 
cenuşie sau albă ori să reconfigureze circuitele din întregi 
secţiuni, aşa cum ar putea să o facă un potenţial taximetrist 
londonez sau un elev care studiază vioara. Și, în cea mai mare 
parte, este OK. „Destul de bine” este, în general, destul de 
bine. Dar este important să ne reamintim că opțiunea există. 
Dacă doriţi să deveniți semnificativ mai buni la ceva, puteți. 

Și iată în ce constă diferenţa esenţială dintre abordarea 
tradițională a învăţării și abordările bazate pe exerciţiul cu scop 
definit sau exercițiul metodic: abordarea tradițională nu este 
concepută să sfideze homeostaza. Conștient sau nu, presupune 
că învățarea nu-i decât realizarea potenţialului vostru nativ și 
că puteţi dezvolta o anumită abilitate sau îndemânare, fără să 
vă îndepărtați prea mult de zona voastră de confort. În această 
viziune, tot ceea ce faceţi prin exerciţiu - realmente, tot ceea 
ce puteți face - este să atingeţi un potenţial prestabilit. 

Totuși exercițiul metodic are drept scop nu doar să vă 
atingeți potenţialul, ci să îl construiți, făcând posibile nişte 
lucruri imposibile înainte. Aceasta presupune provocarea 
homeostazei - ieşirea din zona voastră de confort - forţându-vă 
creierul și corpul să se adapteze. Dar odată ce faceţi asta, 
invățarea nu mai este un mod de a vă împlini un destin genetic; 

devine un mod de a vă controla destinul şi de a vă modela 
potenţialul aşa cum alegeți. 

lată următoarea întrebare: care este cea mai bună modalitate 
de provocare a homeostazei şi de dezvoltare a acelui potenţial? 
Vom petrece mare parte din restul acestei cărți răspunzând la 
această întrebare, dar, înainte de a face asta, trebuie să discu- 
tăm o chestiune pe care am atins-o în treacăt în acest capitol: ce 
anume exact încercăm să perfecţionăm în creierul nostru? Este 
destul de evident ce conduce la progresul abilităților fizice. Dacă 
vă dezvoltați mai multe fibre musculare şi le faceţi mai volumi- 
noase, deveniți mai puternici. Dacă vă îmbunătăţiţi rezervele 
de energie ale mușchilor, capacitatea pulmonară, capacitatea 
de pompare a inimii şi capacitatea sistemului vostru circulator, 
vă sporiţi rezistența. Dar ce modificări faceţi în creierul vostru 
în timp ce vă pregătiţi ca muzician, matematician, taximetrist 
sau chirurg? Surprinzător, există o temă comună în modificările 
din toate aceste domenii și înţelegerea sa este cheia înțelegerii 
modului în care oamenii îşi dezvoltă abilități extraordinare în 
orice domeniu de performanță umană având o componentă 
mentală - adică, dacă stăm să ne gândim, în toate domeniile de 
activitate. Despre acest aspect vom discuta în cele ce urmează. 

3 Reprezentările 
mentale 


PE 27 APRILIE 1924, la scurt timp după ora 14:00, marele 
maestru rus Alexandr Alehin s-a așezat într-un fotoliu confor- 
tabil de piele chiar la intrarea într-un hol vast aflat în Hotelul 
Alamac din New York City şi s-a pregătit să joace cu 26 dintre 
cei mai buni șahiști de prin partea locului.! Adversarii erau 
aşezaţi la două mese lungi, aflate în spatele lui Alehin. În faţa 
fiecărui adversar se găsea o tablă de şah, pe care urma să se 
desfășoare partida contra lui Alehin. Acesta nu putea să vadă 
niciuna dintre tablele de şah. De fiecare dată când un jucă- 
tor făcea o mutare, un mesager striga numărul tablei de șah și 
mutarea efectuată, suficient de tare ca să fie auzit de Alehin, și 
apoi, după ce Alehin își anunţa răspunsul, mesagerul comuni- 
ca mutarea sa adversarului de la tabla de şah corespunzătoare. 

Douăzeci şi şase de table de şah, 832 de piese şi 1 664 de 
câmpuri pătrate de urmărit - totul fără a-și nota nimic sau fără 
să apeleze la niciun fel de ajutor mnemotehnic. Și totuşi, 
Alehin nu a ezitat niciodată. Demonstrația a durat mai bine de 
douăsprezece ore, cu o scurtă pauză de masă, şi când s-a 
încheiat ultima partidă, la scurt timp după ora 2 noaptea, 
Alehin câştigase șaisprezece partide, pierduse cinci și făcuse 
cinci remize. 

Acest gen de partide, în care unul dintre jucători - câteoda- 
tă amândoi - nu poate să vadă tabla de șah și trebuie să joace 
din memorie, se numesc „partide oarbe”, chiar dacă nu presu- 
pun o orbire efectivă.? Maeștrii șahului au jucat partide oarbe 

mai bine de 1 000 de ani, mai ales ca să facă pe grozavii, deşi 
uneori ca modalitate de a se pune în dezavantaj atunci când 
jucau împotriva unor adversari mai puţin versați. Unii dintre 
aceşti vechi maeștri jucau simultan partide oarbe chiar şi cu 
doi, trei sau patru adversari, dar abia spre sfârșitul secolului al 
XIX-lea câţiva mari maeştri au început să trateze serios acest 
tip de partide, jucând în acelaşi timp cu cel puţin o duzină de 
adversari. Recordul actual este de 46 de simultane oarbe, sta- 
bilit în 2011 de Marc Lang, din Germania, cu 25 de victorii, 2 
infrângeri şi 19 remize.3 Cu toate acestea, în general se consi- 
deră că demonstraţia lui Alehin din 1924 rămâne cel mai 
impresionant meci de simultane oarbe din toate timpurile, 
dată fiind calitatea adversarilor și numărul de victorii împotri- 
va unor competitori atât de redutabili. 

Șahul orb oferă unul dintre cele mai spectaculoase exemple 
care ne arată ce se poate realiza prin exerciţiu direcționat. Iar 
aflând câte ceva despre șahul orb, ne putem face o idee clară 
despre tipurile de modificări neurologice care se nasc prin- 
tr-un astfel de exerciţiu. 


Maestrul șahului orb din întâmplare 


Deși pe Alehin a început să-l intereseze șahul orb la o vârstă 
fragedă, jucând prima partidă de acest gen la doisprezece ani, 
cea mai mare parte din antrenamentul său de-a lungul vieţii a 
fost dedicat nu partidelor oarbe, ci pur și simplu jocului 
obişnuit de șah. 

Născut in octombrie 1892, Alehin a început să joace şah la 
șapte ani.+ La zece ani, participa la turnee de şah prin 
corespondenţă și își petrecea mare parte din zi analizând 
poziţiile în detaliu, chiar și la şcoală. Fiindcă nu putea veni în 

clasă cu tabla de șah, nota poziţia pe care o studia pe o coală 
de hârtie și încerca să o descifreze în timpul orelor de școală. 
Odată, în timpul unei ore de algebră, s-a ridicat brusc din 
banca lui, cu un zâmbet larg pe chip. 

— Ei bine, ai găsit soluţia?, l-a întrebat profesorul, referin- 
du-se la problema de algebră pe care o dăduse întregii clase. 

— Da, i-a răspuns Alehin, sacrific calul, mut nebunul... şi 
albul câştigă!s 

A început să-l intereseze șahul orb cam în vremea când a 
inceput să joace în turnee de şah prin corespondenţă. 
Evenimentul care i-a stârnit interesul lui Alehin pentru șahul 
orb a fost o demonstraţie oferită în 1902 la Moscova de cam- 
pionul de șah al Statelor Unite, Harry Nelson Pillsbury, care a 
stabilit un record mondial cu acea ocazie, jucând 22 de simul- 
tane oarbe.6 După cum va relata Alehin mai târziu, fratele său, 
Alexei, a fost unul dintre adversarii lui Pillsbury în acea zi, deşi 
documentele de care dispunem în prezent nu conţin nicio 
indicație că Alexei a participat efectiv. Oricum, totuși 
demonstraţia i-a făcut o impresie puternică tânărului Alehin 
şi, peste vreo doi ani, a început să încerce şi el partide oarbe. 
A fost, scria el după aceea, rodul firesc al obiceiului său de a 
gândi poziţii pe tabla de șah pe când mergea la școală. La înce- 
put, desena poziţiile şi folosea desenele ca să găsească cele 
mai bune mutări, dar, în cele din urmă, a descoperit că putea 
să studieze poziţiile la fel de bine fără diagrame - că putea să 
memoreze întreaga tablă de şah și să mute piesele în minte 
încercând diferite variante de joc. 

Cu timpul, Alehin a ajuns să poată juca partide întregi în 
gând, fără să privească tabla de șah și, pe măsură ce a inaintat 
în vârstă, a început să joace partide oarbe în spiritul 
demonstraţiei lui Pillsbury. La şaisprezece ani, putea să joace 
patru sau cinci simultane oarbe, dar nu a mers mai departe, 

alegând în schimb să îşi perfecționeze jocul în partidele stan- 
dard. În acel moment, îi era limpede că, dacă muncea destul 
de îndârjit, putea să devină unul dintre cei mai buni şahiști din 
lume. Și Alehin, căruia nu i-a lipsit niciodată încrederea în 
abilităţile sale şahiste, nu vedea niciun motiv să se oprească la 
componenta „unul dintre” din acea caracterizare. Ţelul său era 
să fie cel mai bun şahist, punct - campion mondial de șah. 

Alcehin se apropiase mult de ţinta sa când a început Primul 
Război Mondial, o întrerupere care i-a retrezit interesul pentru 
șahul orb. La începutul lui august 1914, Alehin și mulți alți 
maeștri șahiști jucau la un turneu major din Berlin, când 
Germania a declarat război atât Rusiei, cât și Franţei. Mulți 
dintre șahișştii străini au fost încarceraţi, iar Alehin s-a trezit 
într-o închisoare laolaltă cu șase dintre cei mai buni șahiști din 
Rusia - dar fără nicio tablă de șah. Aşa că, până când au fost 
eliberaţi şi retrimiși în Rusia - în cazul lui Alehin, după mai 
bine de o lună -, maeștrii șahiști s-au distrat jucând între ei 
partide oarbe. 

Odată revenit în Rusia, Alehin a fost înrolat într-o unitate 
de Cruce Roşie de pe frontul austriac, unde, în 1916, a suferit 
o rană serioasă la coloana vertebrală și a fost capturat de aus- 
trieci. Aceştia l-au ținut înlănţuit mai multe luni pe un pat de 
spital, până când i s-a vindecat spatele. Încă o dată, singura lui 
distracție era şahul şi i s-a permis să primească vizitele unor 
șahişti de prin partea locului, cu care să joace. În acea perioa- 
dă, juca partide oarbe cu regularitate, poate ca să se pună în 
dezavantaj faţă de unii adversari mai puțin versaţi. După ce s-a 
reintors în Rusia, Alehin a neglijat din nou şahul orb, până 
când a emigrat în Paris, în 1921. 

În acel moment, Alehin urmărea stăruitor să câştige 
Campionatul Mondial de Şah şi avea nevoie de un mod de a-şi 

câştiga traiul în timp ce se străduia să își atingă țelul. Una din- 
tre puținele sale opțiuni era să facă demonstraţii de şah, aşa 
că a început să joace meciuri de simultane oarbe. În primul pe 
care l-a organizat la Paris, a avut doisprezece adversari, adică 
de trei sau de patru ori mai mulţi decât avusese vreodată. La 
sfârşitul lui 1923, era la Montreal şi s-a hotărât să depășească 
recordul nord-american de simultane oarbe. În acel moment, 
recordul, deținut de Pillsbury, era de 20 de partide, aşa că 
Alehin a jucat 21. A mers bine, ceea ce l-a făcut să încerce încă 
o dată să bată recordul mondial, care ajunsese, între timp, la 
25 de partide. Astfel s-a ajuns la demonstraţia de la Hotel 
Alamac. În anii care au urmat, Alehin va stabili două noi 
recorduri mondiale - 28 de partide în 1925 şi 32 în 1933 -, dar 
a susținut mereu că șahul orb nu era decât un mod de a atrage 
atenția asupra șahului şi, desigur, asupra lui însuşi.7 Nu a fost 
niciodată o calitate pe care să se fi străduit în mod special să 
o perfecţioneze, ci mai degrabă ceva ce a rezultat din efortul 
său necurmat de a stăpâni jocul şi de a deveni cel mai bun din 
lume. 

Până la urmă, Alehin și-a atins scopul, învingându-l pe Jose 
Raul Capablanca, în 1927 în meciul pentru titlul mondial. A 
deţinut acel titlu până în 1935 şi apoi încă o dată, din 1937, 
până în 1946, iar multe clasamente îl plasează pe Alehin prin- 
tre primii zece şahişti din toate timpurile. Dar atunci când se 
fac clasamentele celor mai mari jucători de simultane oarbe 
din toate timpurile, numele lui Alehin stă, în general, în frun- 
tea listei - chiar dacă şahul orb nu a fost niciodată principala 
sa preocupare. 

Dacă privim întreaga istorie a şahului orb, constatăm că 
același lucru este valabil pentru majoritatea jucătorilor de 
partide oarbe din această istorie. Ei au muncit ca să devină 

maeştri de şah și au descoperit, cu puţin sau fără niciun efort 
suplimentar, că sunt capabili să joace fără să vadă tabla de șah. 

La prima vedere, modul în care mulți mari maeştri iși dez- 
voltă abilitatea de a juca şah orb poate să pară numai un pro- 
dus secundar, o interesantă notă de subsol în istoria șahului. 
Dar, dacă priviţi mai atent, descoperiţi că această conexiune 
este, în realitate, un indiciu al proceselor mentale specifice 
care îi disting pe maeştrii șahului de novicii acestui joc şi care 
fac posibilă incredibila lor capacitate de analiză a poziţiilor de 
pe tabla de şah și de a găsi cele mai bune mutări. Mai departe, 
aceleași tipuri de procese mentale foarte evoluate se observă 
la performerii de top din toate domeniile şi reprezintă cheia 
înțelegerii abilităţilor lor extraordinare. 

Totuși, înainte de a trata mai profund această chestiune, să 
facem un ocol rapid şi să analizăm mai detaliat genul de 
memorie pe care experţii în șah o folosesc pentru a-și aminti 
dispunerea pieselor pe tabla de șah. 


Secretul victoriei în șah 


De la inceputul anilor 1970, cercetătorii au căutat să 
înțeleagă modul în care marii maeștri șahiști își amintesc 
poziţiile de pe tabla de şah cu atâta precizie. Primele studii au 
fost efectuate de mentorul meu, Herb Simon, împreună cu Bill 
Chase, cu care aveam să colaborez mai târziu în studiile mele 
privind memoria cifrelor, avându-l ca subiect pe Steve Faloon. 

Se ştia deja că marii maeştri, având la dispoziţie numai 
câteva secunde ca să studieze o tablă de șah așa cum apare ea 
in mijlocul jocului, vor ţine minte corect poziţia majorităţii 
pieselor şi vor fi capabili să reconstituie aproape perfect zonele 
cele mai importante de pe tablă.8 Această abilitate părea să 

sfideze bine cunoscutele limite ale memoriei de scurtă durată. 
În contrast, un ins care abia începe să joace şah își poate amin- 
ti poziţia doar a câtorva piese şi nu poate nici pe departe să 
reconstituie aranjamentul pieselor de pe tablă. 

Herb și Bill au pus o întrebare simplă: șahiștii experţi îşi 
amintesc poziția fiecărei piese ori memorează configurații, în 
care piesele individuale sunt văzute ca părţi dintr-un întreg 
mai amplu? Ca să răspundă la această întrebare, Herb și Bill 
au efectuat un experiment simplu, dar eficient.9 Ei au testat 
un șahist de nivel naţional (adică un maestru), un șahist de 
nivel mediu și un novice pe două tipuri de eşichiere, unul pe 
care piesele erau aranjate într-o configuraţie preluată dintr-o 
partidă de şah reală şi celălalt pe care erau îngrămădite alan- 
dala nişte piese, într-o dezordine care nu avea niciun sens din 
punct de vedere şahist. 

Când 1 s-a prezentat o tablă de şah pe care erau așezate 
între douăsprezece până la 24 de piese, aranjate într-o configu- 
rație de la mijlocul sau din finalul unei partide reale, după cinci 
secunde de studiu, maestrul şi-a putut aminti unde erau 
amplasate cam două treimi dintre piese, novicele a memorat 
numai patru piese, iar jucătorul de nivel mediu, ceva între ei. 
Când i s-a prezentat tabla de șah cu piesele dispuse aleatoriu, 
novicele s-a descurcat puţin mai rău - numai două poziţii 
memorate corect. Nicio surpriză în ceea ce-l privește. Ceea ce 
a surprins totuși a fost faptul că nici jucătorul de nivel mediu, 
nici maestrul nu s-au descurcat mai bine decât novicele când 
li s-a cerut să memoreze poziţiile pieselor puse pe tablă la 
întâmplare. Și ei au indicat corect numai două sau trei poziții. 
Avantajul jucătorului experimentat dispăruse. Studii mai 
recente pe grupuri mai numeroase de șahiști au repetat des- 


coperirile iniţiale.!9 

Ceva foarte asemănător s-a demonstrat și în ceea ce privește 
memoria verbală.!! Dacă îi cereţi cuiva să ţină minte literal- 
mente o împerechere aleatorie de cuvinte, începând cu primul 
cuvânt - „încât miroseau care bine din faţa lui alune el foamea 
mânca atât de care femeia putea lui abia stăpâni” -, o persoană 
medie îşi va aminti numai primele şase dintre aceste cuvinte. 
Totuşi, dacă citiţi aceleași cuvinte rearanjate într-o frază care 
să aibă un sens clar - „Femeia din faţa lui mânca alune care 
miroseau atât de bine, încât el abia își putea stăpâni foamea” -, 
unii adulţi își vor aminti toate cuvintele în perfectă ordine şi 
majoritatea oamenilor își vor aminti cea mai mare parte din 
frază. În ce constă diferenţa? Al doilea aranjament transmite 
un sens care ne permite să înţelegem cuvintele utilizând niște 
„reprezentări mentale” preexistente. Ele nu sunt aleatorii; ele 
înseamnă ceva, iar semnificația ajută memoria. La fel, maeştrii 
şahişti nu îşi dezvoltă o memorie incredibilă în care intră locul 
fiecărei piese de pe tabla de șah. În schimb, memoria lor depin- 
de foarte mult de context: ea cuprinde numai configurații de 
genul acelora care apar într-o partidă normală. 

Capacitatea de a recunoaşte şi de a memora configurații cu 
sens provine din modul în care șahiştii îşi dezvoltă calităţile. 
Oricine se ocupă serios de progresul abilităţilor sale pe tabla de 
șah o va face mai ales petrecând nenumărate ore studiind par- 
tidele jucate de maeștri. Analizezi o poziţie în profunzime anti- 
cipând mutarea următoare şi, dacă greşeşti, revii şi îţi dai 
seama ce ai greșit. După cum au arătat cercetările, cantitatea 
de timp dedicată acestui gen de analiză - nu timpul consumat 
jucând şah cu alţii - este singurul predictor de cea mai mare 
importanţă al abilității unui jucător de şah. În general, este 
nevoie de zece ani dedicați acestui gen de exerciţiu pentru a 
atinge nivelul de mare maestru. 

Acești ani de exerciţiu le dau șahiştilor posibilitatea de a 
recunoaşte configuraţiile pieselor de şah - nu doar poziţiile lor, 
ci şi interacțiunile dintre ele - dintr-o singură privire. Sunt 
niște vechi prieteni. Bill Chase şi Herb Simon au numit aceste 
tipare „chunks”” şi aspectul important legat de ele este faptul 
că se păstrează în memoria de lungă durată. 

Simon estima că, în momentul în care un şahist ajunge 
maestru, acesta acumulat aproximativ 50 000 de asemenea 
configurații parțiale.:? Un maestru care examinează o poziţie 
de pe tabla de șah vede o colecţie de tipare care interacționează 
cu alte tipare din alte configurații. Cercetările au arătat că 
chunk-unile sunt organizate ierarhic, grupuri de tipare fiind 
aranjate în modele de ordin superior.:3 Ierarhia este analoa- 
gă cu structura organizațională a unei afaceri sau a unei alte 
instituţii vaste, în care indivizii sunt organizați în echipe, care 
formează unități, grupate în departamente şi aşa mai departe, 
piesele de niveluri superioare fiind mai abstracte şi mai înde- 
părtate de primul nivel, unde se desfășoară acţiunea reală 
(ceea ce, în cazul exemplului din şah, este nivelul pieselor 
individuale). 

Modul în care marii maeștri procesează şi înțeleg poziţiile 
este un exemplu de reprezentare mentală. Este modul lor de 
„a vedea” tabla de șah şi este total diferit de modul în care un 
novice ar privi aceeaşi tablă. 

Când sunt întrebaţi ce văd atunci când examinează mental 
o poziţie a pieselor de șah, marii maeștri nu vorbesc despre 
vizualizarea pieselor fizice pe o tablă, ca şi cum s-ar baza pe 
un soi de „memorie fotografică” a poziţiei. Aceasta ar fi o 
reprezentare la „firul ierbii”. În schimb, descrierile lor sunt 


* În psihologie, chunks semnifică mai multe unități de informație grupate într-o nouă 


unitate superioară (n.t.). 


Reprezentările mentale Peak 95 


mult mai vagi, presărate cu expresii precum „linii de forță” şi 
„putere”.14 Un element esenţial în aceste reprezentări este fap- 
tul că ele permit unui şahist să codifice poziţiile pieselor pe 
tabla de şah într-un mod mult mai eficient decât dacă şi-ar 
aminti pur şi simplu care piesă este așezată în care pătrat. 
Această codificare eficientă stă la baza capacităţii unui maes- 
tru de a-şi arunca privirea pe o tablă de şah şi de a ţine minte 
poziţiile majorităţii pieselor și, în special, a capacității de a juca 
partide oarbe. 

Alte două trăsături ale acestor reprezentări merită să fie 
menţionate, întrucât sunt exemple de teme care vor apărea de 
multe ori pe măsură ce explorăm universul mai vast al repre- 
zentărilor mentale. 

În primul rând, reprezentările mentale sunt mai mult decât 
modalităţi de codificare a poziţiilor. Ele îi permit unui maestru 
șahist să îşi arunce privirea asupra unei partide în desfăşurare 
şi să intuiască imediat care dintre adversari este în avantaj, în 
ce direcţii se poate indrepta jocul și care ar putea fi mutarea 
sau mutările cele mai bune. Asta pentru că reprezentările 
includ, pe lângă poziţiile pieselor şi interacţiunile dintre ele, 
diferitele slăbiciuni și puncte forte ale poziţiilor celor doi jucă- 
tori, precum şi mutările probabil eficiente în poziţiile respec- 
tive. Unul dintre lucrurile care îi deosebesc în modul cel mai 
clar pe marii maeștri de novici sau de jucătorii de nivel mediu 
este capacitatea lor de a găsi mutări potenţial mult mai bune 
atunci când examinează la prima vedere o poziţie de pe tabla 
de şah. 

A doua caracteristică notabilă a acestor reprezentări men- 
tale este aceea că, în timp ce un maestru şahist va analiza 
inițial o poziţie în termeni de tipare generale - ceea ce este 
suficient atunci când joacă împotriva unui adversar mai puţin 
valoros -, reprezentările îi permit, de asemenea, maestrului 

să-şi indrepte atenţia asupra pieselor individuale și să le mute 
în minte pe tablă, spre a vedea cum diferitele mutări modifică 
tiparele. Așadar, maestrul poate să examineze rapid şi în deta- 
liu succesiuni de mutări şi contramutări posibile, căutând acea 
mutare specială care oferă cele mai mari şanse de victorie. Pe 
scurt, în vreme ce reprezentările mentale le oferă maeștrilor 
O viziune asupra pădurii, care le lipseşte novicilor, ele îi permit, 
de asemenea, maestrului să îşi îndrepte atenţia asupra copa- 
cilor atunci când este necesar. 


Reprezentările mentale 


Reprezentările mentale nu se întâlnesc doar la maeștrii 
şahișşti; toţi le utilizăm constant. O reprezentare mentală este 
o structură mentală care corespunde unui obiect, unei idei, 
unei colecţii de informaţii sau oricărei alte entități, concretă 
sau abstractă, pe care o gândeşte creierul. Un exemplu simplu 
este o imagine vizuală. Menţionaţi Mona Lisa, de pildă, şi mulți 
oameni vor „vedea” imediat în mintea lor o imagine a tablou- 
lui; acea imagine este reprezentarea lor mentală a celebrei 
Mona Lisa. Reprezentările unor oameni sunt mai amănunțite 
și mai precise decât ale altora şi ei pot să relateze, de exemplu, 
detalii privind fundalui, locul în care stă Mona Lisa, coafura și 
sprâncenele sale. 

Un exemplu întru câtva mai complex de reprezentare men- 
tală este un cuvânt - câine, de pildă. Presupuneţi că nu ați auzit 
niciodată despre un câine şi că nu aţi văzut niciodată așa ceva. 
Poate că aţi crescut într-un loc izolat - o insulă pustie, să 
zicem -, unde nu există niciun fel de patrupede, ci numai 
păsări, peşti şi insecte. Când vi se prezintă prima oară concep- 
tul de câine, tot ce aflaţi nu sunt decât niște date izolate, iar 

cuvântul câine nu vă spune mare lucru; nu e decât o etichetă 
aplicată pe această colecție de cunoștințe dezlânate. Câinii au 
blană, patru picioare, se hrănesc cu carne, umblă în haite, puii 
se numesc căţeluși, pot fi dresați şi aşa mai departe. Totuși, pe 
măsură ce vă petreceţi timpul în preajma câinilor și începețţi 
să-i înţelegeţi, toate aceste informaţii se integrează într-o 
noţiune holistică, reprezentată de cuvântul câine. Acum, când 
auziţi acel cuvânt, nu trebuie să scotociți prin băncile voastre 
de memorie ca să vă amintiţi toate diferitele detalii legate de 
câini; în schimb, toate acele informaţii vă sunt imediat accesi- 
bile. Aţi adăugat câinele nu doar vocabularului vostru, ci şi 
setului vostru de reprezentări mentale. 

Mare parte din exercițiul metodic presupune dezvoltarea 
unor reprezentări mentale mai eficiente, pe care le puteți 
folosi în orice activitate pe care o exersaţi. În timp ce se antre- 
na ca să-şi perfecţioneze capacitatea de memorare a unor 
lungi şiruri de cifre, Steve Faloon a elaborat modalităţi tot mai 
sofisticate de codificare mentală a cifrelor - altfel spus, şi-a 
creat reprezentări mentale. Când cursanţii dornici să obţină 
licenţa de taximetrişti la Londra învaţă să se deplaseze eficient 
din fiecare punct A până în oricare punct B din oraș, o fac dez- 
voltând hărți mentale tot mai sofisticate ale metropolei - adică, 
alcătuind reprezentări mentale. 

Chiar și atunci când îndemânarea exersată este în primul 
rând una fizică, un factor major este elaborarea reprezentărilor 
mentale adecvate. Gândiţi-vă la un sportiv de performanţă, în 
timp ce pregăteşte o nouă săritură în apă. Mare parte din 
exercițiu este dedicată formării unei clare imagini mentale a 
felului în care trebuie să arate săritura în fiecare moment și, 
aspect mai important, cum trebuie să simtă el poziţionarea 
corpului şi energia sa cinetică. Desigur, exerciţiul metodic va 
duce, de asemenea, la modificări fizice ale corpului ca 

atare - la săritorii în apă, dezvoltarea picioarelor, a mușchilor 
abdominali, a spatelui şi a umerilor, printre alte părţi ale cor- 
pului -, dar, în absenţa reprezentărilor mentale necesare pen- 
tru a iniția şi controla corect mișcările corpului, modificările 
corporale nu vor folosi la nimic. 

Un fapt esenţial legat de reprezentările mentale este acela 
că ele sunt foarte „specifice unui anumit domeniu” cu alte 
cuvinte, se aplică numai îndemânării pentru care s-au dezvol- 
tat. Am văzut acest lucru la Steve Faloon: reprezentările men- 
tale pe care le-a elaborat ca să memoreze şiruri de cifre nu au 
făcut nimic pentru a-i îmbunătăți memorarea unor şiruri de 
litere. La fel, reprezentările mentale ale unui şahist nu-i vor 
oferi niciun avantaj față de ceilalți la testele care presupun 
abilităţi videospaţiale, iar reprezentările mentale ale unui sări- 
tor în apă vor fi inutile în jocul de baschet.15 

Aşa se explică un fapt esenţial legat de performanţa de top 
în general: nu există ceva de genul dezvoltării unei abilități 
generale. Nu vă antrenați memoria; vă antrenați memoria pen- 
tru șiruri de cifre, pentru colecţii de cuvinte sau pentru chipuri 
de oameni. Nu vă antrenați ca să deveniți sportiv; vă antrenați 
ca să fiți gimnast, sprinter, maratonist, înotător sau baschet- 
balist. Nu vă pregătiți să deveniți doctor; încercaţi să ajungeţi 
diagnostician, patolog sau neurochirurg. Desigur, unii oameni 
devin experţi în mnemotehnică în general sau medici cu un 
set general de competenţe, dar o fac antrenându-se într-un 
număr de domenii diferite. 

Fiindcă detaliile reprezentărilor mentale pot să difere 
spectaculos de la un domeniu la altul, este greu de formulat 
o definiţie atotcuprinzătoare, care să nu fie prea vagă, dar, în 
esenţă, aceste reprezentări sunt niște șabloane preexistente 
de informaţii - fapte, imagini, reguli, relaţii şi aşa mai depar- 
te -, care sunt păstrate în memoria de lungă durată și pot fi 

utilizate pentru a reacţiona rapid și eficient în anumite situații. 
Elementul comun al tuturor reprezentărilor mentale este fap- 
tul că fac posibilă procesarea rapidă a unor mari volume de 
informaţii, în pofida limitelor memoriei de scurtă durată. 
Într-adevăr, se poate defini o reprezentare mentală drept o 
structură conceptuală elaborată pentru a depăşi restricțiile 
obișnuite pe care memoria de scurtă durată le impune proce- 
sării mentale. 

Cel mai bun exemplu în acest sens pe care l-am văzut este 
capacitatea lui Steve Faloon de a ţine minte nu mai puţin de 
82 de cifre, când i-ar fi fost posibil să memoreze numai șapte 
sau opt cifre dacă s-ar fi bazat doar pe memoria lui de scurtă 
durată. Făcea acest lucru codificând cifrele pe care le auzea, 
câte trei sau patru odată, în amintiri cu sens din memoria lui 
de lungă durată, asociind apoi aceste amintiri cu structura de 
recuperare, care îi permitea să își amintească precis care grup 
de cifre urma după care alt grup. Ca să facă toate acestea, avea 
nevoie de reprezentări mentale nu numai pentru grupurile de 
câte trei sau patru cifre pe care le memora, ci și de structura 
de recuperare din memorie, pe care el o vizualiza ca pe un soi 
de arbore bidimensional, cu grupuri de trei sau patru cifre pla- 
sate la capătul fiecărei ramuri individuale. 

Dar memorarea unor liste de lucruri este doar cea mai sim- 
plă exemplificare a modului în care intervine în viaţa noastră 
memoria de scurtă durată. Constant suntem nevoiţi să reținem 
și să procesăm simultan numeroase unităţi de informaţie: 
cuvintele dintr-o propoziție, al cărei sens îl înţelegem, poziţiile 
pieselor pe tabla de șah sau diferiţii factori de care trebuie să 
ținem seama atunci când conducem o maşină, precum viteza 
şi acceleraţia, poziţiile și vitezele altor vehicule, condiţiile de 
drum și de vizibilitate, unde trebuie să punem piciorul ca să 
apăsăm pedala de acceleraţie sau pe cea de frână, cu câtă forță 

să apăsăm pe pedale, cât de rapid să rotim volanul și aşa mai 
departe. Orice activitate relativ complicată necesită să reținem 
în capetele noastre mai multe informaţii decât ne permite 
memoria de scurtă durată, așa că ne construim întotdeauna 
reprezentări mentale de un gen sau altul, chiar fără să ne dăm 
seama. Într-adevăr, fără reprezentări mentale nu am putea să 
mergem (prea mulți mușchi de coordonat), nu am putea să 
vorbim (idem pentru mișcările musculare, plus imposibilitatea 
de a sesiza înțelesul cuvintelor), nu am putea duce niciun fel 
de viaţă umană. 

Prin urmare, toți avem şi folosim reprezentări mentale. 
Ceea ce distinge experţii de top de toți ceilalți sunt calitatea și 
cantitatea reprezentărilor lor mentale. Datorită anilor de 
exerciţiu, ei își formează reprezentări foarte complexe şi sofis- 
ticate ale diverselor situaţii cu care este probabil să se confrun- 
te în domeniile lor - precum numărul vast de aranjamente ale 
pieselor de şah care pot să apară în timpul partidelor jucate. 
Aceste reprezentări le permit să ia decizii mai rapide, mai 
exacte şi mai eficiente într-o situaţie dată. Acest fapt, mai mult 
decât orice altceva, explică diferenţa de performanţă dintre 
NOVICI şi experți. 

Gândiţi-vă la modul în care jucătorii profesioniști de base- 
ball sunt capabili să lovească precis mingi aruncate spre ei cu 
viteze ce pot depăşi 90 de mile [140 de kilometri] pe oră - ceva 
imposibil pentru oricine nu s-a antrenat ani în șir pentru a 
căpăta această abilitate specifică. Acești hitters - jucătorii la 
bătaie, care lovesc mingea cu bâta de baseball - au la dispoziție 
doar o fracțiune de secundă ca să decidă dacă trebuie să pivo- 
teze și, dacă decid acest lucru, încotro să se răsucească. Ei nu 
posedă o vedere mai bună decât o persoană medie şi reflexele 
lor nu sunt mai rapide.16 Ceea ce posedă ei este un set de 
reprezentări mentale, dezvoltate prin ani de lovire a mingilor 

aruncate spre ei, primind imediat un feedback relevant pentru 
aşteptările lor legate de o anumită aruncare. Aceste reprezen- 
tări le dau posibilitatea de a recunoaște rapid ce fel de lovitură 
se îndreaptă spre ei şi unde se va găsi probabil mingea atunci 
când ajunge în apropierea lor. De îndată ce văd răsucindu-se 
braţul adversarului pitcher - cel care aruncă mingea - și mingea 
pornind din mâna acestuia, își fac o idee foarte clară - fără să 
efectueze niciun fel de calcule conștiente - dacă va fi o minge 
directă, una cu efect sau cu boltă și, aproximativ, încotro se 
îndreaptă. În esenţă, ei au învăţat să citească serviciul 
pitcher-ului, aşa că sunt mai puţin nevoiți să vadă efectiv tra- 
iectoria mingii înainte de a stabili dacă și unde să pivoteze 
pentru a lovi cu bâta. Noi, ceilalţi, care suntem analfabeți în 
materie de lovire a mingii de baseball, pur şi simplu nu putem 
să luăm aceste decizii înainte ca mingea să aterizeze în mănușa 
aşa-numitului catcher - adversarul care, aflat în spatele 
hitter-ului, prinde mingea ratată de acesta. 

Aici se află o parte importantă din răspunsul la intrebarea 
pe care am pus-o la sfârşitul capitolului precedent: mai pre- 
cis ce se modifică în creier prin exerciţiu metodic? Elementul 
principal care îi distinge pe experţi de noi, ceilalţi, este fap- 
tul că anii lor de exerciţiu au modificat structura circuitelor 
din creierul lor ca să producă reprezentări mentale extrem de 
specializate, care, la rândul lor, fac posibile memoria incredi- 
bilă, recunoașterea șabloanelor, rezolvarea problemelor şi alte 
tipuri de abilități avansate, care sunt necesare pentru a excela 
in specialităţile lor. 

Cea mai bună modalitate de a înţelege exact ceea ce sunt 
şi cum funcționează aceste reprezentări mentale constă, într-o 
exprimare destul de adecvată, în elaborarea unei bune repre- 
zentări mentale a conceptului de reprezentare mentală. Şi exact 

aşa cum a fost în cazul cuvântului câine, cea mai bună moda- 
litate de elaborare a unei reprezentări mentale a reprezentări- 
lor mentale este să petrecem ceva timp ca să le cunoaștem, 
mângâindu-le blana, dezmierdându-le căpşoarele și privin- 
du-le năzdrăvăniile. 


Recunoașterea tiparelor 
și reacţia faţă de ele 


În aproape orice domeniu, o caracteristică distinctivă a 
performanţei de top este capacitatea de a vedea tipare într-o 
colecție de lucruri care li s-ar părea aleatorii sau derutante 
indivizilor cu reprezentări mentale mai puţin elaborate. Cu 
alte cuvinte, experții văd pădurea atunci când oricine altcineva 
nu zăreşte decât copaci. 

Poate că acest aspect este cel mai vizibil în sporturile de 
echipă. Să luăm fotbalul, de exemplu. Sunt unsprezece jucători 
în fiecare echipă, care se mișcă în toate părţile într-un mod 
care neiniţiaţilor li se pare un haos ameţitor, fără nicio schemă 
discernabilă, dincolo de faptul că unii jucători se îndreaptă 
spre minge ori de câte ori aceasta se apropie de ei. Totuşi, pen- 
tru aceia care cunosc și îndrăgesc jocul dar mai ales pentru 
aceia care îl şi joacă bine, această dezordine nu e câtuși de 
puţin un haos. Este un tipar frumos nuanțat și în permanentă 
schimbare, creat în timp ce jucătorii se deplasează reacționând 
față de mișcarea mingii şi față de mișcările celorlalți jucători. 
Cei mai buni fotbaliști recunosc configuraţiile și reacționează 
față de ele aproape instantaneu, profitând de slăbiciuni sau de 
oportunităţi de îndată ce se ivesc. 

Ca să studiez fenomenul, împreună cu doi colegi, Paul Ward 
şi Mark Williams, am cercetat cât de bine pot să anticipeze 

fotbaliştii ce urmează după ceea ce s-a întâmplat deja pe teren. 
În acest scop, le-am prezentat înregistrări video ale unor 
meciuri reale şi brusc am oprit înregistrarea, în momentul în 
care un jucător a primit mingea. Apoi le-am cerut subiecților 
să prevadă ce se va întâmpla în continuare. Jucătorul la care 
se află mingea o va păstra, va încerca să tragă la poartă sau o 
va pasa unui coechipier? Am constatat că jucătorii mai valoroşi 
reuşeau mult mai bine să decidă ce trebuie să facă fotbalistul 
aflat în posesia mingii. Am testat, de asemenea, cât de bine își 
aminteau fotbaliştii unde se găseau pe teren jucătorii cei mai 
relevanți şi în ce direcţie se deplasau, cerându-le să işi amin- 
tească pe cât puteau de bine ultima imagine video pe care au 
urmărit-o înainte ca ea să le fie ascunsă. Încă o dată, jucătorii 
mai buni i-au depășit pe cei mai slabi. 

Am ajuns la concluzia că avantajul fotbaliştilor mai buni în 
predicția unor evenimente viitoare era legat de capacitatea lor 
de a-şi imagina mai multe continuări posibile și de a le trece 
rapid în revistă, selectând acţiunea cea mai promițătoare. Pe 
scurt, jucătorii mai buni aveau o capacitate mai dezvoltată de 
a interpreta tiparul acțiunii din teren. Această capacitate le 
permitea să perceapă care dintre mişcările şi interacţiunile 
jucătorilor contau cel mai mult, ceea ce le îngăduia să ia decizii 
mai bune în ceea ce privește deplasarea lor pe teren, momen- 
tul în care să paseze, cui şi așa mai departe. 

Ceva foarte asemănător este adevărat şi în cazul fotbalului 
american, deşi îndeosebi fundaşul coordonator de joc - 
așa-numitul quarterback - este acela care trebuie să îşi dezvolte 
reprezentănile mentale ale evenimentelor de pe teren. Acest 
fapt explică de ce, în general, coordonatorii de joc de succes 
își petrec cea mai mare parte din timp în studioul video, urmă- 
rind şi analizând jocul propriei echipe şi al adversarilor. Cei 
mai valoroşi deținători ai postului de quarteback îşi amintesc 

ce se întâmplă pe tot terenul şi, după meci, pot, în general, să 
își amintească majoritatea fazelor din timpul jocului, oferind 
descrieri amănunțite ale mişcărilor efectuate de numeroşi 
jucători din ambele echipe. Și mai important, niște reprezen- 
tări mentale optime îi permit unui quarterback să ia rapid deci- 
zii bune: dacă să paseze mingea, cui să o paseze, când să 
paseze şi aşa mai departe. Capacitatea de a lua decizia justă 
cu o zecime de secundă mai repede poate însemna diferența 
dintre o fază de joc bună şi una dezastruoasă - între, să zicem, 
o pasă recepționată de un coechipier şi o intercepţie a echipei 
adverse. 

Un alt fapt important legat de reprezentările mentale a fost 
arătat într-un studiu din 2014, efectuat de niște cercetători 
germani, care au investigat nişte practicanți de indoor clim- 
bing.17 În acest sport, care este conceput să imite alpinismul în 
spațiu real, servind şi ca formă de antrenament pentru 
căţărarea pe stânci şi vârfuri montane, sportivul trebuie să se 
caţăre pe un zid vertical, folosind diferite puncte de apucare 
sau prize manuale. Aceste puncte de apucare solicită diferite 
tipuri de prize, printre care cea directă, priza în scobitură, priza 
prin balans şi priza pe cută. Pentru fiecare priză, cățărătorul 
trebuie să-și poziţioneze în mod diferit mâinile și degetele. 
Dacă folosiţi apucarea greșită la o priză, este mai probabil să 
cădeți în gol. 

Folosind tehnici psihologice standard, cercetătorii au exa- 
minat ce se petrece în creierul cățărătorilor atunci când inspec- 
tează diferite prize. În primul rând, au remarcat că, spre 
deosebire de începători, cățărătorii experimentați identifică 
automat fiecare priză în funcţie de tipul de prindere pe care îl 
solicită. În reprezentările mentale ale diferitelor prize, toate 
prizele pe cută sunt selectate laolaltă într-un grup şi se disting 
de prizele în scobitură, să zicem, care au fost clasate mental 

într-un alt grup. Această grupare s-a făcut inconștient, aşa cum 
vă puteţi uita la un pudel şi la un danez uriaș, ştiind instantaneu 
că şi unul, şi celălalt fac parte din aceeași categorie, fără să vă 
spuneţi realmente în gând că „amândoi sunt câini”. 

Cu alte cuvinte, cățărătorii experimentați își dezvoltaseră 
reprezentări mentale ale punctelor de sprijin, care le permiteau 
să ştie fără o reflecţie conştientă ce tip de priză era necesar pen- 
tru fiecare punct de sprijin pe care îl vedeau. Ma: departe, cer- 
cetătorii au descoperit că, atunci când căţărătorii experimentați 
vedeau un anumit punct de sprijin, creierul lor trimitea spre 
mâinile lor un semnal, pregătindu-i pentru apucarea potrivită - 
din nou, fără nicio reflecţie conştientă. Căţărătorii neexperi- 
mentaţi erau nevoiți să descopere apucarea potrivită pentru 
fiecare punct de sprijin. Capacitatea cățărătorilor experimentați 
de analiză automată a punctelor de sprijin folosind reprezen- 
tările mentale le permite să urce mai rapid şi cu mai puţine 
șanse de a cădea. Încă o dată, nişte reprezentări mentale mai 
bune au condus la performanţe superioare. 


Înțelegerea informaţiei 


Pentru experții pe care tocmai i-am descris, beneficiul 
esenţial al reprezentărilor mentale rezidă în modul în care 
acestea ne ajută să procesăm informaţiile: să le înțelegem și să 
le interpretăm, să le organizăm, să le analizăm şi să luăm deci- 
zii bazându-ne pe ele. Acelaşi lucru este valabil pentru toți 
experții - şi cei mai mulți dintre noi suntem experţi în ceva, fie 
că ne dăm sau nu seama de acest lucru. 

De exemplu, aproape toți aceia care citiţi chiar acum aceste 
rânduri sunteți „experţi” în materie de lectură şi, ca să ajungeţi 
la acest nivel, a trebuit să vă dezvoltați anumite reprezentări 

mentale. Aţi început prin a învăţa corespondenţa dintre litere 
şi sunete. În acel stadiu, lectura era o chestiune de rostire tena- 
ce a fiecărui cuvânt, literă cu literă. Prin exerciţiu, aţi început 
să recunoașşteți cuvinte întregi ca atare. M-Â-Ţ-Ă a devenit 
simplu măță, graţie unei reprezentări mentale care codifica 
tiparul literelor în acel cuvânt și asocia tiparul deopotrivă cu 
sunetul cuvântului și cu ideea unui animal micuţ, blănos, care 
miaună şi adeseori nu se împacă prea bine cu câinii. Odată cu 
reprezentările mentale ale cuvintelor, v-aţi format o varietate 
de alte reprezentări esenţiale pentru lectură. Aţi învăţat cum 
să recunoașteți începutul şi sfârşitul unei propoziţii, astfel 
incât puteţi să fragmentaţi şirurile de cuvinte în bucăţi cu sens 
intrinsec, Şi ați învățat că anumite lucruri care păreau să sem- 
naleze sfârșitul unei fraze - DI., D-na., Dr., şi așa mai depar- 
te - de regulă nu o fac. Aţi internalizat diferite tipare care vă 
permit să deduceţi semnificaţiile unor cuvinte pe care nu le-aţi 
mai văzut niciodată şi să folosiți contextul ca să ințelegeți 
lucrurile atunci când un cuvânt este scris greşit, folosit impro- 
priu sau omis cu totul. Iar acum când citiți, faceți toate astea 
inconştient, reprezentările mentale lucrând pe dedesubt, 
nonconștiente, dar esenţiale. 

În timp ce toţi cei care citiți acest text sunteți experți în lec- 
tură, în sensul că sunteţi pe deplin capabili să recunoașteți 
semnele de pe pagină ca fiind în corespondenţă cu nişte cuvin- 
te şi propoziţii din limba voastră, unii dintre voi vor fi mai 
experţi decât alţii în ceea ce priveşte înțelegerea şi asimilarea 
informaţiei pe care o conţine această carte. Și, încă o dată, asta 
are legătură cu gradul în care vă permit reprezentările voastre 
mentale să depășiți limitele memoriei de scurtă durată şi să 
rețineți ceea ce citiți. 

Ca să înţelegeţi de ce, gândiţi-vă ce se întâmplă atunci când 
testaţi un grup de subiecţi cerându-le să citească un articol de 

ziar despre o temă întru câtva specializată - să zicem, un meci 
de fotbal [american] sau de baschet -, după care le prezentaţi 
un chestionar, din care să vă daţi seama cât de mult din articol 
işi amintesc. Aţi putea să bănuiţi că rezultatele vor depinde 
mai ales de abilitatea verbală generală a subiecţilor (care este 
strâns legată de IQ - coeficientul lor de inteligență), dar v-aţi 
înşela. Studiile au arătat că factorul esenţial care determină cât 
înțelege o persoană din relatarea unui meci de fotbal [ameri- 
can] sau de baseball este reprezentat de cât de mult intelege 
din sportul respectiv. 

Motivul este limpede: dacă nu ştiţi mare lucru despre un 
sport, atunci toate detaliile pe care le citiți sunt, în esenţă, un 
mănunchi de fapte dezlânate, iar amintirea lor nu este mult 
mai facilă decât memorarea unei liste de cuvinte alese la 
întâmplare. Dar dacă înţelegeţi sportul, aţi stabilit deja o struc- 
tură mentală care vă permite să îl deslușiți, să organizați 
informațiile și să le combinațţi cu alte informaţii relevante pe 
care le-aţi asimilat deja. Noile informaţii devin părți dintr-o 
istorie în curs de desfășurare și, ca atare, pătrund rapid și ușor 
în memoria voastră de lungă durată, ceea ce vă permite să 
rețineți mult mai multe informaţii dintr-un articol decât ați fi 
putut să memorați dacă nu erați familiarizați cu meciul pe care 
il relatează.18 

Cu cât studiaţi mai mult un domeniu, cu atât devin mai 
amănunțite reprezentările voastre mentale şi veţi asimila mai 
bine noile informaţii. Astfel, un expert în șah se poate uita pe o 
serie de mutări în notația șahistă, care este o poliloghie neinte- 
ligibilă pentru majoritatea oamenilor - 1.e4 eş 2. Cf3 Cc6 3. Nbş 
a6 ...—, şi poate să urmărească şi să înțeleagă întreaga partidă. 
La fel, un muzician expert poate privi o partitură muzicală 
a unei noi compoziţii, ştiind cum va suna înainte de a fi fost 


108 Peak Reprezentările mentale 


cântată vreodată. Iar dacă sunteți un cititor deja familiarizat 
cu conceptul de exercițiu metodic sau cu domeniul mai vast al 
psihologiei învăţării, vi se va părea probabil mai uşor decât 
celorlalți cititori să asimilați informaţiile din această carte. 
Indiferent de situaţie, citind cartea de faţă şi reflectând asupra 
subiectelor pe care le discut, vă va fi mai ușor să vă creaţi noi 
reprezentări mentale, care, la rândul lor, vă vor facilita lectura 
Și vă vor ajuta să aflați mai multe despre această temă în viitor. 


In căutarea unui răspuns 


Din când în când, New York Times publică un editorial inti- 
tulat „Gândiţi ca un doctor”, scris de Lisa Sanders, medic şi 
jurnalist. Fiecare articol prezintă o enigmă medicală, un caz 
real care, la început, i-a pus în mare încurcătură pe doctorii 
care s-au confruntat cu el — versiunea publicistică a serialului 
Dr. House. Sanders le furnizează cititorilor suficiente informaţii 
ca să rezolve ei înşişi cazul - presupunând că dispun de toate 
celelalte instrumente de care au nevoie, precum suficiente 
cunoştinţe medicale şi capacitatea de a ajunge prin raționament 
de la simptome la diagnostic - şi îi invită să răspundă. În arti- 
colul următor, ea dezvăluie răspunsul corect, explică modul în 
care doctorii implicați în cazul real au găsit soluţia și anunţă 
numărul de cititori care au dat soluția corectă. Aceste articole 
atrag de fiecare dată sute de răspunsuri din partea cititorilor - 
şi numai câteva dintre ele sunt corecte. 

Pentru mine, lucrul cel mai fascinant din acest editorial nu 
sunt enigmele medicale ori soluţiile lor, ci mai degrabă ideile 
perspicace pe care le introduce articolul în procesul de gândire 
până la diagnostic. Îndeosebi într-un caz complicat, medicului 
chemat să pună un diagnostic i se oferă un mare număr de 

fapte legate de condiţia pacientului, iar el trebuie să absoarbă 
aceste fapte şi să le combine pe urmă cu toate cunoștințele 
medicale relevante ca să ajungă la o concluzie. Medicul trebuie 
să facă cel puţin trei lucruri diferite: să asimileze faptele care 
sunt legate de pacient, să îşi amintească toate cunoştinţele 
medicale relevante şi să utilizeze faptele şi cunoştinţele medi- 
cale ca să identifice diagnosticele posibile și să-l aleagă pe cel 
corect. Pentru toate aceste activităţi, o reprezentare mentală 
mai sofisticată face procesul mai rapid și mai eficient - iar câte- 
odată îl face posibil, punct. 

Ca să vedem cum decurg lucrurile, voi împrumuta una din- 
tre enigmele medicale din articolele lui Sanders - una pe care 
au rezolvat-o corect doar o mână de cititori din cei peste 200 
care au trimis răspunsuri.!9 Un polițist de 39 de ani s-a prezen- 
tat la doctor, plângându-se de o intensă durere în ureche - avea 
senzația că i se înfige un cuţit în ureche -, doctorul observând 
că pupila dreaptă a pacientului era mai mică decât cea stângă. 
Mai avusese acea durere în ureche şi cu ceva timp în urmă, 
când se prezentase la un spital de urgenţă, unde i s-a diagnos- 
ticat o infecţie şi i s-a dat o reţetă de antibiotice. Peste vreo 
două zile, când s-a simţit mai bine, nu s-a mai gândit la ceea 
ce pățise, însă durerea din ureche a reapărut peste două luni 
şi, de această dată, antibioticele nu au avut niciun efect. 
Doctorul a crezut că avea, probabil, o infecţie a sinusurilor, 
însă, din cauza problemei pupilelor inegale, a trimis pacientul 
la un oftalmolog. Acesta nu a putut să pună un diagnostic şi a 
trimis pacientul la un specialist. Acesta, un neurooftalmolog, 
a recunoscut imediat pupila micșorată ca pe un simptom al 
unui anumit sindrom, dar nu avea habar ce putuse cauza sin- 
dromul respectiv la un bărbat altminteri sănătos - nici care era 
legătura dintre aceste simptome și durerea intensă din ureche. 

Prin urmare, a pus o serie de întrebări: aţi simţit pe undeva o 
stare de slăbiciune? Stări de ameţeală sau ţiuit în urechi? Aţi 
ridicat recent greutăţi? Când pacientul a răspuns că lucrase cu 
halterele timp de câteva luni, doctorul i-a mai pus o întrebare: 
simţise dureri serioase în cap sau în gât după ce ridicase 
greutăți? Da, în urmă cu vreo două săptămâni, avusese o 
migrenă intensă după ce lucrase la sala de forță. Doctorul a 
putut, în sfârşit, să înţeleagă ce nu era în regulă. 

În primul rând, pasul esenţial în rezolvarea acestui mister 
poate părea că este recunoașterea sindromului care ar fi putut 
să cauzeze ca o pupilă să fie mai mică decât cealaltă, dar acest 
lucru era, de fapt, destul de simplu: era nevoie să fi învăţat 
cândva despre acel sindrom și să fi avut capacitatea de a-ţi rea- 
minti simptomele sale. Se numeşte „sindromul Horner” și este 
cauzat de o vătămare a unui nerv care trece prin spatele ochiu- 
lui. Vătămarea afectează capacitatea ochiului de a se dilata şi 
adeseori limitează mişcarea pleoapei care acoperă ochiul 
respectiv - și, într-adevăr, când specialistul a privit îndeaproa- 
pe, a putut să observe că pleoapa nu se deschidea pe deplin. 
Mai mulţi cititori au identificat corect sindromul Horner, dar 
nu și-au dat seama ce legătură ar putea să existe între acesta 
şi durerea din ureche. 

În acest gen particular de provocare - să pui laolaltă un 
număr de indicii -, reprezentările mentale ale doctorilor 
experți ies în evidenţă. Un doctor care pune diagnosticul unui 
pacient cu un set complex de simptome trebuie să asimileze 
un mare volum de informaţii, fără să ştie dinainte care sunt 
cele mai relevante şi care pot fi nişte piste false. Este imposibil 
să asimilezi toate acele informaţii ca pe nişte fapte aleatorii - 
limitele memoriei de scurtă durată nu permit acest lucru -, 
aşa că informaţiile trebuie să fie înţelese, fiind proiectate pe 

fundalul cunoştinţelor medicale relevante. Dar ce este rele- 
vant? Înainte de pronunţarea unui diagnostic, este dificil să 
cunoşti ce ar putea să implice diversele unităţi de informații 
medicale și cu ce fel de condiţii medicale ar putea să aibă 
legătură. 

Studenţii de la facultatea de medicină, ale căror reprezen- 
tări mentale legate de diagnostic sunt încă rudimentare, tind 
să asocieze simptomele cu acele condiţii medicale specifice cu 
care sunt familiarizați şi trag concluzii pripite. Nu reușesc să 
emită opţiuni multiple. La fel procedează chiar şi numeroşi 
medici mai puţin experimentați. Astfel, când polițistul s-a pre- 
zentat la urgență plângându-se de o durere în ureche, doctorul 
de acolo a presupus că problema era un tip de infecţie - ceea 
ce ar fi fost răspunsul corect în majoritatea cazurilor - şi nu l-a 
preocupat faptul aparent irelevant că una dintre pupilele paci- 
entului nu funcționa aşa cum trebuie. 

Spre deosebire de studenţii de la medicină, diagnosticienii 
experți şi-au format reprezentări mentale sofisticate, care le 
permit să aibă în vedere în același timp un număr de fapte, 
chiar fapte care, inițial, pot să pară nesemnificative. Acesta 
este un avantaj major al reprezentărilor mentale extrem de 
elaborate: poți să asimilezi și să ai în vedere în acelaşi timp un 
mare volum de informaţii. Cercetările efectuate asupra unor 
diagnosticieni experți au constatat că ei tind să privească 
simptomele și alte date relevante nu ca pe nişte unităţi izolate 
de informații, ci ca pe niște piese componente ale unor modele 
mai vaste - în mare măsură, aşa cum marii maeştri şahiști văd 
în dispunerea pieselor de șah mai degrabă nişte tipare decât o 
combinație aleatorie de piese. 

ȘI aşa cum reprezentările maeştrilor şahiști le permit aces- 
tora să conceapă rapid un număr de mutări posibile şi să o 

aleagă apoi pe cea mai bună, diagnosticienii experimentați îşi 
imaginează un număr posibil de diagnostice, după care anali- 
zează diversele alternative, ca să o aleagă pe cea mai probabi- 
lă.20 Desigur, medicul poate să decidă în ultimă instanţă că 
niciuna dintre opțiuni nu dă rezultate, dar este posibil ca pro- 
cesul de reflecţie care le analizează pe toate să fi condus la alte 
posibilități. Capacitatea de a concepe un număr de diagnostice 
probabile şi de a le analiza atent pe toate îi distinge pe diagnos- 
ticienii experţi de ceilalți. 

Soluţia enigmei medicale pe care o descrie New York Times 
a solicitat exact acest gen de abordare: mai întâi, conceperea 
unor explicații posibile ale motivului pentru care un pacient ar 
trebui să sufere atât de sindromul Horner, cât şi de o durere ca 
de cuţit înfipt în ureche, apoi analiza fiecărei posibilități pentru 
aflarea răspunsului corect. Un atac cerebral era o posibilitate, 
dar în trecutul pacientului nu exista nimic de natură să indice 
că ar fi putut să sufere un astfel de accident vascular. Zona 
zoster putea, de asemenea, să genereze cele două simptome 
ale pacientului, dar acesta nu prezenta niciunul dintre semne- 
le obişnuite de zona zoster, precum bășici sau mâncărimi. O a 
treia posibilitate era o fisură în peretele arterei carotide, care 
trece exact pe lângă nervul afectat de sindromul Horner, tre- 
când, de asemenea, şi pe lângă ureche. O mică fisură în arteră 
poate să permită sângelui să se scurgă prin pereţii interiori ai 
arterei, cauzând o umflătură pe peretele său exterior, care 
poate să apese pe nervul facial şi, în cazuri rare, pe nervul spre 
ureche. Având în minte aceste lucruri, specialistul i-a pus paci- 
entului întrebări legate de ridicarea greutăților şi durerile de 
cap. Se ştie că ridicarea greutăților poate să fisureze uneori 
artera carotidă şi, în mod normal, o astfel de fisură se asociază 
cu migrene şi dureri ale gâtului. Când pacientul a răspuns 

afirmativ, specialistul a decis că o ruptură a carotidei era dia- 
gnosticul cel mai probabil. O scanare cu rezonanţă magnetică 
a verificat acel diagnostic şi pacientul a fost tratat cu medica- 
mente de subţiere a sângelui, care să prevină formarea unui 
cheag de sânge, şi i s-a recomandat să evite orice gen de efort 
pentru câteva luni, timp necesar pentru ca vasul de sânge să 
se vindece. 

Cheia diagnosticului reușit nu a fost simpla deținere a 
cunoştinţelor medicale necesare, ci posesia acelor cunoștințe 
organizate şi accesibile într-un mod care i-a permis doctorului 
să conceapă diagnostice posibile şi să-l aleagă pe cel mai pro- 
babil. Organizarea superioară a informaţiilor este o temă care 
apare mereu în studiile consacrate performerilor experți. 

Acest aspect este valabil şi într-un domeniu atât de banal pe 
cât sunt vânzările unor polițe de asigurare. Un studiu recent a 
examinat cunoștințele legate de asigurările multiple (de viaţă, 
de locuință, auto şi cele comerciale) pe care le deţineau 150 
de agenţi de asigurări. Deloc surprinzător, agenții de mare 
succes - determinat în funcție de volumul vânzărilor realiza- 
te — ştiau mai multe despre diversele produse din industria asi- 
gurărilor decât cei cu succese mai modeste. Dar mai aproape 
de ideea care ne interesează, cercetătorii au aflat că agenţii 
cu cele mai remarcabile performanţe posedau „structuri cog- 
nitive” - ceea ce noi numim reprezentări mentale - mult mai 
complexe și mai integrate decât agenţii mai slabi. În special, 
agenții mai buni posedau niște structuri de forma „dacă... 
atunci” mult mai elaborate: dacă aceste lucruri sunt adevă- 
rate despre un client, atunci spune asta și procedează astfel. 
Întrucât cunoştinţele lor despre asigurări erau mai bine organi- 
zate, cei mai buni agenți îşi puteau da seama ce trebuie să facă 
mai rapid şi mai precis în orice situaţie dată, iar asta îi făcea 
nişte agenți mult mai eficienţi.?! 

Planificarea 


Înainte să înceapă urcușul, cățărătorii experimentați pri- 
vesc tot peretele şi vizualizează calea pe care o vor urma, 
văzându-se pe ei înşişi cum se mișcă de la un punct de sprijin 
la altul.22 Această abilitate de a crea o reprezentare mentală 
amănunțită a urcuşului înainte de a-l începe se capătă numai 
odată cu experienţa. 

Pe un plan mai general, reprezentările mentale pot fi utili- 
zate pentru planificarea într-o mare varietate de domenii şi, 
cu cât reprezentarea este mai bună, cu atât planificarea este 
mai eficientă. 

Chirurgii, de exemplu, vizualizează frecvent o întreagă 
operaţie înainte de a face prima incizie.23 Ei folosesc scanări 
cu rezonanță magnetică, tomografia computerizată și alte ima- 
gini ca să vadă în interiorul pacientului și să identifice posibi- 
lele puncte nevralgice, după care stabilesc un plan de atac. 
Dezvoltarea unor astfel de reprezentări mentale este unul din- 
tre cele mai dificile - şi cele mai importante - lucruri pe care le 
poate face un chirurg, iar chirurgii mai experimentați îşi for- 
mează, în general, reprezentări mai sofisticate şi mai eficiente 
ale acestor proceduri. Reprezentările nu doar orientează 
operaţia, dar ele dau și un avertisment când se ivește în timpul 
operaţiei ceva neașteptat şi potenţial periculos. Când o 
operaţie efectivă se îndepărtează de reprezentarea mentală a 
chirurgului, acesta știe că trebuie să încetinească procedura, 
să regândească opţiunile şi, dacă este necesar, să formuleze 
un nou plan, ca reacţie faţă de noile informații. 

Relativ puţini dintre noi ne cățărăm pe stânci sau facem 
operaţii chirurgicale, dar aproape oricine scrie, iar procesul 
scrierii oferă un exemplu excelent al modului în care reprezen- 
tările mentale pot fi utilizate în planificare. Eu însumi m-am 

familiarizat mult cu acest domeniu în ultimii doi ani, în timp 
ce lucram la Peak, şi mulţi dintre aceia care citesc această carte 
au scris şi ei câte ceva în ultimul timp, fie că a fost o scrisoare 
cu caracter personal, un memoriu de afaceri, o postare pe blog 
sau o carte. 

S-au efectuat destule cercetări privind reprezentările de care 
se folosesc oamenii atunci când scriu, iar acestea au demon- 
strat o profundă diferenţă între metodele folosite de scriitorii 
experţi şi cele folosite de novici. Gândiţi-vă, de exemplu, la 
răspunsul unui elev de clasa a VI-a, atunci când a fost intrebat 
despre strategia pe care o aplică atunci când scrie un eseu: 


Îmi vin o mulţime de idei şi le scriu până când rezervorul meu de 
idei se goleşte. Pe urmă, pot încerca să mai concep nişte idei, până 
când nu-mi mai vine nicio idee care să merite a fi pusă pe hârtie şi 
atunci mă opresc.24 


De fapt, această abordare este destul de tipică, nu numai 
pentru elevii de clasa a VI-a, ci pentru mulți oameni care nu-şi 
fac din scris o meserie. Reprezentarea scrisului este simplă și 
directă: există o temă şi diferite gânduri ale scriitorului pe mar- 
ginea acelei teme, adeseori slab organizate în funcție de 
relevanţă sau importanţă, dar uneori grupate pe categorii sau 
intr-o altă configurație. O reprezentare puţin mai sofisticată 
poate să includă un soi de introducere la început şi o concluzie 
sau un rezumat la sfârşit, dar asta e tot. 

Această abordare a scriiturii a fost numită „expunerea cuno- 
știnţelor ”, deoarece este doar puţin mai mult decât a-i spune 
cititorului tot ceea ce-ţi trece prin cap.7 

Scriitorii experți procedează foarte diferit. Gândiţi-vă la 
modul în care eu şi coautorul meu am alcătuit această carte. 
Mai întâi, a trebuit să stabilim ce doream să realizeze cartea. 
Ce voiam să afle cititorii despre expertiză? Care concepte şi idei 

era important să le prezentăm? Cum ar trebui să se modifice 
ideile unui cititor legate de antrenament și potenţial în urma 
lecturării acestei cărți? Răspunsurile date unor astfel de între- 
bări ne-au oferit prima reprezentare mentală brută a cărţii - 
scopurile urmărite, ce doream să realizăm prin intermediul ei. 
Desigur, pe măsură ce am avansat în elaborarea ei, acea ima- 
gine inițială a evoluat, dar a fost un început. 

Pe urmă am început să schițăm modul în care ne-am atinge 
scopurile cărții. Ce teme generale trebuia să abordăm? Evident, 
era necesar să explicăm ce este exercițiul metodic. Cum să o 
facem? Ei bine, în primul rând trebuia să explicăm modul în 
care oamenii exersează în mod normal și limitele acelei abor- 
dări, apoi urma să discutăm exercițiul direcționat și aşa mai 
departe. În acel moment, ne imaginam diverse abordări pe 
care le puteam folosi ca să atingem scopurile cărții şi le evaluam 
căutând opțiunea care părea cea mai bună. 

Pe măsură ce ne defineam opţiunile, am șlefuit gradual 
reprezentarea noastră mentală a cărții, până când am avut ceva 
părea să corespundă tuturor obiectivelor noastre. Cel mai sim- 
plu mod de a vă imagina reprezentarea noastră mentală în 
acest stadiu este să vă reamintiți vechea tehnică de a face con- 
specte, pe care ați studiat-o la ora de engleză în penultima clasă 
de liceu. Am pregătit niște schiţe ale capitolelor, fiecare axat pe 
o anumită temă şi acoperind diverse aspecte ale temei respec- 
tive. Însă reprezentarea cărţii pe care am creat-o era mult mai 
bogată şi mai complexă decât un simplu rezumat. Știam, de 
exemplu, de ce fiecare piesă îşi avea locul său şi ce urmăream 
să realizăm prin intermediul ei. Şi aveam o idee clară despre 
structura şi logica volumului - de ce o temă urma după alta - și 
despre interconexiunile dintre diversele piese. 

Am descoperit că acest proces ne-a silit, de asemenea, să 
reflectăm cu atenţie asupra modului în care noi am elaborat 

conceptual exercițiul metodic. Am pornit de la o idee clară 
despre exercițiul metodic şi despre modul de a-l explica, dar, 
pe măsură ce am încercat să-l definim succint de o manieră 
nontehnică, am descoperit că uneori nu mergea atât de bine pe 
cât ne-ar fi plăcut nouă. Acest fapt ne-a determinat să regân- 
dim modul optim de a explica un concept sau de a sublinia 
o idee. 

De exemplu, când i-am prezentat agentului nostru, Elyse 
Cheney, propunerea noastră iniţială, ei şi colegilor săi le-a fost 
greu să înţeleagă limpede exerciţiul metodic. În special, nu au 
sesizat ce deosebeşte exercițiul metodic de alte forme de 
exerciţiu, în afară de faptul că este mai eficient. Nu era vina 
lor, ci un indiciu că noi nu ne-am făcut explicaţiile atât de lesne 
inteligibile pe cât am crezut. Asta ne-a obligat să regândim 
modul de a prezenta exercițiul metodic - în esenţă, să născo- 
cim 0 nouă şi mai bună reprezentare mentală a modului: nos- 
tru de a-l concepe și a modului în care doream ca alții să-l 
conceapă. Curând ne-am dat seama că rolul reprezentărilor 
mentale reprezenta elementul-cheie al modului în care 
doream să prezentăm exerciţiul metodic. 

Inițial, noi am considerat că reprezentările mentale sunt 
numai un aspect al exerciţiului metodic printre multe altele, 
pe care urma să le prezentăm cititorului, dar acum am început 
să le vedem ca pe un aspect central - poate aspectul central - al 
cărții. Scopul principal al exerciţiului metodic este să dezvolte 
reprezentări mentale eficiente şi, după cum vom discuta în 
scurt timp, la rândul lor, reprezentările mentale joacă un rol 
esențial în exercițiul metodic. Modificarea fundamentală care 
se produce în creierul nostru adaptabil, ca urmare a exerciţiului 
metodic, este dezvoltarea unor reprezentări mentale mai 
bune, care, la rândul lor, deschid noi posibilităţi ale unor 
performanţe superioare. Pe scurt, am ajuns să vedem în 

explicaţia noastră a reprezentărilor mentale piatra unghiulară 
a cărții, fără de care restul lucrării nu poate să reziste. 

A fost o interacțiune constantă între scrierea cărţii și con- 
ceptualizarea temei și, pe măsură ce am căutat modalităţi de 
a face mesajele noastre cât mai clare pentru cititor, am desco- 
perit noi am descoperit modalităţi originale de a ne raporta noi 
înșine la exercițiul metodic. Cercetătorii denumesc acest gen 
de scriitură „transformarea cunoştinţelor”, în opoziţie cu 
„expunerea cunoştinţelor”, deoarece procesul scrierii modifi- 
că şi înmulțește cunoştinţele de la care a pornit scriitorul. 

Acesta este un exemplu de modalitate în care experţii de 
top folosesc reprezentănle lor mentale ca să-și îmbunătățească 
performanţa: e: urmăresc şi își evaluează performanţa şi, atunci 
când este necesar, îşi modifică reprezentările mentale pentru 
a le face mai eficiente. Cu cât reprezentarea mentală este mai 
eficientă, cu atât va fi mai bună performanţa. Noi concepuse- 
răm o anumită reprezentare mentală a cărții, dar am descoperit 
că ea ne-a condus la o performanţă (explicaţiile din propunerea 
noastră inițială) care nu era atât de bună pe cât ne-am dorit 
noi, așa că am folosit feedbackul primit şi am modificat repre- 
zentarea în mod corespunzător. În schimb, acest proces ne-a 
condus spre o mai bună explicaţie a exerciţiului metodic. 

Și așa au decurs lucrurile de-a lungul întregii elaborări a 
acestei cărţi. Deşi a fost într-o constantă evoluţie, reprezen- 
tarea noastră mentală a cărţii ne-a călăuzit şi ne-a influenţat 
deciziile privind scriitura noastră. Pe măsură ce am înaintat, 
am evaluat fiecare fragment - în ultimele stadii cu ajutorul 
editorului nostru, Eamon Dolan - și, atunci când am găsit 
niște slăbiciuni, am ajustat reprezentarea pentru a rezolva 
problema. 

Evident, reprezentarea mentală a unei cărți este mult mai 
vastă şi mai complexă decât una care se referă la o scrisoare 

cu caracter personal sau la o postare pe blog, dar modelul 
general este același: ca să scrieţi bine, construiți de la inceput 
o reprezentare mentală care să vă călăuzească eforturile, apoi 
urmăriţi şi evaluați eforturile voastre şi fiți gata să modificaţi 
acea reprezentare după cum este necesar. 


Reprezentările mentale 
în procesul de învățare 


În general, reprezentările mentale nu sunt numai rezultatul 
învățării unei abilități; ele ne pot ajuta, de asemenea, să 
învăţăm. Una dintre cele mai solide dovezi în acest sens pro- 
vine din domeniul performanţei muzicale. Mai mulți cercetă- 
tori au examinat ce îi deosebeşte pe cei mai buni muzicieni de 
cei mai slabi şi una dintre diferențele majore rezidă în calitatea 
reprezentărilor mentale pe care şi le formează cei mai buni.26 
Atunci când exersează o piesă nouă, incepătorii şi muzicienii 
de valoare medie sunt lipsiţi, în general, de o idee clară a 
modului în care trebuie să sune muzica, în vreme ce muzicie- 
nii avansați au o foarte amănunțită reprezentare mentală a 
muzicii, după care se ghidează în exersarea și, în cele din 
urmă, în interpretarea unei piese. În special, ei folosesc repre- 
zentările lor mentale ca să-şi furnizeze propriul feedback, ast- 
fel încât ştiu cât de aproape sunt de interpretarea corectă a 
piesei şi ce trebuie să facă în mod diferit ca să sune mai bine. 
Începătorii şi studenții de nivel mediu pot să aibă nişte repre- 
zentări rudimentare ale muzicii, care le permit să ştie, de 
pildă, când au greșit o notă, dar trebuie să se bizuie pe feed- 


backul venit din partea profesorilor ca să identifice greşelile şi 
slăbiciunile mai subtile. 

Chiar și în rândurile muzicienilor începători, se pare că 
diferenţele de calitate în ceea ce priveşte modul în care este 
reprezentată muzica determină eficienţa exerciţiului. În urmă 
cu aproximativ cincisprezece ani, doi psihologi australieni, 
Gary McPherson şi James Renwick, au studiat un număr de 
copii cu vârste cuprinse între şapte şi nouă ani, care învățau să 
cânte la diferite instrumente: flaut, trompetă, corn, clarinet şi 
saxofon.27 O parte din studiu a constat în înregistrarea video 
a copiilor în timp ce exersau acasă, după care urma analiza 
înregistrărilor, sperând să înţeleagă ce au făcut copiii pentru 
ca exercițiul lor să fie mai mult sau mai puţin eficient. 

În special, cercetătorii au notat numărul de greşeli comise 
de elev în timp ce exersa o piesă pentru prima oară şi apoi a 
doua oară şi au folosit progresele de la prima ședință de studiu 
la a doua, ca mod de a măsura cât de eficient exersa un elev. 
Au constatat o mare variaţie a gradului de îmbunătăţire a 
interpretării. Dintre toţi elevii pe care i-au studiat, o fată care 
cânta la corn, aflată în primul an de studiu, a comis cele mai 
multe greşeli: 11 pe minut, în medie, de câte ori exersa o piesă 
pentru prima oară. La a doua repetiție, încă făcea aceleaşi 
greșeli în 70% din timp - remarcând și corectând numai 3 
greşeli din 10. În contrast cu ea, cel mai bun elev din primul 
an de studiu, un băiat care învăţa să cânte la saxofon, a comis 
numai 1,4 greșeli pe minut la prima încercare. A doua oară, a 
comis aceleaşi greşeli numai în 20% din timp - corectând 8 din 
10 greşeli. Diferenţa în ceea ce priveşte procentajul corecţiilor 
este deosebit de șocantă, fiindcă saxofonistul făcea de la prima 
încercare mult mai puţine greşeli, astfel încât posibilităţile sale 
de a progresa erau mult mai restrânse. 

Toţi elevii aveau o atitudine pozitivă și erau motivaţi să pro- 
greseze, aşa că McPherson și Renwick au tras concluzia că 
diferenţele dintre elevi aveau la bază, în mare măsură, 

capacitatea lor de a-şi sesiza erorile - altfel spus, cât de efici- 
ente erau reprezentările lor mentale ale pieselor muzicale. 
Saxofonistul avea o clară reprezentare mentală a piesei, care 
îi permitea să recunoască majoritatea greșelilor sale, să le țină 
minte la următoarea repetiţie şi să le corecteze. Pe de altă 
parte, fata care studia cornul părea să nu aibă o reprezentare 
mentală atât de bine conturată a ceea ce cânta. Diferenţa din- 
tre ei nu era legată de dorinţă sau de efort, au spus cercetătonii. 
Fata care studia cornul, pur și simplu, nu dispunea de aceleași 
instrumente de perfecţionare pe care le avea saxofonistul. 

McPherson şi Renwick nu au încercat să înțeleagă cu pre- 
cizie natura reprezentărilor mentale, însă alte cercetări arată 
că reprezentările puteau să fi luat diferite forme. Una ar fi o 
reprezentare auditivă - o idee clară privind modul în care ar 
trebui să sune piesa. Muzicienii de orice nivel folosesc această 
formă drept ghid la repetiţii şi pe scenă, iar muzicienii mai 
buni posedă nişte reprezentări mult mai amănunțite, care 
includ nu numai tonalitatea şi durata notelor de cântat, ci şi 
volumul lor, dacă sunt în urcare sau în coborâre, intonaţia, 
efecte precum vibrato sau tremolo şi relațiile armonice cu alte 
note, inclusiv cu notele cântate pe alte instrumente de alţi 
muzicieni. Muzicienii buni nu doar recunosc aceste diverse 
calităţi ale sunetului muzical, dar ştiu şi cum să le producă pe 
instrumentele lor - o înțelegere care solicită propriul gen de 
reprezentare mentală, care este, în schimb, strâns legată de 
reprezentările mentale ale sunetelor ca atare. 

Elevii pe care i-au studiat McPherson și Renwick își forma- 
seră, probabil, într-o măsură sau alta, niște reprezentări men- 
tale care făceau legătura între notele scrise pe o partitură și 
digitaţia necesară pentru a cânta acele note. Astfel, dacă saxo- 
fonistul işi dispunea din greşeală degetele într-o poziţie greşită, 
probabil remarca acest fapt nu numai fiindcă instrumentul său 

scotea sunetul greșit, dar și pentru că simţea că digitaţia este 
„pe lângă” - adică, nu corespundea reprezentării sale mentale 
a locului în care trebuia să îşi dispună degetele. 

În vreme ce studiul efectuat de McPherson şi Renwick are 
avantajul de a fi foarte personal - când isprăvim de citit, avem 
aproape senzaţia că îi cunoaștem pe tânăra care studia cornul 
şi pe saxofonist -, el are dezavantajul de a fi urmărit numai 
câțiva elevi dintr-o singură școală. Din fericire, rezultatele 
acestui studiu sunt susținute de un studiu britanic, în care au 
fost investigați peste 3 000 de elevi ai unor școli de muzică, de 
la începători până la experţi, pregătiți să își continue studiile 
la conservator.28 

Printre altele, cercetătorii au descoperit că elevii cei mai 
avansați erau mai capabili să își dea seama când greşesc şi să 
identifice părțile dificile, asupra cărora era necesar să își con- 
centreze eforturile. Acest fapt presupune că elevii aveau repre- 
zentări mentale mai elaborate ale muzicii pe care o interpretau 
şi asupra propriei performanţe, ceea ce le permitea să își moni- 
torizeze exerciţiile şi să localizeze greşelile. Pe de altă parte, 
elevii mai avansați dispuneau şi de tehnici mai eficiente de 
exercițiu. Consecința este că ei își foloseau reprezentările 
mentale nu numai pentru depistarea greșelilor, ci şi ca să alea- 
gă tehnicile de exercițiu adecvate tipurilor de dificultăți pe 
care le întâmpinau în interpretarea muzicii. 

În orice domeniu, nu doar în interpretarea muzicală, relația 
dintre măiestrie și reprezentările mentale este un cerc virtuos: 
cu cât devii mai îndemânatic, cu atât mai bune sunt reprezen- 
tările tale mentale, iar cu cât sunt mai bune aceste reprezen- 
tări, cu atât poţi exersa mai eficient pentru a-ți spori măiestria. 

Putem vedea o descriere mai amănunțită a modului în 
care un expert îşi folosește reprezentările mentale în urma 
unei colaborări de lungă durată între Roger Chaffin, psiholog 

la Universitatea Connecticut, și Gabriela Imreh, o pianistă de 
reputaţie internațională din New Jersey. Ani de-a rândul, au 
lucrat împreună ca să înţeleagă ce-i trece prin minte lui Imreh în 
timp ce studiază, exersează și interpretează o piesă muzicală.*? 

Mare parte din munca lui Chaffin cu Imreh aminteşte de 
modul în care eu am urmărit dezvoltarea reprezentărilor men- 
tale de care s-a folosit Steve Faloon ca să memoreze şiruri de 
numere. El o supraveghează în timp ce ea învaţă o nouă piesă 
muzicală și îi cere să descrie cu glas tare procesele sale de gân- 
dire pe măsură ce stabileşte cum o va cânta. Înregistrează 
video, de asemenea, aceste şedinţe de exercițiu, pentru a 
obţine și niște indicii suplimentare privind modul în care Imreh 
abordează ceea ce are de făcut. 

Într-o serie de repetiţii, Chaffin a urmărit cum Imreh a 
petrecut peste 30 de ore exersând partea a treia din Concertul 
Italian de Johann Sebastian Bach, pe care urma să-l interpre- 
teze pe scenă în premieră. Primul lucru pe care l-a făcut Imreh 
când a citit vizual partitura piesei a fost să îşi formeze ceea ce 
el a numit o „imagine artistică” - o reprezentare a modului în 
care ar trebui să sune piesa în interpretarea ei. Imreh nu igno- 
ra cu desăvârşire concertul - îl ascultase de multe ori -, dar 
faptul că era capabilă să își creeze propria imagine mentală a 
piesei doar citind partitura arată cât de elaborate erau repre- 
zentările ei mentale ale pianului. Unde cei mai mulţi dintre noi 
vedem niște simboluri muzicale pe o pagină, ea auzea muzica 
în capul ei. 

Mare parte din ceea ce a făcut Imreh începând din acel 
moment a fost să descopere cum să interpreteze piesa astfel 
incât să corespundă imaginii sale artistice. A început prin a par- 
curge întreaga piesă, pentru a decide cu exactitate ce digitaţie 
să folosească. Unde era posibil, adopta digitaţia standard pe 
care pianiștii o învaţă pentru anumite serii de note, dar existau 

părţi care solicitau abaterea de la standard, întrucât ea dorea 
ca un anumit pasaj să sune într-un anume fel. Încerca diferite 
opţiuni, se hotăra asupra uneia şi o nota pe partitură. A identi- 
ficat, de asemenea, diferite momente ale compoziţiei, pe care 
Chaffin le-a numit „puncte de cotitură” - de exemplu, un punct 
în care interpretarea ei urma să treacă de la un stil ușor şi vioi 
la unul mai măsurat şi mai serios. Ulterior, ea a ales niște repere 
în compoziţie - scurte pasaje care prefațau un punct de cotitură 
sau un pasaj dificil din punct de vedere tehnic; aceste repere 
serveau drept semnale că trebuie să fie pregătită pentru ceea 
ce urma. A mai ales, de asemenea, diferite locuri în care putea 
să adauge interpretări nuanţate ale muzicii. 

Grupând toate aceste elemente diferite într-o hartă genera- 
lă a piesei, Imreh a reuşit să facă dreptate atât pădurii, cât şi 
copacilor. Ea şi-a format o imagine a modului în care ar trebui 
să sune întreaga piesă, în timp ce şi-a făcut, totodată, niște ima- 
gini clare despre detaliile cărora trebuia să le acorde o mare 
atenţie în timp ce cânta. Reprezentarea ei mentală combina 
modul în care credea că ar trebui să sune concertul cu ceea ce 
stabilise Imreh despre modul de interpretare care să corespun- 
dă acelui tip de sunet. Deşi reprezentările mentale ale altor 
pianişti pot să difere de cele ale lui Imreh în anumite detalii 
speciale, e foarte probabil ca abordările lor privite în ansamblu 
să fie foarte asemănătoare. 

Reprezentarea ei mentală îi permitea, de asemenea, să 
rezolve o dilemă fundamentală, cu care se confruntă orice pia- 
nist specializat în repertoriul muzicii clasice atunci când învaţă 
să cânte o piesă. Este vital ca muzicianul să repete și să memo- 
reze piesa astfel încât interpretarea să se poată face aproape în 
mod automat, degetele fiecărei mâini cântând notele potrivite 
cu puţină atenţie sau fără niciun control conştient al pianistu- 
lui; astfel, piesa poate fi interpretată fluent pe scenă, în fața 

publicului, chiar dacă pianistul este nervos sau emoţionat. Pe 
de altă parte, pianistul trebuie să aibă un anumit grad de spon- 
taneitate, ca să se conecteze şi să comunice cu publicul. Imreh 
făcea acest lucru folosind harta ei mentală a piesei. Ea cânta 
mare parte din piesă exact aşa cum exersase mereu, degetele 
ei executând mișcări bine repetate, dar știa intotdeauna exact 
unde se afla în piesă, deoarece identificase diverse puncte 
care-i serveau drept repere. Unele dintre aceste repere inter- 
pretative îi semnalau lui Imreh că, de exemplu, se apropia o 
modificare a digitației, pe când altele erau ceea ce Chaffin a 
numit „repere expresive”. Acestea indicau momentele în care 
ea putea să varieze stilul de interpretare ca să surprindă o anu- 
mită emoție, în funcție de cum se simţea şi de reacţia publicu- 
lui. Asta îi permitea să își menţină spontaneitatea în timp ce 
respecta constrângerile pretenţioase ale interpretării unei 
piese dificile în faţa spectatorilor.30 


Și activitățile fizice 
au o componentă mentală 


După cum tocmai am văzut din mai multe studii, muzicie- 
nii se bizuie pe reprezentări mentale ca să perfecţioneze atât 
aspectele fizice, cât şi pe cele cognitive din specialităţile lor. iar 
reprezentările mentale sunt esenţiale și în activităţi pe care noi 
le considerăm pur fizice. Într-adevăr, orice expert din orice 
domeniu poate fi privit cu temei drept un intelectual de mare 
forţă în ceea ce privește domeniul său. Este valabil în aproape 
orice activitate în care postura şi mişcarea corporală a cuiva 
sunt evaluate sub aspectul expresiei artistice de nişte judecă- 
tori umani. Gândiţi-vă la gimnastică, sărituri în apă, patinaj 
artistic sau dans. Performerii din aceste domenii trebuie să ÎŞI 

dezvolte nişte reprezentări mentale clare ale modului în care 
trebuie să se miște corpul lor, pentru ca rutinele performanţei 
lor să capete un aspect artistic. Însă chiar și în domeniile în 
care forma artistică nu este judecată explicit, încă este impor- 
tant să se antreneze mişcarea corporală în modalităţi deosebit 
de eficiente. Înotătorii învaţă cum să taie apa în aşa fel încât 
să maximizeze propulsia şi să minimizeze frânarea. Alergătorii 
învaţă cum să înainteze cu paşi mari în așa fel încât să maxi- 
mizeze viteza şi rezistenţa, în timp ce îşi conservă energia. 
Săritorii cu prăjina, jucătorii de tenis, practicanţii artelor 
marţiale, jucătorii de golf, hitter-ii din baseball, aruncătorii de 
trei puncte din baschet, halterofilii, trăgătorii cu pușca în talere 
şi schiorii - pentru toţi aceşti sportivi forma adecvată este 
cheia performanţelor remarcabile, iar performerii cu cele mai 
bune reprezentări mentale vor avea un avantaj față de ceilalți. 

ȘI în aceste domenii guvernează cercul virtuos: creșterea 
indemânării îmbunătăţeşte reprezentările mentale, iar acestea 
contribuie la creşterea măiestriei. Există aici o componentă de 
tipul oul-sau-găina. Luaţi, de exemplu, patinajul artistic, proba 
pe figuri: este dificil să ai o clară reprezentare mentală a modu- 
lui în care se simte execuţia unui dublu axel până când nu l-ai 
executat şi, tot astfel, este dificil să execuţi un dublu axel curat 
fără o bună reprezentare mentală a unei sărituri de acest gen. 
Sună paradoxal, dar, realmente, nu este. Ajungi să execuţi un 
dublu axel puţin câte puţin, asamblând reprezentările mentale 
în timp ce avansezi. 

Seamănă cu o scară pe care urci pe măsură ce o construieşti. 
Fiecare treaptă mai sus te aduce într-o poziţie din care să 
construieşti treapta următoare. Pe urmă construieşti acea 
treaptă şi eşti într-o poziţie de unde să o construieşti pe 
următoarea. Şi aşa mai departe. Reprezentările tale mentale 
existente îţi ghidează performanţa și îţi permit deopotrivă să 

îţi urmăreşti şi să îţi evaluezi performanţa. Pe măsură ce te 
forțezi să faci ceva nou - să îţi dezvolţi o nouă abilitate ori să 
iți perfecţionezi una mai veche -, îţi lărgeşti sau îţi rafinezi, 
totodată, reprezentările tale mentale, care, la rândul lor, îţi dau 
posibilitatea de a face mai mult decât puteai să faci înainte. 

4 Etalonul de aur 


CE LIPSEȘTE din exercițiul metodic cu scop definit? Ce se mai 
cere, dincolo de simpla concentrare asupra unei ţinte şi de efor- 
tul de a ieşi din zona de confort a cuiva? Să discutăm despre 
acest lucru. 

După cum am văzut în primul capitol, în funcţie de modul 
in care este efectuat de diverşi indivizi, un scop definit poate 
avea rezultate foarte diferite. Steve Faloon a ajuns să memoreze 
până la 82 de cifre, pe când Renee, deşi a muncit la fel de intens 
ca şi Steve, nu a fost capabilă să ţină minte mai mult de 20. 
Diferenţa rezidă în detaliile tipurilor de exerciţiu pe care le-au 
folosit Steve şi Renee ca să-și îmbunătăţească memoria. 

De când Steve a demonstrat prima oară că este posibil să 
memorezi lungi șiruri de cifre, zeci de competitori în domeniul 
mnemotehnicii şi-au dezvoltat memoria cifrelor dincolo de 
ceea ce a realizat Steve. Conform World Memory Sports 
Council, care patronează concursurile internaționale de memo- 
rie, există în prezent cel puţin cinci indivizi care au reuşit să 
țină minte 300 de cifre sau mai multe în cadrul unor concursuri 
de memorie și câteva zeci care au memorat cel puţin 100 de 
cifre. În noiembrie 2015, recordul mondial era deținut de 
Tsogbadrakh Saikhanbayar, din Mongolia, care a reţinut 432 de 
cifre la Campionatul Open de Memorie pentru Adulţi din 
Taiwan, desfășurat în 2015.! Asta înseamnă de peste cinci ori 
mai multe cifre faţă de recordul lui Steve. Ca şi în ceea ce 
priveşte distanţa dintre Rence şi Steve, diferența esenţială între 

performanţa lui Steve şi ceea ce a realizat noua generaţie de 
maeştri ai memoriei rezidă în detaliile antrenamentului lor. 
Toate fac parte dintr-un model general. În orice domeniu, 
unele abordări ale antrenamentului sunt mai eficiente decât 
altele. În acest capitol, vom explora cea mai eficientă metodă 
dintre toate: exerciţiul metodic. Este etalonul de aur, idealul 
spre care trebuie să aspire oricine învaţă o nouă abilitate. 


Un domeniu foarte dezvoltat 


Unele activităţi, precum a cânta în grupuri de muzică pop, 
a dezlega cuvinte încrucişate şi dansurile populare, nu posedă 
practici standard de antrenament. Indiferent de ce metode 
s-ar folosi, ele par improvizate şi produc rezultate imprevizi- 
bile. Alte activităţi, printre care interpretarea muzicii clasice, 
matematica şi baletul, sunt binecuvântate cu metode de pre- 
gătire foarte elaborate şi larg acceptate. Dacă un ins aplică 
aceste metode cu grijă şi cu sârguinţă, va deveni aproape cu 
siguranță un expert. Mi-am petrecut canera studiind acest al 
doilea tip de domenii. 

Aceste sfere de activitate au în comun mai multe caracte- 
ristici. În primul rând, există întotdeauna modalităţi obiecti- 
ve - cum ar fi victoria/infrângerea într-un concurs de șah sau 
o cursă de alergare contra cronometru - sau măcar modalităţi 
semiobiective - precum evaluarea unor arbitri experţi - de 
măsurare a performanţei. Are sens: dacă nu există niciun 
acord asupra a ceea ce înseamnă o performanţă bună și niciun 
mod de a spune ce fel de schimbări ar imbunătăţi performanţa, 
atunci este foarte dificil - adeseori imposibil - să se elaboreze 
metode eficiente de antrenament. Dacă nu știi cu certitudine 
ce reprezentă un progres, cum ai putea să concepi nişte 

metode de îmbunătăţire a performanţei? În al doilea rând, 
aceste domenii tind să fie destul de competitive pentru a le da 
experților de top o puternică motivaţie să exerseze şi să pro- 
greseze. În al treilea rând, aceste domenii sunt, în general, 
bine consolidate, abilităţile relevante fiind dezvoltate pe par- 
cursul câtorva decenii sau chiar secole. Şi în al patrulea rând, 
aceste domenii posedă un subset de performeri care lucrează, 
în acelaşi timp, ca profesori sau antrenori şi care, de-a lungul 
timpului, au elaborat tehnici de pregătire tot mai sofisticate, 
care fac posibilă creşterea constantă a nivelului de măiestrie 
din fiecare domeniu. Progresul abilităţilor şi dezvoltarea teh- 
nicilor de pregătire avansează mână în mână, noile tehnici 
conducând spre noi niveluri de măiestrie, iar noile realizări 
generează inovaţii în pregătire. (Din nou, cercul virtuos.) 
Această dezvoltare comună a abilităţilor și a tehnicilor de pre- 
gătire s-a produs întotdeauna - cel puţin până acum - prin 
încercare şi eroare, practicienii dintr-un domeniu experimen- 
tând diverse modalităţi de perfecționare, păstrând ceea ce dă 
rezultate şi renunțând la ceea ce nu era eficient. 

Niciun domeniu nu aplică mai strict aceste principii decât 
pregătirea muzicală, îndeosebi la vioară şi la pian. Este un 
domeniu competitiv şi unul în care dezvoltarea abilităților 
necesare şi a metodelor de pregătire are o istorie de sute de 
ani. În plus, este un domeniu care, cel puţin în cazul viorii și al 
pianului, necesită, în general, cel puţin 20 de ani de exercițiu 
constant dacă vrei să-ţi faci loc printre cei mai buni din lume. 

Pe scurt, este un domeniu natural - și, foarte probabil, cel 
mai bun domeniu - de studiu pentru oricine dorește să 
înţeleagă performanţa de top. Și, din fericire, este domeniul 
pe care l-am studiat în anii de după finalizarea cercetărilor 
mele privind performanţa de top în materie de memorie. 

În toamna lui 1987 am obţinut un post la Max Planck 
Institute for Human Development. După ce am încheiat stu- 
diile consacrate memoriei, efectuate cu ajutorul lui Steve 
Faloon, am continuat să studiez alte exemple de memorie 
excepţională, cum ar fi cea de care dau dovadă chelnerii care 
îşi puteau aminti în amănunt comenzile multor clienți, fără să 
le noteze; şi actorii de teatru care aveau de învățat numeroase 
replici ori de câte ori repetau o nouă piesă. În fiecare caz, stu- 
diasem reprezentările mentale pe care le-au elaborat aceşti 
oameni ca să-și articuleze memoria, dar toţi se loveau de o 
limită majoră: erau niște „amatori”, care nu făcuseră nicio pre- 
gătire formală, ci doar s-au descurcat singuri pe măsură ce au 
progresat. Ce fel de realizări ar putea fi posibile dacă se aplică 
nişte metode riguroase de pregătire formală? Când m-am 
mutat la Berlin, am avut dintr-odată şansa de a observa exact 
astfel de metode folosite în pregătirea muzicienilor. 

Acea oportunitate s-a ivit datorită apropierii mele de 
Universitât der Kunste Berlin - sau, în limba engleză, Berlin 
University of the Arts -, care se găseşte nu departe de Max 
Planck Institute. Universitatea are 3 600 de studenți, repartizați 
în patru colegii - unul pentru arte plastice, unul pentru arhi- 
tectură, un colegiu de media şi design şi unul pentru muzică 
și arte interpretative -, iar academia de muzică în special se 
bucură de o înaltă reputaţie, atât pentru corpul său profeso- 
ral, cât şi pentru calitatea studenților. Printre absolvenţii de 
acolo se numără dirijorii Otto Klemperer și Bruno Walter, doi 
giganți ai dirijatului din secolul XXI, și compozitorul Kurt 
Weil, cel mai bine cunoscut pentru Opera de trei parale şi, în 
special, pentru popularitatea cântecului său „Mack the Knife”. 
An după an, academia scoate pianiști, violoniști, compozitori, 
dirijori și alți muzicieni care își vor găsi un loc printre artiştii 
de elită din Germania și din lume. 

La Max Planck Institute am recrutat doi colaboratori - Ralf 
Krampe, doctorand al institutului, și Clemens Tesch-ROmer, 
aflat acolo la studii postdoctorale - şi împreună am conceput 
o cercetare a dezvoltării măiestriei muzicale. Iniţial, planul 
era să ne axăm pe motivațiile studenţilor. În special, eram 
curios să aflu dacă motivațiile muzicienilor pot să explice cât 
de mult timp exersează aceștia - explicând, astfel, cel puţin 
parţial, la ce nivel de măiestrie ajung.+ 

Eu, Ralf şi Clemens am ales să ne limităm la studiul 
studenților violoniști din cadrul academiei. Întrucât şcoala 
era bine-cunoscută pentru că scotea violonişti de clasă mon- 
dială, era probabil ca mulți dintre acei studenți să se nume- 
re printre cei mai buni violoniști peste un deceniu sau două. 
Nu toţi erau chiar atât de desăvârșiţi, desigur. În academie 
studiau o diversitate de studenţi, de la buni la foarte buni și 
culminând cu cei excelenți, iar acest fapt ne-a oferit șansa 
de a compara motivaţia diverșilor studenți cu nivelul lor de 
măiestrie. 

Mai întâi, le-am cerut profesorilor de la academia de 
muzică să identifice studenţii care aveau potențial pentru 
o carieră de solişti internaţionali - cel mai înalt nivel atins 
de violoniştii profesioniști. Erau superstarurile in devenire, 
studenţii care-i intimidau pe toți colegii de clasă. Profesorii 
ne-au propus paisprezece nume. Dintre aceştia, trei nu vor- 
beau fluent limba germană - fiind, din acest motiv, dificil să 
fie chestionaţi -, iar o studentă era însărcinată și nu ar fi fost 
capabilă să exerseze în maniera sa obișnuită. Așa că am rămas 
cu zece studenţi dintre „cei mai buni” - șapte femei și trei 
bărbaţi. Profesorii au mai identificat un număr de violoniști 
care erau foarte buni, dar nu la nivel de superstaruri. Am ales 
zece dintre ei şi i-am distribuit pe perechi cu primii zece, în 

funcţie de vârstă şi sex. Aceștia erau studenţii „mai buni”. În 
sfârşit, am selecționat, după vârstă şi sex, încă zece violoniști 
din departamentul de pedagogie muzicală al şcolii. Cel mai 
probabil, aceşti studenţi urmau să ajungă profesori de muzi- 
că şi, în timp ce erau cu siguranță niște muzicieni pricepuți 
în comparaţie cu noi, ceilalți erau în mod limpede mai puţin 
iscusiţi decât violoniştii din celelalte două grupuri. Mulți 
dintre viitorii profesori de muzică doriseră în zadar să fie 
admişi în cadrul programului pentru solişti şi fuseseră înscriși 
la secţia de pedagogie. Acesta era grupul nostru de „buni”, 
ceea ce ne-a oferit trei grupuri, care atinseseră niveluri de 
performanţă foarte diferite: buni, mai buni și cei mai buni.5 

Am recrutat, de asemenea, zece violoniști de vârstă mij- 
locie din Berlin Philharmonic Orchestra (în prezent, Berlin 
Philharmonic) şi Radio-Symphonie-Orchester Berlin, două 
orchestre de reputaţie internaţională. Profesorii de muzică 
din academie ne spuseseră că, foarte probabil, cei mai buni 
studenţi ai lor vor ajunge să cânte într-una dintre aceste 
orchestre sau în ansambluri muzicale de aceeaşi calitate din 
alte părți ale Germaniei; prin urmare, violoniștii din aceste 
orchestre ne-au permis să aruncăm o privire în viitor - oferin- 
du-ne imaginea a ceea ce era probabil ca violoniștii cei mai 
buni din academie să devină peste 20 sau 30 de ani. 

Scopul nostru era să înțelegem ce îi deosebea pe studenţii 
cu adevărat excepţionali de aceia care erau doar buni. 
Viziunea tradițională susținea că diferenţele dintre indivizii 
care performau la aceste niveluri maxime s-ar datora în pri- 
mul rând talentului nativ. Prin urmare, diferenţele în ceea ce 
priveşte volumul și tipul de exerciţiu - în esenţă, diferenţele de 
motivaţie - nu ar conta la acest nivel. Noi urmăream să vedem 
dacă această viziune tradițională era o premisă eronată. 

Exigenţele pretenţioase ale viorii 


E greu de descris cât de dificil este să cânți la vioară - şi să 
explici astfel câtă măiestrie posedă realmente un bun violo- 
nist - unui ins al cărui singur contact cu vioara a fost să asculte 
interpretarea unui profesionist. În mâinile potrivite, niciun alt 
instrument nu sună mai frumos, dar pusă în mâini nepricepu- 
te, ai putea la fel de bine să calci o pisică pe coadă şi să asculţi 
ce sunete scoate. Ca să obţii numai o singură notă acceptabilă 
pe vioară - una care nu scrâșneşte, nu cârâie sau nu șuieră, una 
care nu este nici de o tonalitate mai joasă ori mai înaltă decât 
trebuie, una care captează tonul instrumentului -, este nevoie 
de mult exercițiu şi a învăţa să cânţi bine doar acea singură 
notă este numai primul pas pe un drum lung și plin de greutăți. 

Dificultăţile încep cu faptul că pe gâtul viorii nu există taste, 
acele mici bare de metal de pe gâtul chitarei, care îl împart în 
note separate, garantând că, atât timp cât chitara este bine 
acordată, fiecare notă cântată nu va suna nici prea jos, nici 
prea sus. Deoarece vioara nu are taste, violonistul trebuie să-și 
pună degetele exact în locurile potrivite ca să scoată nota don- 
tă. Un deget pus alături de locul potrivit cu a şaisprezeca parte 
dintr-un inch [2,5 centimetri] şi nota va fi bemol sau diez. Dacă 
degetul se pune prea departe de poziţia corectă, rezultatul este 
o notă total diferită de cea dorită. Și nu-i decât o singură notă; 
fiecare notă în sus şi în jos pe gâtul viorii solicită aceeași pre- 
cizie. Violoniștii petrec nenumărate ore cântând game, astfel 
încât să-şi poată mișca în mod corect degetele mâinii stângi de 
la o notă la următoarea, fie în sus sau în jos pe o singură coar- 
dă, fie trecând de pe o coardă pe alta. Şi, odată ce nu mai au 
dificultăţi în a-şi plasa degetele exact în locurile potrivite pe 
gâtul viorii, rămân de stăpânit diferite subtilități de digitație, 
începând cu vibrato, care este o legănare - nu o alunecare - a 

vârfului degetului în sus şi în jos pe coardă, ceea ce face ca 
nota să pâlpâie. Iar asta înseamnă și mai multe ore de exercițiu. 

Mergând mai departe, digitaţia este, de fapt, partea uşoară. 
Mânuirea corectă a arcușului adaugă un întreg nivel diferit 
de dificultate. În timp ce arcușul este trecut peste o coardă, 
părul de cal din arcuş apucă struna și o trage puţin, după 
care o lasă să alunece, o prinde iar, o lasă să alunece şi tot 
așa de sute sau chiar de mii de ori pe secundă, în funcţie de 
frecvenţa vibraţiilor corzii. Modul special în care coarda se 
mişcă, reacţionând faţă de acţiunea de tragere-și-eliberare a 
arcușului, dă viorii sunetul său distinct. Violonișştii controlează 
volumul interpretării variind presiunea arcușului pe coardă, 
dar acea presiune trebuie să se încadreze între anumite limite; 
o apăsare prea puternică şi rezultatul este un scârţâit groaznic, 
în timp ce o apăsare prea moale duce la un sunet care, deși 
mai puţin supărător, se consideră inacceptabil. Cu cât arcuşul 
atinge coarda mai aproape de căluş, cu atât este necesară o 
forţă mai mare pentru a te situa în zona optimă. 

Violoniștii trebuie să înveţe să miște arcușul peste corzi 
într-o diversitate de atingeri, ca să varieze sunetul produs. 
Arcușşul poate fi tras delicat peste corzi, oprit momentan, 
deplasat rapid înainte şi înapoi, ridicat de pe corzi şi pus la loc, 
lăsat să ricoșeze delicat de pe corzi şi așa mai departe - în total, 
peste o duzină de tehnici de mânuire a arcușşului. Spiccato, de 
exemplu, presupune a face ca arcușul să ricoșeze de pe corzi, 
în timp ce se mişcă înainte şi inapoi pe coardă, producând o 
serie de note scurte, staccato. Sautille este o versiune mai rapi- 
dă de spiccato. Mai sunt, pe urmă, jete, colle, detache, martele, 
legato, loure şi încă altele, fiecare tehnică având sunetul său 
distinctiv. Şi, desigur, toate aceste tehnici de mânuire a 
arcușului trebuie executate în strânsă coordonare cu mâna 
stângă, în timp ce aceasta apasă corzile cu degetele. 

Acestea nu sunt abilităţi care se pot dobândi într-un an sau 
doi de exercițiu. Într-adevăr, toţi studenţii pe care i-am studiat 
cântaseră mult peste un deceniu - vârsta medie la care înce- 
puseră era de opt ani - și cu toţii urmaseră modelul de pregă- 
tire care este, în prezent, standard pentru copii. Asta înseamnă 
că au început devreme să ia lecții sistematice și concentrate, 
frecventând, de obicei, un profesor de muzică o dată pe săp- 
tămână. În timpul acelei întâlniri săptămânale, performanţa 
la zi a elevului era evaluată de profesor, care identifica două 
obiective imediate în procesul de perfecţionare şi le recoman- 
da unele tehnici de exerciţiu, prin care un elev motivat ar fi fost 
capabil să atingă acele ținte prin exercițiu individual în timpul 
săptămânii scurse până la următoarea întâlnire. 

Deoarece elevii petrec în fiecare săptămână acelaşi timp 
impreună cu profesorul de muzică - o oră -, diferenţa primor- 
dială de exersare de la un elev la altul rezidă în timpul pe care 
il dedică fiecare studiului individual. Printre elevii serioşi - 
precum cei care au intrat la academia din Berlin - nu este ceva 
neobişnuit ca niște copii de zece sau unsprezece ani să petrea- 
că cincisprezece ore pe săptămână făcând exerciţii cu un 
obiectiv precis, timp în care studiază lecţii concepute de pro- 
fesorii lor pentru dezvoltarea unor tehnici specifice. Pe măsură 
ce cresc, elevii serioşi măresc, în general, timpul dedicat 
exerciţiilor individuale săptămânale. 

Unul dintre aspectele care deosebesc pregătirea unui vio- 
lonist de antrenamentul în alte domenii - fotbalul, de exem- 
plu, sau algebra - este faptul că setul de abilități cerute unui 
violonist este foarte standardizat, la fel şi numeroasele tehnici 
de instruire. Întrucât majoritatea tehnicilor viorii datează de 
zeci sau chiar sute de ani, domeniul a avut șansa de a selecta 
modul corect sau „optim” de a ţine vioara, de a mișca mâna în 
timpul unui vibrato, de a mânui arcușul într-o execuţie spiccato 

şi aşa mai departe. Diversele tehnici pot să nu fie ușor de stă- 
pânit, dar unui elev i se poate arăta exact ce şi cum să facă. 

Toate astea înseamnă că studenţii care studiază vioara la 
Universităt der Kiinste Berlin ofereau o oportunitate aproape 
perfectă de a testa rolul pe care îl joacă motivaţia în dezvol- 
tarea expertizei de top şi, pe un plan mai general, de a iden- 
tifica aspectele care îi deosebesc pe interpreţii buni de cei 
excepționali. 


Buni, mai buni și cei mai buni 


În căutarea acestor diferenţe, am discutat foarte amănunțit 
cu fiecare dintre cei 30 de studenţi violonişti. I-am întrebat 
despre istoria lor muzicală - când au început să studieze muzi- 
ca, ce profesori au avut, câte ore au dedicat săptămânal stu- 
diului individual la fiecare vârstă, ce concursuri au câștigat şi 
aşa mai departe. Le-am cerut opiniile despre cât de importan- 
te erau diversele activități în perfecţionarea lor - studiul indi- 
vidual, repetițiile în grup, cântatul solitar de plăcere, cântatul 
în grup pentru a se distra, interpretarea solo sau într-un grup, 
să ia lecții, să predea lecţii, să asculte muzică, studiul teoriei 
muzicale și aşa mai departe. I-am întrebat cât efort solicitau 
aceste diverse activităţi şi cât de mare era plăcerea imediată 
de care se bucurau în timp ce le efectuau. Le-am cerut să esti- 
meze cât timp au consumat cu fiecare dintre aceste activităţi 
în săptămâna precedentă. În sfârşit, fiindcă ne interesa cât 
timp petrecuseră exersând de-a lungul anilor, le-am cerut să 
estimeze, pentru fiecare an scurs de când începuseră studiile 


muzicale, în medie, câte ore dedicaseră săptămânal studiului 
individual. 

Celor 30 de studenți i s-a cerut, de asemenea, să ţină jur- 
nale zilnice timp de o săptămână, în care să noteze în amănunt 
cum și-au petrecut timpul. În jurnale, ei şi-au consemnat 
activitățile în intervale de câte cincisprezece minute: somn, 
masă, mers la școală, studiu, exerciţiu individual, exerciţiu cu 
alți colegi, interpretare şi aşa mai departe. După ce au terminat, 
am avut o imagine detaliată a modului în care și-au petrecut 
zilele, precum şi o idee foarte clară despre istoria exerciţiilor 
efectuate de fiecare.$ 

Studenții din toate cele trei grupuri au dat răspunsuri ase- 
mănătoare la majoritatea întrebărilor. Au fost în bună măsură 
de acord, de exemplu, că exercițiul individual era cel mai 
important factor de îmbunătăţire a performanţei lor, urmat de 
lucruri precum exercițiile alături de alţii, audierea lecţiilor la 
clasă, interpretarea (mai ales ca soliști), audițiile muzicale și 
studiul teoriei muzicale. Mulţi dintre ei au mai spus, totodată, 
că a dormi suficient era foarte important pentru progresul lor. 
Deoarece exerciţiile lor erau atât de intense, era necesar să-şi 
reincarce bateriile dormind toată noaptea - și trăgând, adese- 
ori, un pui de somn după-amiază. 

Una dintre cele mai semnificative descoperiri a fost că 
majoritatea factorilor pe care studenții i-au identificat ca fiind 
importanţi pentru progres erau priviţi, de asemenea, ca mari 
consumatori de efort şi nu prea distractivi; singurele excepții 
erau audițiile muzicale şi somnul. Toţi, începând cu studenții 
de top şi sfârșind cu viitorii profesori de muzică, au fost de 
acord: progresul era dificil şi munca pe care o făceau ca să se 
perfecţioneze nu le făcea plăcere. Pe scurt, nu existau studenți 
cărora să le placă exerciţiile, având nevoie, astfel, să fie mai 
puţin motivaţi decât ceilalți. Acești studenţi erau motivaţi să 
exerseze intens şi cu maximă concentrare, deoarece considerau 
că exerciţiul era esenţial pentru îmbunătăţirea performanţei lor. 

Cealaltă descoperire decisivă a fost că exista doar o singură 
diferență majoră între cele trei grupuri. Aceasta era numărul 
total de ore pe care studenţii le dedicau studiului individual. 

Folosind estimările studenţilor privind numărul de ore pe 
care le-au dedicat săptămânal studiului individual de când au 
început să cânte la vioară, am calculat numărul total de ore pe 
care le-au petrecut exersând singuri până la vârsta de optspre- 
zece ani, când au intrat, de regulă, la academia de muzică. 
Deşi amintirile nu sunt întotdeauna sigure, elevii silitori de 
acest gen își rezervă în programul lor săptămânal perioade fixe 
de studiu în fiecare zi - şi fac acest lucru începând foarte devre- 
me în pregătirea lor muzicală -, astfel încât am apreciat că, 
probabil, estimările lor retrospective privind timpul acordat 
exerciţiului la fiecare vârstă sunt relativ exacte./ 

Am constatat că studenţii cei mai buni dedicaseră, în 
medie, considerabil mai mult timp studiului individual decât 
studenții mai buni şi că cele două grupuri - mai buni şi cei mai 
buni - dedicaseră mult mai mult timp studiului individual 
decât studenții de la secţia de pedagogie. Precis, studenţii de 
la pedagogie exersaseră în medie 3 420 de ore până la optspre- 
zece ani, studenţii mai buni exersaseră în medie 5 301 ore, iar 
cei mai buni studenți exersaseră în medie 7 410 ore. Nimeni 
nu trăsese chiulul - chiar şi studenții din categoria celor buni 
făcuseră mii de ore de studiu individual, mult mai mult decât 
oricine ar fi cântat la vioară numai de plăcere - dar acestea 
erau niște diferenţe clare între timpii de exerciţiu. 

Privind mai atent, am descoperit că diferenţele cele mai 
mari în ceea ce priveşte timpul dedicat exerciţiului dintre cele 
trei grupuri de studenți au apărut în anii preadolescenţei şi ai 
adolescenţei. Aceasta este o perioadă în care tinerilor le este 
deosebit de dificil să ţină pasul cu studiile lor muzicale, din 
cauza numeroaselor preocupări care concurează să le ocupe 

timpul - învățătura, cumpărăturile, escapadele în oraș cu pri- 
etenii, petrecerile şi aşa mai departe. Rezultatele noastre au 
arătat că acei preadolescenți şi adolescenţi care au reuşit să 
îşi păstreze şi chiar să îşi prelungească programul de studiu 
îndârjit în acești ani au ajuns în grupul violoniștilor de top 
din academie. 

Am calculat, de asemenea, şi timpii estimați de studiu ai 
violoniştilor maturi de la Berlin Philharmonic și de la 
Radio-Symphonie-Orchester Berlin şi am descoperit că timpul 
pe care l-au dedicat exerciţiului până la vârsta de optsprezece 
ani - o medie de 7 336 de ore - era aproape identic cu timpii 
declaraţi de cei mai buni studenți de la academia de muzică. 

Au fost o serie de factori pe care nu i-am inclus în studiul 
nostru și care ar fi putut să influenţeze - şi, realmente, probabil 
că au influențat - nivelurile de măiestrie ale violoniștilor din 
diferitele grupuri. De exemplu, probabil că studenţii care au 
avut norocul să lucreze cu niște profesori excepționali au pro- 
gresat mai rapid decât aceia care au avut parte de niște profe- 
sori bunicei. 

Însă două lucruri au rezultat izbitor de limpede din studiul 
nostru. În primul rând, ca să devii un violonist excelent, este 
nevoie de mai multe mii de ore de studiu. Nu am descoperit 
nicio scurtătură și niciun „copil-minune” care să fi ajuns la un 
nivel de expert cu relativ puţin exercițiu. Și, în al doilea rând, 
chiar şi printre aceşti muzicieni talentaţi - toți fiind admiși la 
cea mai bună academie din Germania - violoniştii care au dedi- 
cat semnificativ mai multe ore exersării dibăciei lor erau, în 
medie, în mod clar desăvârșiţi în raport cu cei care au exersat 
mai puțin. 

Am descoperit acelaşi model pe care l-am văzut în cazul 
studenţilor violonişti printre performerii din alte domenii. 
Sesizarea cu acuratețe a acestui model depinde de posibilitatea 


Etalonul de aur Peak 141 


unei bune estimări a numărului total de ore de exerciţiu pe care 
oamenii le-au dedicat perfecţionării unei abilităţi - ceea ce nu 
este întotdeauna uşor de făcut - şi, totodată, de posibilitatea de 
a spune cu oarecare obiectivitate cine sunt cei buni, mai buni 
și cei mai buni într-un domeniu dat, ceea ce, iarăşi, nu este 
întotdeauna ușor de făcut. Dar când se pot face aceste două 
lucruri, în general se descoperă că experţii de top sunt aceia 
care au dedicat cel mai mult timp unor diverse tipuri de 
exerciţiu clar cu scop definit. 

Acum doar câţiva ani, împreună cu două colege, Carla 
Hutchinson şi Natalie Sachs-Ericsson (care este și soția mea), 
am studiat un grup de balerini ca să vedem ce rol a jucat 
exercițiul în realizările lor.8 Balerinii și balerinele cu care am 
lucrat făceau parte din trupele de balet de la Bolshoi Ballet din 
Rusia, National Ballet din Mexico şi trei companii din Statele 
Unite: Boston Ballet, Dance Theatre din Harlem şi Cleveland 
Ballet. Le-am dat să completeze nişte chestionare, ca să aflăm 
când au început pregătirea şi câte ore pe săptămână au dedicat 
exerciţiului - care consta mai ales în timpul petrecut într-un stu- 
dio sub îndrumarea unui instructor -, şi am exclus intenţionat 
repetițiile şi spectacolele. Am evaluat nivelul de măiestrie al 
unui dansator stabilind în ce fel de companie de balet a lucrat - 
o companie regională, precum Cleveland Ballet, o companie 
naţională, precum Dance Theatre din Harlem, sau o companie 
internaţională, cum sunt Bolshoi sau Boston Ballet - și deter- 
minând, totodată, cea mai înaltă poziţie pe care a deținut-o un 
balerin în cadrul companiei, dacă a fost balerin principal, solist 
sau doar membru în trupă. Vârsta medie a balerinilor era de 26 
de ani, dar cel mai tânăr avea optsprezece ani, astfel că, pentru 
a compara mere cu mere, am avut în vedere volumul de prac- 


tică acumulat până la șaptesprezece ani şi nivelul de măiestrie 
atins la optsprezece ani. 

Deși am lucrat cu niște măsurători destul de rudimentare - 
atât în ceea ce priveşte numărul total al orelor de exerciţiu, cât 
și în ceea ce priveşte abilitățile balerinilor -, a existat totuși o 
strânsă relaţie între timpul declarat a fi fost dedicat exerciţiului 
şi cât de sus a ajuns un balerin în lumea baletului, dansatorii 
care au exersat mai mult fiind mai buni, cel puţin având în 
vedere trupele în care au dansat şi poziţiile pe care le-au deţinut 
in acele trupe. Nu a existat nicio diferență semnificativă între 
balerini din ţări diferite, având în vedere de câte ore de exerciţiu 
au avut nevoie ca să atingă un anumit nivel de măiestrie. 

Aidoma violoniștilor, singurul factor semnificativ de natură 
să determine cel mai înalt nivel atins de un balerin era numărul 
total de ore dedicate exerciţiului. Când am calculat cât timp au 
exersat balerini până la 20 de ani, am constatat că, în medie, 
au acumulat peste 10 000 de ore de pregătire. Unii balerini au 
exersat totuși mult mai mult timp decât această medie, pe când 
alții au exersat mult mai puţin, iar această diferenţă în pregătire 
a corespuns cu diferenţa dintre dansatorii buni, mai buni și cei 
mai buni. Încă o dată, nu am găsit niciun indiciu al unui individ 
născut cu genul de talent care i-ar fi dat posibilitatea să atingă 
nivelurile cele mai înalte ale baletului fără să fi muncit la fel de 
mult sau mai mult decât toți ceilalți. Alte studii consacrate 
balerinilor au arătat același lucru. 

De acum, pe baza multor studii consacrate unei largi 
varietăţi de discipline, se poate trage în mod cert concluzia că 
nimeni nu își dezvoltă abilităţi extraordinare fără colosale 
cantităţi de exercițiu. Nu cunosc niciun cercetător serios care 
să pună la îndoială această concluzie. Indiferent ce domeniu 
ați studia - muzică, dans, sport, jocuri competiţionale sau orice 
altceva cu măsuri obiective ale performanţei -, descoperiți că 
experţii de top au dedicat un timp colosal dezvoltării abilităților 
lor. Ştim din studiile consacrate celor mai buni şahiști din lume, 

de exemplu, că aproape nimeni nu atinge nivelul de mare 
maestru în mai puţin de un deceniu de studiu intensiv.9 Până 
şi Bobby Fischer, care, la vremea lui, a fost cel mai tânăr indi- 
vid care să fi devenit mare maestru şi pe care mulți îl conside- 
ră cel mai mare şahist din istorie, a studiat șahul nouă ani 
înainte să atingă nivelul de mare maestru. De la realizarea lui 
Fischer, alţii au dobândit rangul de mare maestru la vârste tot 
mai fragede, pe măsură ce progresele metodelor de antrena- 
ment şi de exercițiu au făcut posibil ca tinerii jucători să se 
perfecționeze mereu mai rapid, dar încă este nevoie de mulţi 
ani de studiu susținut pentru a deveni mare maestru.10 


Principiile exerciţiului metodic 


În cele mai dezvoltate domenii - cele care au beneficiat de 
numeroase decenii sau chiar de secole de progres constant, 
fiecare generaţie transmițând învățăturile și abilitățile pe care 
le-a dobândit generaţiei următoare -, abordarea exerciţiului 
individual este uimitor de uniformă. Indiferent încotro vă 
îindreptați privirea - muzică, balet sau sporturi precum pati- 
najul artistic sau gimnastica -, veți descoperi că pregătirea 
respectă un set de principii foarte asemănătoare. Acel studiu 
referitor la tinerii care studiau vioara la Berlin mi-a făcut 
cunoștință cu acest gen de exerciţiu, pe care eu l-am denumit 
„exercițiu metodic” şi pe care l-am studiat de atunci în multe 
alte domenii. Când eu şi colegii mei am publicat rezultatele 
referitoare la studenții violoniști, am descris exercițiul meto- 
dic după cum urmează.!! 

Am început prin a remarca faptul că nivelurile de 
performanţă în astfel de domenii, precum interpretarea muzi- 
cală și activitățile sportive, au crescut mult în timp și că, pe 

măsură ce indivizii au dobândit abilități și performanţe mai 
înalte și mai complexe, profesorii şi antrenorii au elaborat 
diverse metode de a-i învăţa aceste abilități. În general, pro- 
gresul performanței a mers mână în mână cu dezvoltarea 
metodelor de predare şi astăzi oricine doreşte să devină 
expert în aceste domenii va avea nevoie de ajutorul unui 
instructor. Întrucât puţini elevi îşi pot permite un profesor 
care să se ocupe numai de ei, modelul standard este o sesiune 
o dată sau de câteva ori pe săptămână, profesorii recoman- 
dând activităţi de exerciţiu pe care elevul trebuie să le execute 
între sesiuni. Aceste activităţi sunt, în general, concepute 
avându-se în vedere abilitățile curente ale elevului şi urmă- 
resc să il forțeze să înainteze dincolo de nivelul curent de 
îndemânare. Eu şi colegii mei am denumit aceste activități de 
pregătire „exercițiu metodic”. 

Pe scurt, am spus că exercițiul metodic se deosebeşte de 
alte tipuri de exerciţiu orientat în două privinţe importante. 
În primul rând, necesită un domeniu care este deja rezonabil 
de bine dezvoltat - adică, un domeniu în care cei mai buni 
performeri au atins un nivel de performanţă care îi distinge 
clar de indivizii care abia pătrund în acel domeniu. Ne referim 
la activităţi precum arta interpretativă muzicală (evident), 
balet şi alte genuri de dans, șah și numeroase sporturi indivi- 
duale sau de echipă, îndeosebi disciplinele în care sportivii 
primesc note pentru performanţele lor individuale, precum 
gimnastica, patinajul artistic ori săriturile în apă. Ce domenii 
nu corespund? Aproape orice activitate în care nu există decât 
în mică măsură sau deloc competiţie directă, cum ar fi grădi- 
năritul şi alte hobby-uri, de exemplu, și multe joburi de pe 
piaţa actuală a muncii - manager, profesor, electrician, ingi- 
ner, consultant etc. Acestea nu sunt domenii unde este proba- 
bil să găsiţi cunoștințe acumulate despre exerciţiul metodic, 

pur şi simplu fiindcă nu există niciun criteriu obiectiv al 
performanţei superioare. 

În al doilea rând, exerciţiul metodic necesită un profesor 
care poate să indice activităţi practice, menite să ajute un elev 
să-și îmbunătățească performanţa. Desigur, înainte de a fi 
posibilă existenţa unor astfel de profesori, trebuie să existe 
indivizi care să fi atins un anumit nivel de performanţă prin 
intermediul unor metode de exercițiu care pot fi transmise mai 
departe și altora. 

Prin această definiţie, trasăm o distincţie clară între exer- 
cițiul cu scop definit - în care o persoană încearcă din răsputeri 
să se perfecționeze - şi un exerciţiu care este deopotrivă 
direcționat către un scop şi avizat. În special, exerciţiul meto- 
dic este avizat și ghidat de realizările celor mai buni perfor- 
meri Şi de o înţelegere a ceea ce fac aceşti experţi de top să 
exceleze. Exercițiul metodic este un exercițiu cu scop definit 
care ştie încotro se îndreaptă şi cum să ajungă la ţintă. 

Pe scurt, exercițiul metodic se caracterizează prin urmă- 
toarele trăsături: 


* Exerciţiul metodic dezvoltă abilităţi pe care alţi 
oameni au înţeles deja cum să le obțină și pentru care 
au fost stabilite tehnici eficiente de pregătire. 
Programul de exerciţii trebuie să fie conceput și 
supravegheat de un profesor sau un antrenor, care 
este familiarizat cu abilitățile experţilor de top şi cu 
modul optim în care pot fi dezvoltate aceste abilităţi. 

* Exerciţiul metodic se situează în afara zonei de con- 
fort a cuiva şi cere practicantului să încerce constant 
lucruri aflate dincolo de abilităţile sale curente. Astfel, 
solicită un efort aproape maximum, ceea ce, în gene- 
ral, nu este plăcut. 

* Exerciţiul metodic presupune anumite scopuri bine 
definite, specifice și adeseori are drept ţintă un anu- 
mit aspect al performanţei; nu urmăreşte o vagă 
perfecționare generală. Odată ce a fost stabilit un 
obiectiv general, un profesor sau un antrenor va elabo- 
ra un plan de parcurs printr-o serie de mici schimbări, 
care se vor însuma spre dorita modificare mai amplă. 
Perfecţionarea unui aspect al performanţei-ţintă îi 
permite unui performer să vadă că performanţele 
sale s-au îmbunătăţit prin antrenament. 

* Exercițiul metodic este deliberat, adică solicită 
intreaga atenţie și acțiunile conștiente ale cuiva. Nu 
este suficient doar să respecţi indicaţiile unui profesor 
sau ale unui antrenor. Elevul trebuie să se concentre- 
ze asupra scopului specific al activităților sale de pre- 
gătire, astfel incât să poată face unele ajustări, pentru 
a ține pregătirea sub control. 

* Exerciţiul metodic presupune un feedback şi modifi- 
cări ale efortului ca reacţie față de acel feedback. La 
începutul procesului de pregătire, mare parte din 
feedback va veni din partea profesorului sau a antre- 
norului, care va monitoriza progresul, va indica pro- 
blemele și va oferi modalități de soluționare a acelor 
probleme. Odată cu timpul şi cumulul de experienţă, 
elevii trebuie să înveţe să se automonitorizeze, să-și 
identifice greşelile şi să facă ajustănile corespunzătoa- 
re. O astfel de automonitorizare necesită reprezentări 
mentale eficiente. 

* Exerciţiul metodic produce şi, totodată, depinde 
de reprezentări mentale eficiente. Îmbunătăţirea 
performanţei merge mână în mână cu perfecționarea 

reprezentărilor mentale; pe măsură ce performanţa 
cuiva se îmbunătăţeşte, reprezentările devin tot mai 
detaliate şi mai eficiente, ceea ce face posibil, în schimb, 
și mai multe progrese ulterioare. Reprezentările men- 
tale creează posibilitatea de a monitoriza cum evo- 
luează un ins, atât în pregătire, cât și în performanța 
efectivă. Ele indică modalitatea potrivită de a face 
ceva şi îi permit individului să remarce când face niște 
lucruri greşite şi să le corecteze. 

* Aproape întotdeauna, exerciţiul metodic presupune 
modelarea şi modificarea unor abilităţi anterior dobân- 
dite, concentrându-se asupra unor aspecte particulare 
ale acelor abilităţi și lucrând spre a le perfecționa în 
mod concret; cu timpul, acest progres pas cu pas va 
conduce, până la urmă, la performanţa de top. Datontă 
modului în care noile abilităţi se dezvoltă peste cele 
existente, este important ca profesorii să le antreneze 
corect începătorilor abilitățile fundamentale, pentru a 
reduce şansele ca elevul să fie nevoit să reinveţe mai 
târziu acele abilități fundamentale când ajunge la un 
nivel mai avansat. 


Cum se aplică principiile 
exerciţiului metodic 


Conform definiţiei, exercițiul metodic este o formă de pre- 
gătire înalt specializată. Aveţi nevoie de un profesor sau de un 
antrenor care să vă personalizeze tehnici de exerciţiu, concepu- 
te să vă ajute în a vă perfecționa anumite abilităţi. Profesorul 
sau antrenorul trebuie să se bazeze pe un volum foarte dezvol- 
tat de cunoștințe privind cele mai bune modalităţi de predare a 

acelor abilități. Iar domeniul însuși trebuie să posede un set 
foarte dezvoltat de abilităţi care pot fi predate. Există relativ 
puţine domenii - arta interpretativă muzicală, șahul, baletul, 
gimnastica etc. - în care toate aceste elemente sunt prezente 
Și în care este posibilă aplicarea exerciţiului metodic în sensul 
cel mai strict. 

Dar nu vă faceţi griji - chiar dacă domeniul vostru este unul 
în care exercițiul metodic, în sensul cel mai îngust, nu este 
posibil, incă puteți folosi principiile exerciţiului metodic drept 
ghid în dezvoltarea celui mai eficient gen de exerciţiu posibil 
in domeniul vostru. 

Pentru un exemplu simplu, să revenim încă o dată la memo- 
rarea şirurilor de cifre. Când Steve lucra ca să îmbunătățească 
numărul de cifre pe care le putea reţine, în mod evident nu 
folosea exerciţiul metodic ca să progreseze. În acel moment, 
nimeni nu își putea aminti 40 sau şo de cifre şi existau numai 
câteva recorduri stabilite de câțiva experţi în mnemotehni- 
că, apți să memoreze peste cincisprezece cifre.!? Nu existau 
metode cunoscute de antrenament şi, fireşte, nici profesori 
care să dea lecţii. Steve a trebuit să se descurce prin încercare 
ŞI eroare. 

În prezent, mulţi oameni - cel puţin câteva sute - se antre- 
nează să memoreze şiruri de cifre ca să participe la concursuri 
de memorie. Unii oameni își pot aminti 300 de cifre sau mai 
multe. Cum o fac? Nu prin exercițiu metodic, cel puţin nu în 
sensul cel mai strict. Din câte știu, nu există instructori de 
îmbunătățire a memoriei cifrelor. 

Totuși astăzi există ceva diferit de perioada în care se antre- 
na Steve Faloon: în prezent, există unele tehnici bine cunos- 
cute de antrenament al memorării unor lungi şiruri de cifre. 
Aceste tehnici tind să fie variante ale metodei elaborate de 
Steve - altfel spus, ele se bazează pe memorarea unor 

segmente de câte două, trei sau patru cifre, urmată de rearan- 
jarea acestor grupuri într-o structură de recuperare, astfel 
încât să poată fi amintite ultenior. 

Am văzut o astfel de tehnică în acţiune când am lucrat cu 
Yi Hu ca să studiem unul dintre cei mai buni memoratori de 
cifre din lume, Feng Wang, din China.'3 La Campionatul 
Mondial de Memorie din 2011, Feng a stabilit ceea ce a fost 
atunci recordul mondial, amintindu-și 300 de cifre, rostite 
câte una pe secundă. Când asistentul profesorului Hu a testat 
tehnica de codificare a lui Feng, mi-a fost clar că metoda lui 
era asemănătoare celei folosite de Steve în esenţă, dar foarte 
diferită - şi mult mai atent concepută - în detaliile sale. Feng 
şi-a bazat metodele lui pe câte ceva din bine cunoscutele teh- 
nici pe care le-am menţionat mai sus. 

Feng a început prin a elabora un set de imagini memorabi- 
le, pe care le-a asociat cu fiecare pereche de cifre de la oo până 
la 99. Apoi a conceput o „hartă” de localizări fizice, pe care le 
putea găsi în minte într-o ordine foarte specifică. Aceasta este 
o versiune de ultimă oră a „palatului memoriei”, pe care oame- 
nii l-au folosit încă din vremea grecilor antici ca să reţină mari 
volume de informaţii.!4+ Când Feng aude un şir de cifre, ia fie- 
care set de patru numere, îl codifică sub forma unei perechi de 
imagini ce corespund primelor două cifre din set şi celorlalte 
două şi plasează mental acea pereche de imagini în locul potri- 
vit din harta sa mentală. De exemplu, într-o probă a codificat 
şirul de cifre 6389 ca pe o banană (63) şi un călugăr (89), după 
care le-a plasat mental într-o oală; ca să-și amintească imagi- 
nea, și-a spus în gând „Este o banană în oală, un călugăr 
cojeşte banana”. Odată ce au fost citite toate cifrele de pe listă, 
Feng își aminteşte numerele călătorind mental pe traseul mar- 
cat pe harta sa, amintindu-și care imagine se găsea în fiecare 
punct de pe hartă, traducând apoi aceste imagini din nou în 

numerele corespunzătoare. Aşa cum Steve făcuse înaintea lui, 
Feng își încarcă memoria de lungă durată, creând asocieri 
între numerele din şir şi anumiţi itemi aflaţi deja în memoria 
sa de lungă durată, depăşind astfel cu mult limitele impuse 
memoriei de scurtă durată. Dar Feng o face într-un mod mult 
mai sofisticat şi mai eficient decât Steve.:5 

În prezent, participanţii la concursurile de memorie pot să 
inveţe din experienţa celor de dinaintea lor. Ei îi identifică pe 
cei mai buni practicieni - o sarcină uşoară, deoarece se reduce 
la a şti cine poate să memoreze cele mai multe cifre -, după 
care stabilesc ce le-a dat acestor practicieni capacitatea de a 
evolua atât de bine şi dezvoltă tehnici de antrenament care 
vor produce aceleași abilităţi. În timp ce le pot lipsi profesorii 
care să conceapă şedinţele lor de pregătire, ei pot să se bazeze 
pe sfaturile consemnate de experţii de dinaintea lor în cărți 
sau interviuri. Și experţii în mnemotehnică îi vor ajuta adese- 
ori pe cei care doresc să dobândească abilități asemănătoare. 
Aşadar, în timp ce antrenamentul memoriei cifrelor nu este 
un exercițiu metodic în sensul cel mai strict, el captează ele- 
mentul cel mai important - învăţarea de la cei mai buni prede- 
cesori - şi s-a dovedit suficient ca să genereze progrese rapide 
în domeniu. 

Aceasta este schița elementară a progresului în orice efort 
de perfecţionare: apropiaţi-vă cât puteți de mult de exercițiul 
metodic. Dacă activaţi într-un domeniu în care exercițiul 
metodic este o opţiune, ar trebui să îl alegeți. Dacă nu, atunci 
aplicaţi principiile exerciţiului metodic pe cât de mult cu 
putinţă. În practică, aceasta se reduce la exerciţiul cu scop defi- 
nit, plus câţiva paşi suplimentari: în primul rând, identificați 
experţii de top, apoi înţelegeţi ce anume din ceea ce fac ei îi 
face să fie atât de buni, după care găsiţi tehnicile de antrena- 
ment care vă permit să faceţi și voi la un nivel similar. 

Pentru a stabili cine sunt experţii, ideal este să se utilizeze 
o măsură obiectivă, care să-i departajeze pe cei mai buni de 
restul. Acest lucru este relativ uşor de făcut în acele domenii 
în care există o competiţie directă, precum în sporturi şi jocuri 
individuale. Este, de asemenea, rezonabil de simplu să-i alegi 
pe cei mai buni performeri din artele interpretative, care, deși 
depind mai mult de judecăți subiective, presupun totuşi stan- 
darde de performanţă larg acceptate și aşteptări clare legate 
de ceea ce fac experţii de top. (Când sportivii sau interpreţii 
fac parte dintr-un grup, e mai complicat, dar încă există idei 
clare despre cine sunt indivizii care se numără printre cei mai 
buni, de valoare medie sau din partea cea mai slabă a grupu- 
lui.) Totuși, în alte domenii, poate fi destul de dificil să-i iden- 
tifici pe adevărații experţi. Cum se identifică, de exemplu, cei 
mai buni doctori, cei mai buni piloţi sau cei mai buni profesori? 
Ce înseamnă, măcar, să vorbim despre cei mai buni manageri 
de afaceri, despre cei mai buni arhitecţi sau despre cei mai 
buni directori de publicitate? 

Dacă încercați să-i identificaţi pe cei mai buni performeri 
dintr-un domeniu lipsit de reguli, de competiţie directă sau de 
măsuri obiective ale performanţei (precum palmares sau 
timpi), păstraţi la loc de cinste în minte acest lucru: judecăţile 
subiective sunt inerent vulnerabile față de tot felul de defor- 
mări cognitive în modul în care percepem realitatea - ceea ce 
psihosociologii numesc bias-uri. Cercetările au arătat că oame- 
nii sunt influenţaţi de factori precum educaţia, experienţa, 
prestigiul, vechimea şi chiar natura prietenoasă sau atractivi- 
tatea fizică atunci când judecă în ansamblu competenţa și 
expertiza cuiva. Am menţionat deja, de exemplu, modul în 
care oamenii presupun frecvent că doctorii cu mai mare 
experienţă sunt mai buni decât cei mai puţin experimentați şi 
oamenii presupun, de asemenea, că un ins cu mai multe 

diplome va fi mai competent decât cineva cu doar o singură 
diplomă sau fără niciuna. Chiar şi în evaluarea interpretării 
muzicale, care ar trebui să fie mai obiectivă decât în alte dome- 
nii, evaluatorii pot fi influenţaţi de factori irelevanţi, precum 
reputația, sexul şi atractivitatea fizică a interpretului.16 

În multe domenii, oamenii care sunt larg acceptaţi drept 
»experţi” nu sunt, în realitate, experţi de top atunci când sunt 
evaluați pe baza unor criterii obiective. Unul dintre exemplele 
mele favorite ale acestui fenomen este legat de „experţii” în 
materie de vinuri. Mulţi dintre noi presupunem că bolta lor 
palatină foarte dezvoltată poate să distingă în vinuri subtilități 
şi nuanţe imperceptibile pentru noi, dar studiile au arătat că 
puterile lor sunt mult exagerate. De exemplu, în timp ce se ştie 
de mult că evaluările acordate unor vinuri variază frecvent de 
la un expert la altul, un articol din 2008, publicat în Journal of 
Wine Economics, relata că experţii enologi nu sunt de acord nici 
măcar cu ei înşişi.!/ 

Robert Hodgson, proprietarul unei mici podgorii din 
California, a luat legătura cu enologul-șef al unui concurs 
anual de vinuri de la California State Fair, la care participă 
anual mii de vinuri, şi a sugerat un experiment. În organiza- 
rea concursului, fiecare evaluator gustă o serie de 30 de vinuri 
odată. Vinurile nu sunt identificate, aşa că evaluatorul nu 
poate fi influenţat de reputaţie sau de alți factori. Hodgson a 
sugerat ca, într-un număr de serii de degustări, arbitrilor să li 
se ofere trei mostre din acelaşi vin. Vor acorda ei acestor mos- 
tre identice același calificativ sau evaluările lor vor fi diferite? 

Enologul-șef a fost de acord şi Hodgson a efectuat experi- 
mentul la patru târguri consecutive, în perioada 2005-2008. A 
descoperit că foarte puţini degustători au evaluat în mod ase- 
mănător cele trei mostre identice. Era ceva obişnuit ca un arbi- 
tru să dea note care variau în plus sau în minus cu patru 

puncte - adică să acorde unei mostre nota 91, celei de-a doua 
mostre din același vin, 87 de puncte, și celei de-a treia, 83. Este 
o diferenţă semnificativă: un vin de 91 de puncte este un vin 
bun, care va primi un preţ premium, pe când unul de 83 de 
puncte nu este ceva deosebit. Unii arbitri au stabilit că una 
dintre cele trei mostre merită o medalie de aur, pe când alta 
din acelaşi eşantion de trei merită doar o medalie de bronz - 
sau nicio medalie. Şi, în vreme ce în oricare an dat, unii evalu- 
atori au fost mai consecvenţi decât alţii, el a constatat că 
evaluatorii consecvenţi într-un anumit an erau inconsecvențţi 
în anul următor. Niciunul dintre evaluatori - şi aceştia erau 
chelneri specializaţi în vinuri fine, critici enologi, producători, 
consultanţi şi consumatori de vinuri - nu s-a dovedit consec- 
vent tot timpul. 

Cercetările au arătat că „experţii” din multe domenii nu 
prestează servicii garantat mai bune decât alți membri mai 
puţin respectaţi ai profesiei lor - sau, în unele cazuri, chiar în 
comparaţie cu indivizi care nu au niciun fel de pregătire. În 
influenta sa carte, House of Cards: Psychology and Psychotherapy 
Built on Myth, psihologul Robyn Dawes a prezentat studii care 
demonstrau că psihiatrii și psihologii licenţiaţi nu erau mai 
eficienți în activitatea lor terapeutică decât nişte profani, care 
beneficiaseră de un instructaj minimal.:8 În mod asemănător, 
multe studii au descoperit că performanţa „experţilor” finan- 
ciari în selectarea stocurilor de acţiuni este doar cu puţin mai 
bună sau egală cu performanţa novicilor sau a unor decizii 
aleatorii.!9 Și, după cum am remarcat mai devreme, doctorii 
care au acumulat decenii de experiență au performanţe mai 
slabe, dacă sunt evaluate prin măsurători obiective, decât 
medicii cu numai câţiva ani de experienţă - în principal fiindcă 
doctorii mai tineri au absolvit facultatea de medicină mai 
recent, astfel încât pregătirea lor este mai actuală, fiind mai 

probabil ca ei să o ţină minte. Contrar aşteptărilor, experienţa 
nu conduce la o performanţă superioară în rândul multor 
tipuri de doctori şi asistente medicale.20 

Concluzia care se desprinde de aici este limpede: aveţi grijă 
atunci când identificați experții de top. La modul ideal, doriţi 
o măsură obiectivă a performanţei cu care să comparați 
abilităţile oamenilor. Dacă nu există nicio astfel de măsură, 
apropiaţi-vă cât puteţi de mult. De exemplu, în domenii în care 
prestaţia sau produsul cuiva pot fi observate direct - să zicem, 
în cazul unui scenarist sau al unui programator -, evaluarea 
colegilor de breaslă este un bun punct de pornire, neuitând 
influenţa posibilă a unui bias. Totuşi numeroşi profesioniști, 
printre care doctori, psihoterapeuţi și profesori, lucrează mai 
ales pe cont propriu, iar ceilalți profesionişti din domeniile lor 
pot să ştie puţine lucruri despre activitatea lor şi despre rezul- 
tatele obținute în contact cu pacienții și cu studenţii. Aşadar, 
o bună regulă empirică este să se caute persoane care lucrează 
indeaproape cu mulți alţi profesioniști, precum o asistentă 
medicală care joacă un rol în diferite echipe de intervenţii chi- 
rurgicale şi care poate să compare performanţa lor şi să o iden- 
tifice pe cea mai bună. O altă metodă este să fie căutate acele 
persoane la care apelează chiar profesioniștii înşişi atunci când 
au nevoie de ajutor într-o situaţie deosebit de dificilă. Discutaţi 
cu acele persoane despre cei pe care îi consideră cei mai buni 
din domeniul lor, dar fiți siguri că întrebaţi ce tip de experienţă 
şi de cunoștințe posedă, ca să puteți evalua un profesionist ca 
fiind mai bun decât un altul. 

Într-un domeniu cu care sunteți deja familiarizați - cum ar fi 
propriul job -, gândiţi cu atenţie ce caracterizează performanța 
şi încercați să găsiţi modalităţi de măsurare a ei, chiar dacă 
trebuie să existe o anumită doză de subiectivitate în măsu- 
rarea voastră. Apoi căutaţi acei oameni care obțin scorurile 

cele mai înalte în domeniile pe care le consideraţi esenţiale 
pentru o performanţă superioară. Ţineţi minte că ideal este 
să găsiţi măsuri obiective şi reproductibile, care deosebesc 
cu consecvență pe cei mai buni de restul şi, dacă acest ideal 
este imposibil de atins, aproximaţi-l pe cât de mult vă este 
cu putință. 

Odată ce aţi identificat experţii de top dintr-un domeniu, 
pasul următor este să vă daţi seama în mod concret ce anume 
fac ei, de natură a-i deosebi de ceilalți oameni, mai puţin 
desăvârşiţi din acelaşi domeniu, şi ce metode de antrenament 
i-au ajutat să ajungă la acel nivel. Nu este întotdeauna uşor. De 
ce un profesor îmbunătăţeşte performanţele elevilor mai mult 
decât altul? De ce un chirurg obţine rezultate mai bune decât 
altul? De ce un agent de vânzări încheie constant mai multe 
tranzacţii decât altul? În general, puteţi solicita un expert în 
domeniu să observe performanţa diverșilor indivizi şi să facă 
sugestii legate de ceea ce fac bine şi unde mai trebuie să se 
perfecționeze, dar poate să nu fie evident, chiar şi pentru 
experți, exact ce anume face diferenţa dintre cei mai buni per- 
formeri şi toți ceilalți. 

O parte a problemei este rolul esenţial pe care îl joacă 
reprezentările mentale. În multe domenii, calitatea reprezen- 
tărilor mentale îi deosebește pe cei mai buni de restul, iar 
reprezentările mentale nu sunt, prin natura lor, direct obser- 
vabile. Gândiţi-vă încă o dată la sarcina de a memora şiruri de 
cifre. Un ins care a urmărit un film în care Steve Faloon repeta 
un şir de 82 de cifre, după care Feng Wang reproducea 300, ar 
şti cu siguranță care dintre ei era mai bun, însă nu ar avea cum 
să știe de ce. Eu ştiu de ce, fiindcă, după ce am petrecut doi ani 
înregistrând relatările verbale privind procesele de gândire ale 
lui Steve și efectuând experimente care să testeze ideile mele 
despre reprezentările lui mentale, am putut să utilizez aceleași 

metode atunci când împreună cu colegul meu Yi Hu l-am stu- 
diat pe Feng Wang.? Faptul că am studiat reprezentările men- 
tale ale unei jumătăţi de duzină de experţi în mnemotehnică a 
făcut ca mie să-mi fie mai uşor să identific diferenţele esenţiale 
dintre Steve și Feng, dar aceasta este mai degrabă excepţia 
decât regula. Chiar şi cercetătorii din domeniul psihologiei abia 
încep să exploreze rolul reprezentărilor mentale în înţelegerea 
motivelor pentru care unii oameni obțin performanţe mai bune 
decât alții şi există foarte puţine domenii în care putem spune 
cu certitudine: „Iată tipurile de reprezentări mentale pe care le 
folosesc experţii de top din domeniu și iată de ce ele sunt mai 
eficiente decât alte tipuri de reprezentări mentale care ar putea 
fi folosite”. Dacă aveţi o înclinaţie spre psihologie, poate că 
merită să purtaţi o discuție cu experţi de top, încercând să 
pricepeți cum abordează ei sarcinile și de ce. Totuși, chiar și cu 
acest tip de demers, este probabil să scoateţi la iveală doar o 
mică parte din ceea ce îi face să fie speciali, fiindcă adeseori 
nici ei nu ştiu. Vom discuta mai multe despre acest aspect în 
Capitolul 7. 

Din fericire, în unele cazuri puteți trece peste înțelegerea 
trăsăturilor care îi deosebesc pe experţi de ceilalți, pentru a 
înțelege ce anume deosebeşte metodele lor de antrenament. 
De exemplu, în anii 1920 şi 1930, alergătorul finlandez Paavo 
Nurmi a stabilit 22 de recorduri mondiale pe distanţe variind 
între 1 500 de metri (puţin sub o milă) și 20 de kilometri (puţin 
sub 12,5 mile). Timp de câţiva ani, a fost intangibil pe orice 
distanţă alegea să se antreneze; oricine altcineva concura pen- 
tru locul al doilea. Dar, până la urmă, alți alergători şi-au dat 
seama că avantajul lui Nurmi provenea din faptul că pusese la 
punct noi tehnici de antrenament, cum ar fi să își coordoneze 
viteza cu un cronometru, folosind pregătirea eşalonată pentru 
a-și spori viteza şi urmând un program anual de antrenament, 

astfel încât se antrena tot timpul. Odată ce aceste tehnici au 
fost adoptate pe scară largă, performanţa din întreg domeniul 
s-a ridicat la cote mai înalte. 

De reţinut: odată ce aţi identificat un expert, identificaţi ce 
face acea persoană în mod diferit față de ceilalți, deosebirea 
putând să explice performanţa superioară. Multe lucruri pe care 
acea persoană le face altfel nu au, probabil, nimic de-a face cu 
performanţa superioară, dar cel puţin este un punct de start. 

În tot acest proces, aveţi în vedere că ideea este să modelaţi 
exerciţiul vostru orientat spre ţinte care îl vor face mai eficient. 
Dacă descoperiţi ceva care dă rezultate, continuaţi să faceţi 
acel lucru; dacă nu merge, opriţi-vă. Cu cât reuşiți mai bine să 
vă croiţi antrenamentul astfel încât să îi oglindească pe cei mai 
buni performeri din domeniul vostru, cu atât mai probabil 
antrenamentul vostru va fi mai eficient. 

În sfârşit, ţineţi minte că, ori de câte ori este posibil, cea mai 
bună abordare este aproape întotdeauna să lucraţi cu un bun 
profesor sau antrenor. Un instructor eficient va înţelege ce tre- 
buie să dea rezultate într-un program reuşit de pregătire şi va 
fi capabil să îl modifice după cum este necesar pentru a fi adec- 
vat elevilor individuali. 

A lucra cu un astfel de profesor este deosebit de important 
in domenii precum interpretarea muzicală sau baletul, în care 
este nevoie de peste zece ani pentru a deveni un expert și în 
care pregătirea este cumulativă, stăpânirea unei abilități fiind 
frecvent dependentă de însuşirea prealabilă a altor abilități. Un 
instructor avizat îl poate conduce pe elev spre dezvoltarea unui 
bun fundament, construind apoi treptat pe acel fundament spre 
a forma abilităţile care sunt de aşteptat în acel domeniu. În 
studiul pianului, de exemplu, elevul trebuie să își dispună corect 
degetele incă de la început, deoarece în vreme ce piese mai 
simple se pot cânta cu degetele plasate nu neapărat în poziţia 

lor ideală, piesele mai complicate vor solicita ca elevul să-şi fi 
format deprinderile adecvate. Un profesor experimentat va 
înţelege acest lucru; niciun elev, indiferent cât de motivat, nu 
se poate aștepta să descopere aceste lucruri de unul singur. 

În sfârşit, un profesor bun vă poate oferi un feedback valo- 
ros, pe care nu l-aţi putea primi altcumva. Un feedback eficient 
nu se rezumă la a vă arăta dacă aţi făcut ceva corect sau greșit. 
Un bun profesor de matematică, de exemplu, se va uita nu doar 
pe răspunsul la o problemă; va cerceta exact modul în care ele- 
vul a găsit soluţia, pentru a înțelege reprezentările mentale pe 
care le foloseşte elevul. Dacă este necesar, îl va sfătui cum să 
gândească mai eficient rezolvarea problemei. 


Nu, regula celor 10 000 de ore 
nu este cu adevărat o regulă 


Împreună cu Ralf Krampe şi Clemens Tesch-R&mer am 
publicat în 1993 rezultatele studiului nostru despre studenţii 
violoniști din Berlin. Aceste descoperiri aveau să devină în con- 
tinuare o parte importantă din literatura ştiinţifică legată de 
experții de top şi, de-a lungul anilor, un mare număr de alţi 
cercetători s-au referit la ele. Dar abia în 2008, când Malcolm 
Gladwell a publicat Outliers, rezultatele noastre au primit o 
mare atenție din afara comunității științifice. Discutând despre 
ceea ce este necesar pentru a deveni un performer de top 
într-un anumit domeniu, Gladwell a introdus o expresie capti- 
vantă: „regula celor 10 ooo de ore”.2 Conform acestei reguli, 
sunt necesare 10 000 de ore de exercițiu ca să devii un maestru 
în majoritatea domeniilor. Noi am menţionat, într-adevăr, 
această cifră în articolul nostru ca numărul mediu de ore pe 
care cei mai buni violoniști le-au dedicat studiului individual 

până la 20 de ani. Gladwell însuşi a estimat că The Beatles au 
consumat aproximativ 10 000 de ore de exerciţiu pe când cân- 
tau la Hamburg la începutul anilor 1960 şi că Bill Gates a avut 
nevoie de aproximativ 10 000 de ore de programare ca să-și 
cultive abilităţile până la un nivel care i-a permis să înfiinţeze 
şi să dezvolte Microsoft. În general, a sugerat Gladwell, în 
esenţă, acelaşi lucru este valabil în orice domeniu de activitate 
umană - oamenii nu devin experţi în ceva până când nu au 
efectuat aproximativ 10 000 de ore de exercițiu. 

Regula este irezistibil de atrăgătoare. Este ușor de ţinut 
minte, în primul rând. Ar fi fost mult mai puţin eficient dacă 
acei violoniști ar fi consumat, să zicem, 11 000 de ore de 
exercițiu până la 20 de ani. Și ea satisface dorința omenească 
de a descoperi o simplă relaţie între cauză şi efect: e de ajuns 
să investești 10 000 de ore de exercițiu în orice și vei deveni 
un maestru. 

Din păcate, această regulă - care este singurul lucru pe care 
mulți oameni din zilele noastre îl știu despre efectele 
exerciţiului - este greșită în mai multe privinţe. (Este, de ase- 
menea, corectă sub un aspect important, la care voi ajunge în 
scurt timp.) În primul rând, nu există nimic special sau magic 
legat de 10 ooo de ore. Gladwell putea la fel de ușor să fi 
menționat timpul mediu dedicat studiului de studenţii 
violoniști până la optsprezece ani - aproximativ 7 400 de ore - 
dar el a ales să se refere la timpul total dedicat exerciţiului 
până la 20 de ani, pentru că este o frumoasă cifră rotundă. Şi 
oricum ar fi ales, optsprezece sau 20 de ani, aceşti studenţi nu 
erau nici pe departe nişte maeștri ai viorii. Erau nişte studenţi 
foarte buni și promiţători, aflaţi probabil pe drumul spre elita 
domeniului, dar încă mai aveau o cale lungă de străbătut 
atunci când i-am studiat eu. Pianiştii care câştigă concursuri 
internaţionale tind să aibă succes în jurul vârstei de 30 de ani, 

când vor fi consumat, probabil, între 20 000 şi 25 000 de ore 
de exercițiu; 10 000 de ore înseamnă doar jumătate din dru- 
mul de străbătut. 

lar numărul variază de la un domeniu la altul. Steve Faloon 
a ajuns cea mai bună persoană din lume la memorarea unor 
şiruri de cifre după numai vreo 200 de ore de exercițiu. Nu știu 
exact câte ore de antrenament consumă astăzi cei mai buni 
memorizatori de cifre până să ajungă în top, dar numărul total 
este, probabil, mult mai mic de 10 ooo. 

În al doilea rând, numărul de 10 ooo de ore până la vârsta 
de 20 de ani pentru cei mai buni violoniști era numai o medie. 
Jumătate dintre cei zece violoniști din acel grup nu acumula- 
seră, de fapt, 10 0ooo de ore până la acea vârstă. Gladwell a 
inţeles greşit acest fapt și incorect a susținut că toți violoniștii 
din acel grup acumulaseră peste 10 000 de ore. 

În al treilea rând, Gladwell nu a deosebit exerciţiul metodic 
pe care l-au efectuat muzicienii din studiul nostru şi orice alt 
gen de activitate care ar putea fi etichetată drept „exerciţiu. 
De exemplu, una dintre exemplificările esenţiale ale regulii 
celor 10 000 de ore a fost epuizantul program de spectacole 
pe care cei patru Beatles le-au susținut la Hamburg între 1960 
şi 1964. Conform celor spuse de Gladwell, au cântat cam de 
1 200 de ori, fiecare concert durând nu mai puţin de opt ore, 
ceea ce ar fi însumat aproape 10 0oo de ore. Tune In, o bio- 
grafie exhaustivă a trupei The Beatles, publicată în 2013 de 
Mark Lewisohn, contestă această estimare și, după o analiză 
extinsă, sugerează că un număr total mai exact este de apro- 
ximativ 1 100 de ore de cântat pe scenă.3%3 Așadar, cei patru 
Beatles au cunoscut succesul mondial după mult mai puţine 
ore de exerciţiu decât cele 10 000. Mai important, totuşi, a 
cânta pe scenă nu este totuna cu exercițiul. Da, este aproape 
sigur că The Beatles au progresat ca trupă după multele ore 

de concerte din Hamburg, îndeosebi fiindcă aveau tendința să 
interpreteze aceleaşi cântece în fiecare seară, ceea ce le-a dat 
oportunitatea de a primi feedback - atât din partea spectatori- 
lor, cât şi a lor - legat de prestaţia lor și de a găsi modalități de a 
o îmbunătăţi. Dar o oră de cântat pe scenă în fața spectatorilor, 
în care accentul se pune pe a oferi cea mai bună interpretare 
posibilă la momentul respectiv, nu este același lucru cu o oră de 
repetiţie axată pe un scop, care urmăreşte să rezolve anumite 
slăbiciuni şi să aducă unele îmbunătăţiri - genul de exerciţiu 
care a fost factorul esenţial în explicaţia dată abilităților 
studenților violonişti de la Berlin. 

O chestiune strâns legată, după cum argumentează 
Lewisohn, este că succesul celor patru Beatles nu se explică 
prin cât de bine au interpretat muzica altora, ci mai degrabă 
prin compoziţiile lor şi creaţia propriei muzici noi. Aşadar, dacă 
vrem să explicăm succesul trupei The Beatles în termeni de 
exercițiu, trebuie să identificăm activităţile care le-au permis 
lui John Lennon şi lui Paul McCartney - principalii compozitori 
al grupului - să îşi dezvolte și să-şi perfecţioneze abilitățile 
componistice. Toate orele petrecute de The Beatles în timpul 
concertelor din Hamburg au contribuit în mică măsură sau 
deloc la a-i ajuta pe Lennon şi McCartney să devină niște com- 
pozitori mai buni, aşa că trebuie să căutăm în altă parte dacă 
vrem să explicăm succesul trupei The Beatles. 

Diferenţa dintre exercițiul metodic, ţintit spre un anumit 
obiectiv, şi exerciţiul generic este esenţială, fiindcă nu orice tip 
de exerciţiu conduce la o abilitate îmbunătățită, aşa cum am 
văzut în cazul studenţilor muzicieni sau al balerinilor.24 În 
general vorbind, exercițiul metodic și tipurile înrudite de 
exercițiu, menite să realizeze un anumit obiectiv, constau în 
activităţi individualizate de antrenament - de regulă, executate 

individual - concepute în mod specific pentru perfecţionarea 
unor aspecte concrete ale performanţei.?5 

Ultima problemă a regulii celor 10 ooo de ore este că, deşi 
Gladwell însuşi nu a spus acest lucru, mulţi oameni au inter- 
pretat-o ca pe o promisiune că aproape oricine poate să devină 
expert într-un anumit domeniu doar investind 10 000 de ore 
de exercițiu. Dar nimic din studiul meu nu implică așa ceva.26 
Ca să prezint un astfel de rezultat, ar fi fost necesar să pun o 
colecție de indivizi aleşi la întâmplare să presteze 10 ooo de 
ore de exercițiu metodic învățând să cânte la vioară și să văd 
apoi la ce nivel au ajuns. Tot ceea ce a arătat studiul nostru a 
fost că, dintre studenţii care deveniseră suficient de buni pen- 
tru a fi admişi la academia de muzică din Berlin, cei mai buni 
studenți efectuaseră, în medie, semnificativ mai multe ore de 
studiu individual decât studenţii mai buni şi că studenţii mai 
buni și cei mai buni au dedicat mai mult timp studiului indivi- 
dual decât studenţii de la secţia de pedagogie. 

Întrebarea dacă oricine poate să devină expert de top 
într-un domeniu dat efectuând exerciţii suficient de atent pro- 
iectate este încă deschisă şi voi oferi unele gânduri pe margi- 
nea acestei chestiuni în capitolul următor. Dar în studiul inițial 
nu se găseşte nimic de natură să sugereze așa ceva. 

Gladwell a înţeles corect un lucru şi merită să repetăm că 
este esenţial: a ajunge să fii desăvârşit în orice domeniu în care 
există o istorie bine stabilită a indivizilor care lucrează ca să 
devină experţi necesită un volum enorm de efort, depus timp 
de mulţi ani. Poate să nu solicite exact 10 000 de ore, dar va 
dura o groază de timp. 

Am văzut asta în şah şi în cazul viorii, însă cercetările au 
arătat ceva asemănător în numeroase domenii. Scriitorii și 
poeţii au scris, de obicei, peste un deceniu până să realizeze 
operele lor cele mai reușite şi, în general, trece un deceniu sau 

mai mult între prima publicaţie a unui cercetătăor și lucrarea 
sa cea mai importantă - şi asta se întâmplă după anii de studii 
anteriori primei cercetări publicate. Un studiu despre compo- 
zitori, efectuat de psihologul John R. Hayes, a descoperit că 
este nevoie, în medie, de 20 de ani scurşi din momentul în care 
un ins începe să studieze muzica până când acesta compune 
o piesă muzicală cu adevărat excelentă și, în general, asta nu 
se întâmplă niciodată în mai puţin de zece ani.?7 Regula lui 
Gladwell referitoare la cele 10 ooo de ore surprinde acest ade- 
văr fundamental - că în multe domenii de activitate umană 
este nevoie de mulţi, mulţi ani de exercițiu pentru a deveni 
unul dintre cei mai buni din lume - cu multă forţă şi într-un 
mod memorabil, ceea ce este un lucru bun. 

Pe de altă parte, accentul pus pe ceea ce este necesar ca să 
devii unul dintre cei mai buni din lume în domenii competiti- 
ve, precum muzica, şahul sau cercetarea științifică, ne face să 
trecem cu vederea ceea ce eu cred că este învăţătura cea mai 
importantă care se desprinde din studiul nostru consacrat 
studenților violoniști. Când spunem că este nevoie de 10 000 
de ore - sau indiferent câte - ca să ajungi realmente bun în 
ceva, punem în centrul atenţiei natura descurajantă a sarcinii. 
În vreme ce unii ar putea să ia această afirmaţie ca pe o provo- 
care - ca şi cum ar spune: „Tot ceea ce trebuie să fac este să 
lucrez în această direcţie 10 ooo de ore şi voi fi unul dintre cei 
mai buni din lume!” -, mulți vor vedea aici un semnal de opri- 
re: „De ce menită să incerc măcar, dacă îmi va lua 10 ooo de 
ore ca să ajung realmente bun?” După cum observa Dogbert 
într-un serial comic de benzi desenate din revista Dilbert, 
„Cred că voinţa de a exersa același lucru 10 000 de ore denotă 
o tulburare mintală”.28 

Dar eu văd mesajul principal ca fiind cu totul altul: în 
mai toate domeniile de activitate umană, oamenii posedă o 

formidabilă capacitate de a-și îmbunătăţi performanţa, atât 
timp cât se pregătesc în modul potrivit. Dacă exersaţi ceva 
câteva sute de ore, aproape sigur veţi vedea un mare pro- 
gres - gândiţi-vă ce i-au adus lui Steve Faloon 200 de ore de 
exercițiu -, însă abia aţi zgâriat la suprafaţă. Puteţi merge tot 
mai departe și încă mai departe, devenind din ce în ce mai 
buni. Cât de mult vă perfecționaţi depinde de voi. 

Acest fapt pune regula celor 10 ooo de ore într-o lumină 
complet diferită: motivul pentru care trebuie să investiţi 10 000 
de ore de exercițiu sau mai multe ca să deveniți unul dintre cei 
mai buni violonişti, șahiști sau golferi din lume este faptul că 
oamenii cu care sunteți comparaţi sau cu care concuraţi au 
investit şi ei 10 000 de ore de exercițiu sau şi mai multe. Nu 
există niciun punct în care performanţa atinge un nivel maxim, 
dincolo de care exerciţiul suplimentar nu conduce la progrese 
ulterioare. Așadar, da, dacă doriţi să deveniți unul dintre cei 
mai buni din lume într-unul dintre aceste domenii competitive, 
va fi necesar să investiţi mii și mii de ore de muncă îndârjită şi 
concentrată, doar pentru a avea o șansă de a-i egala pe toți 
aceia care au ales să presteze acelaşi gen de muncă. 

Un mod de a gândi acest subiect este o simplă reflecţie asu- 
pra faptului că, până în prezent, nu am descoperit niciun fel de 
limite ale progreselor care se pot realiza prin anumite tipuri 
specifice de pregătire. Pe măsură ce tehnicile de antrenament 
se perfecţionează și se descoperă noi culmi ale măiestriei, 
oamenii din orice domeniu de activitate descoperă constant 
modalităţi de a fi şi mai buni, de a ridica ştacheta peste ceea ce 
s-a crezut că este posibil şi nu există niciun indiciu că acest pro- 
ces va înceta. Orizonturile potenţialului uman se lărgesc cu 
fiecare nouă generație. 

Principiile exerciţiului metodic 
la locul de muncă 


5 


ÎN 1968, RĂZBOIUL DIN VIETNAM era în toi.! Piloții de vână- 
toare americani din forțele navale și cele aeriene se angajau 
frecvent în dueluri cu piloții vietnamezi, antrenați de sovietici 
și zburând pe avioane de luptă MiG, de fabricaţie rusească, iar 
americanii nu se descurcau prea grozav. În ultimii trei ani, atât 
piloţii din forțele navale, cât şi cei din forţele aeriene” 
câştigaseră cam două treimi din aceste dueluri: au doborât 
două avioane nord-vietnameze pentru fiecare avion pierdut de 
ei. Dar în primele cinci luni din 1968, rata piloților de pe por- 
tavioane scăzuse până aproape de un raport de unu-la-unu: 
Marina militară americană doborâse nouă MiG-uri, dar pier- 
duse zece avioane de luptă. În continuare, în vara lui 1968, 
piloţii din forţele navale trăseseră peste şo de rachete aer-aer, 
fără să fi doborât niciun MIG. Comandanții marinei militare 
au hotărât că se impunea să facă ceva. 

Acel ceva s-a dovedit a fi înființarea de acum celebrei școli 
Top Gun, formal denumită U.S. Strike Fighter Tactics 
Instructor Program (iniţial U.S. Navy Fighter Weapons School). 
Școala urma să-i înveţe pe piloții din forţele navale cum să 


* Am tradus U.S. Navy prin „forțe navale” sau „marina militară americană”, ale cărei 
principale componente sunt portavioanele și portelicopterele, de pe care sunt lansate aparate 
de zbor dotate cu armament de mare putere și precizie - rachete, obuze, cartușe de mare 
calibru etc. Prin „forțe aeriene” am tradus U.S. Air Force, structură militară exclusiv de aviaţie, 


ale cărei aparate de zbor decolează de la sol, unde se află unitățile lor (n.t.). 

lupte mai eficient şi, se spera, să sporească rata lor de succes 
în duelurile aeriene. 

Programul pe care l-a conceput marina militară conținea 
numeroase elemente de exercițiu metodic. În special, le-a ofe- 
rit elevilor piloţi ocazia să încerce diferite lucruri în diferite 
situaţii, să primească un feedback privind performanţa lor şi 
apoi să aplice lucrurile pe care le-au învăţat. 

Marina militară i-a selectat cei mai buni piloți ai săi pentru 
a fi instructori. Aceştia aveau să joace rolul piloților inamici 
din tabăra nord-vietnameză, confruntându-se cu elevii în 
„lupte” aeriene. Instructorii, care erau cunoscuţi drept Red 
Force - „Forța Roşie”, zburau pe avioane de vânătoare foarte 
asemănătoare cu MiG-urile şi foloseau aceleași tactici sovieti- 
ce pe care le învăţaseră piloții nord-vietnamezi. Erau, aşadar, 
din toate punctele de vedere piloţi de vânătoare nord-vietna- 
mezi de cel mai înalt nivel, cu o singură excepţie: în loc de 
rachete şi gloanţe, avioanele lor erau echipate cu camere de 
luat vederi, care înregistrau fiecare duel aerian. Aceste dueluri 
erau, de asemenea, urmărite şi înregistrate de radar. 

Recruţii care urmau cursurile academiei Top Gun erau cei 
mai buni piloți din marina militară după instructori și, la un 
loc, formau Blue Force - „Forța Albastră”. Ei zburau pe avioane 
de luptă ale forțelor navale, tot fără rachete şi gloanţe. În fie- 
care zi, se îimbarcau în avioanele lor și decolau ca să dea piept 
cu Red Force. În aceste lupte, li se cerea piloților să forțeze 
avioanele - dar și pe ei - până la limită, ca să afle de ce erau în 
stare avioanele şi de ce era nevoie pentru a se obţine 
performanțe cu ele. Încercau diferite tactici în diverse situaţii, 
învățând cum să reacționeze cel mai bine în funcţie de ceea ce 
făceau piloții din tabăra adversă. 

Întrucât erau cei mai buni din câţi avea marina militară, 
piloții din Red Force câștigau, de regulă, duelurile aeriene. Iar 

superioritatea instructorilor doar a crescut cu timpul, deoarece 
după fiecare interval de câteva săptămâni, o nouă serie de elevi 
intrau la academia Top Gun, în timp ce instructorii rămâneau 
acolo lună de lună, acumulând tot mai multă experienţă de 
luptă, pe măsură ce trecea timpul și ajungând până în punctul 
în care văzuseră aproape tot ceea ce elevii puteau să facă împo- 
triva lor. Pentru fiecare serie nouă de recruți, îndeosebi primele 
zile de dueluri aeriene însemnau, de regulă, înfrângeri severe 
suferite de Blue Force. 

Era în regulă totuşi, fiindcă adevărata acţiune avea loc după 
ce aterizau piloții, în ceea ce marina militară numea „rapoarte 
post-acţiune”.? În timpul acestor ședințe de pregătire, instruc- 
torii îi interogau pe recruți fără menajamente: ce ai remarcat 
când erai acolo sus? Ce acţiuni ai iniţiat? De ce ai ales să faci 
acel lucru? Ce greșeli ai făcut? Ce puteai să faci altcumva? Când 
era necesar, instructorii rulau filmările duelurilor și datele înre- 
gistrate de unităţile radar şi indicau exact ce s-a întâmplat 
într-o luptă aeriană. Şi atât în timpul interogatoriului, cât și 
după aceea, instructorii le ofereau recruților sugestii despre 
ceea ce ar fi putut face diferit, la ce să se uite şi la ce să se gân- 
dească în diferite situaţii. A doua zi, instructorii şi recruţii 
urcau din nou în aer și o luau de la capăt. 

După o vreme, recruţii au învăţat să-și pună singuri 
întrebări, întrucât era mai comod decât să le audă din par- 
tea instructorilor, și în fiecare zi duceau cu ei învățămintele 
şedinţei precedente în timpul zborului. Treptat, au internalizat 
ce li s-a predat, astfel încât nu mai era necesar să gândească 
mult înainte să reacționeze, şi au putut vedea o îmbunătăţire 
în duelurile lor aeriene cu piloţii din Red Force. Iar la înche- 
ierea cursului, piloţii din Blue Force - de acum mult mai 
experimentați în dueluri aeriene decât aproape oricare pilot 
care nu fusese la Top Gun - reveneau la unităţile lor, unde 

erau numiţi ofiţeri-instructori de escadrilă şi transmiteau mai 
departe ceea ce învăţaseră celorlalți piloţi din subunitățile lor. 
Rezultatele acestui program de antrenament au fost spec- 
taculoase. Forţele armate ale Statelor Unite au încetat bombar- 
damentele în 1969, așa că nu au mai existat dueluri aeriene în 
acel an, însă războiul aerian a fost reluat în 1970, din el făcând 
parte și lupta aeriană dintre avioanele de vânătoare. În urmă- 
torii trei ani, din 1970 până în 1973, piloţii din forţele navale au 
doborât, în medie, 12,5 avioane de vânătoare nord-vietnameze 
pentru fiecare avion de luptă american pierdut. În aceeaşi peri- 
oadă, piloţii din forțele aeriene au avut aproximativ aceeaşi 
rată de doi-la-unu pe care o avuseseră și înainte de încetarea 
bombardamentelor. Poate că modalitatea cea mai bună de a 
vedea rezultatele antrenamentului Top Gun este să privim sta- 
tisticile referitoare la „numărul de victime pe confruntare”. 
Pe tot parcursul războiului, avioanele de vânătoare americane 
au doborât un avion inamic, în medie, o dată la cinci dueluri. 
Totuși, în 1972, care a fost ultimul an complet de lupte, piloții 
de pe avioanele de vânătoare ale marinei militare au doborât, 
în medie, 1,04 avioane la fiecare duel aerian. Cu alte cuvinte, 
în medie, de fiecare dată când piloţii din marina militară au 
venit în contact cu adversarul, au doborât un avion inamic.3 
Remarcând efectele spectaculoase ale instrucției Top Gun, 
forțele aeriene au instituit ulterior exerciţii de antrenament, 
concepute să îi pregătească pe piloţii lor pentru luptele aerie- 
ne, şi ambele structuri militare au continuat acest antrena- 
ment după sfârşitul Războiului din Vietnam. În timpul 
Primului Război din Golf, ambele forțe armate îşi perfecţio- 
naseră atât de mult programele, încât piloţii erau de departe 
mai bine antrenați decât piloţii din aproape oricare alte forțe 
aeriene din lume. În primele şapte luni ale Primului Război din 

Golf, piloții americani au doborât 33 de avioane inamice în 
dueluri aeriene, pierzând doar un avion - poate cea mai cate- 
gorică performanţă din istoria luptelor de aviaţie.4 

Întrebarea cu care marina militară americană s-a confrun- 
tat în 1968 este bine cunoscută oamenilor din organizaţii şi 
profesii de aproape orice tip: care este modalitatea optimă de 
a îmbunătăţi performanţa unor oameni deja pregătiţi și aflaţi 
în plină activitate la locurile lor de muncă? 

În cazul marinei militare, problema era că instruirea 
piloților nu îi pregătise cu adevărat să dea piept cu alți piloți 
care, din avioanele lor de vânătoare, incercau să-i doboare. 
Experienţa din alte războaie arătase că era mult mai probabil 
ca piloţii care câştigaseră primul lor duel aerian să 
supraviețuiască după cel de-al doilea și că, mai departe, cu cât 
erau mai numeroase duelurile în care luptase un pilot și cărora 
le-a supravieţuit, cu atât era mai probabil să-l câştige pe urmă- 
torul. Într-adevăr, odată ce un pilot câștigase aproximativ 20 
de dueluri, avea aproape 100% şanse să-l câştige pe următorul 
şi încă o dată pe următorul. Necazul era, desigur, că acest gen 
de antrenament efectuat în timpul serviciului avea un cost 
inacceptabil de ridicat. Marina militară pierdea un avion pen- 
tru fiecare pereche de avioane inamice pe care putea să le 
doboare, iar la un moment dat, a devenit chiar un schimb echi- 
valent - pierderea unui avion pentru fiecare avion inamic 
doborât. Şi în fiecare avion care se prăbuşea se afla un pilot, 
iar în cazul supersonicelor cu două locuri, şi un ofițer radiofo- 
nist care putea fi ucis sau capturat. 

În vreme ce nu există prea multe domenii în care preţul 
unei performanţe slabe poate fi moartea sau lagărul de prizo- 
nieri, sunt multe altele în care costurile greşelilor pot fi inac- 
ceptabil de mari. În medicină, de exemplu, în timp ce doctorii 

nu îşi riscă viaţa, vieţile pacienţilor pot fi în pericol. Iar în afa- 
ceri, o greşeală poate să coste timp, bani și viitoare oportunități. 

Spre lauda ei, marina militară americană a fost capabilă să 
pună la punct o metodă reușită de a-și antrena piloții fără a-i 
pune în mare pericol. (Deși nu scutiți de orice pericol, desigur. 
Antrenamentul era atât de intens şi de solicitant, până aproape 
de limita abilităţilor de zbor ale piloților, încât uneori avioane- 
le s-au prăbușit şi în rare ocazii piloţii au murit, dar astfel de 
accidente erau mult mai puţin probabile decât dacă piloții ar 
fi trebuit să se bizuie pe antrenamentul din timpul serviciului.) 
Top Gun le-a oferit piloților ocazia să încerce diferite lucruri 
şi să comită erori fără consecinţe mortale, să primească feed- 
back şi să îşi dea seama cum să procedeze mai bine și apoi să 
testeze a doua zi cele învăţate. Din nou şi din nou. 

Nu este niciodată ușor să elaborezi un program de pregătire 
eficient, fie pentru piloţii de vânătoare, fie pentru chirurgi sau 
pentru managerii unor afaceri. Marina militară a făcut-o mai 
ales prin încercare și eroare, aşa cum descoperi citind nişte 
istorii ale programului Top Gun.5 S-a declanșat o dispută, de 
exemplu, privind cât de realist trebuie să fie simulată lupta, 
unii dorind să o lase mai moale şi să se reducă riscurile pentru 
piloţi și avioane, pe când alţii au argumentat că era important 
ca piloţii să fie solicitați la fel de intens pe cât ar fi în lupta 
reală. Din fericire, ultimul punct de vedere a avut câștig de 
cauză. Știm acum din studiile consacrate exerciţiului metodic 
că piloţii au avut cel mai mult de învăţat atunci când au fost 
forţaţi să iasă din zona lor de confort. 

Conform experienţei mele, există în prezent multe, multe 
domenii de activitate în care învățămintele desprinse din stu- 
diile consacrate experților de top pot contribui la îmbunătăţirea 
performanţei - în esenţă, se pot concepe programe Top Gun 
pentru diferite domenii. Bineînţeles, nu în sens literal. Fără 

supersonice de luptă, fără viraje cu acceleraţii de până la de 
șase ori forţa gravitaţională, fără porecle extravagante, precum 
Maverick, Viper sau Ice Man (în afară de cazul în care doriţi cu 
adevărat astfel de supranume). Ceea ce vreau să spun este că, 
dacă respectaţi principiile exerciţiului metodic, puteţi elabora 
modalităţi de a-i identifica pe cei mai buni performeri dintr-un 
domeniu, care să îi antreneze pe ceilalți, cu performanţe mai 
slabe, apropiindu-i de nivelul cel mai înalt. Şi procedând astfel, 
se poate ridica nivelul de performanţă al unei întregi organizaţii 
sau al unui domeniu. 


Cum exersezi în timp ce îţi vezi de treabă 


În lumea specialiştilor din diferite profesii și mai ales în 
lumea corporatistă, nu ducem lipsă de indivizi care îşi fac o 
meserie din a da sfaturi privind modul în care putem progresa. 
Ei se autodenumesc consultanţi, consilieri sau instructori şi 
scriu cărţi, ţin discursuri şi conduc seminarii. Ei satisfac un 
apetit aparent insaţiabil al clienților lor pentru orice le-ar putea 
oferi un avantaj competitiv. Dintre miriadele de abordări de pe 
piaţă, cele care au cea mai mare probabilitate de succes sunt 
acelea care se aseamănă cel mai mult cu exercițiul metodic. 

Ani în şir am comunicat cu unul dintre acești indivizi, care 
s-a străduit să înţeleagă principiile exerciţiului metodic și să le 
încorporeze în activitatea sa de antrenor şi instructor al unor 
lideri corporatişti. Când Art Turock, din Kirkland, Washington, 
m-a contactat prima oară în 2008, mare parte din discuţia 
noastră s-a axat mai degrabă pe probele atletice de sprint decât 
pe leadershipul corporatist. Art concurează la nivel de maes- 
tru în competiţii de alergare pe pistă sau pe teren accidentat 
şi pe mine mă interesa modul în care se antrenează sprinterii, 

în parte fiindcă marele sprinter Walter Dix alergase pentru 
Florida State University, unde m-am format, așa că am avut 
ceva în comun de la bun început. Art dăduse peste numele meu 
şi peste o descriere a exerciţiului metodic într-un articol din 
revista Fortune? şi, în timp ce discutam, mi-am dat seama că 
era fascinat de ideea că exercițiul metodic s-ar putea aplica la 
fel de bine atât în afaceri, cât şi în probele atletice de alergare. 

De la acel prim contact, Art şi-a însuşit în totalitate viziunea 
exerciţiului metodic. El vorbește despre scoaterea oamenilor 
din zona lor de confort, ca să exerseze noi abilităţi şi ca să-şi 
lărgească abilităţile. Subliniază importanţa feedbackului. Şi stu- 
diază caracteristicile unora dintre cei mai buni lideri de afaceri 
din lume - precum Jack Welch, mult timp preşedinte și director 
executiv la General Electric —, ca să înțeleagă ce fel de abilități 
de leadership, vânzări şi autocontrol ar trebui să își dezvolte alți 
oameni de afaceri pentru a deveni performeri de elită. 

Mesajul său către clienţi începe cu viziunea. Primul pas spre 
imbunătățirea performanţei într-o organizaţie este înțelegerea 
faptului că progresul este posibil numai dacă participanţii 
renunță la practicile uzuale din afacerile desfăşurate. Această 
renunțare solicită recunoaşterea şi negarea următoarelor trei 
mituri dominante. 

Primul este vechea noastră cunoștință, credinţa că abilităţile 
cuiva sunt limitate de caracteristicile genetic prescrise ale indi- 
vidului. Credinţa se manifestă prin tot felul de afirmaţii de 
genul „Nu pot”, „Nu sunt”, „Nu sunt foarte creativ”, „Nu pot 
să-i conduc pe oameni”, „Nu sunt deloc priceput să lucrez cu 
cifre” sau „Nu pot să fac lucrurile mult mai bine decât aşa”. 
Însă, după cum am văzut, genul potrivit de exercițiu poate 
ajuta pe aproape oricine să progreseze în aproape orice dome- 


niu asupra căruia ar alege să se concentreze. Ne putem modela 
propriul potenţial. 

Art foloseşte o tehnică ingenioasă pentru a le prezenta 
clienţilor această idee. Când discută cu lideri de corporaţii şi 
aude pe cineva care îşi exprimă una dintre aceste atitudini de 
genul „Nu pot” sau „Nu sunt”, aruncă un steguleţ roşu de 
contestaţie, ca un antrenor din NFL care protestează faţă de 
o decizie a arbitrului. Are menirea să trimită un semnal că 
persoana care a exprimat idei negative trebuie să le reevalu- 
eze şi să le revizuiască. Apariţia subită a unui steguleţ roșu 
intr-o sală de conferințe relaxează atmosfera, dar şi prezintă 
ideea sa într-o modalitate pe care oamenii o vor ţine minte: 
viziunea contează. 

Al doilea mit susține că, dacă faci un lucru suficient de 
mult timp, trebuie să îl faci din ce în ce mai bine. Încă o dată, 
noi ştim mai bine. A face acelaşi lucru de nenumărate ori în 
acelaşi mod nu este o reţetă de progres; este o reţetă de stag- 
nare şi de declin treptat. 

Al treilea mit susţine că pentru a te perfecționa nu este 
nevoie decât de efort. Dacă te străduieşti îndeajuns, vei face 
progrese. Dacă doreşti să fii un manager mai bun, depune mai 
mult efort. Dacă vrei să faci mai multe vânzări, insistă mai 
mult. Dacă vrei să-ţi îmbunătăţeşti munca în echipă, trage 
mai tare. Totuși, în realitate, toate aceste lucruri - manage- 
ment, vânzări, munca în echipă - sunt abilități specializate şi, 
dacă nu utilizaţi tehnici de exercițiu special concepute să 
amelioreze aceste abilităţi specifice, simplul efort, oricât de 
mare, nu vă duce prea departe. 

Viziunea exerciţiului metodic vă oferă o perspectivă dife- 
rită: oricine poate să progreseze, dar este nevoie de abordarea 
corectă. Dacă nu progresaţi, nu se întâmplă fiindcă vă lipseşte 
talentul nativ; se întâmplă fiindcă nu exersaţi în modul potri- 
vit. Odată ce înţelegeţi acest lucru, progresul devine o chesti- 
une de a înţelege care este „modul potrivit”. 

Și acest lucru, desigur, este ceea ce Art Turock - la fel ca 
numeroşi confraţi ai săi din lumea antrenamentului consacrat 
dezvoltării personale - s-a apucat să facă, dar, în cazul lui Art, 
mare parte din sfaturile pe care le oferă îşi au rădăcina în prin- 
cipiile exerciţiului metodic. O astfel de abordare specială este 
ceea ce Art numeşte „învăţare în timp ce se îndeplinesc sarci- 
nile de serviciu”. 

Abordarea admite faptul că oamenii de afaceri sunt atât de 
ocupați, încât cu greu îşi fac timp pentru a-şi exersa abilitățile. 
Ei se găsesc într-o situaţie cu totul diferită față de, să zicem, 
un pianist sau un sportiv profesionist, care îşi petrece relativ 
puţin timp concertând sau concurând și care poate, de aceea, 
să dedice zilnic mai multe ore exerciţiului. Așa că Art şi-a pro- 
pus să inventeze modalităţi prin care activităţile normale de 
afaceri să poată fi transformate în oportunități de exercițiu cu 
scop definit sau metodic. 

De exemplu, în desfășurarea tipică a unei şedinţe dintr-o 
companie, un ins stă în faţă şi susţine o prezentare în 
PowerPoint, în vreme ce, pe întuneric, managerii şi colegii 
încearcă să nu adoarmă. Acea prezentare îndeplinește o 
funcție de afacere normală, însă Art susţine că ea poate fi 
reproiectată pentru a servi drept şedinţă de exercițiu pentru 
toți cei din sală. S-ar putea desfășura astfel: vorbitorul alege să 
se concentreze în timpul prezentării asupra unei anumite 
abilităţi - să expună cazuri incitante, de exemplu, ori să vor- 
bească mai spontan, bazându-se mai puţin pe prezentarea în 
PowerPoint - și apoi, în timpul prezentării, încearcă să progre- 
seze în direcția aleasă. În acest timp, cei care asistă îşi notează 
cât de bine a decurs prezentarea, după care exersează feed- 
backul. Dacă se procedează astfel doar o dată, prezentatorul 
poate primi nişte sfaturi utile, dar nu este clar cu ce efect, aşa 
că orice îmbunătățire după o astfel de ședință unică va fi, pro- 
babil, una minoră. Totuşi, dacă în companie procedura devine 

o practică regulată în toate şedinţele, angajaţii își pot 
perfecționa constant diverse abilităţi. 

Art a contribuit la implementarea acestui proces în câteva 
companii, variind de la corporaţii din Fortune soo până la 
companii regionale de mărime medie. Una dintre ele în speci- 
al, compania de înghețată Blue Bunny, a adoptat abordarea şi 
chiar i-a adăugat propria inovaţie.? Managerii săi regionali de 
vânzări vizitează regulat unitățile de bază ale companiei - 
lanțurile de magazine alimentare şi alte afaceri care vând mari 
cantități de produse de îngheţată - şi de mai multe ori pe an 
fiecare manager regional de vânzări se întâlneşte cu managerii 
de top din departamentul comercial al companiei şi discută 
despre strategia unei apropiate oferte de vânzări. În mod 
tradițional, aceste inspecții la unităţile de bază erau nişte sim- 
ple actualizări de date, dar compania a găsit o modalitate de a 
adăuga o componentă de exerciţiu. În privinţa aspectului cel 
mai dificil al viitoarei oferte de vânzări, ședința se desfășoară 
ca un joc de roluri, managerul regional de vânzări prezentând 
oferta unui coleg, care se preface a fi principalul cumpărător 
de la unitatea respectivă. După prezentare, managerul regio- 
nal de vânzări primește un feedback din partea celorlalți 
participanţi la şedinţă, care îi spun ce a făcut bine şi ce trebuie 
să modifice ori să îmbunătăţească. A doua zi, managerul face 
din nou prezentarea ofertei, primind încă o dată un feedback. 
Ambele runde de exerciţiu sunt înregistrate video, astfel că 
managerii pot să vadă și să îşi revadă prestaţia. Când manage- 
rul îi prezintă efectiv clientului prezentarea ofertei, aceasta a 
fost rafinată și îmbunătăţită dincolo de ceea ce ar fi fost posibil 
altcumva. 

Un beneficiu al „învăţării în timp ce se îndeplinesc sar- 
cinile de serviciu” este faptul că îi obişnuieşte pe oameni să 
exerseze și să reflecteze asupra exerciţiului. Odată ce înţeleg 

importanţa exerciţiului regulat - şi îşi dau seama cât de mult se 
pot perfecționa prin utilizarea lui -, ei caută de-a lungul întregii 
zile oportunităţi de a transforma activitățile normale de afa- 
ceri în activităţi de exerciţiu. Până la urmă, exerciţiul devine o 
componentă obișnuită a zilei de muncă. Dacă funcţionează așa 
cum se intenţionează, rezultatul este o viziune total diferită de 
cea obişnuită, în care ziua de lucru este consacrată muncii, iar 
exerciţiul se face numai în ocazii speciale, ca atunci când vine 
un consultant și conduce o ședință de training. Această viziune 
axată pe exercițiu seamănă foarte mult cu viziunea experţilor 
de top, care exersează constant, căutând să descopere perma- 
nent modalităţi de a-şi perfecționa abilităţile. 

Pentru oricine activează în afaceri sau în lumea specializă- 
rilor profesionale şi caută o abordare eficientă a metodelor de 
perfecționare, sfatul meu primordial este să caute una care 
respectă principiile exerciţiului metodic. Îi forțează pe oameni 
să iasă din zona lor de confort, încercând să facă niște lucruri 
care nu le sunt facile? Oferă un feedback imediat în ceea ce 
priveşte performanţa şi ce se poate face pentru îmbunătăţirea 
ei? Cei care au elaborat abordarea i-au identificat pe cei mai 
buni performeri din acel domeniu specific şi au stabilit ce 
anume îi deosebeşte de toți ceilalţi? Este exerciţiul menit să 
dezvolte abilitățile speciale pe care le posedă experţii din 
domeniu? Un răspuns afirmativ la toate aceste întrebări s-ar 
putea să nu garanteze că o abordare va fi eficientă, dar cu 
siguranță face mult mai probabil acest rezultat. 


Abordarea de tip Top Gun a învățării 


Una dintre dificultăţile majore cu care se confruntă oricine 
incearcă să aplice principiile exerciţiului metodic este 

înțelegerea exactă a ceea ce fac cei mai buni performeri spre a 
se deosebi de ceilalți. Care sunt, în termenii unei cărți de foarte 
mare succes, deprinderile indivizilor foarte eficienţi? În lumea 
afacerilor şi în alte domenii, este o întrebare la care greu se 
poate obţine un răspuns cert. 

Din fericire, există o soluţie care se poate folosi într-o diver- 
sitate de situații. Gândiţi-vă la ea ca la o abordare de tip Top 
Gun a perfecţionării. În primele zile ale proiectului Top Gun, 
nimeni nu a zăbovit încercând să înțeleagă ce îi făcea atât de 
redutabili pe cei mai buni piloţi. S-a conceput numai un pro- 
gram care simula situațiile cu care piloţii s-ar confrunta în due- 
luri aeriene reale și acesta le-a permis piloților să îşi exerseze 
abilităţile în repetate rânduri, primind numeroase feedbackuri 
şi fără costunile obişnuite ale eșecului. Este o foarte bună reţetă 
pentru programele de training din multe discipline diferite. 

Gândiţi-vă la interpretarea radiografiilor pentru depistarea 
cancerului mamar. Când o femeie își face mamografia anuală, 
imaginile sunt trimise unui radiolog, care trebuie să le exami- 
neze şi să stabilească dacă există nişte zone anormale în sâni, 
care trebuie să fie testate mai departe. În majoritatea cazurilor, 
femeile care fac o mamografie nu prezintă niciun simptom care 
să indice apariţia cancerului mamar, aşa că imaginile radiogra- 
fiei sunt singurele pe care se poate baza radiologul. Şi cercetănle 
au descoperit că, exact ca în cazul piloților din marina militară 
în timpul primelor etape ale Războiului din Vietnam, unii radi- 
ologi îşi pot face treaba mult mai bine decât alţii. Testele au 
arătat, de exemplu, că unii radiologi sunt mult mai precişi decât 
alţii în a distinge leziunile benigne de cele maligne.'* 

Problema principală cu care se confruntă radiologii în 
această situaţie este dificultatea receptării unui feedback efici- 
ent al diagnosticelor puse de ei, ceea ce limitează măsura în 
care ei se pot perfecționa cu timpul. În parte, dificultatea este 


Principiile exerciţiului metodic la locul de muncă Peak 179 


creată de faptul că numai între patru până la opt cazuri de can- 
cer sunt de aşteptat să fie descoperite 1 000 de mamografii. Și 
chiar atunci când radiologul depistează ceea ce ar putea fi un 
cancer, rezultatele sunt trimise înapoi medicului personal al 
pacientei, iar radiologul va fi rareori înștiințat despre rezulta- 
tele biopsiei. Este şi mai neobișnuit ca radiologul să fie infor- 
mat dacă pacienta dezvoltă un cancer mamar în anul următor 
după efectuarea mamografiei - ceea ce i-ar da radiologului o 
şansă de a reexamina mamografiile şi de a vedea dacă i-ar fi 
putut scăpa nişte indicii timpurii ale cancerului. 

Având şanse mici de a face acel tip de exercițiu bazat pe 
feedback care duce la perfecţionare, radiologii nu devin nea- 
părat mai buni acumulând experienţă. În 2004, o analiză care 
a examinat jumătate de milion de mamografii şi 124 de radio- 
logi americani nu a reușit să identifice niciun factor legat de 
pregătirea medicilor, precum anu de experiență sau numărul 
de mamografii diagnosticate anual, care să aibă legătură cu 
acurateţea diagnosticului. Autorii acelui studiu au emis ipote- 
za speculativă că diferenţele dintre performanţele celor 124 de 
radiologi s-ar putea datora pregătirii inițiale pe care au pri- 
mit-o doctorii înainte de a începe să practice medicina pe 
cont propriu.!! 

După absolvirea facultății de medicină şi după stagiul 
de interni, viitorii radiologi urmează patru ani un program 
de specializare, unde învaţă meseria lucrând cu radiologi 
experimentați, care le arată ce să caute şi le permit să citească 
mamografiile pacientelor. Aceşti îndrumători verifică felul în 
care internii citesc radiografiile, spunându-le dacă diagnosticele 
lor și identificarea zonelor anormale sunt în concordanţă cu pro- 
pria opinie expertă a îndrumătorului. Desigur, nu există nicio 
modalitate de a şti imediat dacă îndrumătorul avea dreptate 
ori se inșela şi se estimează că până și radiologii experimentați 

ratează un cancer la fiecare 1 000 de radiografii citite, în acelaşi 
timp solicitând cu regularitate biopsii inutile.12 

În versiunea publicată a discursului meu inaugural de la 
întrunirea anuală din 2003, organizată de American 
Association of Medical Colleges, am sugerat o abordare de tip 
Top Gun a pregătirii radiologilor pentru o interpretare mai efi- 
cientă a mamografiilor.!3 Problema principală, după cum o 
vedeam eu, era faptul că radiologii nu aveau posibilitatea de 
a-şi exersa citirea radiografiilor în repetate rânduri, primind 
un feedback precis după fiecare încercare. Prin urmare, iată ce 
am sugerat: ar trebui început prin alcătuirea unei biblioteci de 
mamografii digitalizate, făcute pacientelor cu ani în urmă și 
insoţite de suficiente informaţii din fişele medicale ale pacien- 
telor pentru a şti rezultatul final - dacă era prezentă într-ade- 
văr o leziune canceroasă și, dacă era cazul, cum a evoluat în 
timp cancerul. În acest fel, am culege, în esenţă, un număr de 
intrebări-test, al căror răspuns este cunoscut: a fost cancer sau 
nu? Unele imagini ar fi luate de la nişte femei care nu au avut 
niciodată cancer, pe când altele ar fi luate de la niște femei ai 
căror doctori au diagnosticat corect cancerul pe baza imagini- 
lor. Ar fi chiar posibil să se includă imagini în care era prezent 
cancerul, dar pe care medicul nu l-a sesizat iniţial, în timp ce 
o analiză retrospectivă a imaginii a descoperit semnele 
prezenţei cancerului. La modul ideal, imaginile ar fi alese pen- 
tru valoarea lor instructivă. Nu ar fi de mare valoare, de exem- 
plu, să avem o mulțime de imagini ale unor sâni clar sănătoși 
sau ale unor sâni cu tumori evidente; cele mai bune imagini ar 
fi acelea care i-ar provoca pe radiologi, prezentând anormalități 
canceroase sau benigne. 

Odată alcătuită, o astfel de bibliotecă se putea transforma 
ușor într-un instrument de training. Se putea scrie un program 
informatic simplu, care să le permită radiologilor să lucreze cu 


Principiile exerciţiului metodic la locul de muncă Peak 181 


imagini, punând diagnostice și primind feedback. Programul 
putea să ofere feedback unui răspuns greşit prezentând alte 
imagini cu nişte caracteristici asemănătoare, astfel incât doc- 
torul putea să exerseze mai mult pentru remedierea slăbiciu- 
nilor sale. În teorie, nu este ceva diferit față de un profesor de 
muzică pus în situaţia de a remarca faptul că un elev are 
dificultăţi cu un anumit tip de mișcare a degetelor, dându-i să 
facă o serie de exerciţii menite să perfecţioneze acea mișcare. 
Ar fi, pe scurt, un exercițiu metodic. 

Îmi face plăcere să relatez că o bibliotecă digitală foarte 
asemănătoare celei pe care am propus-o eu a fost alcătuită în 
Australia; ea le permite radiologilor să se testeze singuri, cu o 
diversitate de mamografii pe care le pot extrage din bibliote- 
că.14 Un studiu din 2015 relata că performanţa obţinută la un 
test susținut cu mamografiile din bibliotecă prevedea 
acurateţea cu care interpretau radiologii mamografiile în prac- 
tica lor profesională.!5 Pasul următor va fi să se demonstreze 
că progresele realizate cu ajutorul bibliotecii conduc la o 
acuratețe sporită în clinici. 

O bibliotecă asemănătoare de imagini cu raze X ale gleznei 
a fost alcătuită în mod independent pentru uz pediatric. După 
cum menţionează un studiu din 2011, un grup de doctori de la 
Morgan Stanley Children's Hospital din New York City au alcă- 
tuit un set de 234 de cazuri de posibile vătămări ale gleznei la 
copii. Fiecare caz conţinea o serie de radiografii şi un scurt 
rezumat al istoriei şi al simptomelor pacientului. Doctorii au 
folosit această bibliotecă pentru a-i instrui pe rezidenții secţiei 
de radiologie. Unui rezident i se dau detaliile cazului şi radio- 
grafiile cu raze X și i se cere să pună diagnosticul - în special, 
să clasifice cazul ca pe unul normal sau anormal şi, dacă era 
un caz anormal, să indice anormalitatea. Imediat după aceea, 
rezidentul primeşte un feedback legat de diagnosticul său din 

partea unui radiolog cu experiență, care îi explică ce a fost 
corect şi ce a fost greşit în diagnostic şi ce elemente i-au 
scăpat.16 

Doctorii care au efectuat acest studiu au descoperit că acest 
tip de exerciţiu și de feedback i-a ajutat pe rezidenţi să-şi 
perfecționeze spectaculos capacitatea de a pune un diagnostic. 
La început, rezidenții se bazau pe cunoştinţele lor anterioare, 
iar diagnosticele lor erau puse la nimereală, însă, după vreo 
20 de încercări, efectele feedbackului regulat au început să se 
simtă, iar acurateţea rezidenţilor a început să sporească con- 
stant. Progresele au continuat după derularea tuturor celor 234 
de cazuri şi, după toate aparențele, ar fi continuat după ce s-ar 
fi examinat cel puţin câteva sute de cazuri suplimentare, dacă 
acestea ar fi fost disponibile. 

Pe scurt, acest gen de training cu feedback imediat - fie din 
partea unui mentor, fie din partea unui program informatic 
atent conceput - poate fi o modalitate incredibil de solidă de 
îmbunătățire a performanţei. Mai departe, cred că pregătirea 
radiologilor ar putea fi şi mai eficientă dacă s-ar face de la ince- 
put un efort de a se stabili ce fel de dificultăți au o mai mare 
probabilitate de a le pune probleme proaspeţilor radiologi, 
gândindu-se programul de training astfel incât să se axeze pe 
aceste dificultăți - în esenţă, aflând mai multe despre rolul pe 
care îl joacă reprezentările mentale în stabilirea unor diagnos- 
tice corecte şi aplicând această înțelegere in conceperea 
trainingului. 

Ca să înțeleagă procesele cognitive subiacente performanţei 
superioare în rândul radiologilor, unii cercetători au folosit 
acelaşi tip de protocol de gândire cu voce tare pe care l-am 
utilizat în timp ce îl studiam pe Steve Faloon şi, din această 
lucrare, pare clar că, într-adevăr, cei mai buni radiologi şi-au 
format reprezentări mentale mai precise. Ne-am făcut chiar o 

idee clară despre tipurile de cazuri şi de leziuni care le dau de 
furcă radiologilor mai puţin experți.!7 Din păcate, încă nu ştim 
destule despre diferenţele dintre modul în care judecă radio- 
logii experți şi cei nonexperți pentru a concepe programe de 
training destinate îndreptării slăbiciunilor caracteristice medi- 
cilor mai puţin pregătiți. 

Totuşi putem vedea exact cum funcţionează acest gen de 
training în cazul chirurgiei laparoscopice, pentru care cercetă- 
torii au muncit mult ca să articuleze o explicație a tipurilor de 
reprezentări mentale pe care le folosesc în activitatea lor 
medicii eficienți. Într-un studiu, un grup condus de Lawrence 
Way, chirurg la University of California din San Francisco, şi-a 
propus să înţeleagă ce factori au condus la un anumit tip de 
vătămare a canalului biliar al pacienţilor, produsă în timpul 
chirurgiei laparoscopice de extirpare a vezicii biliare.18 În 
aproape toate cazurile, aceste vătămări erau cauzate de ceea 
ce grupul a numit „iluzie vizual perceptivă” - altfel spus, chi- 
rurgul confunda o parte a corpului cu alta. Rezultatul era că 
medicul chirurg tăia un canal biliar în loc de, să zicem, un 
canal cistic, care era ţinta intervenţiei. Această iluzie era atât 
de puternică, încât și atunci când un chirurg observa o anoma- 
lie, adeseori continua să opereze fără să se oprească, pentru a 
se întreba dacă nu cumva era ceva în neregulă.19 Alţi cercetă- 
tori care au studiat factorii de natură să contribuie la succesul 
chirurgiei laparoscopice au descoperit că medicii chirurgi 
experți își dezvoltă modalităţi de a avea o imagine mai clară a 
părților corporale, cum ar fi să dea la o parte unele ţesuturi, ca 
să permită camerei de luat vederi folosite în timpul procedurii 
să furnizeze o imagine mai bună.20 

Acesta este exact genul de informaţii care fac posibilă 
imbunătățirea performanţei prin intermediul exerciţiului 
metodic. Știind ce fac în mod corect cei mai buni chirurgi care 

folosesc laparoscopia și cunoscând erorile cele mai comune, 
ar trebui să fie posibilă conceperea unor exerciţii de training 
în afara sălii de operaţie, care să perfecţioneze reprezentările 
mentale ale chirurgilor. O modalitate ar fi utilizarea înregis- 
trărilor video ale unor operaţii reale, derularea lor până într-un 
anumit moment, când înregistrarea se opreşte şi se pun între- 
bări precum: „Ce faci mai departe?” sau „La ce te uiţi acum?” 
Răspunsul poate fi o linie pe ecranul video, care arată unde să 
se taie, trasarea unui canal biliar sau o sugestie de a da la o 
parte o bucată de ţesut pentru a avea o imagine mai bună. 
Chirurgii ar putea să primească un feedback imediat după răs- 
punsurile lor, revenind ca să îşi corecteze erorile de gândire, 
trecând apoi la alte probe, poate mai dificile, atunci când pro- 
cedează corect. 

Utilizând o astfel de abordare, doctorii ar putea să facă zeci 
sau sute de şedinţe de training, concentrându-se asupra unor 
diverse aspecte ale intervențiilor chirurgicale despre care se 
ştie că fac probleme, până când își formează niște reprezentăn 
mentale eficiente. 

Pe un plan mai general, această abordare de tip Top Gun s-ar 
putea aplica într-o largă diversitate de domenii, în care oame- 
nii ar putea să beneficieze de posibilitatea de a exersa mereu 
„offline” - adică, în afara jobului lor real, în care greșelile au 
consecinţe reale. Aceasta este motivaţia rațională care stă la 
baza folosirii simulatoarelor în antrenamentul piloților, al chi- 
rurgilor și al profesiilor care comportă riscuri mari. Într-adevăr, 
utilizarea bibliotecilor de mamografii pentru pregătirea radio- 
logilor este un fel de simulare. Dar mai sunt multe alte domenii 
în care s-ar putea utiliza această idee. Se poate imagina, de 
exemplu, alcătuirea unei biblioteci de studii de caz, concepută 
să-i ajute pe contabili fiscali să-și perfecționeze abilitățile în 
anumite specializări ori să-i ajute pe analiștii din serviciile de 

informaţii să-şi îmbunătăţească abilităţile de interpretare a 
ceea ce se întâmplă într-o ţară străină. 

Chiar şi în acele domenii în care simulatoarele sau alte teh- 
nici sunt deja utilizate pentru creşterea performanţei, eficiența 
lor ar putea fi mult sporită având în vedere în mod explicit 
învăţămintele exerciţiului cu scop definit. După cum am 
menţionat, în timp ce simulatoarele se folosesc într-o serie de 
domenii ale chirurgiei, ele ar putea, probabil, să imbunătăţească 
performanţa mult mai eficient dacă proiectarea lor ar avea în 
vedere ceea ce se ştie - ori se poate învăţa - despre reprezen- 
tările mentale ale celor mai eficienţi chirurgi dintr-o speciali- 
tate dată. Este posibilă, de asemenea, perfecţionarea 
trainingului pe simulator stabilind care sunt erorile cele mai 
frecvente şi cele mai periculoase, programând simulatoarele 
să se axeze pe situațiile în care survin aceste erori. De exem- 
plu, în timpul operaţiei nu este ceva neobişnuit ca o întrerupe- 
re să impună oprirea temporară a intervenţiei, iar dacă 
intreruperea survine în timp ce un ins din personalul medical 
începe să verifice grupa sangvină a unui flacon de sânge pentru 
transfuzie, este esențial ca persoana respectivă să continue 
verificarea când activitatea se reia după întrerupere.2! Ca să-i 
ajute pe chirurgi şi pe alți membri ai echipei medicale să acu- 
muleze experienţă în astfel de întreruperi, un simulator poate 
să inițieze o întrerupere exact în momentul critic din diferite 
situații. Posibilităţile pregătirii cu ajutorul acestui gen de simu- 
lator sunt nenumărate. 


Cunoștinţe și abilități 


Una dintre temele implicite ale abordării de tip Top Gun a 
trainingului, fie că vizează doborârea avioanelor inamice sau 


186 Peak Principiile exerciţiului metodic la locul de muncă 


interpretarea mamografiilor, este accentul pus pe a face. 
Aspectul esenţial este ceea ce ești capabil să faci, nu ceea ce 
știi, deşi se subinţelege că trebuie să ştii anumite lucruri ca să 
fii în stare să-ți îndeplineşti sarcinile jobului. 

Această deosebire între cunoștințe şi abilități stă în centrul 
diferenţei dintre căile tradiționale spre expertiză şi abordarea 
exerciţiului metodic. În mod tradiţional, accentul se pune 
aproape întotdeauna pe cunoştinţe. Chiar dacă rezultatul final 
este capacitatea de a face ceva - să rezolvi un tip special de 
probleme de matematică, să zicem, ori să scrii un eseu bun -, 
abordarea tradițională constă în a furniza informaţii despre 
modul corect de a proceda, contând mai departe în cea mai 
mare măsură pe faptul că elevul sau studentul va aplica acele 
cunoştinţe. În contrast, exerciţiul metodic se concentrează 
numai asupra performanţei şi a modului de îmbunătăţire a ei. 

Când Dario Donatelli, al treilea individ care a participat la 
experimentul meu de la Carnegie Mellon legat de memorie, a 
incercat să-și îmbunătăţească memoria cifrelor, a discutat cu 
Steve Faloon, care i-a spus exact ce făcuse el ca să ajungă la 82 
de cifre. Într-adevăr, Dario şi Steve erau prieteni şi se întâlneau 
cu regularitate, așa că Steve i-a propus frecvent lui Dario idei 
şi instrucţiuni legate de modul de a crea scheme mnemoteh- 
nice bazate pe grupuri de cifre și de organizare a acestor gru- 
puri în memorie. Pe scurt, Dario a dispus de o cantitate enormă 
de cunoștințe despre memorarea cifrelor, dar tot a trebuit să-și 
dezvolte abilitatea. Pentru că Dario nu a trebuit să se bazeze 
pe acelaşi proces de încercare şi eroare de care s-a folosit 
Steve, a fost capabil să progreseze mult mai rapid, cel puţin la 
început, dar dezvoltarea memoriei sale a fost totuși un proces 
îndelungat şi lent. Cunoștinţele l-au ajutat, dar numai în măsu- 
ra în care Dario şi-a făcut o idee mai clară despre modul de a 
exersa ca să-şi dezvolte abilitatea. 

Când observați modul de pregătire în lumea afacerilor şi a 
diferitelor profesii specializate, descoperiți o tendinţă de con- 
centrare asupra cunoştinţelor în dauna abilităţilor. Motivele 
principale sunt tradiţia şi convenabilitatea: este mult mai ușor 
să prezinţi cunoştinţe unui grup numeros de oameni, decât 
să creezi condiţiile în care indivizii își pot dezvolta abilitățile 
prin exercițiu. 

Gândiţi-vă la pregătirea personalului medical. Când viitorii 
doctori termină colegiul, au în urma lor peste un deceniu și 
jumătate de educaţie, dar aproape toată educaţia primită s-a 
concentrat pe transmiterea de cunoștințe, dintre care puţine 
sau nici atât vor avea o aplicaţie directă în abilităţile de care 
vor avea nevoie ca doctori. Într-adevăr, viitorii doctori nu-şi 
incep pregătirea medicală până când nu intră la facultatea de 
medicină şi, chiar după ce au atins acea piatră de hotar, își 
petrec doi ani participând la cursuri până să fie iniţiaţi în acti- 
vitatea clinică, unde încep, în sfârşit, să îşi dezvolte abilitățile 
medicale. Îndeosebi după absolvirea facultăţii de medicină, 
incep să se specializeze şi să îşi dezvolte abilităţile necesare 
pentru chirurgie, pediatrie, radiologie, gastroenterologie sau 
indiferent ce specialitate își aleg. Şi abia în acest stadiu, când 
ajung interni şi rezidenți, lucrând sub îndrumarea unor doctori 
cu experienţă, învaţă, în sfârşit, mare parte din abilităţile teh- 
nice și de diagnostic de care au nevoie în specialităţile lor. 

După internat și rezidenţiat, unii doctori obţin o bursă de 
studii aprofundate pentru a-şi continua pregătirea în direcţia 
unui plus de specializare, dar acesta este sfârşitul instrui- 
rii lor sub îndrumarea unui medic experimentat. Odată ce 
proaspeţii doctori au ajuns în acest stadiu, merg să lucreze 
ca medici pe deplin formaţi, presupunându-se că au căpătat 
toate competențele de care au nevoie ca să-şi trateze pacienţii 
în mod eficient. 


188 Peak Principiile exerciţiului metodic la locul de muncă 


Dacă toate astea vă sună vag cunoscut, aşa și trebuie, fiind- 
că seamănă foarte mult cu modelul pe care l-am descris în 
primul capitol, când am explicat cum ar putea învăţa un indi- 
vid să joace tenis: ia câteva lecţii, îşi dezvoltă suficiente abilități 
ca să joace cu oarecare îndemânare, după care pune capăt 
antrenamentului intens, caracteristic perioadei iniţiale de 
învăţare. După cum am remarcat, majoritatea oamenilor pre- 
supun că, dacă vei continua să joci tenis şi să acumulezi toate 
acele ore de „exercițiu“, inevitabil vei fi mai bun, însă realita- 
tea este diferită: după cum am văzut, în general, oamenii nu 
devin mult mai buni doar jucând tenis și, uneori, vor juca în 
realitate chiar mai prost. 

Asemănarea dintre doctori şi cei care joacă tenis de plă- 
cere a fost arătată în 2005, când un grup de cercetători de la 
Harvard Medical School au publicat o amplă trecere în revistă 
a studiilor preocupate de modul în care se modifică în timp 
calitatea serviciilor medicale prestate de doctori. Dacă anii 
de practică îi fac pe medici mai buni, atunci calitatea modului 
în care îi tratează pe pacienţi ar trebui să crească pe măsură 
ce ei acumulează mai multă experienţă. Dar tocmai opusul 
este adevărat. În aproape toate studiile incluse în recenzie, 
prestaţia doctorilor s-a înrăutățit cu timpul sau, în cel mai 
bun caz, a stagnat. Doctorii mai vârstnici aveau mai puţine 
cunoştinţe şi își îngrijeau pacienţii mai rău decât doctorii cu 
mai puţini ani de experienţă, iar cercetătorii au ajuns la con- 
cluzia că pacienţii doctorilor mai vârstnici se simțeau mai rău 
din aceste motive. Numai două din 62 de studii constataseră 
că doctorii au devenit mai buni odată cu experiența.? Un alt 
studiu privind acurateţea deciziilor luate de peste 10 ooo de 
medici a descoperit că plusul de experienţă profesională adu- 
cea doar un foarte mic beneficiu.23 

Deloc surprinzător, același lucru este valabil şi pentru asis- 
tentele medicale. Studii minuţioase au arătat că asistentele 
foarte experimentate nu oferă, în medie, servicii medicale mai 
bune decât cele care au terminat școala de asistente doar de 
câţiva an1.24 

Nu putem emite decât ipoteze speculative legate de moti- 
vul pentru care serviciile furnizate de personalul medical mai 
vârstnic şi mai experimentat nu sunt de regulă mai bune - ci 
sunt uneori mai proaste - decât asistența medicală prestată de 
colegii lor mai tineri și mai puţin experimentați. Cu siguranţă, 
doctorii mai tineri şi asistentele medicale mai tinere vor fi asi- 
milat cunoștințe mai actuale şi un training superior şi, dacă 
programele de educaţie continuă nu-i ţin pe doctori efectiv la 
curent cu ultimele noutăţi, pe măsură ce înaintează în vârstă, 
abilităţile lor vor fi tot mai învechite. Dar un lucru este clar: cu 
puţine excepţii, nici doctorii, nici asistentele medicale nu 
câştigă expertiză numai din experienţă. 

Desigur, doctorii se străduiesc din greu să se perfecționeze. 
Ei participă constant la conferinţe, întruniri, seminarii, mini- 
cursuri şi alte activități al căror scop este să-i pună la curent 
cu ultimele idei şi tehnici din domeniile lor. În timp ce scriam 
această parte, am vizitat website-ul doctorsreview.com, care 
se autointitulează drept „cel mai complet catalog de întruniri 
medicale de pe web”. Pe pagina de căutare am ales la întâm- 
plare un domeniu - cardiologie - și o lună - august 2015 -, după 
care am apăsat pe un buton, solicitând o listă cu toate întru- 
ninile pe această tematică din cursul acelei luni. Am primit 21, 
mergând de la Cardiovascular Fellows' Bootcamp din Houston 
până la Ultrasound-Guided Vascular Access din St. Petersburg 
din Florida şi Electrophysiology: Arrhythmias Unraveled for 
Primary Care Providers and Cardiologists din Sacramento, 

California. Și era doar o lună și o singură specialitate. În total, 
site-ul mi-a oferit peste 2 5oo de întruniri. 

Pe scurt, doctorii tratează cu toată seriozitatea problema de 
a-şi păstra abilităţile cât mai bine puse la punct. Din păcate, 
modul în care au procedat nu dă rezultate. Mai mulţi cercetă- 
tori au examinat beneficiile educaţiei medicale continue pen- 
tru doctorii practicieni şi au căzut de acord că, deşi nu este cu 
totul lipsită de valoare, nu aduce mari foloase. Dar, spre lauda 
profesiei medicale, am constatat că doctorii sunt excepţional 
de dornici să descopere neajunsurile din domeniile lor, cău- 
tând modalităţi de a le corecta. În bună măsură datorită aces- 
tei voințe mi-am petrecut atât de mult timp lucrând cu doctorii 
şi alți specialişti din domeniul medical. Nu din cauză că pre- 
gătirea medicală este mai puţin eficientă decât în alte domenii, 
ci mai degrabă fiindcă cei din acest domeniu sunt atât de 
motivaţi să găsească modalităţi de perfecţionare. 

Una dintre cele mai convingătoare cercetări privind 
eficienţa educaţiei profesionale continue pentru medici îi 
aparţine lui Dave Davis, doctor şi expert în ştiinţele educaţiei 
de la Universitatea din Toronto. Într-un studiu foarte influ- 
ent, Davis şi un grup de colegi au examinat o mare varieta- 
te de „intervenţii” educaţionale, prin care ei înțeleg cursuri, 
conferinţe şi alte întruniri, prelegeri și simpozioane, parti- 
ciparea la vizite medicale şi, în mare măsură, cam orice alt 
tip de activitate având drept scop să sporească volumul de 
cunoştinţe al medicilor şi să îmbunătăţească prestaţia lor. 
Davis a constatat că intervenţiile cele mai eficiente erau ace- 
lea în care se găsea o componentă interactivă - jocul de roluri, 
grupuri de dezbateri, rezolvarea de cazuri, training participa- 
tiv şi altele asemănătoare. Astfel de activități imbunătăţeau 
efectiv atât prestaţia medicilor, cât şi rezultatele tratamentului 
aplicat pacienţilor, deşi progresele, în ansamblu, erau mici. În 

contrast, cel mai puţin eficiente activităţi erau intervenţiile 
„didactice” - altfel spus, acele activităţi educaţionale care, în 
esenţă, constau în audierea unei prelegeri de câtre un grup 
de doctori -, ceea ce, destul de trist, reprezintă de departe cel 
mai frecvent întâlnite tipuri de activităţi cuprinse în educaţia 
medicală continuă. Concluzia lui Davis a fost că acest gen de 
audiere pasivă a prelegerilor nu are niciun efect semnificativ în 
ceea ce priveşte prestaţia doctorilor sau cât de bine s-au simţit 
după tratament pacienţii lor.25 

Acel studiu a trecut în revistă alte studii despre educația 
medicală continuă care fuseseră publicate inainte de 1999. 
După un deceniu, un grup de cercetători conduşi de norvegi- 
ana Louise Forsetlund au actualizat lucrarea lui Davis, exami- 
nând 49 de noi studii despre educaţia medicală continuă, 
publicate între timp. Concluziile acelui grup au fost foarte ase- 
mănătoare cu rezultatele la care a ajuns Davis: educaţia medi- 
cală continuă poate să îmbunătăţească prestaţia doctorilor, 
insă efectul este minor, iar efectele asupra condiţiei pacienţilor 
sunt încă şi mai neînsemnate. În plus, îndeosebi acele abordări 
educaționale cu o componentă interactivă au un efect; prele- 
gerile, seminariile și altele asemenea îi ajută puţin sau aproape 
deloc pe doctori să-și perfecţioneze practica. În sfârşit, cerce- 
tătorii au descoperit că niciun tip de educaţie medicală conti- 
nuă nu este eficientă în ceea ce priveşte perfecţionarea unor 
comportamente complexe, care implică un mare număr de 
pași sau reclamă a se avea în vedere un număr de factori 
diferiți. Cu alte cuvinte, în măsura în care educaţia medicală 
continuă este eficientă, eficienţa ei se manifestă doar în 
modificarea celor mai elementare lucruri pe care doctorii le 
fac în tratarea pacienţilor.26 

Din perspectiva exerciţiului metodic, problema este evi- 
dentă: audierea unor prelegeri, minicursurile şi altele 

asemenea oferă prea puţin sau deloc feedback şi nicio şansă 
de a încerca ceva nou, de a greși, de a corecta greşelile şi de a 
dezvolta treptat o nouă abilitate. Este ca şi cum jucătorii ama- 
tori de tenis ar încerca să progreseze citind articole din revis- 
tele de tenis și urmărind din când în când filmuleţe 
demonstrative pe YouTube; ei pot crede că învaţă ceva, dar 
nu-i va ajuta prea mult să joace tenis mai bine. Mai departe, în 
abordările interactive ale educaţiei medicale continue sunt 
foarte greu de simulat tipurile de situaţii complexe cu care se 
confruntă doctorii și asistentele medicale în practica lor clinică 
de zi cu zi. 

Odată ce şi-au încheiat instrucţia, se presupune că medicii 
şi alți specialiști în diferite profesii sunt apți să lucreze inde- 
pendent; nimeni nu le stă alături, jucând rolul tenismanului 
profesionist, care să lucreze cu ei pentru a le descoperi slăbi- 
ciunile, prescriind programe de antrenament care să le îndrep- 
te şi urmărind apoi sau chiar conducând antrenamentul lor. Pe 
un plan mai general, în domeniul medicinei - după cum este 
cazul în majoritatea celorlalte domenii profesionale - lipseşte 
o puternică tradiţie de susținere a pregătirii și a perfecționării 
ulterioare a specialiștilor după ce încep să profeseze. Se pre- 
supune că doctorii sunt capabili să descopere singuri tehnici 
eficiente de tratament şi să le aplice pentru a-şi îmbunătăți 
prestaţia. Pe scurt, în pregătirea medicală a existat presupoziția 
implicită că, dacă doctorilor li se oferă cunoștințele necesare - 
la facultatea de medicină, în revistele medicale sau prin semi- 
narii şi prelegeri în cadrul educaţiei medicale continue -, ar 
trebui să fie de ajuns. 

Există în medicină o zicală despre învăţarea procedurilor 
chirurgicale, care i se poate atribui lui William Halstead, un 
pionier al chirurgiei de la începutul secolului XX: „Vezi una, fă 
una, predă una altcuiva”. Ideea este că, pentru a fi apți să 

efectueze o nouă procedură, toţi cursanții care studiază chi- 
rurgia trebuie să vadă o dată cum se face intervenţia şi, după 
aceea, pot să-şi dea singuri seama cum să o execute cu succes 
în tratarea pacienţilor. Este cea mai elementară profesiune de 
credinţă în ceea ce priveşte raportul dintre cunoștințe şi 
abilități.?7 

Totuşi această convingere a fost serios contestată în anii 
1980 şi 1990, odată cu răspândirea chirurgiei laparoscopice, 
numită şi chirurgie prin gaura cheii, în care o intervenţie este 
efectuată cu niște instrumente introduse printr-o mică deschi- 
zătură în corp, care se poate afla la mare distanţă de locul 
intervenţiei chirurgicale. Procedura solicita tehnici radical 
diferite de acelea din chirurgia tradițională. Totuși presupoziția 
generală a fost că medicii chirurgi cu experienţă ar fi trebuit să 
se obișnuiască relativ rapid cu această nouă tehnică, fără a 
necesita un training suplimentar. La urma urmei, ei posedau 
toate cunoştinţele necesare pentru efectuarea procedurilor. 
Totuşi, când cercetătorii din domeniul medical au comparat 
curbele de învăţare ale chirurgilor cu îndelungată experienţă 
în chirurgia tradițională şi curbele de învăţare ale stagiarilor 
în chirurgie, nu au constatat nicio diferenţă în ceea ce priveşte 
rapiditatea cu care cele două grupuri și-au însușit chirurgia 
laparoscopică şi au redus numărul de complicaţii.?8 

Pe scurt, nici volumul lor mai mare de cunoștințe, nici plu- 
sul lor de experienţă în chirurgia tradițională nu le-au conferit 
chirurgilor experimentați un avantaj în dezvoltarea abilității de 
a efectua intervenţii de chirurgie laparoscopică. Se dovedește 
că acea abilitate trebuie dezvoltată independent. Date fiind 
aceste constatări, chirurgii din zilele noastre care doresc să 
efectueze proceduri laparoscopice trebuie să urmeze progra- 
me de training, îndrumați de experţi în acest tip de intervenții, 
şi să le fie testată această competenţă specifică. 

Nu doar profesia medicală a pus, în mod tradiţional, accen- 
tul pe cunoștințe în dauna abilităţilor în sistemul său de 
educaţie. Situaţia este asemănătoare în multe alte şcoli care 
pregătesc specialiști, cum sunt facultățile de drept şi cele de 
administrarea afacerilor. În general, aceste facultăţi se concen- 
trează mai degrabă pe cunoştinţe decât pe abilităţi, fiindcă este 
mult mai uşor să predai cunoștințe și să creezi pe urmă teste 
de verificare a însușirii lor. Argumentul general a fost acela că 
abilitățile pot fi stăpânite relativ uşor dacă există cunoştinţele 
de bază. Un rezultat este faptul că, atunci când absolvenţii de 
colegiu intră în lumea muncii, descoperă frecvent că le trebuie 
o groază de timp ca să-și dezvolte abilităţile de care aveau 
nevoie în joburile lor. Un alt rezultat este că multe profesii nu 
fac o treabă mai bună decât medicina - şi, în majoritatea cazu- 
rilor, se descurcă şi mai prost - în a-i ajuta pe practicieni să îşi 
rafineze abilităţile. Încă o dată, se presupune că simpla acumu- 
lare de experiență va duce la o performanţă superioară. 

Aşa cum se întâmplă în multe situaţii, odată ce ai aflat care 
sunt întrebările potrivite, eşti la jumătatea drumului către 
răspunsul corect. Iar atunci când ne referim la îmbunătățirea 
performanţei într-un cadru profesional sau de afaceri, între- 
barea justă este „Cum perfecționăm abilităţile relevante?”, nu 
„Cum să transmitem de la catedră cunoștințele relevante?”. 


O nouă abordare a perfecționării 


După cum am văzut discutând despre abordarea de tip Top 
Gun şi activitatea lui Art Turock, există modalităţi de aplicare 
imediată a principiilor exerciţiului metodic pentru perfecțio- 
narea abilităţilor în afaceri şi profesiile specializate. Dar, pe 
termen lung, cred că abordarea optimă va fi dezvoltarea unor 

noi programe de training axate pe abilităţi, care să completeze 
ori să înlocuiască total abordările axate pe cunoștințe, care 
sunt, în prezent, regula în multe domenii. Această strategie 
recunoaşte faptul că, întrucât ceea ce, în ultimă instanţă, are 
cea mai mare importanţă este ceea ce oamenii sunt capabili să 
facă, pregătirea trebuie să se concentreze mai degrabă pe 
acţiune decât pe cunoaştere - şi, în special, pe a face în așa fel 
încât abilităţile tuturor să se apropie de nivelul celor mai buni 
performeri dintr-un anumit domeniu. 

Începând din 2003, am lucrat cu profesionişti din domeniul 
medical, urmărind să arăt cum ar putea exercițiul metodic să 
șlefuiască abilităţile pe care doctorii se bazează în fiecare zi. 
Adoptarea acestor metode ar reprezenta o schimbare de para- 
digmă și ar aduce beneficii pe termen lung abilităților docto- 
rilor şi, în ultimă instanţă, sănătăţii pacienţilor lor. Într-un 
studiu foarte relevant, John Birkmeyer și colegii lui au invitat 
un grup de chirurgi specializaţi în baniatrie - tratarea obezității - 
să le pună la dispoziţie inregistrări video ale unor exemple 
tipice de operații laparoscopice de bypass gastric din clinicile 
lor. Pe urmă, cercetătorii au solicitat evaluarea anonimă a înre- 
gistrărilor de către experţi, care au notat abilităţile tehnice ale 
chirurgilor. Pentru ceea ce ne interesează, descoperirea 
esenţială a fost că existau mari diferenţe între chirurgii cu 
abilităţi tehnice notate diferit în ceea ce privește rezultatele 
intervențiilor lor asupra pacienţilor, fiind mai puţin probabil 
ca pacienţii tratați de chirurgii mai abili din punct de vedere 
tehnic să aibă complicaţii ori să moară. Acest fapt sugerează 
că pacienții ar putea să aibă mari beneficii dacă medicii mai 
puțin abili din punct de vedere tehnic ar putea fi ajutaţi să îşi 
perfecționeze abilităţile. Rezultatele au condus la iniţierea 
unui proiect în care niște chirurgi foarte pricepuţi îi pregătesc 
pe cei mai puţin competenţi să-şi perfecţioneze abilităţile.29 

În finalul acestui capitol voi schița modul în care principiile 
exerciţiului metodic se pot aplica pentru elaborarea unor 
metode noi și mai eficiente de training pentru doctori, care, în 
ultimă instanță, ar trebui să se soldeze cu rezultate mai bune 
pentru pacienţi. 

Primul pas constă în a se stabili cu oarecare certitudine 
cine sunt doctorii experţi într-un anumit domeniu. Cum 
putem identifica doctorii ale căror performanţe sunt în mod 
constant superioare celor obținute de alți medici? Nu este 
intotdeauna uşor, după cum am discutat în Capitolul 4, dar 
există modalități generale de a face acest lucru cu rezonabilă 
obiectivitate. 

Întrucât scopul final în medicină este sănătatea pacientu- 
lui, ceea ce dorim să aflăm este un efect terapeutic asupra paci- 
entului care poate fi categoric legat de comportamentul 
doctorului. Poate fi o sarcină delicată, deoarece tratamentul 
medical este un proces complicat, care implică numeroşi paşi 
și mulți oameni și există relativ puține măsuri terapeutice care 
pot fi clar legate de contribuţiile unui individ din personalul 
medical. Cu toate acestea, există cel puţin două exemple con- 
vingătoare, care ilustrează în general cum îi putem identifica 
pe doctorii experți.30 

În 2007, un grup de cercetători, condus de Andrew Vickers 
de la Memorial Sloan Kettering Cancer Center din New York 
City, au descris rezultatele terapeutice înregistrate pe aproape 
8 ooo de bărbaţi suferinzi de cancer de prostată, cărora le-a 
fost extirpată chirurgical prostata. Procedurile fuseseră efec- 
tuate de 72 de chirurgi diferiţi, la patru clinici, între 1987 și 
2003. Scopul acestor operaţii este să se elimine întreaga glan- 
dă prostată, odată cu orice tumoră canceroasă din țesuturile 
alăturate. Această operaţie complexă solicită o îngrijire atentă 
și pricepere şi, dacă nu este efectuată întru totul corect, este 

probabilă reapariţia cancerului. Astfel, rata de succes in preve- 
nirea recurenţei cancerului după operaţie ar trebui să ofere o 
măsură obiectivă care să-i distingă pe cei mai buni chirurgi de 
ceilalți. 

Și iată ce au constatat Vickers și colegii săi: exista o diferență 
majoră de măiestrie între chirurgii care aveau multă experiență 
în această operaţie şi aceia care efectuaseră relativ puţine 
intervenţii. În timp ce chirurgii care efectuaseră numai zece 
prostatectomii aveau o rată de recurenţă a cancerului în urmă- 
torii cinci ani de 17,9%, aceia care făcuseră 250 de operaţii aveau 
o rată de recurenţă de numai 10,7%. Cu alte cuvinte, un ins avea 
şanse aproape duble de revenire a cancerului în următorii cinci 
ani dacă era operat de un chirurg fără experienţă decât dacă era 
operat de unul experimentat.3! Într-un studiu ulterior, Vickers 
a examinat ce s-a întâmplat cu ratele de recurenţă pe măsură 
ce chirurgii au căpătat mai multă experienţă și a descoperit că 
aceste rate au continuat să scadă până când un chirurg efectua- 
se între 1500 şi 2 000 de intervenţii. În acel moment, chirurgii 
deveniseră în esenţă infailibili în prevenţia recurenţei în urmă- 
torii cinci ani în acele cazuri mai simple, în care cancerul nu 
se răspândise în afara prostatei, în timp ce reușeau să prevină 
recurența în 70% din cazurile mai complexe, în care cancerul se 
răspândise în afara prostatei. După aceea, rata de succes nu s-a 
mai ameliorat odată cu acumularea de mai multă experienţă.?? 

În articolul în care descrie rezultatele, Vickers observa că 
grupul său nu avusese posibilitatea să explice exact ce anume 
făceau în mod diferit chirurgii foarte experimentați. Părea clar, 
totuşi că efectuarea unor sute sau mii de operaţii îi făcuse pe 
doctori să își dezvolte anumite abilităţi speciale, care făceau o 
enormă diferenţă în efectele terapeutice asupra pacienţilor. De 
asemenea merită să remarcăm că, odată ce plusul de experiență 
chirurgicală a dus la un spor de competenţă, trebuie să fi existat 

un fel de feedback primit de chirurgi, care le-a permis să se 
perfecționeze cu timpul, corectând și rafinând tehnicile lor. 

Chirurgia se deosebeşte de majoritatea celorlalte 
specialități medicale prin faptul că multe probleme sunt ime- 
diat vizibile, cum ar fi ruptura unui vas de sânge sau vătămarea 
unui țesut, astfel încât chirurgii primesc un feedback imediat 
privind cel puţin unele dintre erorile lor. În faza postoperato- 
rie, starea pacientului este monitorizată cu mare atenţie. Din 
când în când, în acest stadiu apare o sângerare sau vreo altă 
problemă, iar pacientul trebuie operat din nou pentru 
soluționarea problemei. De asemenea, astfel de intervenţii 
corective le dau chirurgilor un feedback legat de niște proble- 
me potenţial evitabile. În cazul operaţiilor de extirpare a lezi- 
unilor canceroase, analizele de laborator ale ţesuturilor 
canceroase extirpate permit să se stabilească dacă tumorile au 
fost înlăturate cu succes. Ideal, toate țesuturile extrase trebuie 
să conţină niște celule sănătoase, care înconjoară tumora, iar 
în cazul în care chirurgul nu a reușit să furnizeze aceste „mar- 
gini curate”, se obţine încă un tip de feedback, pe care medicul 
îl poate folosi în viitor, când va mai face astfel de operaţii. În 
chirurgia cardiacă, se poate testa inima reparată pentru a eva- 
lua succesul operaţiei şi pentru a stabili, dacă operaţia a fost 
nereușită, ce nu a mers aşa cum trebuie. Cel mai probabil, 
acest gen de feedback este motivul pentru care chirurgii, spre 
deosebire de majoritatea medicilor de alte specialităţi, se per- 
fecţionează pe măsură ce capătă experiență.33 

Tehnicile bazate pe exerciţiu metodic, utilizate pentru for- 
marea abilităţilor chirurgicale, pot fi deosebit de valoroase, 
fiindcă rezultă clar din acest studiu şi din altele asemănătoare 
că medicii chirurgi au nevoie de ani întregi și de numeroase 
operaţii ca să atingă un nivel la care pot fi consideraţi experți. 
Dacă s-ar putea concepe programe de training prin care să se 

reducă la jumătate timpul necesar unui chirurg să ajungă la 
condiţia de expert, pentru pacienţi ar fi o diferență majoră. 

Un model de perfecţionare similar cu observaţiile lui 
Vickers legate de chirurgi s-a observat într-un studiu privin- 
du-i pe radiologii care interpretează mamografii. Radiologii 
şi-au perfecţionat considerabil interpretările în primii trei ani 
de practică medicală, identificând tot mai puţine cazuri fals 
pozitive - adică, acele cazuri în care femeile nu aveau cancer 
la sân, dar erau chemate pentru efectuarea unor scanări ulte- 
rioare -, după care rata lor de progres a scăzut foarte mult. 
Interesant, această îmbunătăţire în primii trei ani s-a văzut 
numai la radiologii care nu beneficiaseră de o bursă de studii 
aprofundate. Doctorii care primiseră acea bursă de specializa- 
re în radiologie nu au prezentat aceeași curbă de învăţare, ci 
au avut nevoie de numai câteva luni de exercitare a profesiei 
ca să atingă acelaşi nivel de competenţă pe care radiologii 
nespecializați l-au putut atinge abia după trei ani.34 

Dacă trainingul primit în cadrul burselor pentru studii 
aprofundate îi ajută pe radiologi să atingă nivelul de experţi 
mult mai repede decât în mod normal, pare rezonabil să pre- 
supunem că un program de training bine conceput, care nu 
necesită o bursă de studii aprofundate, ar putea să realizeze 
acelaşi lucru. 

Odată ce i-aţi identificat pe indivizii care au în mod con- 
stant performanţe mai bune decât colegii lor, pasul următor 
constă în a şti ce stă la baza acelor performanţe superioare. De 
obicei, aceasta implică o oarecare variaţie a abordării, descrisă 
în primul capitol, pe care am folosit-o lucrând pentru 
imbunătățirea memoriei lui Steve Faloon. Altfel spus, solicitaţi 
rapoarte retrospective, cereți oamenilor să descrie la ce se gân- 
desc în timp ce îndeplinesc o sarcină şi observați care sarcini 
sunt mai ușoare sau mai dificile pentru cineva şi trageţi de aici 

nişte concluzii. Cercetătorii care au studiat procesul de gândi- 
re al doctorilor, ca să înțeleagă ce îi deosebeşte pe cei mai buni 
de restul, au folosit toate aceste tehnici. 

Un bun exemplu care ilustrează această abordare este un 
studiu recent, efectuat cu opt chirurgi, chestionaţi în legătură 
cu procesele lor de gândire înainte, în timpul și după ce au 
făcut operaţii laparoscopice. Aceste operaţii, efectuate înce- 
pând cu o mică incizie prin care instrumentele chirurgicale 
sunt introduse în corp, după care sunt ghidate spre ţinta chi- 
rurgicală, solicită multe pregătiri şi capacitatea de adaptare la 
orice condiții descoperite după începutul operaţiei. Un obiec- 
tiv major al studiului a fost să identifice tipurile de decizii pe 
care le iau chirurgii de-a lungul întregului proces şi să înțeleagă 
cum iau acele decizii. Cercetătorii au enumerat mai multe 
tipuri de decizii pe care chirurgii trebuie să le ia în timpul 
operaţiei, cum ar fi ce ţesut să taie, dacă să treacă de la tehnica 
laparoscopică la operaţie deschisă şi dacă trebuie să renunțe 
la planul iniţial şi să improvizeze.35 

Detaliile sunt interesante îndeosebi pentru chirurgii care 
folosesc tehnica laparoscopică şi pentru cei care îi instruiesc, 
dar o descoperire are o relevanță mult mai largă. Relativ puţine 
operații erau suficient de simple ca să fie efectuate respectând 
modelul elementar de aşteptat în cazul unor astfel de operaţii; 
dimpotrivă, cele mai multe au luat o întorsătură neașteptată 
ori s-au lovit de un obstacol neprevăzut, ceea ce l-a forțat pe 
chirurg să gândească foarte atent ce face şi să ia un anumit gen 
de decizie. După cum au spus cercetătorii, „chiar și chirurgii 
experţi s-au găsit în situaţii în care au fost nevoiţi să reevalueze 
cu grijă abordarea din timpul operaţiei, evaluând acţiuni alter- 
native, precum selecţia diferitelor instrumente ori schimbarea 


poziţiei pacientului .36 

Această abilitate - de a recunoaște situaţiile neașteptate, de 
a trece rapid în revistă diversele reacții posibile și de a o alege 
pe cea mai bună - este importantă nu numai în medicină, Ci în 
multe domenii. De exemplu, forţele armate ale Statelor Unite 
au dedicat un volum considerabil de timp şi efort încercând să 
descopere cea mai bună modalitate de a-i învăţa ceea ce arma- 
ta numeşte „gândire adaptativă” îndeosebi pe locotenenți, 
căpitani, maiori şi colonei, care sunt pe câmpul de luptă cu 
trupele și pot fi în situaţia de a trebui să stabilească imediat 
cele mai bune acţiuni de reacţie față de un atac neaşteptat sau 
un alt eveniment neprevăzut. Forţele armate au elaborat chiar 
un program de instrucţie numit „Gândeşte ca un comandant”, 
care să-i înveţe pe tinerii ofițeri acest tip de gândire adaptativă, 
folosind tehnicile exerciţiului metodic.37 

Cercetarea proceselor cognitive ale celor mai buni docton a 
arătat că, în timp ce este posibil ca aceştia să își facă un plan de 
intervenţie înainte de începutul acesteia, ei monitorizează cu 
regularitate intervenţiile în desfăşurare și sunt gata să schim- 
be aparatura dacă este necesar. Acest fapt a fost evidențiat de 
mai multe studii recente, efectuate de cercetători din Canada, 
care au urmărit operaţiile pe care chirurgii anticipau că vor 
fi dificile. Când cercetătorii i-au chestionat pe chirurgi după 
operaţii în legătură cu procesele lor de gândire din timpul 
intervenției, au descoperit că modalitatea principală prin care 
medicii detectau problemele era sesizarea faptului că un lucru 
din timpul intervenţiei nu corespundea cu modul în care ei îşi 
reprezentaseră intervenţia în planul lor preoperator. Odată ce 
remarcau neconcordanța, analizau o listă de abordări alter- 
native şi hotărau care dintre ele era cel mai probabil să dea 
rezultate.38 

Acest fapt indică ceva important despre modul în care 
lucrează aceşti chirurgi experimentați: cu timpul, şi-au 

elaborat reprezentări mentale eficiente, pe care le folosesc în 
planificarea operaţiei, în efectuarea ei și în monitorizarea 
desfășurării sale, astfel încât pot sesiza când e ceva în neregu- 
lă, adaptându-se în funcţie de situaţie. 

În ultimă instanţă, așadar, dacă dorim să înţelegem prin ce 
se definește un chirurg de nivel superior, trebuie să avem o 
idee clară despre cum arată reprezentările mentale ale unui 
chirurg de înalt nivel. Psihologii au elaborat diverse modalităţi 
de studiu al reprezentărilor mentale. O abordare standard de 
examinare a reprezentărilor mentale pe care le folosesc oame- 
nii pentru a se orienta în îndeplinirea unei sarcini constă în a-i 
opri în mijlocul activităţii, după care stingem lumina şi le 
cerem să descrie situaţia curentă, ce s-a întâmplat şi ce urmea- 
ză să se întâmple.39 (Am văzut o exemplificare a acestei meto- 
de în studiul consacrat fotbaliştilor, pe care l-am descris în 
Capitolul 3.) Evident, procedeul nu se poate aplica unor chi- 
rurgi aflați în sala de operație, dar există şi alte modalități de 
investigație a reprezentărilor mentale ale oamenilor aflați în 
situații potenţial periculoase, precum o intervenţie chirurgica- 
lă. Dacă sunt disponibile simulatoare - antrenamentul de zbor, 
de exemplu, sau anumite tipuri de proceduri medicale -, este 
posibil să ne oprim în mijlocul acţiunii și să le punem oameni- 
lor întrebări. Sau, în cazul unor operaţii chirurgicale reale, doc- 
torii pot fi interogaţi înainte şi după operaţii în legătură cu 
modul în care își imaginează desfăşurarea operaţiei și despre 
procesele lor de gândire în timpul operaţiei; în acest caz, este 
cel mai bine să se combine interviurile cu observarea acţiunilor 
chirurgului în timpul operaţiei. La modul ideal, ați dori să 
identificaţi caracteristicile reprezentărilor mentale care se aso- 
ciază cu succesul sporit al operaţiilor chirurgicale. 

Mai ales de la începutul secolului XXI, câțiva cercetători au 
reuşit să identifice acei doctori practicieni cu performanţe 

constant superioare şi au început să cerceteze procesele lor 
cognitive. Este totuşi deja limpede că un factor major care stă 
la baza abilităţilor celor mai buni medici din lume este calitatea 
reprezentărilor lor mentale. Implicaţia este că o bună parte din 
aplicarea învățămintelor exerciţiului metodic în medicină va 
consta în găsirea unor modalităţi de a-i ajuta pe doctori să își 
dezvolte prin training reprezentări mentale mai bune - situaţie 
valabilă deopotrivă şi în majoritatea celorlalte profesii. 

0 Principiile exerciţiului metodic 
în viaţa de zi cu zi 


ÎN 2010, AM PRIMIT un e-mail din partea unui bărbat pe nume 
Dan McLaughlin, din Portland, Oregon. Citise despre cerce- 
tările mele privind exercițiul metodic în diverse surse, printre 
care cartea lui Geoff Colvin, Talent Is Overrated!, şi dorea să 
utilizeze ceea ce aflase, în eforturile sale de a deveni jucător 
profesionist de golf.? 

Ca să inţelegeţi cât de temerară era încercarea lui, trebuie 
să ştiţi câte ceva despre Dan. Nu jucase în echipa de golf a lice- 
ului sau a colegiului unde studiase. De fapt, nu jucase nicio- 
dată golf cu adevărat. Fusese de câteva ori cu prietenii pe un 
teren de golf, dar nu jucase niciodată în viaţa lui o partidă com- 
pletă de optsprezece găuri. Într-adevăr, la 30 de ani, nu făcuse 
niciun sport de performanţă. 

Dar el avea un plan, pe care îl trata cu seriozitate: urma să 
renunțe la jobul său de fotograf şi să își petreacă următorii șase 
ani învățând să joace golf. După ce a citit Outliers, de Malcolm 
Gladwell, și a luat de bună „regula celor 10 ooo de ore”, Dan 
a socotit că poate să consacre 10 000 de ore exerciţiului meto- 
dic și să devină un jucător suficient de bun ca să participe la 
turneul organizat de Professional Golfers' Association. Ca să 
ia parte la turneu, era necesar mai întâi să fie admis în turneul 
de calificare PGA şi apoi să evolueze în cadrul acestuia destul 
de bine pentru a primi un card PGA Tour. Acesta i-ar fi permis 
să concureze în turneele PGA.3 

La un an şi jumătate după ce a demarat proiectul său, pe 
care l-a numit „Dan Plan”, a dat un interviu în revista Golf. 
Când reporterul l-a întrebat de ce face asta, Dan i-a dat un răs- 
puns care chiar mi-a plăcut. A spus că nu apreciază atitudinea 
conform căreia numai anumiţi oameni pot reuși în anumite 
domenii - că numai indivizii care sunt logici şi „buni la mate- 
matică” se pot apuca de studiul matematicii, că numai indivizii 
atletici pot să facă sport sau că numai oamenii cu talent muzi- 
cal pot să cânte bine la un instrument. Acest gen de gândire le 
oferă oamenilor o scuză ca să nu urmărească să realizeze niște 
lucruri care, altminteri, le-ar putea face o reală plăcere şi la care 
ar ajunge, poate, să se priceapă destul de bine, iar el nu dorea 
să cadă în acea capcană. „Asta m-a însufleţit să încerc ceva 
total diferit de orice am făcut până acum”, a spus el. „Voiam să 
dovedesc că orice este posibil dacă eşti dispus să investeşti tim- 
pul necesar."4 

Chiar mai mult decât această afirmație, mi-a plăcut faptul că 
Dan a înţeles că exerciţiul metodic nu se adresează numai copi- 
ilor care încep o viaţă de pregătire ca să devină mari maeştri 
șahişti, sportivi olimpici sau muzicieni de clasă mondială. Nu 
se adresează exclusiv nici membrilor unor organizaţii vaste, 
precum forţele navale americane, care își pot permite să elabo- 
reze un program foarte intensiv de training. Exerciţiul metodic 
este la dispoziţia oricui visează. Este disponibil pentru oricine 
doreşte să inveţe să deseneze, să scrie programe informatice, 
să facă Jonglerii, să cânte la saxofon, să scrie „Marele Roman 
American”. Se adresează oricui doreşte să-şi perfecţioneze 
jocul de poker, abilitățile de softball, calităţile de agent de vân- 
zări, măiestria vocală. Se adresează tuturor oamenilor care vor 
să își controleze viaţa, să îşi creeze propriul potenţial şi care 
nu acceptă ideea că nu pot realiza mai mult decât ceea ce sunt 
aici şi acum. 

Lor li se adresează acest capitol. 

În primul rând, găsiți un profesor bun 


Un alt corespondent favorit de-ai mei este Per Holmlâv, un 
suedez care a început să ia lecţii de karate la 69 de ani. Și-a 
propus să obțină centura neagră până când va împlini 80 de 
ani. Per mi-a scris după ce se antrenase vreo trei ani. Mi-a spus 
că, în opinia lui, progresa prea lent şi mi-a cerut un sfat despre 
modul în care s-ar putea antrena mai eficient. 

Deşi fusese toată viața un om activ din punct de vedere 
fizic, aceasta era prima sa experienţă în artele marţiale. Se 
antrena la karate cinci sau şase ore pe săptămână şi mai dedica 
zece ore altor exerciţii, indeosebi jogging prin pădure şi lucrul 
la sala de forță. Ce putea să facă în plus? 

Auzind despre Per, reacţia firească a unor oameni ar putea 
fi aceasta: „Păi, bineînțeles că nu progresează prea iute - are 
72 de ani!”. Dar nu asta era problema. Nu, nu putea să progre- 
seze la fel de rapid ca unul de 24 de ani sau măcar ca unul de 
54 de ani, dar neîndoielnic putea să progreseze mai rapid decât 
până atunci. Aşa că i-am dat un sfat - acelaşi pe care i l-aş fi dat 
şi unuia de 24 sau altuia de 54 de ani. 

Cea mai mare parte din antrenamentul de karate se face 
într-o sală cu câţiva elevi şi un singur instructor, care demon- 
strează o mişcare, pe care clasa o imită. Din când în când, 
instructorul poate să remarce un anumit elev care execută 
mișcarea incorect, oferindu-i o mică îndrumare individuală. 
Dar astfel de feedbackurni sunt rare. 

Per făcea exact acest gen de antrenament, aşa că i-am suge- 
rat să ia niște lecţii personale cu un antrenor care i-ar putea da 
sfaturi croite pe măsura execuțiilor lui. 

Dat fiind costul instruirii private, oamenii vor încerca ade- 
seori să apeleze la lecţii în grup sau chiar la videoclipuri de pe 
YouTube, sau la niște cărți, iar aceste abordări vor da, în 

general, unele rezultate. Dar, indiferent de câte ori urmăriți o 
demonstraţie la sală sau pe YouTube, veţi rata sau veţi ințelege 
greşit unele subtilități - şi câteodată unele lucruri care nu sunt 
atât de subtile - şi nu veţi reuşi să descoperiţi cele mai bune 
modalităţi de a remedia toate slăbiciunile voastre, chiar dacă 
le identificați. 

Mai mult decât orice altceva, aceasta este o problemă de 
reprezentări mentale. După cum am discutat în Capitolul 
3, unul dintre scopurile principale ale exerciţiului metodic 
este să dezvolte un set de reprezentări mentale eficiente, 
care pot să vă ghideze execuţia, fie că exersaţi o mişcare de 
karate, cântați o sonată de pian sau faceţi o operaţie chirur- 
gicală. Când exersaţi singuri, trebuie să vă bazaţi pe propri- 
ile reprezentări mentale ca să vă monitorizaţi performanța 
şi să stabiliţi ce aţi putea executa greşit. Nu este imposibil, 
dar este mult mai dificil și mai puţin eficient decât dacă un 
profesor experimentat vă urmăreşte și vă oferă un feedback. 
Este deosebit de dificil în procesul de învăţare, când reprezen- 
tările voastre mentale sunt încă nesigure și imprecise; odată 
ce v-aţi format un fundament de reprezentări solide, pornind 
de la acestea, lucraţi să vă edificați propriile reprezentări mai 
eficiente. 

Chiar și cel mai motivat şi cel mai inteligent elev va avansa 
mai rapid sub îndrumarea cuiva care cunoaşte cea mai bună 
ordine de învăţare a lucrurilor, care înţelege și poate să 
demonstreze modalitatea corectă de exersare a diverselor 
abilități, care poate oferi un feedback util şi care poate să con- 
ceapă forme de exercițiu menite să învingă niște slăbiciuni 
specifice. Aşadar, unul dintre cele mai importante lucruri pe 


care le puteţi face pentru a avea succes este să găsiţi un pro- 
fesor bun şi să lucraţi cu el. 

Cum găsiţi un profesor bun? Acest proces va implica, pro- 
babil, un număr de încercări și erori, dar există câteva 
modalităţi prin care vă puteți spori şansele de succes. În pri- 
mul rând, în vreme ce un profesor bun nu trebuie să fie unul 
dintre cei mai buni din lume, trebuie să fie un nume de presti- 
giu în domeniul său. În general vorbind, profesorii nu vor 
putea să vă îndrume decât până la nivelul pe care l-au atins 
anterior ei înşişi sau elevii lor de până atunci. Dacă sunteţi 
începători de la zero, orice profesor rezonabil de priceput va fi 
suficient, dar, odată ce v-aţi antrenat câţiva ani, veţi avea nevo- 
je de un profesor mai avansat. 

Un profesor bun trebuie, de asemenea, să posede oarecare 
pricepere şi experienţă pedagogică în domeniul său. Mulţi per- 
formeri cu realizări deosebite sunt niște profesori groaznici, 
fiindcă habar nu au cum să predea ceea ce ştiu. Simplul fapt că 
ei pot să facă niște lucruri nu înseamnă că îi pot învăţa pe alţii 
să le facă. Interesați-vă de experienţa unui profesor şi, dacă 
este posibil, culegeţi date despre foștii sau actualii elevi ai 
acestuia sau chiar discutaţi cu ei. Cât de buni sunt? Cât din 
măiestria lor i se poate atribui acelui profesor? Vorbesc ei elo- 
gios despre profesor? Cei mai buni elevi cu care să staţi de 
vorbă sunt aceia care au început să lucreze cu un profesor când 
se găseau aproximativ la același nivel la care sunteți voi acum, 
întrucât experienţa lor va fi cea mai apropiată de ceea ce voi 
veţi obţine de la un profesor. La modul ideal, doriți să găsiți 
elevi asemănători cu voi în ceea ce priveşte vârsta şi experiența 
relevantă. Un profesor poate fi minunat cu copiii şi adolescenții, 
însă are mai puţină experienţă și înțelege mai puţin cum să 
ajute o persoană cu câteva decenii mai în vârstă. 

Când verificaţi reputaţia unui profesor, nu uitaţi neajunsu- 
rile judecăților subiective. Site-urile de rating online sunt deo- 
sebit de vulnerabile faţă de aceste slăbiciuni, fiindcă ratingurile 

de pe aceste site-uri reflectă adeseori cât de chipeși sunt pro- 
fesorii sau cât de plăcut este să te pregăteşti cu ei, nu cât sunt 
de eficienţi. Când citiţi aprecierile unui instructor, săriți peste 
pasajele din care aflați cât de amuzante sunt sesiunile ținute 
de ei şi căutaţi descrierile concrete ale progresului realizat de 
studenţi și obstacolele pe care le-au depășit. 

Este deosebit de important să-l întrebaţi pe viitorul profe- 
sor despre exerciţiile practice. Indiferent câte sesiuni aveţi 
săptămânal cu un instructor, cea mai mare parte din eforturile 
voastre vor fi depuse în timp ce exersaţi singuri, executând 
exerciţiile pe care profesorul vi le-a dat de făcut. Doriţi un pro- 
fesor care să vă îndrume pe cât de mult posibil în timpul sesi- 
unilor, spunându-vă nu doar ce să exersaţi, ci și căror aspecte 
speciale trebuie să le acordaţi atenţie, ce erori aţi făcut şi cum 
să recunoaşteţi o bună execuţie. Țineţi minte: unul dintre 
lucrurile cele mai importante pe care le poate face un profesor 
este să vă ajute să vă dezvoltați propriile reprezentări mentale, 
astfel încât să vă puteţi monitoriza şi corecta propria execuţie. 

Dan McLaughlin şi al său Dan Plan oferă un bun - 
deşi extrem - exemplu de folosire a instructorilor pentru 
perfecționare. Dan citise despre exercițiul metodic și asimilase 
multe dintre învățămintele sale, așa că de la începutul căutări- 
lor sale a înțeles importanţa instruirii personale. Chiar înain- 
te să fi inceput, recrutase deja trei instructori: un antrenor de 
golf, un preparator fizic şi un nutriţionist. 

Experienţa ulterioară a lui Dan ilustrează o ultimă lecţie 
despre instruire: este posibil să trebuiască să schimbaţi profe- 
sorii pe măsură ce vă schimbaţi și voi. Mai mulți ani el a pro- 
gresat cu primul său antrenor de golf, dar la un moment dat a 
încetat să mai progreseze. Asimilase tot ceea ce acest antrenor 
putea să îl înveţe şi era gata să găsească un antrenor de nivel 
superior.5 Dacă vă găsiți într-un punct în care nu mai progresaţi 

rapid sau chiar deloc, nu vă temeţi să căutaţi un instructor nou. 
Cel mai important lucru este să mergeţi constant înainte. 


Angajamentul 


Revenind la povestea lui Per, putem vedea un alt element 
esenţial al exerciţiului metodic, care are de câştigat în urma 
genului potrivit de instruire într-o relaţie de unu-la-unu între 
profesor şi elev: angajamentul. Am bănuit că lecţiile de karate 
din grupul său nu reușeau să-l mențină pe deplin concentrat 
și angajat. În lecţiile de grup, cu instructorul în faţă şi toți elevii 
urmând în masă gesturile lui, este mult prea uşor „să faci 
mișcările” pur și simplu, în loc să le exersezi cu scopul concret 
de îmbunătăţire a unui anumit aspect al performanţei cuiva. 
Dai: zece lovituri cu piciorul drept, pe urmă zece lovituri cu 
piciorul stâng. Execuţi de zece ori combinaţia blocaj-și-punci 
spre dreapta, pe urmă de zece ori spre stânga. Intri în inerție, 
mintea începe să rătăcească și, foarte curând, toate beneficiile 
exerciţiului se risipesc. 

Acest fapt ne readuce la principiul de bază despre care am 
vorbit în primul capitol - importanţa angajării în exercițiu cu 
scop definit, în locul repetiţiei neatente, lipsite de orice plan 
clar de a progresa. Dacă vreţi să vă perfecționaţi la șah, nu o 
faceți jucând şah; o faceţi prin studiul solitar al partidelor juca- 
te de marii maeștri. Dacă vreţi să vă perfecționaţi la darts, nu 
o faceţi mergând cu prietenii la bar, cel care pierde urmând să 
plătească încă un rând de băutură; o faceţi lucrând o vreme 
singuri, revăzând mișcarea voastră de lansare a săgeţii de la o 
aruncare la următoarea. Vă îmbunătățiţi controlul mișcării 
variind sistematic punctul de pe panoul-ţintă pe care îl ţintiți.S 
Dacă vreţi să jucaţi mai bine bowling, acele seri de joi cu echipa 

din liga voastră nu vă vor folosi prea mult. Veţi dori să petreceţi 
singuri ceva timp pe pistă - ideal, lucrând cu nişte configurații 
dificile ale popicelor, în care este esențial să puteţi controla cu 
exactitate unde ajunge mingea.7 Şi aşa mai departe. 

În urmă cu puţin peste un deceniu, un grup de cercetători 
suedezi au studiat două grupuri de indivizi în timpul unei lecţii 
de canto şi după aceea. Jumătate dintre subiecţi erau cântăreți 
profesioniști, iar cealaltă jumătate erau amatori. Toţi luaseră 
lecţii cel puţin șase luni. Cercetătorii au măsurat subiecții în 
diverse modalităţi - o electrocardiogramă, recoltări de sânge, 
observarea vizuală a expresiilor faciale ale cântăreților şi așa 
mai departe - şi, după fiecare sesiune de antrenament, au pus 
o serie de întrebări, menite să stabilească procesele de gândire 
din timpul sesiunii. Toţi cântăreții, atât amatorii, cât și 
profesioniștii, s-au simţit mai relaxaţi şi mai plini de energie 
după sesiune decât inainte, dar numai amatorii au declarat că 
se simt înălțaţi sufletește după antrenament. Sesiunea de canto 
ii făcuse fericiți pe amatori, dar nu și pe profesioniști. Motivul 
acestei diferenţe rezidă în modul în care cele două grupuri au 
abordat antrenamentul. Pentru amatori era un moment în care 
puteau să se exprime, să se elibereze prin cântec de grijile lor 
și să savureze plăcerea pură de a cânta. Pentru profesioniști, 
lecţia era un prilej de a se concentra asupra unor lucruri pre- 
cum tehnica vocală și controlul respirației, într-un efort de a-și 
îmbunătăţi interpretarea vocală. Era un moment de concentra- 
re, nu de plăcere. 

Aceasta este una dintre cheile foloaselor maxime obţinute 
din orice tip de exercițiu, începând cu sesiunile private sau în 
grup şi până la exerciţiul solitar și chiar jocurile sau competiţiile: 
orice aţi face, concentrați-vă pe ceea ce faceți. 

Un doctorand care a lucrat cu mine la Florida State, Cole 
Armstrong, a descris modul în care jucătorii de golf de liceu îşi 

dezvoltau acest gen de concentrare. La un moment dat în al 
doilea an de liceu, elevii începeau să înțeleagă ce însemna să 
se implice în exercițiu orientat, în loc doar să exerseze pur și 
simplu. În dizertaţia sa, Cole a citat un licean golfer, lămurind 
când și cum s-a produs schimbarea în modul său de abordare 
a antrenamentului: 


Mă pot gândi la un anumit moment din al doilea an de liceu. 
Antrenorul meu s-a apropiat de mine pe teren și mi-a spus: „Justin, 
ce faci?" Eu loveam mingile și am spus: „Exersez pentru turneu”. Iar 
e| a spus: „Nu, nu faci asta. Te-am urmărit și tu doar lovești mingile. 
Nu urmezi, de fapt, o rutină sau un alt program”. Așa că am purtat 
o discuție și, aşa cum spui tu, am început o rutină, o rutină de 
antrenament, iar de atunci înainte chiar am început să fac din 
exercițiu o acțiune conştientă, îndreptată spre un scop concret, nu 
doar să lovesc mingile cu forță ori să le mângâi cu crosa.10 


Învăţând să te implici în acest fel - dezvoltând și rafinând 
dexteritățile tale în mod conştient -, vei descoperi una dintre 
cele mai solide modalităţi de a spori eficienţa exerciţiilor tale. 

Înotătoarea americană Natalie Coughlin a relatat odată 
propria versiune a acestui gen de moment „Aha!”. De-a lungul 
carierei sale a cucerit în total douăsprezece medalii olimpice - 
o realizare prin care a egalat alte două sportive care au câștigat 
cele mai multe medalii olimpice în probele feminine de înot. 
Chiar dacă a fost mereu o foarte bună înotătoare, nu a ajuns o 
mare sportivă până când nu a învăţat să se concentreze pe tot 
parcursul antrenamentului, fiindcă în mare parte din cariera 
ei incipientă își petrecea orele în bazin visând cu ochii deschiși. 
Este ceva obișnuit nu numai la înotători, ci și la alergători și la 
toate tipurile de sportivi de anduranţă, care își petrec în fiecare 
săptămână ore de-a rândul parcurgând distanțele necesare 
pentru a-și întări rezistența. Taie apa cu braţele, taie, taie, taie, 

taie, taie, iar şi iar, ore în şir; e greu să nu-ți pierzi concentra- 
rea, lăsându-ţi mintea să rătăcească la mare depărtare de 
bazin. Şi asta făcea Coughlin. 

Dar, la un moment dat, pe când concura pentru University 
of California, Berkeley, Coughlin şi-a dat seama că irosise o 
mare oportunitate în timpul acelor lungimi de bazin în care 
doar se bălăcise. În loc să-şi lase mintea să rătăcească, putea 
să se concentreze asupra tehnicii sale, încercând să facă fieca- 
re mişcare de brațe şi de picioare cât mai aproape de 
perfecţiune cu putință. În special, putea să lucreze ca să-şi rafi- 
neze reprezentările mentale ale modului în care tăia apa - 
înțelegând exact cum se simte corpul ei în timpul unei mișcări 
„perfecte”. Odată ce avea o idee clară despre felul în care se 
simte acea mișcare ideală, putea să remarce când devia de la 
acel ideal - poate atunci când era obosită sau când se apropia 
de o întoarcere la capătul bazinului - și atunci putea să caute 
modalităţi de a minimiza acele devieri, păstrându-și mișcările 
cât mai aproape de ideal. 

Din acel moment, Coughlin şi-a făcut un ţel din a rămâ- 
ne concentrată în ceea ce făcea, folosind timpul dedicat lun- 
gimilor de bazin ca să-și îmbunătăţească forma. Abia atunci 
când a început să facă acest lucru a văzut cu adevărat semne 
de progres şi, cu cât se concentra mai mult în timpul antrena- 
mentului asupra formei sale, cu atât mai mult succes avea în 
concursuri.!! Și Coughlin nu este un exemplu izolat. După ce a 
efectuat un amplu studiu al înotătorilor olimpici, cercetătorul 
Daniel Chambliss a ajuns la concluzia că elementul-cheie al 
excelenţei în înot rezidă în menţinerea atenţiei asupra fiecărui 
detaliu al performanţei, „fiecare executat corect, de fiecare 
dată, până când excelența în fiecare detaliu devine o deprin- 
dere adânc înrădăcinată”.13 

Aceasta este rețeta perfecționării maxime prin exerciţiu. 
Chiar și în acele sporturi precum culturismul sau alergările de 
fond, în care o bună parte din antrenament constă în acţiuni 
aparent lipsite de reflecţie și repetitive, a fi atent la îndeplini- 
rea corectă a acelor acțiuni va duce la un mai mare progres. 
Cercetătorii care i-au studiat pe alergătorii de fond au desco- 
perit că amatorii tind să se lase purtaţi de reverii ori să se gân- 
dească la subiecte mai plăcute, ca să-şi abată mintea de la 
suferința și încordarea alergării, pe când fondiştii de elită 
rămân racordaţi la corpul lor, ca să poată găsi ritmul optim şi 
să facă ajustările necesare pentru a menţine ritmul optim de-a 
lungul întregii curse.14 În culturism și haltere, dacă urmează 
să încerci ridicarea unei greutăţi ce atinge limita maximă a 
posibilităţilor tale actuale, trebuie să te pregăteşti înainte de 
ridicarea halterei și să fii total concentrat în timpul ridicării 
greutăţii. Orice activitate efectuată la limita abilității tale soli- 
cită concentrare deplină şi efort total. Desigur, în domenii în 
care forţa şi rezistența nu sunt atât de importante - activități 
intelectuale, muzică, arte plastice şi așa mai departe -, nu prea 
are niciun sens să exersezi dacă nu te concentrezi. 

Menţinerea acestui gen de concentrare cere însă un mare 
efort, chiar şi din partea unor experți care l-au practicat ani în 
şir. După cum am remarcat în Capitolul 4, pentru studenții 
violoniști de la academia din Berlin exercițiul era atât de obo- 
sitor, încât adeseori trăgeau un pui de somn la prânz, între 
şedinţele lor de studiu de dimineaţă și cele de după-amiază. 
Indivizii care abia învaţă să se concentreze asupra exerciţiului 
lor nu vor fi capabili să-şi păstreze concentrarea ore în şir. În 
schimb, vor trebui să înceapă cu ședințe mai scurte de pregă- 
tire și să le lungească treptat. 

Sfatul pe care i l-am dat lui Per Holmlov în acest domeniu 
se poate aplica oricui începe exercițiul metodic: concentrarea 

este esenţială, am scris, așa că şedinţele mai scurte de antre- 
nament, cu obiective mai clare, sunt cea mai bună modalitate 
de a dezvolta mai rapid noi dexterităţi. Este mai bine să te 
antrenezi mai puţin timp cu efort de 100%, decât să depui un 
efort de 70% mai mult timp. Odată ce observați că nu vă mai 
puteţi concentra eficient, puneţi punct şedinţei de antrena- 
ment. Şi fiți siguri că dormiţi suficient ca să vă puteţi antrena 
cu maximă concentrare. 

Per mi-a urmat sfatul. A aranjat să facă antrenamente per- 
sonale cu un sensei, a făcut şedinţe de antrenament mai scurte, 
dar la un nivel mai înalt de concentrare, şi a dormit șapte sau 
opt ore pe noapte, ațipind şi la prânz. A trecut examenul pentru 
centura verde, iar obiectivul său următor era centura albastră. 
La 70 de ani era la jumătatea drumului spre centura neagră și, 
cât timp se ferea de accidentări, era încrezător că îşi va atinge 
țelul înainte de 80 de ani. 


Dacă nu aveţi un profesor 


Ultima oară când ne-am întâlnit cu Benjamin Franklin în 
această carte, juca şah ore în șir, dar fără să fi progresat câtuși 
de puţin. Ne-a oferit un excelent exemplu de cum să nu exer- 
sezi - doar făcând la nesfârșit același lucru, fără un plan de 
perfecționare bine pus la punct. Însă, desigur, Franklin a fost 
mult mai mult decât un jucător de şah. A fost un savant, un 
inventator, diplomat, editor și scriitor, ale cărui cuvinte se mai 
citesc incă, după mai bine de două secole. Aşa că s-ar cuveni să 
acordăm un spaţiu egal unui domeniu în care el a avut reușite 
mult mai remarcabile decât în șah. 

La începutul autobiografiei sale, Franklin relatează cum, 
în tinereţe, a lucrat ca să-şi îmbunătățească stilul literar.:s 

Conform propriei sale aprecieri, educaţia pe care o primise în 
copilărie l-a făcut un scriitor nu cu mult peste medie. Apoi a 
dat peste un număr al revistei britanice The Spectator şi a fost 
impresionat de calitatea scriiturii din paginile sale. Franklin a 
decis că ar dori să scrie la fel de bine, dar nu avea pe nimeni 
care să-l înveţe cum. Ce putea să facă? El a inventat o serie de 
tehnici ingenioase, menite să-l ajute să înveţe de unul singur 
cum să scrie la fel de bine ca publiciștii de la Spectator. 

Mai întâi, s-a apucat să vadă cât de fidel putea să reproducă 
frazele dintr-un articol odată ce uitase formularea lor exactă. 
Așa că a ales mai multe articole a căror scriitură o admirase şi a 
notat scurte descrieri ale conținutului fiecărei fraze - suficient 
cât să-și amintească la ce se referea fraza. După mai multe zile, 
a încercat să reproducă articolele, pornind de la indiciile pe 
care şi le notase. Scopul său nu era neapărat să imite articolele 
cuvânt cu cuvânt, cât mai degrabă să își creeze propriile arti- 
cole, care să fie la fel de amănunțite și de bine scrise precum 
originalul. După ce a scris reproducerile, a revenit la articolele 
originale, le-a comparat cu ale sale şi, unde era necesar, şi-a 
corectat versiunile proprii. Asta l-a învăţat să îşi exprime ideile 
clar şi convingător. 

Cea mai mare problemă pe care a descoperit-o făcând 
aceste exerciţii a fost că vocabularul său nu era nici pe depar- 
te la fel de bogat pe cât era cel de care dispuneau publiciștii 
de la Spectator. Nu că n-ar fi ştiut cuvintele, ci mai degrabă 
nu le avea mereu la îndemână când scria. Ca să remedieze 
acest neajuns, a născocit o variaţie a primului său exercițiu. 
A hotărât că încercarea de a scrie poezie l-ar obliga să găseas- 
că o mulţime de cuvinte diferite la care, în mod normal, nu 
s-ar fi gândit, fiind nevoit să respecte ritmul și modelul de 
rimă al poeziei, aşa că a luat câteva articole din Spectator şi 
le-a versificat. Apoi, după ce așteptase îndeajuns pentru ca 

amintirea formulării originale să se fi estompat, rescria poeziile 
în proză. Asta i-a creat deprinderea de a găsi cuvântul potrivit 
şi a sporit numărul cuvintelor pe care le putea recupera rapid 
din memorie. 

În sfârşit, Franklin a lucrat să-și perfecţioneze structura 
generală și logica scriiturii sale. Încă o dată, a lucrat pe arti- 
colele din Spectator, notându-şi indicii pentru fiecare frază. 
De această dată însă, a notat indiciile pe coli de hârtie dife- 
rite şi le-a amestecat, astfel încât erau într-o dezordine tota- 
lă. Pe urmă, a aşteptat suficient de mult timp cât să fi uitat nu 
numai formularea din articolele originale, dar şi ordinea lor, 
după care a încercat din nou să reproducă articolele. Lua indi- 
ciile amestecate dintr-un articol și le aranja în ceea ce credea 
el că este ordinea lor cea mai logică, apoi scria frazele suge- 
rate de fiecare indiciu şi compara rezultatul cu articolul origi- 
nal. Exerciţiul l-a silit să gândească atent cum să-și ordoneze 
ideile într-un fragment literar. Dacă descoperea locuri în care 
nu reușise să îşi ordoneze ideile la fel de bine pe cât o făcuse 
autorul textului original, își corecta lucrarea și încerca să înveţe 
din greşelile sale. Cu modestia lui specifică, Franklin își amin- 
tea în autobiografia lui cum își putea da seama dacă exerciţiul 
avea efectul dorit: „Aveam uneori plăcerea să visez că, în câte- 
va privințe de mică importanţă, fusesem destul de norocos ca 
să-mi perfecționez metoda sau limbajul, iar asta m-a încurajat 
să cred că, în timp, aş putea să devin un scriitor acceptabil în 
limba engleză, ceea ce mă făcea să fiu extrem de ambițios.” 

Franklin era prea modest, fireşte. A ajuns unul dintre cei 
mai admirați scriitori din perioada de început a Americii, odată 
cu Poor Richard s Almanack, iar mai târziu, autobiografia lui a 
intrat în literatura americană clasică. Franklin a rezolvat o pro- 
blemă - dorind să se perfecționeze, dar neavând pe nimeni care 
să-l înveţe cum - cu care mulţi oameni se confruntă din când 

în când. Poate că nu vă permiteţi un profesor sau nu există 
niciunul ușor accesibil, care să vă înveţe ceea ce doriţi să 
învățați. Poate că doriţi să vă perfecţionaţi într-un domeniu în 
care nu există experţi sau, cel puţin, profesori. Indiferent de 
motive, încă este posibil să progresaţi, dacă respectaţi unele 
principii de bază ale exerciţiului metodic - dintre care pe multe 
Franklin le-a intuit, se pare, de unul singur. 

Semnul distinctiv al exerciţiului cu scop definit sau al celui 
metodic este faptul că încercaţi să faceţi ceva ce nu puteţi - ceva 
care vă scoate din zona voastră de confort - şi că exersaţi iar și 
iar acel aspect, concentrându-vă să observați exact cum faceți 
acel lucru, unde daţi greş şi cum puteți face mai bine. Viaţa 
reală - joburile, școlile, hobby-urile noastre - ne oferă numai 
rareori ocazia acestui gen de repetiţie focalizată, astfel încât, 
ca să ne perfecţionăm, trebuie să ne creăm propriile ocazii. 
Franklin a făcut-o prin exerciţiile sale, fiecare dintre ele axat pe 
o anumită faţetă a scrisului. Mare parte din ceea ce va face un 
bun profesor sau antrenor este să conceapă astfel de exerciții 
pentru voi, special destinate să vă ajute în perfecționarea 
abilității asupra căreia vă concentrați în acel moment. Fără un 
profesor, trebuie să vă inventați propriile exerciții. 

Din fericire, trăim într-o vreme când este ușor să intri pe 
internet și să găseşti tehnici de antrenament pentru majorita- 
tea abilităţilor obișnuite care îi interesează pe oameni și destule 
care nu sunt câtuși de puţin obișnuite. Vreţi să vă perfecționați 
mânuirea pucului în hochei? Pe internet. Să rezolvaţi cu adevă- 
rat rapid cubul Rubik? Internet. Desigur, trebuie să primiţi cu 
prudenţă sfaturile - internetul oferă aproape orice, mai puțin 
controlul calităţii -, dar puteţi primi nişte idei şi sugestii bune, 
după care le încercați și vedeţi ce dă cele mai bune rezultate 


pentru voi. 

Dar nu orice se găseşte pe internet vă este util, iar lucrurile 
care se găsesc pot să nu se potrivească exact cu ceea ce 
încercaţi să faceţi sau pot fi nepractice. Unele dintre dexte- 
rităţile cel mai dificil de exersat, de exemplu, sunt acelea care 
presupun să interacționaţi cu ceilalți. Este destul de uşor să 
staţi în camera voastră, răsucind din ce în ce mai rapid un cub 
Rubik, ori să mergeţi la un centru de antrenament al loviturilor 
de golf şi să exersați cu crosele, dar ce se întâmplă dacă abili- 
tatea la care lucraţi solicită un partener sau niște spectatori? 
Conceperea unei metode eficiente de exersare a unei astfel de 
abilităţi poate să necesite oarecare creativitate. 

Un alt profesor de la Florida State University, care lucra cu 
studenţii străini, pentru care engleza era a doua limbă, mi-a 
povestit despre o studentă a lui care mergea la mall și oprea 
mai mulţi cumpărători, punând fiecăruia aceeași întrebare. În 
acest fel, putea să audă în repetate rânduri răspunsuri asemă- 
nătoare, iar acea repetiție făcea să-i fie mai ușor să înțeleagă 
cuvintele rostite rapid de vorbitorii nativi. Dacă ar fi pus de 
fiecare dată altă întrebare, probabil că înţelegerea ei ar fi pro- 
gresat puţin sau chiar deloc. Alţi studenţi care încercau să-și 
îmbunătățească engleza vizionau de multe ori aceleaşi filme 
vorbite în engleză şi subtitrate, acoperind subtitrarea şi încer- 
când să înţeleagă ce s-a spus. Ca să-și verifice înțelegerea, veri- 
ficau subtitrările. Ascultând iar și iar același dialog, și-au 
îmbunătățit capacitatea de a înțelege engleza mult mai rapid 
decât dacă ar fi vizionat mai multe filme diferite. 

Remarcaţi că aceşti studenţi nu doar repetau la nesfârșit 
același lucru: ei erau atenți la ceea ce au greșit de fiecare dată 
ŞI se corectau. Acesta este un exercițiu cu scop definit. Nu e de 
niciun folos să faceţi iar și iar același lucru pe negândite; scopul 
repetiției este să inţelegeţi unde greşiţi și să vă concentrați 


220 Peak Principiile exerciţiului metodic în viața de zi cu zi 


asupra perfecționării în acele direcţii, încercând diferite meto- 
de de progres până când găsiți ceva care dă rezultate. 

Unul dintre exemplele mele preferate care ilustrează acest 
gen de tehnici de exerciţiu ingenios concepute de unul singur 
mi-a fost descris de un cursant al unei şcoli de circ din Rio de 
Janeiro. Se pregătea să devină prezentator, iar problema lui era 
cum Să rețină atenţia spectatorilor în timpul spectacolului. În 
afară de anunţul diverselor numere de circ, prezentatorul tre- 
buie să fie pregătit să umple orice timp mort dintre numere, 
dacă apare orice soi de întârziere până la începutul număru- 
lui următor. Dar nimeni nu îi dădea voie acestui cursant să-şi 
exerseze tehnica pe viu în fața spectatorilor care asistau la un 
spectacol, așa că el a avut o idee. Mergea în centrul orașului 
Rio şi intra în vorbă cu oamenii care se întorceau acasă la ore 
de vârf. Majoritatea se grăbeau, așa că el trebuia să se stră- 
duiască să le reţină atenţia suficient de mult pentru a-i face 
să stea pe loc şi să asculte ce are el de spus. Procedând astfel, 
trebuia să exerseze cum să-și folosească glasul și limbajul cor- 
poral ca să le atragă atenţia asupra lui, folosind pauze suficient 
de lungi, dar nu prea lungi, ca să creeze o tensiune dramatică. 

Totuși ceea ce m-a şocat cel mai mult, a fost cât de metodic 
proceda: își folosea ceasul ca să cronometreze exact cât de 
mult timp putea să menţină vie o conversaţie. Petrecea două 
ore pe zi făcând acest lucru, notându-și care tehnici au dat cele 
mai bune rezultate și care nu au mers deloc. 

Actorii de comedie fac ceva foarte asemănător. Este unul 
dintre motivele pentru care cei mai mulți dintre ei au petrecut 
ceva timp în cluburile de standup comedy. Au o șansă să încerce 
textul şi prestaţia lor, primind din partea spectatorilor un feed- 
back imediat: glumele fie creează amuzament, fie nu au efect. 
Și pot să revină seară de seară, șlefuindu-și materialul, elimi- 
nând ceea ce nu merge și îmbunătăţind ceea ce are succes. 

Chiar şi actorii de comedie consacraţi vor reveni frecvent în 
cluburile de standup, ca să încerce noi rutine sau pur şi simplu 
ca să-şi cizeleze prestaţia. 

Ca să exersaţi eficient o abilitate fără profesor, este folositor 
să reţineţi formula celor trei F: Focus. Feedback. Finisare. 
Descompuneţi abilitatea în componente pe care le puteţi exe- 
cuta în mod repetat şi analiza eficient, depistaţi vulnerabilitățile 
şi găsiţi modalități de a le remedia. 

Prezentatorul, studenţii străini şi Ben Franklin exempli- 
fică această abordare. Abordarea lui Franklin oferă, de ase- 
menea, un excelent model de elaborare a reprezentărilor 
mentale atunci când primiţi în mică măsură sau deloc un input 
din partea instructorilor. Analizând scriitura din Spectator şi 
înțelegând ce anume o făcea să fie de calitate, el își crea - deși 
nu gândea în aceşti termeni - o reprezentare mentală pe care o 
putea folosi ca să-și orienteze propria activitate. Cu cât exersa 
mai mult, cu atât reprezentările lui mentale erau ma: elabora- 
te, până când a putut să scrie la nivelul revistei Spectator fără 
să aibă în fața ochilor un exemplu concret. El îşi internalizase 
scriitura de calitate - ceea ce este un alt mod de a spune că își 
construise reprezentări mentale care surprindeau trăsăturile 
ei caracteristice. 

Este o ironie că tocmai acest lucru nu a reușit să-l facă Ben 
Franklin ca jucător de șah. În cazul scrisului, a studiat realiză- 
rile unor experţi și a încercat să le reproducă; când nu reușea 
să le imite destul de bine, le mai vedea o dată și îşi dădea 
seama ce i-a scăpat, ca să poată scrie mai bine la următoarea 
încercare. Dar tocmai aşa se perfecţionează cel mai eficient 
şahiștii - studiind partidele marilor maeștri, încercând să le 
reproducă mutare cu mutare și, atunci când aleg o mutare 
diferită de cea a marelui maestru, studiind poziţia încă o dată, 
ca să vadă ce au greșit. Franklin nu a putut totuși să aplice 

această tehnică la șah, pentru că nu avea un acces facil la par- 
tidele maeștrilor. Aproape toţi erau în Europa şi, pe atunci, nu 
existau cărți în care să fie consemnate partidele lor, pentru ca 
el să le studieze. Dacă ar fi dispus de o modalitate de a studia 
partidele marilor maeștri, ar fi putut să devină unul dintre cei 
mai buni șahiști din generaţia lui. A fost, cu siguranţă, unul 
dintre cei mai buni scriitori din acea generaţie. 

Putem construi reprezentări mentale eficiente în multe 
domenii, folosind o tehnică similară. În muzică, tatăl lui 
Wolfgang Amadeus Mozart l-a învăţat să compună în oarecare 
măsură punându-l să-i studieze pe unii dintre cei mai buni 
compozitori ai epocii şi să le copieze creaţiile. Iar în artele plas- 
tice, artiştii în devenire și-au perfecţionat de mult abilităţile 
copiind picturile şi sculpturile maeștrilor. Într-adevăr, în unele 
cazuri au făcut acest lucru într-un mod foarte asemănător cu 
tehnica utilizată de Franklin ca să-și îmbunătăţească scrisul, 
adică studiind o operă a unui maestru, încercând să o repro- 
ducă din memorie și comparând apoi produsul final cu origi- 
nalul, ca să descopere diferenţele şi să le corecteze. Unii artiști 
au devenit chiar atât de pricepuţi în a copia, încât au ajuns 
falsificatori de profesie, însă, de regulă, nu aceasta este ideea 
exercițiului.!€ Artiştii nu vor să producă opere de artă care sea- 
mănă cu creaţiile altcuiva; ei doresc să-și dezvolte abilitățile și 
reprezentările mentale care fac posibilă expertiza și folosesc 
acea expertiză ca să comunice propria viziune artistică. 

În pofida celui de-al doilea cuvânt din sintagma „reprezen- 
tări mentale”, analiza pur mentală nu este nici pe departe sufi- 
cientă. Ne putem forma reprezentări mentale eficiente numai 
atunci când încercăm să reproducem ceea ce poate face un 
expert de top, dăm greş, ne dăm seama de ce am greșit, incer- 
căm din nou şi repetăm - iar și iar, la nesfârșit. Reprezentările 
mentale reuşite sunt inextricabil legate de acțiuni, nu numai 

de gânduri, şi exercițiul intensiv, menit să reproducă produsul 
original, este singurul care va produce reprezentările mentale 
pe care le căutăm. 


Depășirea plafonării 


În 2005, un tânăr jurnalist, pe nume Joshua Foer, a venit la 
Tallahassee să-mi ia un interviu pe marginea unui articol pe 
care îl scriam despre concursurile de memorie. Sunt acel gen 
de evenimente pe care le-am menţionat mai devreme, în care 
oamenii se întrec pentru a vedea cine îşi poate aminti cele mai 
multe cifre, cine poate memora cel mai rapid o colecţie alea- 
torie de cărţi de joc şi alte isprăvi de acest gen. În timpul 
discuţiei dintre noi, Josh a spus că se gândea să concureze el 
însuși, pentru a căpăta o perspectivă la persoana întâi, şi că 
urma să înceapă antrenamentul cu un participant de top în 
concursurile de memorie, Ed Cooke. Vag am vorbit şi despre 
o carte pe care ar putea să o scrie în legătură cu experienţa lui 
in astfel de competiţii. 

Înainte ca Josh să înceapă lucrul cu Ed Cooke, împreună cu 
doctoranzii mei i-am testat memoria dându-i să rezolve o 
mare varietate de sarcini, ca să vedem care era nivelul de start 
al abilităților sale mnezice. Ulterior, o vreme am avut doar 
legături sporadice, până într-o zi când m-a sunat şi s-a plâns 
de faptul că atinsese un plafon. Indiferent cât de mult ar fi 
exersat, nu-și putea îmbunătăţi viteza cu care memora ordinea 
cărților de joc dintr-un pachet amestecat la întâmplare. 

I-am dat lui Josh câteva sfaturi despre depăşirea plafonă- 
rii şi a revenit la antrenament. Întreaga poveste este relatată 
în cartea sa, Moonwalking with Einstein, dar ideea esenţială 
este următoarea: Josh și-a perfecţionat, într-adevăr, viteza 

de memorare şi, până la urmă, a câştigat Campionatul de 
Memorie al Statelor Unite din 2006. 

Plafonul de care s-a lovit Josh este ceva obişnuit în orice fel 
de antrenament. Când începi să înveţi ceva nou, este normal 
să vezi un progres rapid - sau cel puţin constant -, iar atunci 
când acel progres încetează, este firesc să crezi că ai atins un 
soi de limită implacabilă. Prin urmare, nu mai înaintezi şi te 
stabileşti pe acel platou. Acesta este motivul principal pentru 
care oamenii din orice domeniu încetează să mai progreseze. 

Am întâmpinat această problemă în activitatea mea cu 
Steve Faloon. Steve se blocase cam la acelaşi număr de cifre 
timp de câteva săptămâni și a crezut că poate şi-a atins limita. 
Întrucât depășise deja cu mult ceea ce alţii făcuseră până 
atunci, eu şi Bill Chase nu știam la ce să ne așteptăm. Ajunsese 
oare Steve pe cât se putea de departe? Și de unde știam că atin- 
sese limita superioară? Am hotărât să facem un mic experi- 
ment. Am redus ritmul în care citeam cifrele. A fost o 
modificare minoră, însă i-a oferit lui Steve suficient timp supli- 
mentar ca să rețină semnificativ mai multe cifre decât reuşise 
vreodată până atunci. Asta l-a convins că problema nu era 
numărul de cifre, ci cât de repede codifica el cifrele. Credea că 
şi-ar putea îmbunătăţi performanţa dacă reușea să accelereze 
timpul de care avea nevoie ca să expedieze cifrele în memoria 
de lungă durată. 

Ajuns în faţa unui alt plafon, Steve a constatat că încurca 
mereu o pereche de cifre într-unul dintre grupurile de cifre 
atunci când i se dădeau șiruri de o anumită lungime. Era îngri- 
jorat de faptul că putea să fi atins limita în ceea ce privește 
numărul grupurilor de cifre pe care și le putea aminti corect. 
Aşa că eu și Bill i-am dat şiruri cu zece sau chiar mai multe cifre 
decât reuşise vreodată să memoreze. A rămas surprins când 
şi-a amintit majoritatea cifrelor - şi, în special, când şi-a amintit 

un total de cifre mai mare decât realizase până atunci, chiar 
dacă nu totul era perfect. Asta i-a arătat că era într-adevăr posibil 
să rețină şiruri de cifre mai lungi și că problema lui nu era faptul 
că îşi atinsese limita memoriei, ci mai degrabă că încurca unul 
sau două grupuri de cifre din întreg şirul. A început să se con- 
centreze pe codificarea grupurilor de cifre cu mai mare atenţie 
în memoria sa de lungă durată şi astfel a depăşit plafonul. 

Ceea ce am învăţat din experiența lui Steve este valabil pen- 
tru oricine se loveşte de un plafon: cea mai bună soluție de 
depăşire este să îți provoci creierul sau corpul într-o nouă 
modalitate. Culturiștii, de exemplu, vor schimba tipurile de 
exerciţii pe care le fac, vor mări sau vor reduce greutatea pe 
care o ridică ori numărul de repetări și îşi vor modifica rutina 
lor săptămânală. De fapt, majoritatea vor varia proactiv sche- 
mele lor de antrenament, așa că vor evita din capul locului pla- 
fonarea. Antrenamentul alternativ de orice fel se bazează pe 
acelaşi principiu - schimbarea diferitelor tipuri de exerciţii, în 
aşa fel încât te provoci constant pe tine însuți. 

Dar câteodată încerci orice îţi trece prin minte şi rămâi totuși 
blocat. Când Josh mi-a cerut ajutorul în legătură cu memorarea 
cărților de joc, i-am relatat ce dăduse rezultate în cazul lui Steve 
și am discutat de ce el obținuse acele rezultate. 

Am discutat şi despre dactilografiere sau tastare. Oamenii 
care învață să scrie la mașină folosind clasica metodă cu zece 
degete, în care fiecărui deget i se distribuie anumite taste, vor 
ajunge să atingă o oarecare viteză confortabilă cu care vor scrie 
poate 30 sau 40 de cuvinte pe minut, cu relativ puţine greșeli. 
Acesta este plafonul lor. 

Profesorii de dactilografie folosesc o metodă bine stabilită 
de depăşire a acestui plafon. Majoritatea dactilografelor îşi pot 
mări viteza de scriere cu 10-20% doar concentrându-se şi 
forțându-se să scrie mai repede. Problema este că, pe măsură 
ce concentrarea lor slăbește, viteza lor de dactilografiere revine 

la plafon. Ca să contracareze acest fenomen, un profesor va 
sugera, de regulă, să se dedice zilnic între cincisprezece şi 
douăzeci de minute scrierii cu viteza maximă. 

Se realizează, astfel, două lucruri. În primul rând, îl ajută 
pe elev să identifice dificultăţile - cum ar fi anumite combinaţii 
de litere - care îi încetinesc scrierea. Odată ce îţi dai seama 
care sunt problemele, poți inventa exerciţii de creștere a vite- 
zei în acele situaţii. De exemplu, dacă ai o problemă când dac- 
tilografiezi „ol” sau „lo”, fiindcă litera o se găseşte aproape 
exact deasupra literei /, poţi exersa o serie de cuvinte care 
conţin acele combinaţii - old, cold, roll, toll, low, lot, lob, lox, 
follow, hollow şi aşa mai departe. 

În al doilea rând, când tastezi mai rapid decât de obicei, eşti 
forțat să începi să tragi cu coada ochiului la cuvintele urmă- 
toare, astfel încât îţi poți da seama în avans unde să îţi plasezi 
degetele. Aşadar, dacă vezi că următoarele patru litere vor fi 
toate scrise cu degetele de la mâna stângă, poţi să iți plasezi 
degetul potrivit de la mâna dreaptă acolo unde trebuie pentru 
a tasta a cincea literă când îi vine rândul. Testele date celor mai 
bune dactilografe au arătat că vitezele lor de scriere au o strân- 
să legătură cu cât de departe urmăresc literele care urmează 
în timp ce apasă pe taste.!7 

Deși atât dactilografia, cât şi memorarea cifrelor sunt 
abilităţi foarte specializate, metodele de depășire a plafonării 
care se folosesc în cele două domenii indică o abordare gene- 
rală eficientă a plafonării. Orice abilitate suficient de complexă 
implică o varietate de componente, voi fiind mai pricepuţi în 
rezolvarea unora faţă de altele. Așadar, când ajungeţi într-un 
punct în care vă este greu să progresaţi, doar una sau două 
dintre componentele abilității vă ţin pe loc, nu toate. Întrebarea 
este: care anume? 

Ca să răspundeţi, trebuie să găsiți o modalitate de a vă forța 
puţin - nu mult - mai tare decât de obicei. Asta vă va ajuta să 

vă daţi seama unde se găsesc punctele voastre de blocaj. Dacă 
jucaţi tenis, încercaţi să vă antrenați cu un adversar mai bun 
decât aceia cu care jucaţi de obicei; slăbiciunile voastre vor 
deveni, probabil, mai evidente. Dacă sunteţi manageri, fiţi 
atenţi la ceea ce merge prost când lucrurile sunt aglomerate 
sau haotice - acele probleme nu sunt nişte anomalii, ci mai 
degrabă indicii ale unor vulnerabilități care, probabil, erau 
mereu prezente, însă de obicei mai puţin evidente. 

Având în vedere toate acestea, i-am sugerat lui Josh că, 
dacă dorea să accelereze ritmul în care putea să memoreze 
ordinea cărţilor dintr-un pachet, ar trebui să încerce să o facă 
într-un timp mai scurt decât cel de care ar fi avut nevoie în 
mod normal și apoi să vadă care era sursa erorilor sale. 
Identificând exact ceea ce îl încetinea, ar putea să inventeze 
exerciţii prin care să îşi amelioreze viteza cu care efectua acele 
operaţii concrete, în loc să încerce numai, iar şi iar, să realizeze 
o perfecţionare generală, care să reducă timpul consumat pen- 
tru memorarea întreg pachetului de cărți de joc. 

Aşadar, acesta este lucrul pe care trebuie să-l încercaţi 
atunci când alte tehnici de depăşire a plafonului au dat greș. 
În primul rând, aflaţi exact ce anume vă trage înapoi. Ce 
greșeli faceți și când? Forțaţi-vă mult peste limitele zonei voas- 
tre de confort și vedeţi ce anume cedează mai întâi. Pe urmă, 
concepeţi o tehnică de exerciţiu menită să trateze acea vulne- 
rabilitate concretă. Odată ce v-aţi dat seama care este proble- 
ma, puteți fi în stare să o rezolvaţi singuri sau poate că trebuie 
să mergeţi la un antrenor ori la un profesor experimentat pen- 
tru niște sugestii. Într-un fel sau altul, fiți atenţi la ce se întâm- 
plă când exersați; dacă nu faceţi progrese, încercaţi altceva. 

Forța acestei tehnici este că ţintește acele probleme speci- 
fice care vă blochează, în loc să încercaţi ba una, ba alta, 

sperând că veţi nimeri ceva care dă rezultate. Această tehnică 
nu este larg acceptată, chiar printre profesorii cu experienţă, 
deși ar putea fi evidentă aşa cum este descrisă aici, fiind o 
modalitate remarcabil de eficientă de depășire a plafonării. 


Menţinerea motivaţiei 


În vara lui 2006, 274 de elevi de gimnaziu au călătorit la 
Washington, D.C., ca să participe la Scripps National Spelling 
Bee - un concurs naţional de ortografie -, care avea să fie 
câștigat de Kerry Close, o fată de treisprezece ani din Spring 
Lake, New Jersey, care, în runda a 20-a, a știut cum se scrie 
cuvântul Ursprache.' Am fost acolo împreună cu studenții 
mei, dornici să aflăm prin ce se deosebeau cei mai buni elevi 
la ortografie de restul.!8 

Am dat fiecărui concurent să completeze un chestionar 
amănunțit cu privire la metodele lor de studiu. Chestionarul a 
inclus și întrebări menite să evalueze tipul de personalitate al 
concurenţilor. Aceştia aveau două abordări de bază ale pregă- 
tirii pentru un concurs - studiul individual, axat pe diverse liste 
și dicţionare, urmat de răspunsul la întrebările puse de alții, ca 
să verifice cât de bine şi-au însușit ortografierea corectă a ter- 
menilor de pe listă. Am constatat că, la început, concurenții au 
petrecut, în general, mai mult timp răspunzând la întrebările 
altora, dar ulterior s-au bizuit mai mult pe studiul individual. 
Când am comparat cât de bine au evoluat participanţii la 


* Ursprache: cuvânt preluat ca atare din limba germană, care înseamnă o limbă originară, 
din care au evoluat istoric mai multe limbi înrudite, care astăzi alcătuiesc o familie lingvistică 


distinctă - cum sunt limbile indo-europene, ugro-finice etc. (n.t.). 

concurs cu istoria pregătirii fiecăruia, am descoperit că elevii 
cei mai buni la ortografie dedicaseră considerabil mai mult 
timp decât colegii lor exerciţiului cu scop definit - îndeosebi 
şedinţelor de studiu individual, în care s-au concentrat pe 
memorarea ortografierii unui număr de cuvinte cât mai mare 
cu putinţă. Cei mai buni au petrecut, de asemenea, mai mult 
timp răspunzând la întrebările de verificare, dar volumul de 
timp dedicat exerciţiului orientat se corela mai strâns cu nive- 
lul evoluţiei lor la concursul de ortografie. 

Pe noi ne interesa totuși ce-i motiva pe aceşti elevi să îşi 
petreacă atât de mult timp studiind ortografierea cuvintelor. 
Elevii care câştigau concursurile regionale şi mergeau să con- 
cureze la competiţia naţională de ortografie - chiar şi aceia 
care nu se clasificau printre cei mai buni - investeau incredibil 
de mult timp de exerciţiu în lunile premergătoare concursuri- 
lor. De ce? În special, ce îi determina pe cei mai buni la orto- 
grafie să investească atât de mult timp în plus față de ceilalți? 

Unii au sugerat că elevii care dedicaseră cel mai mult timp 
exerciţiului au făcut-o pentru că le plăcea realmente acest gen 
de studiu și că obțineau în urma lui un soi de plăcere. Însă 
răspunsurile pe care ni le-au dat elevii la chestionarul nostru 
au spus o poveste total diferită: nu le plăcea studiul câtuși de 
puţin. Niciunuia, nici măcar celor mai buni cunoscători ai orto- 
grafiei. Orele pe care le-au petrecut învățând mii de cuvinte nu 
erau deloc distractive; ar fi fost foarte fericiţi să facă altceva. În 
schimb, ceea ce îi deosebea pe așii ortografiei era capacitatea 
lor superioară de a rămâne dedicați studiului, în pofida plicti- 
selii şi a atracției exercitate de alte activităţi, mai ispititoare. 

Cum reușeşti să continui? Aceasta este, poate, cea mai seri- 
oasă întrebare cu care se va confrunta, până la urmă, oricine 
se apucă de exercițiu cu scop definit sau metodic. 

Este uşor să începi ceva, după cum o știe oricine a mers 
la sala de fitness după Anul Nou. Iei hotărârea că vrei să fii 
în formă, să cânţi la chitară ori să înveți o limbă străină şi te 
apuci fără preget. Este incitant. Îţi dă energie. Îţi poţi imagina 
cât de bine te vei simţi cu zece kilograme mai ușor ori cân- 
tând „Smells Like Teen Spirit”. Apoi, după o vreme, te loveşti 
de realitate. E greu să găsești timpul pe care ar trebui să-l 
dedici antrenamentului sau exerciţiului, așa că începi să ratezi 
ședințele de pregătire. Nu progresezi atât de repede pe cât ai 
crezut că o vei face. Încetează să mai fie distractiv şi hotărârea 
ta de a-ţi atinge scopul începe să se stingă. În cele din urmă, 
renunți cu totul și nu te mai apuci din nou. Numiţi fenomenul 
„efectul determinării de Anul Nou” - iată de ce sălile de fit- 
ness sunt aglomerate în ianuarie şi doar pe jumătate ocupate 
în iulie și de ce pe Craigslist se găsesc atât de multe chitare 
abia folosite. 

Aşadar, aceasta este problema pe scurt: exercițiul cu scop 
definit este o muncă grea. E greu să mergi mai departe și, chiar 
dacă îţi continui pregătirea - mergi regulat la sală sau exersezi 
la chitară câteva ore pe săptămână -, e greu să-ţi păstrezi con- 
centrarea şi nivelul de efort, așa că este tentant, până la urmă, 
să nu te mai străduiești și să încetezi să mai faci progrese. 
Întrebarea este: ce poţi face în această situație? 

Drept răspuns la această întrebare, primul lucru de reținut 
este că, în pofida efortului pe care îl solicită, cu siguranţă este 
posibil să mergi mai departe. Orice sportiv de clasă mondială, 
orice primă-balerină, orice violonist solist sau mare maestru 
șahist este o dovadă vie că se poate face - că oamenii pot să 
exerseze din greu zi de zi, săptămână după săptămână, ani în 
şir până la atingerea scopului. Toţi aceşti oameni au înţeles 
cum să depășească „efectul determinării de Anul Nou” și să 
facă din exerciţiul metodic o parte constantă din viaţa lor. 

Cum reuşesc? Ce putem învăţa de la experţii de top despre 
ceea ce este necesar ca să continui? 

Să excludem de la început un lucru. Poate părea firesc să 
presupunem că aceşti oameni, care se supun ani de-a rândul 
unor programe de exerciţiu intens, sunt înzestrați cu o rară 
putere de voinţă, cu „tărie de caracter” sau cu un soi de 
„perseverenţă”, de care noi, ceilalți, suntem lipsiţi, însă ar fi o 
eroare, din două motive foarte convingătoare. 

În primul rând, există puţine dovezi științifice ale existenţei 
unei „voinţe” generale, care se poate aplica în orice situaţie. 
Nu există niciun indiciu, de exemplu, că elevii care au avut 
suficientă „voinţă” ca să studieze nenumărate ore pentru con- 
cursul naţional de ortografie ar fi dovedit aceeași cantitate de 
„voinţă” dacă li s-ar fi cerut să exerseze la pian, să joace șah 
ori baseball. În realitate, dovezile de care dispunem cât de cât 
arată că voinţa este un atribut manifest în situaţii foarte spe- 
cifice. Oamenilor le este, în general, mult mai uşor să se stră- 
duiască în anumite domenii decât în altele. Dacă Mary a 
devenit mare maestră după zece ani în care a studiat șahul, în 
vreme ce Karl a renunţat să joace după șase luni, înseamnă că 
Mary a avut mai multă voinţă decât Karl? V-aţi schimba răs- 
punsul dacă v-aş spune că Mary a studiat pianul un an, după 
care a renunțat și s-a apucat de şah, în vreme ce Karl este acum 
un pianist de faimă internaţională? Această dependenţă 
situațională pune la îndoială afirmaţia că un soi de voinţă 
generică poate să explice capacitatea unui individ de a conti- 
nua să exerseze luni, ani și decenii. 

Dar conceptul de voinţă mai ridică o a doua problemă, și 
mai serioasă, legată de mitul talentului nativ, pe care o vom 
discuta ulterior în Capitolul 8. Atât puterea de voinţă, cât şi 
talentul nativ sunt trăsături pe care oamenii le atribuie numai 
post făctum: Jason este un jucător de tenis formidabil, aşa că 

trebuie să se fi născut cu acest talent nativ. Jackie a studiat 
vioara ani în șir, mai multe ore pe zi, așa că trebuie să fi avut o 
voinţă incredibilă. În niciunul dintre aceste cazuri nu putem 
stabili de la început aceste calități cu cea mai mică probabili- 
tate de a nu ne înșela şi în niciun caz nimeni nu a identificat 
vreodată niște gene care stau la baza acestor caracteristici pre- 
supus înnăscute, aşa că nu avem mai multe dovezi ştiinţifice 
ale existenței unor gene individuale care determină puterea 
de voinţă decât ale existenței unor gene individuale care sunt 
necesare pentru a avea succes în şah sau într-o carieră de pia- 
nist. În plus, odată ce se admite că un lucru este înnăscut, 
automat devine ceva cu care nu e nimic de făcut: dacă nu ai 
talent muzical nativ, nici nu te gândi să devii un bun muzician. 
Dacă nu ai destulă voinţă, nici nu te gândi să te apuci vreodată 
de ceva care solicită un mare volum de muncă grea. Acest gen 
de gândire vicioasă - „Faptul că nu am reușit să continui să 
exersez arată că nu am destulă voinţă, ceea ce explică de ce nu 
am putut să continui exerciţiile” — este mai mult decât inutil; 
este dăunător întrucât îi poate convinge pe oameni că ar fi la 
fel de bine nici să nu mai încerce. 

Eu cred că este mult mai util să vorbim despre motivaţie. 
Motivația este foarte diferită de voință. Cu toții avem diferite 
motivații - unele mai puternice, altele mai slabe - în diferite 
perioade și situații. Atunci, întrebarea cea mai importantă care 
cere un răspuns devine atunci: ce factori modelează motivaţia? 
Răspunzând la această întrebare, putem găsi calea spre factorii 
care ar putea să amplifice motivaţia angajaţilor și a elevilor 
noștri, dar și a noastră. 

Există nişte analogii interesante între îmbunătăţirea 
performanţei și pierderea în greutate. În general, indivizii 
supraponderali nu au dificultăți să înceapă un regim de slăbire 
și, de regulă, slăbesc întru câtva datorită acestuia. Dar aproape 

toţi vor vedea, până la urmă, că progresele lor incetează Şi cel 
mai mulți vor pune, treptat, la loc greutatea pierdută, reintor- 
cându-se la punctul de start. Izbutesc să slăbească pe termen 
lung aceia care au reușit să îşi remodeleze viaţa, formându-și 
noi deprinderi care le permit să își menţină comportamen- 
tele datorită cărora continuă să slăbească, în pofida tuturor 
tentaţiilor care le ameninţă succesul.!9 

Ceva asemănător este adevărat pentru aceia care continuă 
exercițiul cu scop definit sau metodic pe termen lung. În gene- 
ral, ei și-au format diverse deprinderi care îi ajută să continue. 
Ca regulă empirică, eu cred că oricine care speră să-și 
perfecţioneze dibăcia într-un anumit domeniu ar trebui să 
dedice zilnic o oră sau mai multe exerciţiului care se poate face 
cu deplină concentrare. Menţinerea motivaţiei care face posi- 
bil un astfel de program conţine două părți: motive să continui 
și motive să te oprești. Când renunţi la un lucru pe care, la 
început, doreai să-l faci, se întâmplă fiindcă motivele să te 
opreşti ajung, până la urmă, să cântărească mai greu decât 
motivele să continui. Așadar, ca să îţi păstrezi motivaţia, poți 
fie să-ți întăreşti motivele să continui, fie să slăbeşti motivele 
să renunți. În general, eforturile motivaţionale reușite includ 
ambele procese. 

Există diverse modalităţi de slăbire a motivelor de a 
renunța. Una dintre cele mai eficiente constă în a rezerva un 
timp pentru exercițiu care a fost degrevat de orice alte obligaţii 
ŞI surse de distragere a atenţiei. Poate fi destul de dificil să te 
forțezi să exersezi în cea mai bună situaţie posibilă, dar atunci 
când poţi avea şi alte lucruri de făcut, eşti constant tentat să 
faci altceva şi să te justifici spunându-i că realmente acel lucru 
trebuia făcut. Dacă procedezi astfel destul de des, începi să 
exersezi din ce în ce mai puţin și, în scurt timp, programul tău 
de antrenament intră într-o spirală a declinului. 

Când i-am cercetat pe studenţii violonişti din Berlin, am 
descoperit că cei mai mulţi preferau să exerseze de îndată ce 
se se trezeau dimineața. Își aranjaseră orarul în aşa fel încât 
să nu aibă nimic altceva de făcut în acel moment. Acele ore 
erau rezervate numai pentru exerciţiu. Mai departe, defini- 
rea acelui interval drept timpul lor de exerciţiu le-a creat o 
deprindere şi un simţ al datoriei care făcea mai puţin proba- 
bil ca ei să fie tentaţi de altceva. Studenţii mai buni şi cei mai 
buni dormeau, în medie, cu aproximativ cinci ore pe săptă- 
mână mai mult decât studenţii buni, mai ales pentru că tră- 
geau un pui de somn după-amiaza. Toţi subiecţii din cadrul 
studiului - studenții buni, studenţii mai buni şi studenții cei 
mai buni - dedicau săptămânal cam același timp activităţilor 
recreative, dar cei mai buni studenţi estimau mult mai precis 
câte ore au dedicat timpului liber, ceea ce arată că ei au făcut 
un mai mare efort de planificare a timpului. O bună planificare 
vă poate ajuta să evitaţi multe dintre lucrurile care v-ar putea 
face să dedicați exerciţiului mai puţin timp decât aţi fi dorit. 

Generalizând, căutaţi orice element care poate să vă tulbu- 
re antrenamentul și găsiți modalităţi de a-i reduce influenţa la 
minimum. Dacă este probabil să fiți deranjaţi de smartphone, 
închideţi-l. Sau, şi mai bine, închideți-l și lăsaţi-l în altă încă- 
pere. Dacă nu sunteți o persoană matinală, programaţi-vă aler- 
garea sau ora de fitness mai târziu în timpul zilei, când corpul 
nu vă mai face atâtea greutăţi. Am remarcat că oamenii cărora 
le este greu să-și înceapă programul de dimineaţa nu dorm 
suficient. Ideal ar fi să vă treziţi singuri (fără un semnal de alar- 
mă) şi să vă simţiţi odihniţi. Dacă nu este cazul, poate că tre- 
buie să vă culcaţi mai devreme. În timp ce fiecare factor poate 
să conteze puţin, diverșii factori se însumează. 

Pentru ca exerciţiul cu scop definit sau metodic să fie efici- 
ent, trebuie să vă forțați în afara zonei voastre de confort şi să 

vă păstraţi concentrarea, dar acestea sunt activități care vă 
obosesc pe plan cognitiv. Experții de top fac două lucruri - 
ambele în aparență fără legătură cu motivaţia - care vă pot 
ajuta. Primul este întreţinerea condiției fizice: somn suficient 
și îngrijirea sănătăţii. Dacă sunteți obosiţi sau bolnavi, este 
mult mai dificil să vă păstraţi concentrarea şi, în egală măsură, 
mai uşor să o lăsaţi mai moale. După cum am menţionat în 
Capitolul 4, studenţii violoniști aveau cu toţii grijă să doarmă 
bine în fiecare noapte şi mulţi dintre ei ațipeau la prânz, după 
repetițiile de dimineață. Al doilea lucru este să vă limitați dura- 
ta şedinţelor de exercițiu la aproximativ o oră. Nu puteţi să vă 
păstraţi concentrarea mult timp peste această limită - și, când 
sunteţi începători, foarte probabil și mai puţin de o oră. Dacă 
doriţi să exersaţi peste o oră, lucraţi o oră şi apoi faceţi o pauză. 

Din fericire, veţi constata că, pe măsură ce continuaţi 
exercițiul, cu timpul vi se va părea mai accesibil. Atât corpul, 
cât şi mintea se vor obişnui cu exercițiul. Alergătorii și alți 
sportivi descoperă că se călesc să suporte durerea asociată cu 
antrenamentul lor. Interesant, studiile au descoperit că, în 
timp ce sportivii se aclimatizează cu tipul particular de durere 
asociat cu sportul pe care îl practică, nu se obișnuiesc cu dure- 
rea în general. Ei continuă să simtă alte tipuri de dureri la fel 
de acut ca oricine altcineva. În mod asemănător, cu timpul, 
toți cei care exersează intens ajung în punctul în care acele ore 
de exercițiu nu mai par atât de frustrante din punct de vedere 
mental pe cât erau odată. Exerciţiul nu ajunge niciodată să fie 
de-a dreptul o distracție, dar, până la urmă, se apropie de a fi 
ceva neutru, așa că nu mai este atât de greu să continui. 

Tocmai am văzut mai multe modalităţi de a micșora 
inclinaţia de a te opri; să vedem acum câteva modalităţi de 
întărire a înclinaţiei de a continua. 

Motivația trebuie să reprezinte, desigur, dorinţa de a fi mai 
buni în domeniul în care exersaţi. Dacă nu aveţi acea dorinţă, 
de ce să exersaţi? Însă acea dorinţă poate să se manifeste în 
diferite forme. Să zicem că mereu v-aţi dorit să puteţi face figu- 
rine origami. Nu ştiţi de ce, dar vreţi mult acest lucru. Uneori, 
dorința face parte din ceva mai cuprinzător. Vă place să 
ascultați acea simfonie și ați hotărât că realmente v-ar bucura 
să fiți o parte din ea - membrul unei orchestre, unul care con- 
tribuie la acel sunet uimitor și care trăiește experienţa simfo- 
niei din acea perspectivă -, dar nu aveţi o dorinţă arzătoare de 
a cânta la clarinet, la saxofon sau la oricare alt instrument spe- 
cial. Sau poate fi o dorință născută în vederea unor scopuri 
total practice şi extrinseci. Detestaţi să vorbiţi în public, însă 
admiteţi că lipsa abilității de orator vă ţine pe loc în carieră, 
aşa că decideţi că vreţi să învăţaţi cum să vă adresaţi unui audi- 
toriu. Toate acestea sunt posibile rădăcini ale motivației, dar 
ele nu sunt - sau, cel puțin, nu ar trebui să fie - singurii voștri 
factori motivanți. 

Studiile efectuate asupra experţilor de top ne spun că, 
odată ce ai exersat o vreme şi poţi vedea rezultatele, măiestria 
însăși poate să devină o parte a motivaţiei tale. Eşti mândru de 
ceea ce faci, te încântă complimentele prietenilor şi sentimen- 
tul identităţii tale se modifică. Începi să te consideri tu însuți 
un orator, saxofonist sau creator de figurine origami. Cât timp 
recunoşti că această nouă identitate izvorăște din multele ore 
de exerciţiu pe care le-ai dedicat perfecționării dexterității 
tale, exerciţiul viitor ajunge să fie perceput mai degrabă ca o 
investiţie decât ca o cheltuială. 

Un alt factor motivaţional de maximă importanţă în exer- 
ciţiul metodic este credința că poți să reuşeșşti. Ca să te forțezi 
atunci când realmente nu ai niciun chef să o faci, trebuie să 
crezi că te poţi perfecționa și - îndeosebi pentru oamenii care 


Principiile exerciţiului metodic în viaţa de zi cu zi Peak 237 


aspiră să devină experţi de top - că te poţi număra printre cei 
mai buni. Forţa acestei credințe este atât de mare, încât poate 
chiar să răstoarne realitatea. Unul dintre cei mai cunoscuţi 
atleți din Suedia, semifondistul Gunder Hăgg, care a bătut 
cincisprezece recorduri mondiale la începutul anilor 1940, a 
crescut cu tatăl său, un muncitor forestier dintr-o regiune izo- 
lată din nordul Suediei. La începutul adolescenţei, lui Gunder 
îi plăcea să alerge prin pădure, iar el şi tatăl lui au fost curioși 
să vadă cât de rapid putea să fie. Au găsit un traseu lung de 
aproximativ 1 500 de metri şi Gunder l-a parcurs în timp ce 
tatăl său l-a cronometrat. La sfârşitul cursei, tatăl lui Gunder 
i-a spus că a parcurs distanţa în 4 minute şi 50 de secunde -un 
timp remarcabil de bun pe acea distanţă în pădure. După cum 
relata el mai târziu în autobiografia sa, Gunder a fost însuflețit 
de performanţa lui să creadă că avea un viitor strălucit în atle- 
tism, așa că a început să se antreneze și mai serios şi, într-ade- 
văr, a continuat până când a ajuns unul dintre cei mai buni 
semifondiști din lume. Abia peste mulţi ani, tatăl lui i-a măr- 
turisit că timpul real din acea zi fusese de ș minute și 50 de 
secunde și că el exagerase viteza lui Gunder fiindcă s-a temut 
că Gunder ar putea să-şi piardă din pasiunea lui pentru aler- 
gare şi avea nevoie să fie încurajat.20 

Psihologul Benjamin Bloom a condus odată un proiect care 
a examinat copilăria câtorva experți în diverse domenii. Una 
dintre descoperirile sale a fost că, pe când aceşti viitori experţi 
erau mici, părinţii lor au folosit diverse strategii care să-i 
impiedice să renunțe. În special, mai mulţi experţi au vorbit 
despre o perioadă din tinereţea lor când au fost bolnavi sau 
accidentaţi, ceea ce i-a împiedicat să exerseze o perioadă sem- 
nificativă. Când şi-au reluat pregătirea, nu mai erau nici pe 
departe la nivelul atins înainte şi, descurajaţi, au vrut să 
renunţe. Părinţii le-au spus că puteau să renunţe dacă doresc, 

dar că, mai întâi, trebuiau să ajungă din nou la nivelul atins 
anterior. Şi acest truc i-a convins. După ce au exersat o vreme 
şi au revenit la nivelul anterior, au înţeles că puteau într-ade- 
văr să progreseze şi că regresul lor a fost doar unul temporar. 

Credinţa este importantă. Poate nu veţi avea norocul de a 
găsi alături de voi pe cineva care să facă pentru voi ceea ce tatăl 
lui Hăgg a făcut pentru el, dar cu siguranţă puteţi desprinde o 
învățătură de la experţii de top pe care i-a studiat Bloom: dacă 
încetați să mai credeţi că puteţi atinge un scop, fie pentru că 
ați regresat, fie pentru că v-aţi plafonat, nu renunţați. Negociaţi 
cu propria conștiință că veţi face tot ceea ce este necesar ca să 
reveniţi la nivelul pe care l-aţi atins înainte sau ca să depășiți 
plafonul, după care puteți să renunţaţi. Probabil nu o veţi face. 

Una dintre cele mai puternice forme de motivaţie extrinse- 
că este motivaţia socială. Aceasta poate avea mai multe forme. 
Una dintre cele ma: simple şi mai directe este dată de aproba- 
rea și admirația celorlalți. Copiii mici sunt adeseori motivaţi 
să exerseze la un instrument muzical ori să practice un sport, 
fiindcă doresc aprobarea părinţilor lor. Copiii mai mari, pe de 
altă parte, sunt frecvent motivaţi de feedbackul pozitiv pe care 
îl primesc pentru realizările lor. După ce au exersat suficient de 
mult timp ca să atingă un anumit nivel de măiestrie, ei ajung 
să fie cunoscuţi pentru abilităţile lor - acest copil este un artist, 
acel copil cântă bine la pian, iar acela este un baschetbalist 
fenomenal -, iar această recunoaștere poate oferi motivaţia de 
a merge mai departe. Mulţi adolescenţi - și nu puţini adulți - 
s-au apucat de un instrument muzical sau de sport fiindcă au 
crezut că expertiza în acele domenii i-ar face mai atractivi din 
punct de vedere sexual. 

Una dintre cele mai bune modalităţi de a crea și de a 
menţine motivaţia socială este să vă înconjurați de oameni 
care vă vor încuraja, susţine și stimula în ceea ce faceţi. Pe 

lângă faptul că îşi petrec cea mai mare parte din timp impre- 
ună cu alţi muzicieni, studenţii violoniști din Berlin tind să își 
aleagă partenerii erotici tot dintre muzicieni, sau cel puţin să 
aibă relaţii cu persoane care apreciază pasiunea lor pentru 
muzică şi înţeleg nevoia lor de a face din programul lor de 
studiu o prioritate. 

A te înconjura de oameni care te susţin este cel mai ușor în 
activităţile care se desfășoară în grupuri sau în echipe. Dacă 
faci parte dintr-o orchestră, de exemplu, poți fi motivat să 
exersezi mai intens pentru că nu vrei să-i dezamăgeşti pe cole- 
gii tăi sau deoarece concurezi cu unii dintre ei pentru a fi recu- 
noscut cel mai bun la instrumentul tău, sau, poate, din ambele 
motive. Membrii unei echipe de baseball sau de softball pot 
să se forţeze în colectiv ca să câștige un campionat, însă vor fi 
atenţi și la întrecerea internă cu alți membri din echipă și vor 
fi, probabil, motivaţi în egală măsură și de această rivalitate. 

Totuşi poate că factorul cel mai important este chiar 
mediul social. Exercițiul metodic poate fi o străduinţă soli- 
tară, dar dacă ai un grup de prieteni care se găsesc în aceeaşi 
situație - alți membri din orchestra ta, din echipa ta de base- 
ball sau din clubul tău de şah -, ai un sistem de susţinere pre- 
instalat. Acești oameni înțeleg efortul pe care îl depui în timp 
ce exersezi, pot face cu tine un schimb de tehnici de antrena- 
ment, pot să aprecieze victoriile tale şi să te compătimească 
atunci când întâmpini dificultăţi. Ei contează pe tine, iar tu 
poţi să contezi pe ei. 

L-am întrebat pe Per Holmlov ce ar putea să-l motiveze pe 
un bărbat trecut de 70 de ani să dedice multe ore în fiecare 
săptămână ca să câștige o centură neagră. Mi-a spus că a fost 
atras de karate fiindcă nepoţii lui începuseră să se antreneze 
şi lui îi făcea plăcere să-i urmărească şi să interacţioneze cu 

ei în timp ce se antrenau. Dar ceea ce l-a impulsionat să se 
antreneze de-a lungul anilor a fost interacțiunea lui cu ceilalți 
practicanți și cu profesorii lui. Mare parte din antrenamentul 
la karate se face pe perechi, iar Per mi-a explicat că și-a găsit o 
parteneră de antrenament - o femeie cu 24 de ani mai tânără, 
ai cărei copii se antrenau la acea şcoală - care a fost excepţional 
de dispusă în a-l susţine pe el și progresele lui în karate. L-au 
încurajat şi mai mulți bărbaţi din școală, iar aceşti compatrioți 
i-au oferit cea mai puternică motivaţie să continue. 

Din cele mai recente mesaje pe care le-am schimbat cu 
Per - în vara lui 2015, când împlinise 74 de ani - am aflat că el 
şi soția lui se mutaseră la munte, în localitatea Are, echivalen- 
tul suedez al staţiunii Aspen, Colorado. Ajunsese la nivel de 
centură albastră și plănuise să dea examenul pentru centura 
maro, dar, fiindcă nu mai avea posibilitatea să se antreneze 
într-o școală de karate impreună cu alți studenţi, luase hotă- 
rârea că trebuie să renunţe să mai progreseze până la centura 
neagră. Încă se mai antrenează în fiecare dimineaţă, urmând 
o rutină concepută pentru el de fostul lui sensei, o rutină care 
include încălzire, figuri de karate, lucru cu haltere şi meditaţie; 
pe lângă toate acestea, urcă regulat pe munte. Ţelurile vieții 
lui, mi-a scris el, sunt „înţelepciune și vitalitate”. 

Ceea ce ne readuce la Benjamin Franklin. În tinereţe, era 
atras de tot felul de preocupări intelectuale - filosofie, ştiinţă, 
invenţie, literatură, arte plastice și așa mai departe - și dorea 
să îşi încurajeze propriul progres în acele domenii. Prin urma- 
re, la 21 de ani, a recrutat unsprezece dintre cei mai interesanţi 
oameni sub aspect intelectual din Philadelphia, cu care a for- 
mat un club de perfecţionare reciprocă, pe care l-a numit 
„Junto”. Membrii clubului, care se întâlneau în fiecare vineri 
seara, urmau să se încurajeze unii pe alții în diferite preocupări 
intelectuale. Se aştepta ca fiecare membru să propună cel 

puţin un subiect interesant de discuţie - din morală, politică 
sau ştiinţă - la fiecare întrunire. Temele, în general formulate 
ca nişte întrebări, urmau să fie discutate în cadrul grupului „in 
spiritul sincer al căutării adevărului, fără apetit de ceartă sau 
dorinţă de victorie”. Ca să păstreze tonul discuţiei deschis şi 
cooperant, regulile clubului Junto interziceau cu stricteţe tutu- 
ror să contrazică un alt membru al clubului ori să-și exprime o 
opinie cu prea mare fermitate. Şi, o dată la trei luni, fiecare 
membru din Junto trebuia să redacteze un eseu -pe indiferent 
ce temă - și să-l citească în faţa grupului, care urma să discute 
apoi pe marginea lui.2! 

Un scop al clubului era să-i încurajeze pe membrii săi să 
dezbată subiectele intelectuale la ordinea zilei. Prin înfiinţarea 
clubului, Franklin și-a asigurat nu numai accesul regulat la unii 
dintre cei mai interesanţi oameni din oraș, dar şi-a oferit şi o 
motivaţie suplimentară (ca și cum ar mai fi avut nevoie de așa 
ceva) ca să aprofundeze el însuși aceste subiecte. Ştiind că tre- 
buia să pună cel puţin o întrebare interesantă în fiecare săptă- 
mână şi că va răspunde, la rândul său, întrebărilor puse de 
ceilalți, a primit un impuls suplimentar să citească și să exa- 
mineze cele mai urgente şi intelectual stimulative probleme 
din ştiinţa, politica și filosofia contemporană. 

Această tehnică poate fi utilizată în aproape orice domeniu: 
strângeţi laolaltă un grup de oameni interesaţi cu toţii de 
acelaşi lucru - sau alăturaţi-vă unui astfel de grup - și folosiţi 
camaraderia din sânul grupului și ţelurile comune ca pe o 
motivaţie suplimentară pentru a vă atinge propriile scopuri. 
Aceasta este ideea de la baza multor organizaţii sociale, de la 
cluburile de lectură sau de șah până la teatrele de amatori, şi 
intrarea într-un astfel de grup - sau, dacă este necesar, 
înfiinţarea unuia - poate fi pentru adulţi o modalitate formida- 
bilă de a-și păstra motivaţia. Totuși un aspect de care trebuie 
să aveți grijă este să fiți siguri că membrii grupului urmăresc 

scopuri similare de perfecționare. Dacă te alături unei echipe 
de bowling pentru că încerci să îți îmbunătăţeşti scorurile, pe 
când ceilalți din echipă doresc în primul rând să se distreze, 
prea puţin păsându-le dacă vor câștiga titlul ligii, vei fi frustrat, 
nu motivat. Dacă ești un chitarist care urmăreşte să se 
perfecționeze suficient pentru a urma o carieră muzicală, nu te 
alătura unei trupe ai cărei membri nu vor altceva decât să se 
strângă în garajul cuiva sâmbătă seara ca să improvizeze. (Dar 
ţineţi minte că Junto ar fi un nume realmente bun pentru o 
trupă rock.) 

Desigur, în esenţă, exerciţiul metodic este o îndeletnicire 
solitară. În timp ce puteţi strânge un grup de indivizi cu preocu- 
pări şi concepţii similare, pentru susţinere și încurajare, totuși 
mare parte din perfecționarea voastră va depinde de exercițiul 
pe care îl efectuaţi singuri. Cum vă păstraţi, lucrând ore în șir, 
motivaţia pentru un asemenea exercițiu concentrat? 

Unul dintre sfaturile cele mai bune este să aranjaţi lucrurile 
în aşa fel încât să vedeţi constant semne concrete de progres, 
chiar dacă nu este întotdeauna un progres major. Fragmentați 
lungul drum pe care îl aveţi de parcurs în serii abordabile de 
obiective și concentraţi-vă asupra lor unul câte unul - acordân- 
du-vă, poate, şi o mică recompensă de fiecare dată când realizați 
un obiectiv. Profesorii de pian știu, de exemplu, că este mai 
bine să se împartă ţintele pe termen lung ale unui elev începător 
într-o serie de niveluri. Procedând astfel, elevul are un senti- 
ment de împlinire de fiecare dată când atinge un nou nivel, iar 
acest sentiment îi va spori motivaţia, pe de o parte, şi va scădea 
probabilitatea ca elevul să se descurajeze din cauza unei apa- 
rente lipse de progres, pe de altă parte. Nu contează dacă nive- 
lurile sunt arbitrare. Ceea ce contează este că profesorul 
fragmentează ceea ce poate să pară un volum infinit de materie 
care trebuie învățată într-o suită de paşi limpezi, făcând ca pro- 
gresul elevului să fie mai concret și mai încurajator. 

Dan McLaughlin - jucătorul de golf care a inițiat Dan Plan - 
a făcut ceva foarte asemănător în efortul său de a ajunge să 
joace în PGA Tour. De la început, el a defalcat traseul de parcurs 
până la ţintă într-o serie de etape, fiecare dedicată unei tehnici 
specifice, şi, în cadrul fiecărei etape, a născocit modalități de 
monitorizare a progreselor sale, în așa fel încât ştia unde se află 
şi cât de departe a ajuns. Primul pas pe care l-a făcut Dan a fost 
să înveţe lovirea delicată a mingii - numită putt - şi, timp de 
mai multe luni, crosa mică, așa-numitul putter, a fost singura 
cu care s-a antrenat. A inventat diverse jocuri, în care să repe- 
te iar și iar același tip de lovituri, şi a urmărit îndeaproape cât 
de bine evolua în aceste jocuri. Într-unul din primele jocuri, de 
exemplu, marca şase puncte, aflate fiecare la un metru distanţă 
de o gaură şi aranjate în jurul găurii. Pe urmă încerca să intro- 
ducă mingea în gaură cu lovituri ușoare din aceste şase punc- 
te şi repeta operaţia de șaptesprezece ori, până la un total de 
102 încercări. La fiecare set de 6 lovituri putt, Dan socotea de 
câte ori a intrat mingea în gaură şi nota scorurile pe un tabel. 
Astfel, putea să-și urmărească progresul într-un mod foarte 
concret. Pe lângă faptul că avea posibilitatea să vadă ce fel de 
erori comitea Şi la ce trebuia să mai lucreze, el a putut să vadă, 
săptămână de săptămână, cât de mult a progresat. 

Mai târziu, după ce Dan a învăţat să utilizeze una câte una 
celelalte crose de golf - în primul rând o pitching wedge, pe urmă 
fiarele, lemnele și, în sfârşit - crosa driver* —, a jucat primul său 


* Crosa pitching wedge se folosește pentru a imprima mingii de golf o traiectorie înaltă și 
relativ scurtă. The irons - „fiarele”, sunt crose cu cap metalic, curbat, folosite într-o diversitate 
de situații, pentru a trimite mingea la distanțe medii. The woods - „lemnele“ - sunt crose 
pentru lovituri la mare distanţă; tradițional, capul acestor crose, mai scurt și rotunjit, era 
confecționat dintr-un lemn tare - în prezent, deși își păstrează denumirea inițială, și acest tip 
de crose au capul confecționat din metal (cel mai adesea, titan). Crosa driver, de fapt prima 
din seria „lemnelor”, se folosește pentru a expedia mingea la cât mai mare distanță (n.t.). 

tur complet de golf, cu un set complet de crose în decembrie 
2011, mai bine de un an și jumătate după ce începuse să se 
antreneze, și, în această etapă, îşi nota progresele în mai multe 
feluri diferite. Ținea evidenţa preciziei loviturilor sale, îşi nota 
cât de frecvent ratau spre dreapta şi de câte ori se duceau prea 
mult spre stânga. Își nota numărul mediu de lovituri uşoare - 
putt - de care a avut nevoie să introducă mingea în gaură odată 
ce o adusese pe spaţiul de iarbă din jurul găurii - zona green. Şi 
aşa mai departe. Cifrele îi permiteau nu doar să vadă la ce mai 
trebuia să lucreze și de ce fel de lucru era nevoie, ci îndepli- 
neau și rolul de borne kilometrice pe drumul său către exper- 
tiza în golf. 

După cum o ştie oricine este familiarizat cu golful, indica- 
torul cel mai important al progresului realizat de Dan este 
handicapul său. Formula de calcul a handicapului este întru 
câtva complicată, dar în esenţă vă spune cât de bine era de 
aşteptat să joace Dan o partidă în zilele lui cele mai bune. 
Cineva cu un handicap de 10, să zicem, se presupune că este 
capabil să joace o partidă de optsprezece găuri având nevoie 
de zece lovituri peste numărul minim prestabilit pentru un 
jucător profesionist - așa-numitul par. Handicapul face posibil 
ca jucători având niveluri diferite de măiestrie să joace de pe 
poziţii aproximativ egale. Şi pentru că handicapul cuiva se 
bazează pe scorurile obţinute în ultimele 20 de partide pe care 
le-a jucat, se modifică în mod constant și prezintă o evidenţă 
a nivelului la care a jucat o persoană de-a lungul timpului. 

Când Dan a început să își calculeze și să își noteze handi- 
capul, în mai 2012, acesta era de 8,7, destul de bine pentru 
cineva care nu juca decât de doi ani. În a doua jumătate a lui 
2014, handicapul său oscila între 3 și 4, cu adevărat impresio- 
nant. În timp ce scriu, în a doua jumătate a lui 2015, Dan se 
refăcea după o accidentare care l-a tras înapoi şi nu i-a permis 

să joace o vreme. Investise peste 6 ooo de ore de antrena- 
ment, așa că lăsase în urmă 60% din drumul spre ţinta lui de 
10 000 de ore de exercițiu. 

Încă nu ştim dacă Dan își va atinge obiectivul de a juca în 
PGA Tour, dar el a făcut demonstraţia clară a modului în care 
un bărbat de 30 de ani, fără nicio experienţă în golf, poate, 
datorită unui gen potrivit de exerciţiu, să ajungă un jucător de 
golf expert. 

Căsuţa mea de mesaje pe e-mail este plină de asemenea 
istorii. O psihoterapeută din Danemarca a folosit exercițiul 
metodic ca să-și perfecționeze abilitățile de cântăreaţă şi, până 
la urmă, a înregistrat piese care au fost difuzate la posturile de 
radio din toată Danemarca. Un inginer mecanic din Florida 
şi-a perfecționat abilităţile de pictor și mi-a trimis o fotografie 
a primului său tablou, care era, într-adevăr, destul de bun. Un 
inginer brazilian a hotărât să dedice 10 000 de ore (încă o dată 
dăm de acest număr!) ca să devină expert în figurine origami. 
Și așa mai departe. Singurele două lucruri pe care acești 
oameni le au în comun sunt că toţi au avut un vis şi că toţi au 
înțeles, după ce au aflat despre exercițiul metodic, că există o 
cale spre împlinirea acelui vis. 

Și, mai mult decât orice altceva, aceasta este învăţătura pe 
care oamenii trebuie să o rețină din toate aceste istorii şi din 
toată această cercetare: nu există niciun motiv să nu vă urmaţi 
visul. Exercițiul metodic poate să deschidă ușa care dă spre o 
lume de posibilități despre care puteaţi fi convinşi că sunt 
peste puterile voastre. Deschideţi acea ușă. 

W, Drumul către 
extraordinar 


SPRE SFÂRȘITUL ANILOR 1960, psihologul ungur Lâszl6 Polgâr 
şi soția lui, Klara, au început un mare experiment care avea să 
le umple viaţa în următorul sfert de secol.! Lâszl6 studiase sute 
de oameni care erau consideraţi genii într-un domeniu sau 
altul şi concluzia lui a fost că, în condiţiile unei educaţii potri- 
vite, orice copil poate fi transformat într-un geniu. Pe când îi 
făcea curte Klarei, i-a prezentat teoria sa și i-a explicat că era 
în căutarea unei soții care să colaboreze cu el în testarea teoriei 
sale pe propriii copii. Klara, o profesoară din Ucraina, trebuie 
să fi fost o femeie foarte specială, fiindcă a răspuns pozitiv 
acestei maniere neortodoxe de a fi curtată și a acceptat cererile 
lui Lâszlo (de a se căsători cu el şi de a-i transforma în genii pe 
viitorii lor copii). 

Lăszlo era atât de sigur că programul său de antrenament 
ar da rezultate în orice domeniu, încât nu privea exclusivist 
niciunul din câte puteau să ţintească el şi Klara, și cei doi au 
discutat diferite opţiuni. Limbile erau o posibilă alegere: câte 
limbi ar putea să înveţe un copil? Matematica era o altă posi- 
bilitate. Matematicienii de superclasă erau foarte prețuiți în 
Europa de Est pe atunci, întrucât regimurile comuniste căutau 
modalităţi prin care să îşi dovedească superioritatea lor faţă 
de Occidentul decadent. Matematica ar fi avut în plus avanta- 
jul că în acel moment nu existau matematiciene de top, așa că, 
presupunând că el și Klara ar fi avut o fiică, Laâslo ar fi dovedit 

și mai convingător tezele sale. Dar el și Klara s-au oprit la o a 
treia opțiune. 

„Puteam să facem acelaşi lucru în orice domeniu, dacă 
începeam devreme, investeam o groază de timp şi dăruiam 
multă iubire domeniului ales”, avea să spună mai târziu Klara 
unui reporter. „Dar noi am ales șahul. Şahul este foarte obiec- 
tiv şi uşor de măsurat.” 

Șahul a fost întotdeauna considerat un joc pentru „mintea 
masculină”, jucătoarele de şah fiind tratate ca niște cetățeni de 
mâna a doua. Femeile aveau propriile turnee și campionate, 
fiindcă se credea că nu ar fi echitabil să joace contra bărbaților, 
şi nicio femeie nu a primit gradul de mare maestru. Într-adevăr, 
pe atunci, atitudinea obișnuită față de femeile care jucau șah 
semăna mult cu celebrul citat din Samuel Johnson: „O femeie 
care ţine o predică seamănă cu un câine care merge pe cele 
două labe din spate. Nu o face bine; dar eşti surprins că o face, 
cum-necum”. 

Soții Polgar au fost binecuvântaţi cu trei copii, numai fete. 
Cu atât mai bine ca să confirme ideea lui Laszlo. 

Prima lor fiică, născută în aprilie 1969, a primit numele 
Susan (în limba maghiară, Zsuzsana). Sofia (Zsofia) a urmat-o 
în noiembrie 1974, după care s-a născut Judit, în iulie 1976. 
Laszlo şi Klara le-au școlarizat acasă pe fete, dorind să dispună 
de cât mai mult timp în care să se concentreze asupra şahului. 
Nu a durat mult până când experimentul soţilor Polgâr a deve- 
nit un succes formidabil. 

Susan nu avea decât patru ani când a câștigat primul ei tur- 
neu, dominând Campionatul fetelor sub 11 ani de la Budapesta, 
cu zece victorii din tot atâtea partide jucate. La cincisprezece 
ani, a devenit cea mai bine clasată jucătoare de şah din lume 
și a continuat să progreseze, până când a devenit prima femeie 
căreia i s-a decernat gradul de mare maestru, urmând acelaşi 

traseu pe care trebuiau să-l parcurgă bărbaţii. (Alte două femei 
au mai primit gradul de mare maestru, după ce au câștigat 
campionatul mondial rezervat femeilor.) Iar Susan nici nu 
avea să fie fiica cu cele mai notabile realizări. 

Sofia, cea de-a doua fiică, a avut, de asemenea, o carieră 
uluitoare în şah. Poate că momentul său culminant a fost 
atunci când, la numai paisprezece ani, a dominat un turneu de 
la Roma, la care au participat mai mulţi mari maeştri foarte 
apreciaţi. Cu opt victorii şi o remiză din nouă partide, ea a 
obținut un coeficient ELO' pentru un singur turneu de şah - 
adică un punctaj bazat numai pe partidele din acel turneu - de 
2 735, unul dintre cele mai înalte ratinguri din toate timpurile, 
obținut fie de un jucător, fie de o jucătoare de şah.? S-a întâm- 
plat în 1989 şi lumea șahului încă mai vorbeşte despre „jefui- 
rea Romei”. Deși Sofia a obținut pentru întreaga activitate 
șahistă un coeficient ELO de 2 540, binișor peste pragul de 
2 500 pentru titlul de mare maestru, şi cu toate că a evoluat 
mai mult decât bine în turneele la care a participat, nu i s-a 
acordat niciodată rangul de mare maestru - ceea ce pare mai 
degrabă o decizie politică decât o judecată a măiestriei sale 
șahiste. (Aidoma surorilor sale, nu a încercat niciodată să se 
gudure pe lângă elita șahului masculin.) La un moment dat, 
Sofia a fost cotată a şasea şahistă din lume. Totuși, dintre suro- 
rile Polgăr, ea ar putea fi considerată codașa familiei. 

Judit a fost perla coroanei din experimentul lui Lâszlo 
Polgâr. Ea a devenit mare maestru la cincisprezece ani și cinci 


* Coeficientul ELO este numit astfel după numele lui Arpad Elo, un profesor american de 
fizică, de origine maghiară, care a definit criteriile după care se stabilește ordinea în ierarhia 
mondială a șahiştilor participanți la turnee (un clasament asemănător cu cel FIFA în fotbal sau 
ATP și WTA în tenisul masculin și feminin). Până în prezent, cel mai mare coeficient ELO a fost 
atins în 2000 de Gary Kasparov - 2 852 de puncte. După retragerea lui Kasparov, cel mai mult 
s-a apropiat de acest record americanul John Wright - 2 783 de puncte (n.t.). 

luni, fiind, în acel moment, cea mai tânără persoană, bărbat 
sau femeie, care a atins acel nivel. A fost cotată prima jucă- 
toare de şah din lume timp de 25 de ani, până la retragerea ei 
din şah, în 2014. La un moment dat, a ocupat locul opt în ier- 
arhia şahistă mondială, în care intrau deopotrivă bărbaţi şi 
femei, iar în 2005 a devenit prima - şi deocamdată singura - 
femeie care a jucat în Campionatul Mondial de Șah. 

Este limpede că toate surorile Polgâr erau niște experte. 
Fiecare dintre ele s-a numărat printre cele mai bune din lume, 
într-un domeniu în care măsurarea performanței este extrem 
de obiectivă. În șah nu se acordă puncte pentru stil. Educaţia 
școlară nu contează. CV-ul cuiva nu are importanţă. Așa că 
știm fără dubiu cât erau de bune şi erau foarte, foarte bune. 

Și chiar dacă unele detalii din educaţia lor sunt neobișnuite - 
foarte puţini părinţi se concentrează în aşa măsură în a-i face 
pe copiii lor cei mai buni din lume la ceva -, ele ne oferă un 
exemplu clar, chiar dacă întru câtva extrem, de ce este nevoie 
ca să devi un expert de top. Calea urmată de Susan, Sofia şi 
Judit spre măiestria șahistă se aliniază cu drumul pe care, în 
esenţă, l-au parcurs toți experţii până ce au devenit extraordi- 
nari. Concret, psihologii au constatat că dezvoltarea unui 
expert străbate patru etape distincte, de la primele sclipiri de 
interes până la expertiza în toată puterea cuvântului. Tot ceea 
ce știm despre surorile Polgar sugerează că ele au trecut prin 
aceleași etape, poate că de o manieră ușor diferită, din cauza 
modului în care tatăl lor le-a ghidat evoluţia. 

În acest capitol vedem în profunzime de ce este nevoie ca 
să devii un performer expert. După cum am explicat mai 
devreme, cea mai mare parte din ceea ce știm despre exercițiul 
metodic s-a bazat pe studiile consacrate experților și modului 
în care își dezvoltă ei extraordinarele lor abilităţi, dar până aici 
ne-a interesat în mod deosebit ce înseamnă toate acestea 

pentru noi, ceilalți - aceia dintre noi care folosim principiile 
exerciţiului metodic pentru a ne perfecționa, dar care nu vom 
fi niciodată printre cei mai buni din lume în ceea ce facem. 
Acum ne îndreptăm atenţia către aceia care fac parte din cate- 
goria celor-mai-buni-din-lume - muzicieni de clasă mondială, 
campioni olimpici, savanţi deținători ai Premiului Nobel, mari 
maeştri şahiști și toți ceilalți. 

Într-un anumit sens, acest capitol poate fi privit ca un manu- 
al de formare a unui expert - o hartă rutieră spre excelenţă, 
dacă doriţi. Acest capitol nu vă va oferi tot ceea ce vă trebuie 
ca să produceţi următoarea Judit Polgar sau Serena Williams, 
dar vă va ajuta să vă faceţi o idee mult mai clară despre direcția 
în care mergeţi, dacă acesta este traseul pe care l-aţi ales. 

Într-un cadru mai larg, acest capitol vă pune la dispoziţie o 
imagine pas cu pas a celor necesare pentru a profita la maxim de 
adaptabilitatea umană, până la atingerea graniţei posibilităților 
umane. În mod tipic, acel proces începe în copilărie sau în primii 
ani de adolescenţă și continuă timp de un deceniu sau mai mult, 
până se atinge nivelul de expert. Dar nu se oprește acolo. Unul 
dintre însemnele caracteristice ale experţilor de top este că și 
după ce au devenit unii dintre cei mai buni în ceea ce fac încă 
se străduiesc în mod constant să-și îmbunătăţească tehnicile 
și să progreseze. Şi aici, la frontieră, îi găsim pe inovatori, acei 
experţi care depăşesc tot ceea ce s-a mai făcut vreodată până 
la ei şi ne arată tuturor că se poate înfăptui. 


Primii pași 
Într-un interviu publicat într-o revistă, Susan Polgăr a rela- 


tat cum a început să o intereseze șahul. „Am găsit primul meu 
. A vw we N) A . . 29 
set de piese de şah pe când căutam o nouă jucărie în şifonier |, 

a spus ea. „Iniţial, m-a atras forma pieselor. Mai târziu, m-au 
fascinat logica şi provocarea intelectuală."'4 

Este interesant de remarcat diferenţa dintre amintirea lui 
Susan despre cum și-a descoperit interesul față de șah şi ceea 
ce ştim despre planurile pe care părinții săi le făcuseră în legă- 
tură cu ea. Lâszl6 şi Klara hotărâseră deja că Susan avea să 
devină o şahistă de prim rang, așa că e greu de crezut că au 
contat pe descoperirea întâmplătoare a pieselor de şah de 
către fetiță, urmând ca acestea să o fascineze. 

Însă detaliile precise nu sunt importante. Important este că 
pe Susan a început să o intereseze șahul pe când era copil - şi 
interesul ei a fost trezit în singurul mod posibil în care un copil 
de vârsta ei (avea pe atunci trei ani) putea să fie atrasă de ceva: 
piesele de șah i s-au părut amuzante. Ca și jucăriile. Nişte 
lucruri cu care să te joci. Copiii mici sunt foarte curioși şi dor- 
nici de joacă. Aidoma pisoilor sau căţeilor, ei interacționează 
cu lumea îndeosebi prin joc. Dorinţa de a se juca serveşte 
drept primă motivaţie a unui copil să încerce un lucru sau altul, 
să vadă ce este şi ce nu este interesant și să se implice în diver- 
se activităţi, care îl vor ajuta să îşi formeze abilităţile. În acest 
stadiu, el își dezvoltă niște abilități simple, desigur - aranjarea 
pieselor pe tabla de şah, aruncarea unei mingi, organizarea 
biluţelor de sticlă după formă sau model coloristic -, dar pen- 
tru viitorii experți, această interacţiune jucăușă cu indiferent 
ce le-a atras atenţia este primul lor pas către ceea ce va deveni 
mai târziu pasiunea lor. 

La începutul anilor 1980, psihologul Benjamin Bloom a con- 
dus un proiect al Universităţii din Chicago, menit să răspundă 
la o intrebare simplă: ce se găseşte în copilăria viitorilor experţi 
de natură să explice de ce ei, dintre toţi oamenii, își dezvoltă 
asemenea abilități extraordinare?5 Cercetătorii care au lucrat 
cu Bloom au ales 120 de experți din șase domenii - pianiști, 

înotători olimpici, campioni de tenis, matematicieni, cercetă- 
tori neurologi şi sculptori - şi a căutat factori comuni în dezvol- 
tarea lor. Acest studiu a identificat trei etape similare tuturor şi 
care se arată a fi, într-adevăr, comune în dezvoltarea experților 
de top din orice domeniu, nu doar în cele șase pe care le-au 
examinat Bloom şi colegii săi. 

În prima etapă, copiii fac cunoştinţă într-o modalitate 
jucăușă cu ceea ce, până la urmă, va deveni domeniul lor de 
interes. Pentru Susan Polgar, a fost descoperirea pieselor de 
șah şi faptul că i-au plăcut formele lor. La început, nu au fost 
nimic altceva decât niște jucării. Lui Tiger Woods i s-a dăruit o 
crosă de golf când abia împlinise nouă luni. Tot o jucărie. 

La început, părinţii copilului se joacă cu el la nivelul său, dar 
treptat orientează joaca spre scopul real al „jucăriei”. Ei îi expli- 
că mişcările specifice ale fiecărei piese de șah. Îi arată cum se 
foloseşte crosa de golf pentru lovirea mingii. Îi dezvăluie capa- 
citatea pianului de a produce o melodie în loc de gălăgie. 

În această etapă, părinţii copiilor care urmează să ajungă 
experţi joacă un rol esenţial în dezvoltarea copilului. În primul 
rând, părinţii le acordă copiilor din belșug timp, atenţie şi încu- 
rajări. Pe de altă parte, părinţii tind să fie foarte ambițioși şi le 
cultivă copiilor valori precum autodisciplina, munca îndârjită, 
responsabilitatea şi petrecerea constructivă a timpului. Şi, 
odată ce un copil ajunge să fie atras de un anumit domeniu, 
este de aşteptat să îl abordeze cu aceleași atribute - disciplină, 
muncă pe brânci, reușită.6 

Aceasta este o perioadă decisivă în dezvoltarea unui copil. 
Mulţi copii vor găsi o oarecare motivaţie inițială să încerce ori 
să exploreze ceva, date fiind curiozitatea naturală și dispoziția 
lor jucăușă, iar părinţii au o oportunitate să utilizeze acest inte- 
res iniţial ca pe un resort care să-i împingă spre o activitate, dar 
acea motivaţie iscată de curiozitate trebuie să fie suplimentată. 

Un supliment excelent, îndeosebi la copiii mai mici, este 
lauda. O altă motivaţie este satisfacția de a-și fi dezvoltat o 
anumită abilitate, mai ales dacă acea reușită este apreciată de 
un părinte. Odată ce un copil poate să lovească în mod con- 
stant o minge cu bâta, să zicem, să cânte la pian o melodie 
simplă ori să numere ouăle dintr-un carton, reușita devine un 
motiv de mândrie și serveşte drept motivaţie spre alte reușite 
în acel domeniu. 

Bloom și colegii săi au descoperit că adeseori experţii din 
studiul lor căpătaseră preocupările lor specifice de la părinţii 
lor. Părinţii care se ocupau de muzică, fie ca interpreți, fie ca 
melomani, au constatat frecvent că odraslele lor au căpătat 
interes față de muzică, întrucât era o modalitate de a-și petrece 
timpul împreună cu părinții, împărtășindu-le preocupările. 
Același lucru este valabil pentru părinții pasionaţi de sport. Era 
mai probabil ca părinţii copiilor destinaţi unor preocupări mai 
intelectuale - precum viitori matematicieni și neurologi - să 
discute chestiuni intelectuale cu copiii lor, subliniind 
importanţa şcolii şi a învăţăturii. Astfel, părinţii - cel puţin 
părinţii copiilor care aveau să devină experţi - au modelat inte- 
resele copiilor lor. Bloom nu a înregistrat niciun caz precum 
cel al soților Polgar, în care părinţii au decis conștient să-şi 
îndrume copiii într-o anumită direcție, dar această direcţionare 
nu trebuie să fie conștientă. Prin simpla interacţiune solidă cu 
copiii lor, părinții îi motivează pe micuţi să își dezvolte interese 
asemănătoare. 

În această primă etapă, copiii nu exersează propriu-zis - 
asta vine mai târziu -, dar mulți copii reușesc să inventeze 
activități care sunt, în parte, joacă, în rest, antrenament. Un 
bun exemplu este Mario Lemieux, considerat de multă lume 
unul dintre cei mai buni hocheişti din câţi au intrat vreodată 

pe gheaţă. Avea doi frați mai mari, Alain și Richard, și toţi trei 
coborau regulat în subsolul casei părintești, unde, în ciorapi, 
îşi târşâiau picioarele ca şi cum ar fi alunecat pe patine şi 
loveau un dop de sticlă cu niște linguri de bucătărie, făcute din 
lemn. Un alt exemplu este alergătorul britanic în proba de gar- 
duri, David Hemery - unul dintre cei mai mari alergători bri- 
tanici pe pistă din toate timpurile -, care şi-a transformat multe 
dintre activităţile sale din copilărie în adevărate întreceri cu 
sine însuși, provocându-se constant să progreseze. Când a pri- 
mit în dar de Crăciun un pogo stick*, de exemplu, a întins pe 
jos cărți de telefoane ca să practice săritura peste obstacole. 
Deși nu cunosc niciun studiu care să fi cercetat valoarea aces- 
tui gen de exercițiu jucăuș, pare probabil că acești copii făceau 
primii pași pe calea spre expertiză. 

Experienţa lui Mario Lemieux scoate în evidență o altă tră- 
sătură caracteristică a experienţei timpurii din viaţa copii- 
lor-minune - faptul că mulţi dintre ei au avut fraţi și surori mai 
mari care să-i inspire, de la care să înveţe, cu care să se ia la 
întrecere şi din care să îşi facă modele. Judit Polgar le-a avut 
pe Susan și pe Sofia. Wolfgang Mozart a avut-o pe Maria Anna, 
care era cu patru ani și jumătate mai mare decât el şi cânta deja 
la clavecin când pe Wolfgang a început să îl intereseze muzica. 
Marea tenismenă Serena Williams i-a călcat pe urme surorii 
sale Venus Williams, care a fost ea însăşi una dintre cele mai 
bune jucătoare de tenis din epoca recentă. Mikaela Shiftrin, 
care a devenit cea mai tânără campioană la slalom din istorie 
la Jocurile Olimpice din 2014, avea un frate mai mare, Taylor, 
care era și el un schior de valoare. Și așa mai departe. 


* Pogo stick - un baston cu două suporturi transversale pentru picioare, având la bază 
un resort foarte puternic, care permite sărituri ample; recent, săriturile acrobatice cu pogo 


stick-uri perfecţionate au devenit un sport extrem, numit Xpogo (n.t.). 

Acesta este un alt gen de motivaţie. Un copil care vede un 
frate sau o soră mai mare desfășurând o activitate şi primind 
atenţie şi laude din partea unui părinte va dori, în mod firesc, 
să se alăture și să culeagă la rândul său ceva atenţie şi nişte 
laude. Pentru unii copii, competiţia cu un frate sau o soră poate 
fi şi ea motivantă. 

În multe dintre cazurile studiate, copiii cu frați talentaţi sau 
surori talentate au fost, de asemenea, încurajați de unul sau de 
ambii părinţi. Ştim asta despre surorile Polgar, la fel şi despre 
Mozart: tatăl său nu a fost departe de Lâszl6 Polgar în ceea ce 
priveşte dorinţa de a forma un copil-minune. La fel, tatăl jucă- 
toarelor de tenis Serena şi Venus Williams, Richard Williams, 
le-a pus să joace tenis cu intenţia de a le face jucătoare profe- 
sioniste. În astfel de cazuri, poate fi greu de disociat influenţa 
fraţilor şi a surorilor de cea exercitată de părinţi. Dar nu este, 
probabil, o coincidență în aceste cazuri faptul că, în general, 
fraţii sau surorile mai mici au ajuns pe culmi mai înalte. În 
parte, explicaţia poate fi că părinţii învață din experienţele acu- 
mulate cu copiii mai mari şi fac o treabă mai bună cu cei mai 
MICI, dar este, de asemenea, probabil, că prezenţa unui frate 
mai mare total dedicat unei activităţi oferă câteva avantaje 
fratelui mai mic. Urmărind modul în care fratele sau sora mai 
mare se implică într-o activitate, un copil mai mic poate fi atras 
de ea - şi o poate începe - mai repede decât altminteri. Frații și 
surorile mai mari îl pot învăţa pe cel mai mic, într-un mod ce 
pare mai amuzant decât lecţiile primite din partea unui părinte. 
lar competiția dintre fraţi şi surori va fi, probabil, mai utilă celor 
mai mici decât celor mai mari, fiindcă aceștia din urmă vor fi, 
în mod firesc, mai pricepuţi, cel puţin un număr de ani. 

Bloom a descoperit un model uşor diferit în perioada timpu- 
rie a copiilor care aveau să ajungă la maturitate matematicieni 

sau neurologi, în comparaţie cu viitorii sportivi, muzicieni și 
artiști plastici. În cazul lor, părinții nu i-au introdus pe copii 
într-un domeniu specific, ci mai degrabă le-au stârnit atracţia 
faţă de activitatea intelectuală în general. Ei au încurajat 
curiozitatea copiilor lor și lectura a fost o ocupaţie majoră, 
părinții citindu-le copiilor de la o vârstă fragedă, aceştia citind 
singuri mai târziu. I-au încurajat pe copii, de asemenea, să 
elaboreze modele sau proiecte ştiinţifice - activităţi care pot fi 
considerate educative -, ca parte din joaca lor. 

Însă oricare ar fi detaliile specifice, modelul general valabil 
pentru acești viitori experţi era că, la un moment dat, a început 
să îi intereseze foarte mult un anumit domeniu și s-au dovedit 
mai promiţători decât copiii de aceeaşi vârstă. În cazul lui Susan 
Polgâr, acel moment a survenit atunci când ea și-a pierdut inte- 
resul față de piesele de şah ca jucării și a fost intrigată de logica 
modului în care se mută piesele pe tablă şi a interacțiunii lor cu 
alte piese în timpul unei partide. Într-un astfel de moment, un 
copil este gata să treacă în etapa următoare. 


Lucrurile devin serioase 


Odată ce un viitor expert de top incepe să fie atras de un 
anumit domeniu, în care se arată întru câtva promiţător, de 
regulă, pasul următor este să ia lecţii cu un antrenor sau cu un 
profesor. În acest moment, majoritatea acestor elevi intră 
prima oară în contact cu exercițiul metodic. Spre deosebire de 
experienţele lor anterioare, care fuseseră în primul rând 
activităţi jucăușe, exercițiul lor este pe cale să devină muncă./ 

În general, instructorii care le prezintă elevilor acest gen de 
exerciţiu nu sunt ei înșiși niște experți, dar știu să lucreze cu 
copiii. Ştiu cum să-i motiveze pe elevi și cum să-i menţină pe o 

linie ascendentă, pe măsură ce ei se adaptează muncii de 
perfecţionare prin exerciţiu metodic. Aceşti profesori sunt 
entuziaști, îi încurajează și îi răsplătesc pe elevi - cu laude sau, 
uneori, mai concret, cu bomboane sau alte mici recompense - 
atunci când elevii au avut o reușită. 

În cazul surorilor Polgăr, Lâszlo a fost primul lor profesor. 
Nu era un prea bun jucător de șah - toate fetele sale l-au depăşit 
cu mult înainte de adolescență -, dar știa destul cât să le dea 
un start bun în şah și, lucrul cel mai important, le-a păstrat viu 
interesul faţă de joc. Judit a spus că tatăl ei a fost cel mai bun 
motivator din câţi a cunoscut. Și acesta este, poate, cel mai 
important factor în primele zile în evoluţia unui expert - 
menţinerea interesului şi a motivaţiei în timp ce i se formează 
abilitățile şi deprinderile. 

Părinţii joacă şi ei un rol important. (În cazul surorilor 
Polgar, desigur, Lâszlo a fost deopotrivă profesor şi părinte.) 
Părinții îi ajută pe copiii lor să îşi formeze rutine - să zicem, să 
cânte la pian o oră în fiecare zi - îi susțin, îi încurajează și îl 
laudă pentru progresele lor. Când este necesar, îi vor ajuta să 
facă din exerciţiu o prioritate faţă de alte activități: exerciţiul, 
mai întâi, joaca, pe urmă. Iar atunci când copiii fac eforturi 
prea mari să își respecte orarul de exerciţiu, părinţii pot să 
recurgă la măsuri mai radicale. Unii părinţi ai viitorilor experţi 
studiați de Bloom au fost nevoiţi să recurgă la tactici precum 
amenințarea că vor pune capăt lecţiilor de pian, după care vor 
vinde pianul, ori să nu-i mai ducă pe copii la antrenamentul 
de inot. Evident, în acest context, toți viitorii experţi de top au 
hotărât că vor să meargă mai departe. Alţii puteau să facă o 
alegere diferită. 

În vreme ce există diverse modalități în care părinții şi pro- 
fesorii îi pot motiva pe copii, în ultimă instanță motivaţia tre- 
buie să vină dinlăuntrul copilului, altminteri nu va dura. 

Părinții unor copii mici îi pot motiva cu laude şi recompense, 
printre altele, dar, până la urmă, nu va fi suficient. O soluţie 
prin care părinții și profesorii pot induce o motivaţie pe termen 
lung este să-i ajute pe copii să descopere activităţi înrudite 
care le fac plăcere. De exemplu, dacă un copil descoperă că îi 
place să cânte la un instrument muzical în faţa publicului, asta 
îl poate motiva pe copil suficient ca să exerseze atât cât este 
necesar. A-i ajuta pe copii să își dezvolte reprezentări mentale 
le poate spori, de asemenea, motivaţia, amplificând capacita- 
tea lor de a aprecia abilitatea pe care o învaţă. Reprezentările 
muzicale îl ajută pe copil să savureze mai intens audiția unor 
interpretări muzicale şi, îndeosebi, să simtă plăcerea de a 
cânta piesele favorite pentru sine, în sala de repetiţii. 
Reprezentările poziţiilor de pe tabla de șah duc la o mai înaltă 
apreciere a frumuseţii jocului. Reprezentările unui meci de 
baseball permit unui copil să înţeleagă și să admire strategia 
care stă la baza jocului. 

Bloom a descoperit un model diferit de a stârni interesul 
și de a trezi motivaţia în rândul copiilor care urmau să ajun- 
gă matematicieni, în mare parte fiindcă ei au luat startul mult 
mai târziu în domeniile lor de interes. De regulă, părinții nu 
angajează mediatori care să-i pregătească la matematică pe 
juniorii lor de şase ani. În schimb, viitorii matematicieni au 
venit prima oară în contact cu nişte cursuri serioase de mate- 
matică - precum algebra, geometria și analiza matematică - la 
gimnaziu și la liceu şi, adeseori, profesorii care predau aceste 
cursuri nu părinţii, le-au ațâţat flacăra pasiunii vieţii lor. Cei 
mai buni profesori nu s-au concentrat pe regulile de rezolvare 
a unor probleme speciale, ci mai degrabă i-au încurajat pe ele- 
vii lor să gândească structuri și procese generale - încercând 
să răspundă la întrebarea de ce mai mult decât la întrebarea 
cum. Această abordare îi motiva pe acești copii fiindcă a aprins 

un interes intelectual care avea să le anime studiile şi, ulterior, 
cercetările lor de matematicieni. 

Fiindcă aceşti copii erau mai mari şi au căpătat suficient 
interes faţă de domeniul lor independent de influenţa părinților, 
au avut mai puţin nevoie să fie îmboldiți de părinți și încurajați 
de ei să-și facă temele și orice altceva le-ar fi sugerat profesorul. 
Lucrul pe care l-au făcut părinţii a fost să sublinieze importanța 
succesului academic în general, lăsând să se înțeleagă limpede 
că se aşteptau din partea copiilor lor ca aceștia să-și continue 
studiile după liceu şi chiar după colegiu. 

În prima parte a acestei etape, încurajarea şi susținerea 
părinților şi a profesorilor au fost esenţiale în progresul copilu- 
lui, dar, până la urmă, elevii au început să încerce experiența 
unor recompense pentru munca lor susținută şi au devenit din 
ce în ce mai automotivați. Un tânăr pianist a cântat pentru alții 
şi s-a bucurat de aplauzele lor. Un înotător s-a scăldat în apre- 
cierea şi respectul colegilor. Aceşti elevi au căpătat pe parcurs 
tot mai multă legitimitate, iar imaginea lor de sine a început să 
includă acele abilităţi care îi deosebeau de cei de seama lor. În 
cazul unor sporturi de echipă, precum înotul, elevii au prețuit 
adeseori apartenenţa lor la un grup de indivizi cu preocupări 
similare. Dar, indiferent de motive, motivaţia a început să se 
deplaseze dinspre originea externă spre una internă. 

În sfârşit, pe măsură ce elevii au continuat să progreseze, au 
început să caute profesori și antrenori mai calificaţi, care să-i 
ducă la nivelul următor. Copiii care studiază pianul, de exem- 
plu, au avut tendinţa să treacă de la un profesor din vecinătate 
la cel mai bun profesor la care aveau acces, unul care adeseori 
solicita o audiție înainte să accepte un elev. La fel, înotătorii 
caută mai degrabă cei mai buni antrenori pe care îi pot găsi 
decât pe cei aflaţi la distanţa cea mai convenabilă. Odată ce 
urcă la un nivel de instrucție superior, elevii în timp, de 

asemenea, să exerseze mai multe ore. Părinţii încă îi susţin, 
plătindu-le lecțiile și echipamentul, însă responsabilitatea pre- 
gătirii trece aproape integral asupra elevilor şi antrenorilor sau 
profesorilor lor. 

David Pariser, cercetător la Concordia University din 
Montreal, a găsit o motivaţie asemănătoare la copiii care, la 
maturitate, au ajuns artiști plastici talentaţi. Aveau „o hotărâre 
nestrămutată de a munci pe brânci, care se autoalimenta și se 
automotiva”, declară el, deşi incă aveau nevoie de „susţinere 
emoțională și tehnică” din partea părinţilor şi a profesorilor.ă 

Bloom a constatat că, după doi până la cinci ani din aceas- 
tă etapă, viitorii experţi au început să se identifice mai mult 
prin abilitatea pe care și-o cultivau și mai puţin prin alte sfere 
de preocupări, precum şcoala sau viaţa socială. Se vedeau pe 
ei înșiși ca „pianişti” sau „înotători” pe la unsprezece ani sau 
matematicieni” înainte să împlinească șaisprezece sau 
șaptesprezece ani. Luau în serios ceea ce făceau. 

De-a lungul acestor etape - şi, realmente, de-a lungul între- 
gii vieţi a cuiva - sunt greu de descâlcit diversele influențe asu- 
pra motivaţiei. Există, cu siguranţă, unii factori psihologici 
intrinseci, precum curiozitatea, care joacă un rol, şi factori 
extrinseci, cum sunt susţinerea și încurajarea părinților şi a 
colegilor. Însă prea adesea nu reușim să recunoaștem efectele 
neurologice ale desfăşurării efective a unei activități. Ştim că 
orice gen de exerciţiu prelungit - a juca șah, a cânta la un 
instrument muzical, studiul matematicii și așa mai departe - 
produce modificări în creier care conduc la abilități sporite în 
specialitatea exersată, așa că este rezonabil să ne întrebăm 
dacă astfel de exerciţii pot să producă, de asemenea, modifi- 
cări în structurile cerebrale care reglează motivaţia și plăcerea 
de a face un anumit lucru. 

Încă nu putem să răspundem la această întrebare, dar ştim 
că oamenii care îşi dezvoltă abilităţi într-un anumit domeniu, 
după ani de exercițiu, par să simtă multă plăcere exercitându-și 
acea abilitate. Muzicienilor le place să cânte. Matematicienilor 
le place să se ocupe cu matematica. Fotbaliştilor le place să 
joace fotbal. Desigur, este posibil ca totul să se datoreze în tota- 
litate unui proces de autoselecţie - astfel încât singurii oameni 
care şi-ar petrece ani din viaţă practicând ceva sunt aceia care, 
în mod natural, adoră să o facă —, dar este, de asemenea, posibil 
ca exercițiul însuși să poată duce la adaptări fiziologice, care 
produc mai multă plăcere și motivaţie de a desfășura acea acti- 
vitate specială. Nu este decât o speculație deocamdată, dar este 
o speculație rezonabilă. 


Angajamentul 


În general, la începutul sau pe la mijlocul adolescenţei, vii- 
torii experţi îşi iau în mod serios angajamentul de a deveni pe 
cât pot fi ei de buni. Acest angajament este a treia etapă. 

Acum, elevii vor căuta frecvent cei mai buni profesori sau 
cele mai bune şcoli pentru pregătirea lor, chiar dacă asta îi obli- 
gă să se mute în celălalt capăt al țării. În majoritatea cazurilor, 
profesorul va fi un ins care a atins el însuși cele mai înalte nive- 
luri din domeniu - un mare pianist devenit profesor, un antre- 
nor de înot care a pregătit sportivi olimpici, un cercetător de 
top în domeniul matematicii şi așa mai departe. În general, nu 
este ușor să fii admis în aceste programe de pregătire, iar admi- 
terea inseamnă că profesorul împărtășește credinţa elevului că 
poate atinge nivelurile cele mai înalte. 

Elevul se confruntă cu niște așteptări care cresc treptat, până 
când elevul face, în esenţă, tot ceea ce este omenește posibil ca 

să progreseze. Înotătorii sunt îndemnați să-și îmbunătăţească 
recordul personal și, în ultimă instanţă, să urmărească stabili- 
rea unor recorduri naționale și chiar internaţionale. Din partea 
pianiștilor se așteaptă să îşi perfecţioneze interpretarea unor 
piese din ce în ce mai dificile. Se aşteaptă ca matematicieni 
să îşi demonstreze stăpânirea unui domeniu lucrând la rezol- 
varea unei probleme rămase, până la ei, fără soluţie. Nimic 
din toate acestea nu este de aşteptat să se întâmple imediat, 
desigur, dar este mereu țelul ultim - să treci dincolo de limita 
abilității umane şi să te numeri printre cei mai buni. 

În această etapă, motivaţia rezidă exclusiv în elev, dar fami- 
lia încă poate să joace un important rol de susţinere. În cazul 
adolescenților care se mută în altă parte ca să se antreneze cu 
un antrenor de top, de exemplu, se va muta cu el întreaga 
familie. Iar pregătirea în sine poate fi incredibil de costisitoa- 
re - socotind nu numai costul profesorului sau al antrenorului, 
Ci şi echipamentul, transportul și așa mai departe. 

În 2014, revista Money estima ce costuri are de suportat o 
familie ca să pregătească un copil până să ajungă în elita teni- 
sului mondial. Sesiunile particulare vor costa între 4 500 şi 
5 000 de dolari, plus între 7 000 şi 8 000 de dolari antrena- 
mentele în grup. Timpul de ocupare a terenului costă între 50 
și 100 de dolari ora. Taxa de participare la un turneu național 
este de aproximativ 150 de dolari, plus costurile de transport, 
iar cei mai buni jucători participă la vreo 20 de turnee anual. 
Dacă vrei să fii însoţit de antrenorul tău, mai plăteşti 300 de 
dolari pe zi, plus transport, cazare şi masă. Adunați toate astea 
şi veţi cheltui ușor 30 000 de dolari pe an. Dar mulți dintre 
elevii realmente serioşi se îndreaptă spre academiile de tenis 
unde se antrenează tot anul, ceea ce poate spori spectaculos 
cheltuielile. Cursurile la IMG Academy din Florida, de pildă, 
vă vor costa 71 400 de dolari pentru cursuri, cazare și masă - şi 

încă mai aveţi de plătit ca să participaţi la turneele în care 
alegeţi să jucaţi.” 

Deloc surprinzător, Bloom declara că foarte puţine familii 
şi-ar putea permite să susțină mai mult de un singur copil să 
urmărească acest nivel de performanţă. Nu este doar scump, 
dar poate fi aproape un job cu normă întreagă pentru un părinte 
să susţină elevul în urmărirea acestui țel - să-l ducă şi să-l aducă 
pe copil cu mașina în timpul săptămânii, să-i asigure transpor- 
tul când participă la competiţii în weekend și așa mai departe. 

Totuşi elevul care izbuteşte să străbată până la capăt acest 
drum dificil va fi intrat într-o elită de oameni care spun catego- 
ric că au atins culmea împlinirii umane. 


Avantajele începutului timpuriu 


În studiul lui Bloom, toţi cei 120 de experţi au început 
urcușul lor spre acea culme în copilărie, ceea ce este tipic prin- 
tre experţii de top. Dar oamenii mă întreabă frecvent ce 
posibilități există pentru cineva care începe să se antreneze 
abia mai târziu în viață. În timp ce detaliile specifice variază de 
Ja un domeniu la altul, există relativ puţine limite absolute când 
vine vorba de ceea ce este posibil pentru oamenii care încep 
pregătirea la vârsta adultă. Într-adevăr, limitele practice - cum 
ar fi faptul că puţini adulți dispun de patru sau cinci ore pe zi 
pe care să le dedice exerciţiului metodic - contează adeseori 
mai mult decât orice limite fizice sau cognitive. 

Totuși, în unele domenii, expertiza este pur și simplu de 
neatins pentru oricine nu începe să se pregătească din copilă- 
rie. Înțelegerea unor astfel de limitări vă poate ajuta să decideţi 
ce domenii aţi putea dori să abordați. 

Problemele cele mai evidente legate de performanţă sunt 
acelea care presupun abilități fizice. În rândurile populaţiei 
obișnuite, performanţa fizică atinge vârful în jurul vârstei 
de 20 de ani. Odată cu vârsta, ne pierdem din flexibilitate, 
suntem mai vulnerabili față de accidentări și ne trebuie mai 
mult timp ca să ne refacem în urma lor. Suntem mai lenți. 
De regulă, sportivii îşi ating vârful performanţei după 20 de 
ani. Sportivii profesioniști pot să rămână competitivi după 30 
de ani şi chiar scurt timp după 40 de ani, graţie progreselor 
recente ale antrenamentului. De fapt, oamenii se pot antrena 
eficient mult după 80 de ani.10 Mare parte din deteriorarea 
diverselor abilități cauzată de îmbătrânire survine fiindcă 
oamenii reduc sau abandonează cu totul antrenamentul lor; 
oamenii mai vârstnici care continuă să se antreneze regulat 
văd că performanţele lor scad mult mai puţin. Există con- 
cursuri de alergare pe teren accidentat sau pe pistă pentru 
veterani, cu limite de vârstă de până la 80 de ani și peste, 
iar oamenii care se antrenează pentru aceste evenimente o 
fac în exact același mod ca și oamenii care sunt cu decenii 
mai tineri; ei doar se antrenează pe perioade mai scurte şi cu 
intensitate mai redusă, date fiind riscul sporit de accidentări şi 
timpul mai îndelungat de care organismul are nevoie ca să se 
recupereze. Și, odată ce s-a înţeles că vârsta nu impune atâtea 
limitări pe cât s-a crezut înainte, din ce în ce mai mulți adulți 
se antrenează din ce în ce mai intens. Într-adevăr, în ulti- 
mele câteva decenii, performanţele sportivilor veterani s-au 
îmbunătăţit cu o rată mult mai înaltă decât cea înregistrată de 
tinerii sportivi.!! În prezent, de exemplu, este de aşteptat ca 
un sfert dintre maratoniștii trecuţi de 60 de ani să-i întreacă 
pe jumătate dintre concurenții lor cu vârste cuprinse între 20 


și 54 de ani.!? 

Unul dintre cei mai bătrâni participanţi la aceste evenimen- 
te pentru veterani este Don Pellmann, care, în 2015, a devenit 
prima persoană în vârstă de cel puţin 100 de ani care a alergat 
100 de metri în mai puţin de 27 de secunde. La acelaşi concurs 
atletic - San Diego Senior Olympics -, Pellmann a mai stabilit 
alte patru recorduri - la săritura în înălțime, săritura în lungime, 
aruncarea discului și aruncarea ciocanului.!3 Există câţiva atleți 
care concurează în grupa de vârstă a lui Pellmann, din care fac 
parte competitori cu vârste cuprinse între 100 şi 104 ani, iar 
concursurile includ majoritatea probelor din orice competiţie 
atletică, inclusiv maratonul. (Recordul mondial la maraton în 
această grupă de vârstă este de 8 ore, 25 de minute și 17 secun- 
de, stabilit de Fauja Singh, din Marea Britanie, în 2011.) Timpii 
pot fi mai lungi, săriturile mai scurte, iar ștacheta poate fi mai 
joasă, dar aceşti atleți încă nu se lasă. 

Pe lângă deteriorarea treptată a abilităţilor fizice care 
însoţeşte îmbătrânirea, unele dexterități fizice pur şi simplu nu 
pot fi dezvoltate la niveluri de expert dacă individul nu începe 
să le lucreze în copilărie. Corpul omenesc creşte și se dezvoltă 
în adolescență până spre 20 de ani sau puţin timp după această 
vârstă, dar, odată ce trecem de 20 și ceva de ani, structura sche- 
letului nostru este în cea mai mare parte configurată definitiv, 
ceea ce are implicații asupra anumitor abilităţi. 

De exemplu, dacă balerinele vor să execute prima poziţie a 
picioarelor din baletul clasic, aşa-numita turnout - capacitatea 
de a roti întreg piciorul, începând de la şold, astfel încât vârfu- 
rile picioarelor sunt orientate complet spre exterior, călcâiele 
sunt lipite, iar labele picioarelor formează o linie perfectă -, 
trebuie să înceapă devreme. Dacă aşteaptă până când se depu- 
ne calciul pe articulațiile șoldului și genunchiului - ceea ce, de 
regulă, se întâmplă între opt şi doisprezece ani -, nu vor mai 
fi, probabil, niciodată apte să execute un turnout complet.14 

Același lucru este valabil pentru umerii sportivilor, precum pit- 
chers - aruncătorii din baseball -, sport care îi solicită să arunce 
mingea cu o mișcare pe deasupra capului. Numai aceia care 
incep să se antreneze la o vârstă fragedă vor avea, ca adulţi, 
amplitudinea necesară a mişcării, braţul de aruncare a mingii 
fiind capabil să se întindă mult înapoi peste umăr, ca să producă 
rotația clasică.15 Ceva asemănător se întâmplă cu mișcarea pe 
care o execută jucătorii de tenis la serviciu - numai aceia care 
incep devreme au amplitudinea completă a mișcării de serviciu. 

Jucătorii profesioniști de tenis care încep antrenamentul 
devreme îşi dezvoltă, de asemenea, peste măsură braţul cu 
care mânuiesc racheta - nu doar mușchii, ci şi oasele în egală 
măsură. Oasele din brațul de bază al unui tenisman pot fi cu 
20% mal groase decât oasele din brațul celălalt, o diferență 
enormă, care permite oaselor din brațul de bază să suporte 
şocurile constante produse de lovirea unei mingi de tenis care 
poate veni spre tine cu 90 de kilometri pe oră..€ Totuşi chiar și 
tenismanii care încep să joace mai târziu - după 20 de ani - încă 
se mai pot adapta într-o oarecare măsură, dar nu la fel de mult 
pe cât o fac aceia care au început mai devreme.!7 Cu alte cuvin- 
te, oasele noastre își păstrează capacitatea de modificare ca 
reacţie la stres mult după pubertate. 

Descoperim mereu acest model atunci când examinăm 
relaţia dintre vârstă şi capacitatea corpului de a se adapta la 
stres sau la alţi stimuli. Atât corpul, cât şi creierul sunt mai 
adaptabile în copilărie și adolescență decât la maturitate, dar 
în cele mai multe privinţe rămân adaptabile într-un grad oare- 
care toată viaţa. Relaţia dintre vârstă şi adaptabilitate variază 
considerabil în funcţie de caracteristica exactă pe care o aveți 
în vedere, iar modelele sunt foarte diferite în cazul adaptărilor 
mentale în comparaţie cu cele fizice. 

Gândiţi-vă la diversele modalităţi în care pregătirea muzi- 
cală poate să afecteze creierul. Studiile au arătat că unele părți 
din creier sunt mai mari la muzicieni decât la nonmuzicieni, 
dar există anumite zone din creier pentru care afirmaţia este 
adevărată numai dacă muzicianul a început să studieze muzi- 
ca la o vârstă fragedă. Cercetătorii au găsit dovezi în acest 
sens, de exemplu, în corpus callosum, o grupare de ţesuturi 
care conectează emisferele cerebrale, servind drept cale de 
comunicaţie între ele. Corpus callosum este semnificativ mai 
voluminos la muzicienii adulți, în comparaţie cu adulții fără 
pregătire muzicală, dar o privire mai atentă descoperă că este 
realmente mai voluminos numai în cazul muzicienilor care au 
început exerciţiul până la șapte ani.!8 De la prima publicare 
a acestor descoperiri în anii 1990, cercetările au scos la ivea- 
lă alte câteva regiuni din creier care sunt mai voluminoase la 
muzicieni decât la nonmuzicieni, dar numai dacă muzicienii 
au început să exerseze înainte de o anumită vârstă. Multe din- 
tre aceste regiuni sunt legate de controlul muscular, precum 
cortexurile senzorimotorii.19 

Pe de altă parte, unele părţi din creier, care sunt implicate 
în controlul mișcărilor, precum cerebelul, sunt mai voluminoa- 
se la muzicieni decât la nonmuzicieni, dar nu prezintă nicio 
diferenţă de mărime în cazul muzicienilor care au început să 
cânte mai târziu şi cei care au început mai devreme.20 Nu ştim 
exact ce se întâmplă în cerebel, dar implicaţia pare să fie că 
pregătirea muzicală poate să afecteze cerebelul de o manieră 
observabilă, chiar dacă exerciţiul începe după copilărie. 

Cum învaţă creierul adult este un domeniu de cerceta- 
re relativ nou și destul de incitant, care pune capăt opiniilor 
tradiționale, potrivit cărora creierul devine static odată ce se 
incheie adolescenţa. Concluzia generală este că putem, cu 
siguranţă, să dobândim noi abilităţi pe măsură ce înaintăm în 

vârstă, însă modul specific în care dobândim acele abilităţi se 
modifică pe măsură ce îmbătrânim. Creierul omenesc pose- 
dă cea mai mare cantitate de materie cenușie - țesutul care 
conţine neuroni, fibrele nervoase care conectează neuronii 
și celulele care hrănesc neuronii - la începutul adolescenţei, 
moment în care creierul începe să piardă din materia cenușie. 
Sinapsele, legăturile dintre celulele nervoase, ating un număr 
maxim devreme în timpul vieţii; un copil de doi ani posedă cu 
aproximativ 50% mai multe sinapse decât un adult. Detaliile 
specifice nu sunt în acest context atât de importante pe cât este 
faptul general că, în mod constant, creierul se dezvoltă şi se 
modifică în primii 20 de ani de viaţă, astfel încât cadrul în care 
se petrece învăţarea se modifică la rândul său. Așadar, are sens 
ideea că, la şase de ani, creierul învaţă altcumva decât creierul 
unui adolescent de paisprezece ani, care învaţă altcumva decât 
un creier adult - chiar dacă toţi învaţă acelaşi lucru. 

Gândiţi-vă ce se întâmplă cu creierul atunci când învață mai 
multe limbi. Este bine cunoscut faptul că indivizii care vorbesc 
două sau mai multe limbi posedă mai multă materie cenușie în 
anumite părți din creier - îndeosebi, în cortexul parietal infe- 
rior, care se știe că joacă un rol în folosirea limbajului - şi cu cât 
o persoană a învățat mai devreme o a doua limbă, cu atât pose- 
dă mai multă materie cenușie. Așadar, învăţarea timpurie a 
unor limbi se petrece, după cât se pare, cel puţin parţial prin- 
tr-un adaos de materie cenușie.?! 

Dar un studiu efectuat asupra poligloților care, ca adulți, 
s-au pregătit să facă traducere simultană a descoperit un efect 
foarte diferit asupra creierului. Acești interpreţi posedă, de 
fapt, mai puţină materie cenușie decât oamenii care pot să vor- 
bească același număr de limbi, dar care nu fac traducere simul- 
tană. Cercetătorii care au efectuat acest studiu au presupus că 
această disparitate se explică prin contextele diferite în care are 

loc traducerea. Când copiii şi adolescenţii învaţă limbi noi, pro- 
cesul decurge pe fondul creşterii numerice a materiei cenușii, 
aşa că învăţarea limbilor suplimentare se poate realiza prin- 
tr-un adaos de materie cenuşie, dar atunci când adulții conti- 
nuă să se concentreze asupra mai multor limbi - de această 
dată cu accent pe traducerea simultană -, procesul se desfășoară 
pe fondul eliminării sinapselor inutile. Astfel, învăţarea limbi- 
lor care se realizează la maturitate se poate face prin elimina- 
rea de materie cenușie - scăpând de niște celule nervoase 
ineficiente, pentru accelerarea procesului -, ceea ce ar putea să 
explice de ce interpreţii care fac traducere simultană posedă 
mai puţină materie cenușie decât alți adulți poligloți.?? 

În acest moment, există mai multe întrebări decât răspun- 
suri legate de diferenţele de învăţare între creierii de diferite 
vârste, dar pentru scopurile noastre sunt două învăţăminte de 
reţinut. În primul rând, în timp ce creierul adult poate să nu 
fie la fel de adaptabil sub anumite aspecte pe cât este creierul 
copilului și al adolescentului, rămâne totuși mai mult decât apt 
de învăţare și schimbare. În al doilea rând, întrucât plasticitatea 
creierului adult diferă de plasticitatea creierului tânăr, este pro- 
babil ca învăţarea la vârsta adultă să decurgă prin mecanisme 
întru câtva diferite. Dar dacă adulţii se străduiesc îndeajuns, 
creierul nostru va găsi o soluţie. 


Mai multe învățăminte desprinse 
din auzul perfect 


Drept exemplificare a modului în care creierul adult poate 
găsi o soluţie, gândiți-vă la auzul perfect - exemplul de adapta- 
bilitate cerebrală cu care am început această carte. După cum 
am discutat, se pare că există o vârstă dincolo de care este 

foarte dificil, dacă nu imposibil, să se dezvolte auzul perfect. 
Dacă faceţi antrenamentul potrivit înainte de șase ani, este 
mai probabil să vă formaţi un auz perfect. Dacă aşteptaţi până 
la doisprezece ani, veți fi lipsit de noroc. Cel puţin aşa sună 
povestea standard. Se dovedeşte că mai există o posibilitate, 
una foarte instructivă. 

În 1969, Paul Brady, un cercetător de la fostul Bell Telephone 
Laboratories, a inițiat un proiect care, celor mai mulți, trebuie 
să li se fi părut o aventură donquijotescă.2? Avea în acel moment 
32 de ani şi se ocupase de muzică toată viaţa. Cântase la pian 
de la șapte ani, cântase în diverse coruri de la doisprezece ani 
și chiar îşi acordase de unul singur clavecinul. Dar nu avusese 
niciodată auz perfect, nici măcar pe departe. Nu putuse nicio- 
dată să spună ce notă se cânta pe pian sau pe clavecin. Şi, pen- 
tru că era adult, tot ceea ce se știa pe atunci despre auzul 
perfect arăta că ratase orice şansă - nu avea să-și dezvolte nici- 
când un auz perfect, oricât s-ar fi străduit. 

Însă Brady nu era genul care să creadă că un lucru era ade- 
vărat numai pentru că toată lumea spunea că așa este. La 21 de 
ani a hotărât să încerce să înveţe de unul singur să recunoască 
notele. Două săptămâni a cântat la pian nota La şi a încercat 
să ţină minte cum sună. Fără succes. Când a revenit ceva mai 
târziu, nu putea să deosebească un La de un Si, de un Do sau 
de un Sol diez. Peste câţiva ani, a încercat din nou, cu o tehnică 
asemănătoare și rezultate asemănătoare. 

La 32 de ani a hotărât să încerce din nou, jurându-se că, de 
această dată, va continua să lucreze până când va reuşi. A 
încercat tot ceea putea să-i treacă prin cap: ore în şir a reflectat 
asupra notelor, cântând piese în gând, încercând să audă ce 
deosebea o notă de alta. Nimic. A încercat să cânte piese la pian 
în chei diferite, cu speranţa că ar putea să perceapă diferența 

dintre diferitele chei. Tot nimic. După trei luni, nu era mai 
aproape de auzul perfect decât fusese în punctul de start. 

Pe urmă, a fost inspirat de un articol, care descria o tehnică 
de antrenament care îi ajutase pe muzicienii fără auz perfect 
să înveţe cum să recunoască o singură notă.2+ Brady a progra- 
mat un computer să producă aleatoriu tonuri pure - tonuri care 
constau într-o singură frecvenţă, spre deosebire de o notă pe 
pian, ce posedă o frecvență dominantă, dar și o mulțime de 
alte frecvenţe - pe care le-a folosit pentru exerciţiu. La început, 
a avut un mare procent de tonuri generate aleatoriu pe 
frecvenţa unei note Do, ghidat de teoria că, dacă putea învăța 
să recunoască nota Do, putea să o folosească drept bază, de la 
care să pornească în recunoașterea altor tonalități prin relația 
lor cu Do. Cu timpul, pe măsură ce a progresat în recunoașterea 
notei Do, computerul a fost programat să genereze din ce în ce 
mai puţine note Do, până când toate cele douăsprezece note 
erau generate cu o frecvenţă egală. 

Brady s-a antrenat cu generatorul de ton câte o jumătate de 
oră în fiecare zi și, după două luni, putea să identifice fără să 
greşească fiecare din cele douăsprezece note. Pe urmă, ca să 
verifice dacă se antrenase efectiv pentru a dobândi auzul per- 
fect, a conceput un test la pian. În fiecare zi, soţia lui cânta la 
pian o notă aleasă la întâmplare, iar el încerca să o identifice. 
A făcut asta aproape două luni - mai exact, 7 de zile - şi, la 
sfârşit, a vrut să vadă cu ce rezultate. Ghicise 37 de note cu 
precizie; greșise 18 cu un semiton - un Si-bemol în loc de Si, de 
exemplu - şi două cu un ton. Nu era perfect, dar era destul de 
aproape. Mai departe, definiția tehnică a auzului perfect per- 
mite, de fapt, un anumit procent de răspunsuri greșite cu un 
semiton și mulți oameni pe care cercetătorii îi consideră ca 
având auz perfect comit și ei astfel de greşeli. Prin urmare, 
conform definiţiei literale a auzului perfect - şi conform, 

totodată, oricărei definiţii practice -, Brady învățase de unul 
singur, în două luni de exerciţiu bine conceput, cum să aibă 
auz perfect. 

Articolul în care Brady a descris reuşita lui s-a bucurat de 
relativ puţină atenţie în următoarele decenii, probabil din 
cauză că nu era decât o singură persoană și pentru că făcuse 
experimentul pe sine însuși, iar cercetătorii au continuat să 
afirme că nu exista nicio dovadă convingătoare a faptului că 
adulţii își puteau dezvolta un auz perfect. 

La mijlocul anilor 1980, un doctorand de la Ohio State 
University, Mark Alan Rush, s-a apucat să testeze afirmaţiile 
lui Brady într-un studiu atent controlat, care încerca să dezvol- 
te auzul perfect într-un grup de adulţi. El a decis să utilizeze 
un sistem inventat de David Lucas Burge, care oferea un curs 
ce susținea că putea să ajute pe oricine să își formeze un auz 
perfect. Cursul - care este şi astăzi de vânzare - vorbea despre 
„culorile” diferitelor note şi le cerea elevilor să asculte notele 
în așa fel încât să nu fie atenţi la lucruri precum tăria sau tim- 
brul notelor, ci mai degrabă la culoarea lor. Rush a recrutat 52 
de studenţi de la conservator, dintre care jumătate aveau să 
urmeze cursul lui Burge, urmărind să își dezvolte auzul per- 
fect, pe când cealaltă jumătate nu aveau să facă nimic. Rush 
le-a testat capacitatea de a identifica notele înainte şi după o 
perioadă de nouă luni, timp în care jumătate dintre studenţi 
au urmat cursul lui Burge. 

Rezultatele lui Rush nu au fost tocmai o confirmare răsu- 
nătoare a metodelor lui Burge, însă au oferit dovezi încuraja- 
toare ale posibilităţii de îmbunătăţire a capacității cuiva de 
recunoaştere a notelor. La sfârşitul perioadei de nouă luni, 
scorurile grupului de control erau, deloc surprinzător, în bună 
măsură identice cu scorurile de la început. Dar, în grupul celă- 
lalt, un număr de studenți şi-au perfecționat recunoaşterea 

notelor. Testul a prezentat în total 120 de note şi Rush a înre- 
gistrat deopotrivă câte note au fost identificate corect şi cât de 
îndepărtate de aprecierea corectă au fost răspunsurile greşite 
ale studențţilor.?5 

Studentul care a realizat cel mai mare progres a fost, toto- 
dată, participantul care de la început a avut auzul cel mai fin. 
El a dat cam 60 de răspunsuri corecte la primul test și mult 
peste 100 de răspunsuri corecte la cel de al doilea - suficient 
de bine ca să fie încadrat în categoria celor cu auz perfect -, dar 
acel student pornise de la un nivel ridicat înainte de antrena- 
ment. Alţi trei studenţi, care au avut scoruri relativ modeste la 
primul test, au obţinut rezultate mult mai bune la cel de-al 
doilea test, dublând sau triplând numărul răspunsurilor corec- 
te și făcând semnificativ mai puţine erori. Restul de 26 de 
studenți au progresat puţin sau deloc. Dar a rezultat clar din 
modelul de progres că abilitatea de recunoaștere a notelor 
poate fi realmente antrenată la adulţi - cel puţin la unii dintre 
ei - şi că, dacă antrenamentul ar fi continuat sau, poate, dacă 
s-ar fi utilizat o abordare mai eficientă, un număr dintre acei 
subiecți ar fi putut să își dezvolte un auz perfect. 

Este o viziune foarte diferită de cea tradițională, care intro- 
duce auzul perfect într-o propoziţie de tipul sau/sau: sau îl 
dezvolţi în copilărie, sau nu o vei face niciodată. Este nevoie 
de foarte multă muncă și este posibil ca unii adulţi să nu fie 
niciodată capabili de auz perfect, dar acum se ştie că măcar 
unii adulți își pot dezvolta un auz perfect. 


Inovatorii 


În 1997, un neozeelandez, pe nume Nigel Richards, a par- 
ticipat la campionatul național de scrabble din ţara sa. Spre 


274 Peak Drumul către extraordinar 


surprinderea tuturor, a câştigat. Peste doi ani, a participat la 
Campionatul Mondial de Scrabble de la Melbourne, Australia. 
A câştigat din nou. Richards a continuat să domine competiţiile 
de scrabble. A câștigat campionatul mondial de trei ori, 
Campionatul Naţional al Statelor Unite de cinci ori, Openul 
Marii Britanii de şase ori şi King's Cup din Bangkok - cea mai 
mare competiție de scrabble din lume - de douăsprezece ori. 
A atins cel mai înalt coeficient la scrabble din toate timpuri- 
le.26 Și poate cea mai remarcabilă realizare este faptul că a 
câştigat Campionatul de Scrabble al Franței din 2015, fără să 
vorbească limba franceză. A avut nevoie de nouă săptămâni 
ca să memoreze cuvintele din dicţionarul francez de scrabble, 
până să fie pregătit.27 

Lumea jocului de scrabble nu mai văzuse nimic ase- 
mănător cu Nigel Richards. Dar alte domenii au văzut, cu 
siguranţă. Multe nume ne sunt familiare - Beethoven, van 
Gogh, Newton, Einstein, Darwin, Michael Jordan, Tiger 
Woods. Aceştia sunt oameni ale căror contribuţii transformă 
pe vecie domeniile lor de activitate, pionierii care deschid 
calea spre noi teritorii, unde pot fi urmaţi de ceilalți. Aceasta 
este a patra etapă a performanţei de top, în care unii oameni 
trec dincolo de cunoştinţele existente în domeniul lor şi aduc 
nişte contribuţii creatoare unice. Este etapa cel mai puţin bine 
înţeleasă dintre toate cele patru și cea mai uimitoare. 

Un lucru pe care îl știm despre aceşti inovatori este că ei, 
aproape fără excepţie, au muncit ca să devină experți de top 
în domeniile lor înainte de a începe să pășească pe teritorii 
noi. Este raţional să se întâmple astfel: în fond, cum să propui 
o nouă teorie ştiinţifică sau o nouă tehnică violonistică dacă 
nu cunoşti îndeaproape - putând să și reproduci - realizările 
celor care te-au precedat? 


Drumul către extraordinar Peak 275 


Este adevărat chiar și în acele domenii în care poate să nu 
fie atât de evident că noile invenţii se construiesc întotdeauna 
pe cele mai vechi. Luaţi exemplul lui Pablo Picasso. Cineva care 
nu cunoaşte decât ultimele sale tablouri, cele mai cunoscute, 
ar putea să tragă cu temei concluzia că acestea trebuie să fi 
răsărit direct dintr-o minte neatinsă de tradiţiile artistice mai 
timpurii, fiindcă arată atât de diferit de tot ce aparține acestor 
tradiţii. În realitate, Picasso a început să picteze într-un stil 
aproape clasic - un stil în care era foarte priceput. În timp, el a 
explorat diverse alte stiluri artistice, pe urmă le-a combinat și 
le-a modificat ca să îşi dezvolte propriul stil. Dar el a lucrat 
îndelung și din greu ca să se dezvolte ca pictor şi să exceleze în 
tehnicile pe care le stăpâniseră cu desăvârşire predecesorii lui. 

Însă de unde vine, în cele din urmă, această creativitate? Nu 
este un cu totul alt nivel, dincolo de exerciţiul metodic - care 
se bazează, la urma urmei, pe exersarea unor lucruri în 
modalități inventate de alți oameni, cu scopul de a-ţi dezvolta 
nişte abilităţi de genul unora pe care alţii le-au elaborat deja? 

Eu nu cred asta. După ce am studiat numeroase exemple de 
geniu creator, îmi este limpede că mare parte din ceea ce fac 
experții de top ca să mute hotarele domeniilor lor și să creeze 
lucruri noi seamănă foarte mult cu ceea ce fac ei ca să atingă 
mai întâi acele hotare. 

Gândiţi-vă la următorul aspect: acei experţi care au ajuns la 
granița profesiei lor - cei mai buni matematicieni, marii maeștri 
șahişti care ocupă primele locuri din lume, jucătorii de golf care 
câştigă turnee majore, violoniştii care concertează în toată 
lumea - nu au urcat pe înălțimile unde se află doar imitându-i 
pe profesorii lor. În primul rând, majoritatea i-au depășit deja 
pe profesorii lor. Cea mai importantă învăţătură pe care au pri- 
mit-o de la profesorii lor este capacitatea de a improviza ei 
înșiși. Ca parte din pregătirea lor, profesorii i-au ajutat să-şi 

elaboreze reprezentări mentale pe care să le poată folosi ca 
să-şi monitorizeze propriile performanţe, să-şi dea seama unde 
este nevoie de îmbunătățiri și să găsească modalităţi de a rea- 
liza acea îmbunătăţire. Aceste reprezentări mentale, pe care ei 
le șlefuiesc și le amplifică mereu, îi însoțesc spre măreție. 

Vă puteţi reprezenta procesul ca pe construcţia unei scări 
treaptă cu treaptă. Urci cât poţi de sus și mai adaugi o treaptă 
în vârful scării, mai urci o treaptă, mai adaugi încă una şi așa 
mai departe. Odată ce ajungi la limita domeniului tău, poţi să 
nu ştii exact încotro te îndrepţi, dar cunoști direcția generală și 
ai petrecut o groază de timp construind acea scară, așa că ai o 
idee clară despre ce este nevoie ca să mai adaugi încă o treaptă. 

Cercetătorii care au studiat cum au produs inovațiile lor 
geniile creatoare din orice domeniu - ştiinţă, arte plastice, 
muzică, sport etc. —- au descoperit că au trecut întotdeauna prin- 
tr-un proces lung, lent şi repetitiv. Uneori, aceşti pionieri știu 
ce vor să facă, dar nu ştiu cum - ca un pictor care încearcă să 
inducă un anumit efect în ochiul privitorului -, așa că explorea- 
ză diverse abordări, până găsesc una care dă rezultate. Şi une- 
ori nu ştiu exact încotro se îndreaptă, dar recunosc o problemă 
care cere o soluţie sau o situaţie care trebuie remediată - ca 
matematicienii care încearcă să demonstreze o teoremă insol- 
vabilă - şi, de asemenea, încearcă diferite lucruri, călăuziți de 
ceea ce a dat rezultate în trecut. Nu există salturi mari, numai 
evoluţii ce par niște salturi uriașe oamenilor din afară, fiindcă 
aceştia nu au văzut toți paşii mărunți din care sunt alcătuite. 
Chiar şi celebrele momente „Aha!” de iluminare nu ar putea 
să existe fără un volum enorm de muncă, menit să ridice un 
edificiu căruia îi mai lipseşte o ultimă piesă ca să fie complet.25 

Mai departe, cercetările dedicate oamenilor creatori care 
s-au bucurat de cele mai mari succese în diverse domenii, înde- 
osebi în ştiinţă, constată un fapt: creativitatea merge mână în 

mână cu o mare putere de muncă determinată și au capacitatea 
de păstrare a concentrării pe perioade lungi - exact ingredien- 
tele exerciţiului metodic care au produs din capul locului 
abilităţile lor experte. De exemplu, un studiu dedicat laureaţilor 
Premiului Nobel a descoperit că, în general, aceştia au publicat 
articole ştiinţifice mai devreme decât confrații lor și că au scris 
semnificativ mai multe studii de-a lungul întregii lor cariere 
decât alţi specialişti din aceeași disciplină.29 Cu alte cuvinte, 
au muncit mai mult decât toți ceilalți. 

Creativitatea va păstra mereu un oarecare mister, deoarece, 
prin definiţie, face să apară lucruri care nu au mai fost văzute 
sau experimentate. Dar ştim că genul de concentrare şi efort 
care dă naştere expertizei caracterizează, de asemenea, munca 
acestor pionieri care au ajuns mai departe decât oricine de 
dinaintea lor. 

Un psiholog care a studiat abilităţile lui Nigel Richards la 
scrabble le-a numit „efectul Nigel”. Apariţia lui Richards pe 
scena jocului de scrabble şi succesul său uluitor în turnee - a 
câștigat aproximativ 75% din toate turneele la care a partici- 
pat, un procent incredibil de ridicat pentru oricine joacă în 
mod regulat împotriva celor mai buni din lume - le-au arătat 
celorlalți jucători de scrabble ce se poate realiza în jocul lor. 
Până la apariţia lui Richards, nimeni nu și-a dat seama că era 
posibil să fii atât de bun și el i-a forțat pe ceilalți jucători de scra- 
bble să caute modalităţi de a-şi spori nivelul propriei măiestrii. 

Nimeni nu ştie exact cum a ajuns Richards atât de bun - este 
de notorietate faptul că nu doreşte să discute despre tehnicile 
lui de antrenament sau despre strategii -, dar o parte din secret 
este cu claritate faptul că el cunoaşte mai multe cuvinte decât 
oricare dintre concurenții săi. Alţi jucători de scrabble lucrează 
sățină pasul cu el, fie memorând ei înşişi o mulţime de cuvinte, 
fie recurgând la o altă abordare menită să neutralizeze 

avantajul acestuia. Acum, când scriu eu, Richards este încă 
deasupra tuturor, dar, cu timpul, confrații lui vor elabora ine- 
vitabil tehnici cu care să-l egaleze sau chiar să-l depăşească - şi 
domeniul va fi făcut niște paşi înainte. 

Aşa se întâmplă mereu. Indivizii creatori, fără astâmpăr și 
plini de hotărâre nu sunt mulţumiţi de statu-quo şi caută soluţii 
de a merge mai departe, de a face lucruri pe care alţii nu le-au 
făcut. Și, odată ce un inovator arată cum se poate face ceva, 
alții pot să înveţe tehnica şi să îi calce pe urme. Chiar dacă 
inovatorul nu le dezvăluie tehnica lui specială, cum este cazul 
lui Richards, simplul fapt de a ști că un lucru este posibil îi 
determină pe ceilalți să îl descopere. 

Progresul este realizat de aceia care lucrează pe granița a 
ceea ce se știe şi a ceea ce se poate face, nu de aceia care nu au 
făcut efortul necesar ca să ajungă până la acea graniţă. Pe 
scurt, în majoritatea cazurilor - şi în mod special în orice 
domeniu bine dezvoltat - trebuie să ne bazăm pe experți care 
să ne poarte înainte. Din fericire pentru noi toți, este ceea ce 
ei fac cel mai bine. 

a Dar ce-i de spus despre 
talentul nativ? 


ORI DE CÂTE ORI VORBESC despre exercițiul metodic şi despre 
expertiză, invariabil mi se pune întrebarea: dar ce se poate 
spune despre talentul nativ? 

În articolele şi conferințele mele transmit întotdeauna 
acelaşi mesaj esenţial pe care îl găsiţi şi aici: experţii de top 
își dezvoltă abilităţile lor extraordinare după ani întregi de 
exerciţiu plin de devotament, progresând pas cu pas, de-a lun- 
gul unui proces lung şi laborios. Nu există scurtături. Diverse 
tipuri de exerciţiu pot fi eficiente, dar cel mai eficient dintre 
toate este exercițiul metodic. Acesta profită de adaptabilitatea 
nativă a creierului și corpului omenesc ca să creeze noi abilități. 
Cele mai multe dintre ele sunt create cu ajutorul unor reprezen- 
tări mentale complexe, care ne permit să analizăm situaţiile şi 
să reacționăm mai eficient decât am putea să o facem altcumva. 

Bine, vor replica unii, am înţeles toate astea. Însă, chiar și 
așa, nu există unii oameni care nu trebuie să muncească atât 
de trudnic și care pot totuși să fie mai buni decât toți ceilalți? 
Și nu există unii oameni care s-au născut fără niciun talent - să 
zicem, pentru muzică, matematică sau sport -, astfel încât oricât 
de mult s-ar strădui, nu vor fi niciodată buni în aceste activități? 

Este una dintre cele mai rezistente şi adânc înrădăcinate 
credinţe despre natura umană - că talentul nativ joacă un rol 
major în determinarea abilității. Această convingere susține că 
unii oameni se nasc cu niște înzestrări naturale datorită cărora 
le este mai ușor să devină sportivi, muzicieni, șahiști, scriitori 


Dar ce-i de spus despre talentul nativ? Peak 281 


sau matematicieni marcanţi. În timp ce ei încă pot avea nevoie 
de un anumit volum de exercițiu ca să-și dezvolte abilităţile, 
nevoia lor este mult mai redusă decât a celor care nu sunt la 
fel de talentaţi și, în cele din urmă, ei se pot ridica pe culmi 
mult mai înalte. 

Studiile pe care le-am efectuat asupra experţilor indică o 
cu totul altă explicaţie a faptului că unii oameni îşi dezvoltă, în 
ultimă instanţă, față de ceilalți, abilităţi mai avansate într-un 
anumit domeniu, exercițiul metodic jucând rolul principal. Să 
separăm, aşadar, mitul de realitate explorând rolurile între- 
pătrunse ale talentului și ale antrenamentului în dezvoltarea 
abilităților extraordinare. După cum vedea, caracteristicile 
înnăscute joacă un rol mai mic - şi foarte diferit - decât presu- 
pun oamenii în general. 


Magia lui Paganini 


Niccolo Paganini a fost cel mai mare violonist al epocii sale, 
insă, chiar și în cazul lui, povestea care s-a tot spus şi repetat 
de-a lungul anilor părea imposibil de crezut. În funcţie de ver- 
siunea poveştii pe care o aude cineva, cadrul naraţiunii era fie 
o sală de concert arhiplină, fie un loc sub cerul liber, unde 
Paganini cânta serenade unei doamne la cererea domnului 
care o curta, dar amănuntele esenţiale rămân aceleaşi.! 

Paganini se apropia de finalul unei excelente piese, 
asistența - sute de spectatori în sala de concert sau, poate, 
doar o doamnă norocoasă - era vrăjită de frumuseţea muzicii, 
uitând de orice altceva, când una dintre cele patru corzi ale vio- 
rii s-a rupt. Pe atunci - acum două secole - strunele de vioară se 
făceau din maţe de oaie și era mult mai probabil să plesnească 
decât corzile din zilele noastre şi, pe măsură ce Paganini se 

apropiase de punctul culminant al compoziţiei, biata strună 
nu a rezistat interpretării sale pline de forță. Asistenţa a fost 
copleșită, cuprinsă de întristare văzând că piesa se sfârşeşte 
atât de brusc, când, spre ușurarea lor, Paganini a cântat mai 
departe. Frumuseţea piesei nu a pălit pe trei corzi faţă de cum 
sunase pe patru. Apoi a mai plesnit și a doua coardă şi, din 
nou, el nu s-a oprit. De această dată, ușurarea asistenţei a fost 
amestecată cu neîncredere. Cum putea el să execute frumoasa 
melodie pe numai două corzi? Dexteritatea și flexibilitatea de 
care aveau nevoie degetele mâinii de pe gâtul viorii depășeau 
tot ceea ce spectatorii își imaginaseră că era posibil pentru 
oricare muzician, dar sunetul nu a avut de suferit. Ceea ce 
Paganini cânta pe două corzi era superior faţă de ceea ce ori- 
care alt violonist putea să ofere pe patru. 

Pe urmă... ați ghicit, a plesnit a treia coardă. Şi totuși, 
Paganini nu şi-a pierdut cumpătul. A terminat piesa pe sin- 
gura strună rămasă, cu degetele numai o rană și asistența 
inmărmurită. 

Am auzit această poveste de la tatăl meu pe când aveam 
zece ani şi mi se părea că, dacă Paganini fusese într-adevăr în 
stare să facă așa cum spunea povestea, trebuie să se fi născut 
cu o inexplicabilă capacitate foarte rară, poate unică. Mai târ- 
ziu, după ce studiasem exercițiul metodic câțiva ani, încă îmi 
aminteam povestea tatălui meu și m-am apucat să urmăresc 
detaliile ei ca să înţeleg cum ar fi fost cu putinţă o asemenea 
indemânare. 

Primul lucru pe care îl descoperi când citeşti despre 
Paganini este că a fost realmente un violonist inovator. A dez- 
voltat câteva tehnici noi, care i-au permis să cânte la vioară în 
modalităţi fără precedent. Şi era un cabotin - îi plăcea să facă 
lucruri menite să impresioneze publicul, pe care nu le mai 
făcuse niciun alt violonist. Dar cheia înțelegerii poveştii spuse 

de tatăl meu am găsit-o într-un vechi articol științific, în care 
se relata o veche poveste spusă de Paganini însuși. lată cum 
suna: 

Acum vreo 200 de ani, Paganini dădea cu regularita- 
te spectacole în Lucca, un oraş din Italia, unde Napoleon 
Bonaparte - pe atunci împăratul Franţei - petrecea mult timp 
cu membrii familiei sale. O doamnă, care era o spectatoare 
fidelă a concertelor lui Paganini, i-a atras atenţia şi, pe măsură 
ce atracţia dintre ei s-a întețit, Paganini a hotărât să îi dedi- 
ce o compoziţie, pe care urma să o interpreteze la un viitor 
concert. Avea să fie intitulată „Scenă de dragoste”, iar notele 
intenționau să reflecte conversaţia dintre doi îndrăgostiți. Lui 
Paganini i-a venit ideea să elimine cele două corzi din mij- 
loc ale viorii şi să cânte compoziţia numai pe coarda cea mai 
groasă și pe cea mai subţire, coarda gravă Sol reprezentând 
vocea bărbatului, iar coarda acută M;, glasul femeii. Paganini 
a descris dialogul dintre ei astfel: „Acum corzile trebuiau să se 
certe, apoi să ofteze; aveau să şoptească, să geamă, să zburde, 
să chiuie de veselie și, în cele din urmă, să exulte. Și la împă- 
carea finală proaspăt unita pereche execută un pas de deux, 
care se încheie cu o Coda sclipitoare”.4 

Interpretarea lui Paganini a acestei compoziţii a fost un 
mare succes, iar după concert a primit o cerere neobișnuită. 
O femeie din familia lui Napoleon, pe care Paganini o 
menționează numai ca „Prinţesa”, l-a întrebat dacă putea să 
scrie o piesă care să fie executată numai pe o singură coardă. 
Se părea că era hipersensibilă față de sunete și compoziţiile 
interpretate pe toate cele patru corzi erau câteodată prea mult 
pentru nervii săi. Paganini a fost de acord și a intitulat 
compoziția pentru coarda Sol „Napoleon”, fiindcă se apropia 
ziua de naștere a împăratului. Publicul a apreciat cântecul ȘI 

Paganini s-a amorezat de provocarea compoziţiei şi a interpre- 
tării pe o singură coardă. 

Desigur, fiindcă era un cabotin, pe măsură ce Paganini a 
început să introducă în repertoriul său compoziţii pe o singu- 
ră coardă, nu le anunţa pur și simplu ca atare. A pus la punct 
un act teatral, în care urma să rupă o coardă după alta, apă- 
sând pe strune cu excesivă forță până când ajungea la coar- 
da Sol, pe care avea să încheie piesa. Compunea piesele cu 
această intenţie - majoritatea fiind scrise pentru a fi cântate 
pe toate cele patru corzi, urmând o secţiune pentru numai 
trei, o secţiune pentru două şi o secțiune finală numai pe coar- 
da Sol. Întrucât spectatorii nu mai auziseră acele piese până 
atunci - totul se petrecea cu mult timp înainte de înregistrările 
muzicale, desigur -, habar nu aveau cum ar fi trebuit să sune 
compoziţiile. Nu ştiau decât că sunau dumnezeieşte - şi că, la 
o piesă, Paganini sfârşise compoziţia descurcându-se cu trei 
strune rupte. 

Abilitatea lui Paganini de a compune şi a executa o melodie 
frumoasă pe o singură coardă a viorii nu trebuie tratată cu 
ușurință. Era un maestru al viorii şi aceasta era o abilitate pe 
care nu o poseda niciun violonist din vremea lui. Dar 
performanţa nu era o ispravă magică, așa cum credeau ascul- 
tătorii lui. Era rezultatul unui exercițiu îndelungat și atent. 

Un motiv important pentru care oamenii cred în puterea 
talentului nativ este existenţa părelnică a copiilor-minune - 
indivizi care, precum Paganini, par să prezinte abilități nemai- 
întâlnite sau care fac dovada expertizei cu puţin antrenament 
sau fără nicio pregătire. Dacă există realmente astfel de 
oameni cu înzestrări native prodigioase, atunci trebuie să exis- 
te cel puţin unii oameni care vin pe lume cu niște abilități nati- 
ve care le permit să facă lucruri inaccesibile pentru ceilalți. 

S-a întâmplat că eu mi-am făcut un hobby din investigarea 
poveştilor despre acești copii-minune și pot să declar cu toată 
încrederea că nu am găsit niciodată un caz în care un ins să-şi 
fi dezvoltat niște abilităţi extraordinare fără exerciţiu intens și 
de lungă durată. Abordarea mea de bază în înţelegerea copii- 
lor-minune este aceeași pe care o folosesc pentru înțelegerea 
oricărui expert de top. Pun două întrebări simple: care este 
natura exactă a abilității? Și ce fel de antrenament a făcut-o 
posibilă? În 30 de ani de căutări, nu am descoperit niciodată o 
abilitate care să nu poată fi explicată răspunzând la aceste 
două întrebări. 

Există mult prea mulți copii-minune celebri ca să mă pot 
referi aici la mai mult decât o mică parte dintre ei şi nu acesta 
este scopul cărții de față. Dar să privim câteva cazuri, ca să vă 
faceți o idee despre modul în care niște abilităţi aparent magi- 
ce pot să devină rapid mai credibile atunci când sunt exami- 
nate prin prisma exerciţiului metodic. 


Legenda Mozart 


La peste 250 de ani de la nașterea sa, Mozart rămâne cel 
mai elocvent exemplu de inexplicabile daruri prodigioase, 
genul de persoană care a ajuns desăvârşit la o vârstă atât de 
fragedă, încât pare să nu existe nicio altă explicaţie, în afară de 
presupunerea că s-a născut cu ceva în plus. 

Ştim din documentele istorice că la o vârstă foarte frage- 
dă Mozart impresiona asistenţa din toată Europa prin felul 
său de a cânta la clavecin, clavicord şi vioară. Începând de la 
șase ani, tatăl lui Wolfgang i-a luat pe el şi pe sora lui într-un 
turneu multianual prin Europa. La Munchen, Viena, Praga, 
Mannheim, Paris, Londra, Ziirich și în alte oraşe, cei trei 

Mozart - Wolfgang; tatăl său, Leopold; și sora lui, Maria Anna - 
susțineau concerte demonstrative pentru elitele epocii. Și, fără 
îndoială, micul Wolfgang, cu picioarele atârnând în aer de pe 
scaunul din faţa clavecinului și cu mânuţele ce abia puteau să 
atingă clapele, era atracţia principală. Europenii nu mai văzu- 
seră nimic asemănător. 

Prin urmare, abilitățile lui la o vârstă foarte fragedă sunt 
indisputabile. În acest caz, trebuie să ne întrebăm cum exersa? 
Și poate natura exerciţiului să explice aceste abilităţi? Cu 
siguranță, Mozart putea să cânte la vioară şi la instrumente cu 
claviaturi cu o ușurință care, pentru europenii din secolul al 
XVIII-lea, era ceva neobişnuit la cineva atât de tânăr, dar în 
prezent, când ne-am obişnuit să vedem copii de cinci şi şase 
ani, pregătiți după metoda Suzuki, cântând frumos la vioară şi 
la pian, realizările sale par mult mai puţin miraculoase.5 
Într-adevăr, există pe YouTube filmuleţe cu copii de patru ani, 
care cântă cu uimitoare lejeritate la vioară şi la pian - mai bine 
decât numeroşi adulți. Şi totuși nu presupunem imediat că 
aceşti copii s-au născut cu vreun talent muzical superior. Am 
văzut, până acum, destui asemenea „copii-minune” ca să ştim 
că ei și-au dezvoltat abilităţile prin exercițiu intensiv, începând 
de la doi ani sau şi mai devreme. 

Desigur, Mozart nu a beneficiat de avantajele metodei 
Suzuki, dar a avut un tată care era până la ultima centimă la 
fel de hotărât să crească un muzician prodigios ca oricare 
părinte Suzuki modern. Mai departe, după cum am menționat 
în introducere, pe lângă faptul că Leopold Mozart scrisese o 
carte despre predarea muzicii copiilor şi îşi testase ideile pe 
sora mai mare a lui Wolfgang, Leopold a fost unul dintre pri- 
mii profesori de educaţie muzicală care au avansat ideea de a 
începe lecţiile cu copiii la o vârstă foarte fragedă. Wolfgang a 
început, probabil, pregătirea înainte de patru ani. Dat fiind 


Dar ce-i de spus despre talentul nativ? Peak 287 


ceea ce ştim acum, putem explica modul în care Mozart putea 
să-şi fi dezvoltat abilităţile atât de devreme, fără să recurgă la 
vreun soi de talent nativ excepțional. 

Prin urmare, aşa se explică precocitatea lui ca muzician. 
Dar talentul său de copil compozitor, o altă parte din legenda 
lui, nu poate fi explicat indicând originile mundane ale 
violonișştilor copii-minune din zilele noastre. Conform multor 
biografii, a început să compună la şase ani și avea opt ani când 
a compus prima lui simfonie.6 A compus un oratoriu și mai 
multe concerte pentru claviaturi la unsprezece ani şi o operă 
la doisprezece. 

Care era, realmente, talentul lui Mozart în această privință? 
Mai exact, ce a făcut el? Odată ce vom fi răspuns la această 
întrebare, vom încerca să înțelegem cum a făcut. 

În primul rând, merită să menţionăm că educaţia muzicală 
din prezent este total diferită de ceea ce i-a cerut copilului să 
facă tatăl lui Wolfgang. Astăzi, profesorii de muzică Suzuki se 
axează pe un aspect al muzicii - interpretarea la un singur 
instrument -, pe când Leopold Mozart nu numai că l-a învăţat 
pe Wolfgang să cânte la mai multe instrumente, dar a și lucrat 
cu el în alte direcții, precum audiţia, analiza muzicală şi 
compoziția. Așadar, de foarte devreme, Leopold îl forţa pe 
Wolfgang să își dezvolte abilitățile componistice. 

Şi mai semnificativ este faptul că pretinsele compoziţii ale 
lui Mozart la şase și la opt ani sunt aproape cu siguranţă nişte 
exagerări. În primul rând, ştim că primele compoziţii pe care 
se presupune că le-ar fi scris Wolfgang sunt notate pe hârtie 
de Leopold. Acesta a pretins că doar a periat lucrările micuţului 
Wolfgang, dar nu avem cum să ştim cât anume dintr-o 
compoziție a fost creaţia lui Wolfgang și cât i-a aparţinut lui 
Leopold - care, ne amintim, a fost el însuşi compozitor şi, mai 
mult decât atât, un muzician și un compozitor frustrat, care nu 

s-a bucurat niciodată de aclamaţiile pe care și le dorea. Există 
o mulțime de părinți ai unor copii de şcoală primară care se 
implică fățiș în proiectele cu care copiii lor participă la 
expoziţii ştiinţifice. Nu ar fi deloc surprinzător dacă un lucru 
asemănător s-a întâmplat cu compoziţiile micului Wolfgang - 
mai ales dacă avem în vedere faptul că, în acea perioadă, 
Leopold a renunțat la propria carieră, legându-şi succesul de 
cel al fiului său. 

Pare încă și mai probabil să fi fost așa, dat fiind ceea ce 
ştim despre concertele pentru pian pe care Wolfgang le-a 
„compus” la unsprezece ani. Deşi acestea au fost considerate 
ani de-a rândul compoziţii originale, muzicologii și-au dat 
seama, în cele din urmă, că toate se bazau pe niște sonate 
relativ necunoscute, compuse de alții.7 Acum pare mai proba- 
bil că Leopold i le-a dat lui Wolfgang ca pe niște exerciţii de 
compoziţie, ca să se familiarizeze cu structura concertului 
pentru pian, şi că relativ puţin din conţinutul lor este creaţia 
originală a lui Wolfgang. Mai departe, dovezile sugerează că 
până şi în această reelaborare a compozițiilor altora, Wolfgang 
a primit un mare ajutor din partea tatălui său. Primele 
compoziţii serioase care i se pot atribui cu certitudine lui 
Wolfgang Mozart au fost create când el avea cincisprezece sau 
șaisprezece ani - după mai bine de un deceniu de exercițiu 
serios, tutelat de părintele său. 

Așadar, nu avem nicio dovadă solidă că el ar fi compus de 
unul singur vreo piesă muzicală semnificativă înainte de 
adolescenţă, dar avem motive să credem că nu a făcut-o. Şi 
când a început fără echivoc să compună o muzică originală și 
sofisticată, se antrenase în arta compoziţiei timp de aproxi- 
mativ un deceniu. Pe scurt, în vreme ce nu există niciun dubiu 
că Mozart a devenit un muzician şi un compozitor extraordi- 
nar, nu există nicio dovadă pro - şi o mulțime de dovezi 

contra - afirmației că a fost un copil-minune, ale cărui realizări 
nu pot fi înţelese ca rezultate ale exerciţiului şi, prin urmare, 
trebuie să fie atribuite talentului nativ. 

Am descoperit același lucru la fiecare copil-minune pe care 
l-am cercetat. Un exemplu mai actual este Mario Lemieux, 
hocheistul canadian recunoscut, în general, drept unul dintre 
cei mai buni din toate timpurile. Există diverse poveşti - multe 
dintre ele avându-şi sursa în spusele mamei lui Lemieux - des- 
pre modul în care micul Mario se simţea pe gheaţă ca peștele 
în apă, patinând de la început ca și cum s-ar fi născut pe pati- 
ne şi depăşindu-i pe copiii mai mari, care patinaseră de ani 
întregi.9 Aceste poveşti au condus, la rândul lor, la afirmația 
că Lemieux este un exemplu de persoană care s-a născut, în 
mod evident, cu un talent nativ superior.10 

Totuşi, săpând puţin în copilăria lui Lemieux, descoperim 
o situaţie foarte asemănătoare cu aceea a tânărului Wolfgang 
Mozart. După cum am menţionat în Capitolul 7, Mario a fost 
al treilea copil dintr-o familie de hocheiști şi a crescut împre- 
ună cu cei doi frați mai mari, care l-au învăţat hocheiul și pati- 
najul aproape de pe vremea când abia învăţa să meargă. Cei 
trei jucau hochei cu linguri de lemn la subsol, târşâindu-și 
picioarele în ciorapi, iar mai târziu, familia a amenajat un pati- 
noar artificial în curtea din faţa casei, pe care să se poată antre- 
na la jocul de hochei. Părinţii lui Mario erau atât de preocupaţi 
să încurajeze acest antrenament, încât au amenajat piste de 
»gheaţă” în casă, unde băieţii puteau să patineze când era prea 
întuneric să o facă afară. Au făcut asta aducând mormane de 
zăpadă în casă, pe care au bătătorit-o pe podea în holui de la 
intrare, în sufragerie și în living, lăsând ușile deschise pentru 
a menţine în casă o temperatură scăzută. Fraţii au putut astfel 
să patineze dintr-o cameră în altă cameră îngheţată, dând un 
cu totul nou sens termenului home ice - „gheaţa de acasă”. Pe 

scurt, sunt dovezi că, aidoma lui Mozart, Lemieux a exersat 
mult înainte ca lumea să înceapă să remarce talentul „nativ” 
pe care îl avea. 


Magicul săritor în înălțime 


Poate că cel mai spectaculos exemplu recent de presupus 
copil-minune în sport este săritorul în înălțime Donald 
Thomas. Povestea lui a fost spusă de David Epstein în cartea 
The Sports Gene şi, fiindcă este atât de interesantă, a fost poves- 
tită până acum de multe ori.!? Iată elementele principale.!3 

Originar din Bahamas, Donald Thomas era student la 
Lindenwood University din Missouri și făcea parte din echipa 
de baschet din liga juniorilor. Juca baschet cu un prieten care 
era săritor în înălțime în echipa de atletism și se grozăvea cu 
niște introduceri uluitoare ale mingii direct în coş. Pe urmă, la 
cantină, el şi amicul lui făceau schimburi de replici tăioase, iar 
prietenul său i-a spus odată ceva de genul: „Sigur, poţi să bagi 
mingea în coș cu mâna, dar pun rămășag cu tine că nu poți 
să treci de 1,80 metri la săritura în înălţime”. (Aceasta ar fi o 
săritură decentă la nivel de colegiu - îndeosebi pentru atleții 
de la colegiile de divizie inferioară, precum Lindenwood -, 
dar cei mai buni săritori în înălțime de la colegiu trec regulat 
peste ştacheta ridicată la 2,10 metri.) Așa că Thomas a răspuns 
provocării. 

Cei doi au mers pe terenul de atletism al universității, unde 
amicul lui Thomas a fixat ștacheta la 1,96 metri. Echipat cu 
șortul şi ghetele de baschet, Thomas a trecut ușor peste ea. 
Prietenul său a ridicat ştacheta la 2,03 metri. Thomas a trecut 
peste ea. Atunci, amicul lui a ridicat ștacheta direct la 2,13 
metri. Când Thomas a sărit şi peste acest nivel, prietenul l-a 

dus în grabă la antrenorul de atletism al şcolii, care a fost de 
acord să-l includă în echipă şi să-lpună să sară într-un concurs 
atletic ce urma să aibă loc peste două zile. 

La acel concurs, purtând încă ghete de baschet în locul pan- 
tofilor de atletism, Thomas a câștigat întrecerea cu o săritură 
de 2,22 metri, sau 7 picioare şi 3,4 inci - record al Universităţii 
Eastern Illinois, unde a avut loc competiţia. Peste două luni, 
Thomas a concurat pentru Bahamas la Melbourne, Australia, 
la Jocurile British Commonwealth, unde s-a clasat al patrulea, 
cu o săritură de 2,23 metri. Mai târziu, s-a transferat la Auburn 
University și a concurat pentru echipa sa de atletism și, la 
numai un an după ce a fost descoperit talentul său la săritura 
în înălţime, s-a clasat primul la Campionatul Mondial de 
Atletism de la Osaka, Japonia, cu o sărituă de 2,35 metri, sau 
aproape 7 picioare şi 8,6 inci. 

În cartea sa, Epstein a dramatizat reușitele lui Thomas, 
comparându-l cu Stefan Holm din Suedia, care se antrenase 
riguros pentru săritura în înălțime de când era copil şi care 
acumulase peste 20 000 de ore de antrenament. Şi totuși la 
Campionatul Mondial de Atletism din 2007 a fost bătut de 
Thomas, care, după cum estimează Epstein avea doar câteva 
sute de ore de antrenament. 

E clar că există o fascinaţie faţă de acest tip de istorii, în 
care cineva pare să apară de niciunde ca să exceleze ca un soi 
de performer nativ înzestrat. Şi în zilele noastre, întrucât 
„regula-celor-zece-mii-de-ore” a ajuns să fie bine cunoscută, 
aceste istorii sunt scrise adeseori ca „dovezi” că această regulă 
este greșită. Donald Thomas sau altcineva ne arată că este 
într-adevăr posibil să devii cel mai bun din lume fără să exer- 
sezi prea mult, doar dacă te naşti cu genele potrivite. 

Înţeleg. Oamenii vor să creadă că în viață există magie, că nu 
totul trebuie să se supună neschimbătoarelor şi plicticoaselor 

reguli din lumea reală. Şi ce poate fi mai magic decât să te 
naşti cu o abilitate incredibilă, care necesită o muncă pe brân- 
ci sau disciplină ca să se dezvolte? Există o întreagă industrie 
a benzilor desenate construită pe această premisă - că uneori 
se întâmplă ceva miraculos și, dintr-odată, capeţi nişte puteri 
incredibile. Fără să fi ştiut, te-ai născut în realitate pe plane- 
ta Krypton şi poţi să zbori. Sau ai fost mușcat de un păian- 
jen radioactiv și poţi să te caţări pe ziduri. Sau ai fost expus 
radiațiilor cosmice și ai devenit invizibil. 

Însă deceniile de cercetări pe care le-am petrecut în dome- 
niul expertizei m-au convins de faptul că nu există nicio 
magie. Examinând cazul cuiva cu abilităţi excepţionale prin 
prisma celor două întrebări pe care le-am formulat mai devre- 
me - ce este talentul? ce fel de exerciţiu conduce spre talent? —, 
puteţi să ridicaţi cortina şi să descoperiţi ce se petrece 
în realitate. 

Gândiţi-vă la povestea lui Thomas. Știm despre formaţia 
lui puţine lucruri sau mai nimic afară de ceea ce provine direct 
de la el, adică foarte puțin, aşa că este dificil să reconstituim 
exact ce fel de antrenament putea să fi făcut. Dar știm câteva 
lucruri. În primul rând, Thomas însuși a spus într-un interviu 
că, pe când era la liceu, mai concurase la săritura în înălțime 
în cel puţin o competiţie indoor, când sărise „ceva între 1,88 
și 1,93 metri, nimic memorabil '.14 Ştim, așadar, cel puţin că 
mai concurase și înainte la săritura în înălțime și, de vreme ce 
concura pentru echipa liceului, aproape sigur făcuse ceva 
antrenament. Și Thomas este destul de modest când spune că 
săritura de atunci nu era „nimic memorabil”. Dacă 1,93 metri 
nu este câtuși de puţin o mare săritură la liceu, este una bună. 

Desigur, s-ar putea ca Thomas să nu fi făcut niciun fel de 
pregătire în liceu și să fi sărit, pur şi simplu, dintr-odată 1,93 
metri fără antrenament, exact aşa cum la colegiu a sărit 2,03 

metri fără să se fi antrenat. Problema acestui scenariu este că 
avem, de fapt, fotografii cu Thomas sărind peste ştachetă în 
primul concurs la colegiu și nu este tehnica unuia care nu s-a 
antrenat niciodată la săritura în înălțime. Thomas folosește 
clar tehnica „Fosbury Flop”, numită după săritorul american 
Dick Fosbury, care a popularizat-o în anii 1960. Flopul este o 
modalitate foarte contraintuitivă de a trece peste ștachetă: 
alergi spre ea pe o traiectorie curbă, astfel încât în clipa în care 
te afli chiar în faţa ștachetei, ești cu spatele spre ea, după care 
sari şi te arcuiești pe spate peste bară, aruncându-ți picioarele 
în sus în ultima clipă, ca să nu atingi ştacheta. Nu este suficient 
să ai multă forță în picioare; trebuie să foloseşti tehnica potri- 
vită ca să execuţi această săritură. Nimeni nu execută eficient 
săritura Fosbury Flop fără un exerciţiu îndelungat. Așa că, deşi 
nu știm nimic explicit despre antrenamentul lui Thomas îna- 
inte de ziua când s-a prezentat pe terenul de la Lindenwood, 
putem fi siguri că a petrecut destule ore învățând tehnica până 
când a putut să sară „ceva între 1,88 și 1,93 metri”. 

Al doilea lucru pe care îl știm este că Thomas avea o abili- 
tate incredibilă în săritura pentru dunk - introducerea mingii 
de baschet în coş de sus, direct cu mâna. Există înregistrări 
video cu el băgând mingea în coș după ce decola de la linia 
aruncărilor libere, adică de la 4,50 metri de panou, şi zburând 
peste doi oameni în drumul său către inel. Încă o dată, deși nu 
deținem nicio informaţie despre cât de mult se antrena 
Thomas pentru dunk, putem fi siguri că muncea din greu ca 
să-şi dezvolte resorturile din picioare. Punctele marcate prin 
dunk erau, cu siguranţă, ceva de care el era foarte mândru, aşa 
că ar fi bizar dacă nu ar fi muncit din greu la acest capitol. Încă 
o dată, este o deducție speculativă, dar pare limpede că 
Thomas a exersat conştiincios abilitatea lui de a sări cât mai 
sus ca să înscrie prin dunk. Și întâmplarea face că genul 

tehnicii de săritură pe care o utilizezi ca să înscrii de sus - ceea 
ce presupune să faci câţiva pași și să sari apoi de pe un picior - 
este foarte asemănătoare cu aceea folosită la săritura în 
înălțime. Antrenând abilitatea lui de a marca prin dunk, 
Thomas se antrena, totodată, și pentru săritura în înălțime. Un 
studiu din 2011 arată că abilitatea de a sări de pe un picior este 
strâns legată de înălțimea la care se ridică săritorii în înălțime 
de valoare.:5 

În al treilea rând, merită notat faptul că înălțimea lui 
Thomas măsoară 1,88 metri, ceea ce este bine, dacă nu ideal 
pentru săritura în înălțime. După cum am menţionat mai 
devreme, singurele două aspecte despre care ştim cu siguranţă 
că genetica afectează performanţa sportivă sunt înălțimea și 
dimensiunile corporale. Stefan Holm, săritorul în înălţime 
suedez pe care Thomas l-a învins la Campionatul Mondial din 
2007, măsoară numai 1,80 metri, fiind foarte scund pentru un 
săritor în înălțime. Holm a trebuit să se antreneze suplimentar 
ca să îşi compenseze acest deficit. Thomas era genetic înzes- 
trat cu dimensiuni corporale bune pentru săritura în înălțime. 

Aşadar, când avem în vedere toate acestea, isprava lui 
Thomas nu mai pare chiar atât de magică - impresionantă, da, 
însă nu miraculoasă. Este aproape cert că Thomas se antrena- 
se anterior la săritura în înălțime, cel puţin suficient cât să fi 
deprins bine tehnica Fosbury Flop, şi îşi dezvoltase abilitatea 
de a sări de pe un singur picior antrenându-se să înscrie coșuri 
prin dunk - o abordare neobișnuită a antrenamentului pentru 
săritura în înălțime, dar, cel puţin în cazul lui Thomas, una 
eficientă. 

Și mai putem aduce o dovadă. În 2015, Thomas concura 
de nouă ani la săritura în înălţime. Se pregătise între timp cu 
antrenori care ştia cum să scoată maximumul dintr-un atlet. 
Dacă în 2006 ar fi fost realmente doar potențial brut, ar fi 


Dar ce-i de spus despre talentul nativ? Peak 295 


trebuit să vedem la el un progres fenomenal din momentul în 
care a început să se antreneze riguros. Într-adevăr, în primul 
an şi ceva după descoperirea sa, lumea prevedea că talentul 
său nativ se va dezvolta cu siguranță până când va depăși 
recordul mondial, care este de 2,45 metri, sau 8,04 picioare. 
Dar el nu s-a apropiat de acest nivel. Cea mai bună săritură 
a lui din timpul unui concurs a fost aceea de la Campionatul 
Mondial de Atletism din 2007, când a trecut de 2,35 metri. De 
atunci, s-a mai apropiat de acea înălțime de câteva ori, dar nu 
a mai egalat-o niciodată. La Commonwealth Games din 2014, 
a sărit 2,21 metri, mai puţin decât putea să sară cu opt ani în 
urmă, la Commonwealth Games din 2006, când a devenit 
un nume. Concluzia evidentă care se poate desprinde de aici 
este că, atunci când Thomas a concurat prima oară în colegiu, 
în 2006, deja avea în spate un mare volum de antrenament - 
atât la săritura în înălțime, cât şi la săritura pentru a introduce 
mingea în coș de sus -—, astfel încât era greu ca antrenamen- 
tul ulterior să facă o mare diferenţă. Dacă într-adevăr nu s-ar 
fi antrenat deloc, ar fi trebuit să facă pe urmă progrese mult 
mai mari. 


Savanţii autiști 


Pe lângă așa-zişii copii-minune, precum Mozart sau Donald 
Thomas, există un alt grup de indivizi despre care se susţine 
frecvent că prezintă abilități extraordinare, ce par să fi apărut 
aproape in mod miraculos, iar aceștia sunt oamenii care pre- 
zintă sindromul savantului.!S În general, abilităţile acestor 
savanţi”, după cum sunt numiţi astăzi, apar în domenii foarte 
specifice. Unii cântă la un instrument şi adeseori au memorat 
mii de piese diferite şi uneori pot să interpreteze o nouă piesă 

după ce au ascultat-o o singură dată. Alţii pot să picteze, să 
sculpteze ori să producă alte forme artistice, realizând adese- 
ori lucrări incredibil de amănunțite. Alţii fac calcule aritmeti- 
ce, cum ar fi să înmulțească mental două numere foarte mari. 
Alţii calculează date calendaristice, cum ar fi să precizeze în 
ce zi din săptămână va cădea 12 octombrie 2577 (duminică). 
Ceea ce face deosebit de remarcabile aceste abilităţi este fap- 
tul că acești „savanţi” sunt, altminteri, debili mintali într-un 
fel sau altul. Unii obţin scoruri foarte mici la testele de stabilire 
a coeficientului de inteligență, pe când alţii suferă de autism 
sever şi abia dacă reușesc să interacționeze cu ceilalți. Apariția 
acestor abilități şocante la oameni care, în alte privinţe, au 
mari dificultăţi să interacţioneze cu lumea face ca sindromul 
savantului să fie atât de misterios - și, de asemenea, face să 
pară că aceste abilități trebuie să fi apărut fără un gen normal 
de exerciţiu, la care ne-am fi aşteptat. 

Încă o dată, cea mai bună abordare de ales pentru înţe- 
legerea acestor abilităţi este să înțelegem mai întâi exact ce 
sunt ele și apoi să căutăm genul de exercițiu care ar putea să 
le explice. Cercetările care au optat pentru această abordare 
arată că savanții autişti sau idioţi nu sunt beneficiarii vreunui 
talent miraculos; în schimb, ei au muncit pentru el, la fel ca 
toţi ceilalți.!7 

Francesca Happe şi Pedro Vital, doi cercetători de la King's 
College din Londra, au comparat copii autiști care dezvoltă 
abilităţi savante cu niște copii autişti care nu dezvoltă aseme- 
nea abilități. Au descoperit că, în comparaţie cu autiştii 
nonsavanțţi, este mult mai probabil ca savanții autiști să fie 
atenţi la detalii și predispuşi la comportamente repetitive. 
Când ceva le captează atenţia, se vor concentra asupra acelui 
lucru, excluzând orice altceva din afară, pentru a se refugia în 
lumea lor. Este mai probabil ca acești autiști să repete obsesiv 

o piesă muzicală ori să memoreze o colecţie de numere tele- 
fonice - şi astfel este probabil să-și dezvolte abilități în aceste 
domenii la fel cum o fac oamenii care se dedică exerciţiului cu 
scop definit sau metodic.18 

Unul dintre cele mai bune exemple în acest sens este 
Donny, un savant autist care este cel mai rapid şi cel mai precis 
calculator de calendar din câţi au fost testați. Donny poate să 
indice ziua din săptămână în care cade o anumită dată calen- 
daristică la o secundă după ce i se spune data şi, aproape inva- 
riabil, soluţia este corectă.19 Marc Thioux, de la Universitatea 
Groningen din Olanda, l-a studiat pe Donny câţiva ani şi cer- 
cetarea lui ne oferă o fereastră fără precedent spre mintea unui 
savant autist. 

„Donny este obsedat de datele calendaristice”, a spus 
Thioux. Primul lucru pe care îl face Donny când cunoaște pe 
cineva este să întrebe care este data nașterii persoanei cu care 
a făcut cunoștință. El se gândește constant la datele calenda- 
ristice şi le repetă în gând. A memorat toate cele paisprezece 
calendare anuale posibile - adică, cele şapte calendare pentru 
anii normali în care 1 ianuarie cade duminică, luni, marţi, 
miercuri, Joi, vineri sau sâmbătă şi calendarele corespondente 
ale anilor bisecți - şi a elaborat modalităţi de a calcula rapid 
care dintre aceste paisprezece calendare posibile se aplică 
unui anumit an. Când este întrebat în ce zi din săptămână cade 
o anumită dată, Donny se concentrează mai întâi asupra anu- 
lui, ca să afle pe care dintre cele paisprezece calendare să îl 
folosească, după care apelează la acel calendar mental, ca să 
determine ziua din săptămână corespunzătoare datei indica- 
te.?9 Pe scurt, Donny posedă o abilitate foarte dezvoltată, care 
este rezultatul unor ani de studiu obsesiv, dar câtuși de puţin 
semnul unui miraculos talent nativ. 

La sfârşitul anilor 1960, un psiholog pe nume Barnett Addis 
și-a propus să vadă dacă putea să antreneze un ins cu o 
inteligență normală să facă acelaşi gen de calcule calendaris- 
tice pe care le fac savanții autişti. În special, el studiase modul 
în care își demonstrau calităţile extraordinare doi gemeni cal- 
culatori de calendare. Gemenii, fiecare având un IQ între 60 
și 70, erau capabili să indice ziua din săptămână pentru datele 
calendaristice de până în anul 132 470 d.H. în aproximativ șase 
secunde. Addis a descoperit că metoda gemenilor părea să 
presupună găsirea unui an echivalent între 1600 şi 2000, adă- 
ugând apoi numerele care corespundeau zilei din lună, luna, 
anul şi secolul. După ce a înțeles procedura lor, Addis a antre- 
nat un doctorand în aplicarea acestei metode, ca să vadă dacă 
ea chiar funcţiona. În numai șaisprezece şedinte de pregătire, 
doctorandul era capabil să calculeze la fel de rapid precum 
gemenii. Aspectul cel mai interesant era că doctorandul avea 
nevoie de durate diferite ca să indice ziua din săptămână, în 
funcție de volumul necesar de calcule. Modelul său de răspuns 
corespundea celui folosit de gemeni, sugerându-i lui Addis că 
aceştia găseau într-adevăr răspunsurile urmând calea unui 
proces cognitiv asemănător.?! 

Lecţia pe care o reținem de aici este că, evident, nu există 
nimic magic în abilităţile de calcul calendaristic ale lui Donny - 
sau ale oricărui alt savant autist. Donny și-a dezvoltat abilitățile 
în ani întregi de muncă şi reflecţie asupra datelor calendaris- 
tice, ajungând să ştie fiecare din cele paisprezece calendare 
posibile la fel de bine pe cât eu sau voi ne ştim numerele de 
telefon și el a dezvoltat propria tehnică - una pe care, deocam- 
dată, cercetătorii încă nu au înţeles-o pe deplin - prin care să 
determine ce calendar să folosească pentru fiecare an. Nu este 
ceva pe care un student motivat să nu-l poată face, în cadrul 


unui experiment psihologic. 

Încă nu ştim exact cum fac ceea ce fac ceilalți savanţi 
autişti şi cum și-au dezvoltat abilităţile lor speciale - în gene- 
ral, este dificil să comunici cu autiștii ori să-i întrebi despre 
metodele lor -, dar, după cum notam într-o recenzie din 
1988,2 studiile consacrate abilităţilor savanților autişti arată 
că acestea sunt în primul rând dexterități dobândite, ceea ce 
implică, mai departe, că ei își dezvoltă aceste abilități în 
modalităţi asemănătoare celor utilizate de alți experți. Altfel 
spus, ei exersează într-un mod care angajează plasticitatea lor 
cerebrală, proces care le modifică, la rândul său, creierul in 
așa fel încât se dezvoltă abilităţile lor extraordinare. Studii de 
caz mai recente asupra creierului savanților autiști au fost 
consonante cu această idee.23 


Opușii copiilor-minune 


Aș putea să continui cu mai multe analize de copii-minune 
și savanţi autiști, insă toate ar fi la fel. Concluzia este că, ori 
de câte ori examinezi cu atenţie un asemenea caz, descoperi 
că abilităţile extraordinare sunt produsul unui mare volum de 
exerciţiu şi antrenament. Copiii-minune și savanții autişti nu 
ne oferă niciun motiv să credem că unii oameni se nasc cu 
abilităţi native în vreun domeniu sau altul. 

Dar ce-i de spus despre categoria opusă copiilor-minune? 
Despre oamenii care par să se fi născut fără niciun fel de 
talent pentru una sau alta? La nivel individual, este o temă 
foarte dificil de abordat, întrucât poate fi greu de ştiut cu exac- 
titate de ce o anumită persoană nu a realizat nimic. Din cauza 
lipsei de efort, de educaţie adecvată sau de „talent nativ”? Nu 


vă puteți pronunţa de fiecare dată, dar să analizăm următoa- 
rele cazuri. 

Cam o șesime dintre americanii adulţi cred că nu pot să 
cânte vocal.24 Nu sunt în stare să cânte nici măcar o piesă. Nu 
pot să nimerească o notă nici dacă le pui în mână o rachetă de 
tenis. Şi, în general vorbind, acești oameni nu sunt încântați de 
neputința lor. Dacă stai de vorbă cu profesorii de muzică sau 
cu puţinii cercetători care îi studiază pe cei inapţi să cânte, îţi 
vor spune că acești handicapaţi muzical ar dori ca lucrurile să 
fie diferite. Cel puţin le-ar plăcea să cânte „Mulţi ani trăiască” 
fără să-i sperie pe cei din jur. Poate că au reverii, în care se 
visează cântând la karaoke şi dărâmând casa cu versiunile lor 
ale unor hituri precum „My Way” sau „Baby One More Time”.25 

Dar, undeva pe drum, cineva i-a convins că nu pot să cânte. 
Interviurile au constatat că, de obicei, era vorba despre o figură 
cu autoritate - un părinte, un frate sau o soră mai mare, un pro- 
fesor de muzică, poate un coleg pe care îl admirau - și adeseori 
s-a întâmplat într-un moment dureros - pe care încă şi-l mai 
amintesc foarte bine la maturitate.26 Cel mai frecvent, li s-a 
spus că sunt „afoni”. Și așa, crezând că nu s-au născut să cânte, 
au renunțat. 

Acum, termenul afon are, de fapt, un sens foarte specific: 
înseamnă că nu poţi să percepi diferenţa dintre o notă muzicală 
și alta. De exemplu, dacă cineva cântă la pian o notă Do și apoi 
un Re, un afon nu sesizează diferenţa. Şi, desigur, dacă nu 
deosebeșşti o notă de următoarea, ar fi cu siguranță imposibil 
să cânţi o melodie, care constă într-o serie de note înșirate una 
după alta. E ca şi cum ai încerca să pictezi asfințitul când tu nu 
poţi să deosebești roșul de galben și pe acesta de albastru. 

Unii oameni se nasc, într-adevăr, afoni. Afecţiunea medica- 
lă este cunoscută drept „amuzie congenitală”, dar aici este 
punctul critic: afecțiunea este extrem de rară. Este atât de rară, 
încât descoperirea unei femei cu acest defect a meritat un arti- 
col într-o revistă ştiinţifică de prestigiu. Pacienta nu avea nicio 

vătămare evidentă sau alte defecte ale creierului, avea un auz 
normal și o inteligență normală, dar nu putea percepe 
diferenţa dintre o melodie simplă pe care o ascultase şi una 
nouă, pe care nu o mai auzise niciodată înainte. Destul de 
interesant, avea, de asemenea, dificultăţi să distingă diferitele 
ritmuri muzicale. Oricât s-ar fi străduit, această femele nu ar 
fi fost niciodată capabilă să cânte o melodie.?77 

Dar nu este cazul majorităţii oamenilor. Obstacolul major 
pe care trebuie să-l depăşească oamenii care cred că nu pot să 
cânte este credinţa însăşi. Diverşi cercetători au studiat aceas- 
tă problemă și nu au găsit nicio dovadă că numeroşi oameni 
se nasc lipsiţi de abilitatea nativă de a cânta.28 Într-adevăr, 
există unele culturi, precum Anang Ibibio din Nigeria, unde 
li se cere tuturor să cânte, unde toţi învaţă să cânte și toată 
lumea poate cânta.29 În cultura noastră, motivul pentru care 
majoritatea necântătorilor nu pot să cânte este pur şi simplu 
faptul că nu au exersat niciodată într-un mod care să-i condu- 
că spre dezvoltarea abilității de a cânta. 

Poate fi adevărat același lucru în legătură cu matematica? 
Probabil nu există niciun alt domeniu în care mai mulți 
oameni să vă spună că „eu nu sunt bun la ...”. Un mare procent 
de elevi, mai ales din Statele Unite, părăsesc liceul cu convin- 
gerea că pur și simplu nu au înzestrarea genetică să facă 
operații matematice mai complicate decât adunare, scădere 
şi, poate, înmulțire. Dar o serie de eforturi reuşite au arătat că 
aproape orice copil poate să învețe matematică dacă i se predă 
așa cum trebuie. 

Poate cel uimitor dintre aceste eforturi este un curriculum 
numit Jump Math, elaborat de John Mighton, un matematici- 
an canadian. Acest program folosește aceleași principii de 
bază pe care le-am descoperit în exerciţiul metodic: fragmen- 
tarea învăţării într-o serie de abilităţi bine definite, 

conceperea unor exerciții pentru învăţarea fiecăreia dintre 
aceste abilități în ordinea corectă şi utilizarea feedbackului 
pentru monitorizarea progreselor. Conform profesorilor care 
au utilizat acest curriculum, această abordare le-a permis să 
predea abilități matematice relevante în esenţă fiecărui elev, 
fără să lase pe nimeni în urmă. Programul Jump a fost evaluat 
într-un test aleatoriu controlat în Ontario, cu 29 de profesori 
şi aproximativ 300 de elevi de clasa a V-a și, după cinci luni, 
elevii din clasele Jump au demonstrat progrese de două ori mai 
mari faţă de ceilalți în înțelegerea conceptelor matematice, 
măsurată de testele standardizate.39 

Din păcate, rezultatele testului nu au fost publicate într-o 
revistă ştiinţifică recenzată de specialiști, aşa că este greu să le 
judecăm obiectiv şi va trebui să vedem rezultatele reproduse 
în alte districte școlare înainte de a le putea acorda deplină 
încredere, însă rezultatele concordă cu ceea ce eu am observat 
la modul general într-o diversitate de domenii, nu numai 
muzica vocală şi matematica, dar şi scrisul, desenul, tenisul, 
golful, grădinăritul și o varietate de jocuri, precum scrabble și 
cuvintele încrucişate: oamenii nu încetează să înveţe și să pro- 
greseze pentru că au atins nişte limite înnăscute ale 
performanţei lor; ei încetează să înveţe și să progreseze fiind- 
că, indiferent din ce motive, au întrerupt exercițiul - ori nu l-au 
început niciodată. Nu există nicio dovadă că niște oameni 
altminteri normali s-au născut fără talentul nativ de a cânta, 
de a face matematică sau de a cultiva orice altă abilitate. 


Exercițiu contra „talent“ în şah 


Amintiţi-vă când eraţi copii şi abia începeați să învățați să 
cântaţi la pian, să aruncați o minge de baseball ori să desenaţi 

ceva. Sau gândiţi-vă, poate, cum v-aţi simţit puţin mai târziu - 
aţi jucat fotbal șase luni şi abia începeaţi să pricepețţi jocul sau 
v-aţi înscris de un an la un club de șah și, în sfârşit, ați inceput 
să stăpâniţi elementele de bază ale jocului sau aţi înțeles adu- 
narea, scăderea şi înmulţirea, după care profesorul vă ţintește 
cu nişte împărțiri lungi. În toate aceste cazuri, când aţi privit 
în jur, trebuie să fi remarcat că unii dintre prietenii sau colegii 
voştri de clasă se descurcau mai bine decât alţii, care făceau 
faţă mai greu. Există întotdeauna diferenţe evidente în ceea 
ce priveşte rapiditatea cu care oameni diferiți prind ceva. Unii 
păreau să se simtă mai în largul lor cântând la un instrument 
muzical. Unii păreau sportivi înnăscuţi. Alţii păreau nativ 
înzestrați să opereze cu cifrele. Şi aşa mai departe. 

Și pentru că vedem astfel de diferențe la începători, este 
firesc să presupunem că acele diferenţe vor persista - că aceiași 
oameni care s-au descurcat atât de bine la început vor conti- 
nua să zburde cu ușurință mai departe. Aceşti oameni norocoși, 
ne imaginăm noi, s-au născut cu nişte talente native, care le 
netezesc calea și îi conduc spre excelenţă. Este un rezultat 
inteligibil, după ce observăm începutul călătoriei și tragem 
concluzia că restul călătoriei va fi asemănător. 

Este, totodată, o concluzie greșită. Odată ce privim întreaga 
călătorie - de la stadiul de începător până la cel de expert -, ne 
formăm o înțelegere total diferită a modului în care oamenii 
învaţă și se perfecționează și a condiţiilor necesare pentru a 
ajunge la excelenţă. 

Poate că cel mai bun exemplu pe care îl avem în această 
privință îl găsim în şah. În imaginaţia populară, o mare măies- 
trie şahistă este intim legată de o logică impecabilă și de un 
intelect formidabil. Dacă un scriitor sau un scenarist doreşte 
să semnaleze că un personaj este deosebit de sclipitor, acel 
personaj va sta în fața unei table de șah şi îi va da şah-mat 

adversarului cu priceperea necesară. Şi mai bine, acest geniu 
se va apropia de o partidă în desfăşurare şi, aruncând o privire 
asupra tablei de șah, după numai o secundă sau două, indică 
mutările care duc la câştigarea partidei. Foarte frecvent, 
şahistul este un detectiv excentric și epatant de inteligent sau, 
poate, un criminal tot atât de excentric şi aproape la fel de inte- 
ligent - sau, de preferat, amândoi, astfel încât adversarii pot 
sta față în față de o parte şi de cealaltă a tablei de șah, schim- 
bând replici acide şi vorbe de duh. Uneori, precum în scena 
culminantă din filmul A Game of Shadows - „Un joc al umbre- 
lor” - din 2011, cu Sherlock Holmes și Profesorul Moriarty, 
amândoi sfârşesc prin a ignora complet tabla de şah și doar își 
scuipă mutările unul contra celuilalt, ca doi boxeri care fen- 
tează şi se tatonează cu lovituri scurte, până când unul găseşte 
lovitura de knockout. Dar, indiferent de circumstanțe, mesajul 
este mereu acelaşi: a fi maestru la șah denotă genul de 
inteligenţă profundă cu care numai puţini sunt destul de 
norocoși să se nască. Și invers, a juca sclipitor şah necesită o 
minte sclipitoare. 

De-a lungul anilor, mulţi cercetători au examinat legătura 
dintre inteligenţă și abilitatea de a juca șah. Una dintre primele 
lucrări, scrisă în anii 1890, îi aparţine lui Alfred Binet, părin- 
tele testelor de inteligenţă, care i-a studiat pe șahiști încercând 
în primul rând să înțeleagă ce fel de memorie este necesară ca 
să joci partide oarbe. Binet a elaborat testul său IQ - coefici- 
entul de inteligenţă - ca pe o metodă de a-i identifica pe elevii 
care aveau probleme la învăţătură și, într-adevăr, a reușit, 
întrucât testele de inteligență sunt foarte strâns corelate cu 
succesul şcolar. Însă, de la Binet încoace, mulți cercetători au 
susținut că testul IQ măsoară niște abilități generale, care sunt 
corelate cu succesul în practic orice domeniu, precum muzica 
și șahul. Așadar, aceşti cercetători cred că testele de inteligență 

măsoară un fel de inteligenţă nativă de ordin general. Alții îi 
contrazic totuşi şi susțin că IQ-ul este cel mai bine conceput 
nu ca inteligenţă nativă, ci pur şi simplu doar ca un mijloc de 
măsurare a unor caracteristici, printre care cunoașterea unor 
cuvinte relativ rare şi dobândirea unor cunoştinţe matemati- 
ce. Fără să intru adânc în această dispută, voi spune doar că, 
în opinia mea, cel mai bine este să nu echivalăm IQ cu 
inteligenţa nativă, ci să ne rezumăm la fapte şi să considerăm 
IQ drept un factor cognitiv, măsurat prin testele de inteligenţă, 
care s-a văzut că poate să prevadă anumite lucruri, cum ar fi 
succesul şcolar. 

Începând din anii 1970, tot mai mulţi cercetători au mers 
pe urmele lui Binet, încercând să înţeleagă cum gândesc 
șahișştii şi ce calităţi definesc un bun jucător de șah. Unul din- 
tre cele mai lămuritoare dintre aceste studii a fost efectuat în 
2006 de trei cercetători britanici, Merim Bilalic și Peter 
McLeod, de la Oxford University, și Fernand Gobet, de la 
Brunel University.3? Din motive la care vom ajunge imediat, 
cei trei au ales să nu studieze mari maeştri, ci un grup de elevi 
şahiști, recrutând 57 de copii din cluburi de şah ale unor şcoli 
primare şi gimnaziale. Micii şahiști aveau, în general, vârste 
cuprinse între nouă și treisprezece ani și jucau, în medie, de 
vreo patru ani. Unii dintre ei erau foarte buni - suficient de 
buni ca să bată un adult mediu care joacă în turnee de șah -, 
iar alții nu erau câtuşi de puţin foarte buni. Patruzeci și patru 
din cei 57 erau băieți. 

Scopul studiului era să cerceteze ce rol - presupunând că 
există vreunul - joacă IQ-ul în a stabili cât de bun șahist poate 
să devină cineva. Este o întrebare pe care au examinat-o ante- 
rior doar câțiva psihologi şi, după cum notau cei trei cercetă- 
tori în articolul în care şi-au publicat rezultatele, chestiunea a 
rămas destul de nelămurită. De exemplu, unele studii au 

descoperit o legătură între 1Q și abilitatea de a juca șah, dar și 
una între testele care măsoară abilităţile vizual-spaţiale şi 
măiestria șahistă. Niciuna dintre descoperiri nu pare deosebit 
de surprinzătoare, date fiind opinia generală că șahul solicită 
o inteligență peste media normală și faptul că abilităţile 
vizual-spaţiale par deosebit de importante în şah, de vreme ce 
șahiștii trebuie să vizualizeze poziţiile şi mutările pieselor pe 
tabla de şah în timp ce examinează potenţiale direcții de joc. 
Dar aceste studii au fost efectuate pe şahișşti tineri și, în timp 
ce au constatat că aceşti tineri jucători aveau scoruri IQ peste 
medie, nu exista nicio relaţie clară între IQ și cât de bun era un 
anumit jucător.33 

În contrast, studiile efectuate pe adulţi au constatat în 
general că șahiștii adulți nu posedă abilităţi vizual-spaţiale 
superioare adulților normali care nu joacă șah.3+ Cercetările 
au mai arătat şi că şahiștii adulți de valoare - chiar şi marii 
maeștri - nu posedă sistematic coeficienţi de inteligență mai 
înalți decât alți adulți cu niveluri asemănătoare de educaţie.3s 
Nu există nici vreo corelaţie între coeficientul de inteligenţă al 
șahiştilor buni şi coeficientul lor ELO.36 Oricât de ciudat li s-ar 
părea acelora dintre noi care au crescut cu personajele fictive, 
aiurite-dar-sclipitoare, care excelează la jocul de şah, toate 
dovezile spun că o inteligență superioară nu este corelată cu 
un joc de şah mai bun printre adulți. 

Și mai bizar este cazul jocului Go, adeseori considerat ver- 
siunea asiatică a șahului. Se joacă între doi parteneri care își 
mişcă alternativ jetoanele - albe pentru un jucător, negre pen- 
tru celălalt - pe o tablă care conţine 19 x 19 pătrate. Scopul este 
să se înconjoare și să se captureze jetoanele adversarului şi 
câştigător este cel care controlează cea mai mare suprafaţă de 
pe tablă la sfârşitul partidei. Deși există numai piese de un sin- 
gur tip şi doar un singur tip de mutare - plasarea unui jeton pe 

un punct de intersecţie a liniilor de pe tablă -, jocul este, în rea- 
litate, mai complex decât șahul, în sensul că există cu mult mai 
numeroase partide ce pot fi jucate şi, într-adevăr, s-a dovedit 
cu mult mai dificilă crearea unui software care să joace bine 
Go. Spre deosebire de cele mai bune programe informatice de 
şah, care îi bat constant pe marii maeștri, cele mai bune pro- 
grame de Go - cel puţin acelea create până în 2015 - nu pot să 
facă faţă jucătorilor din elita jocului Go. 

Prin urmare, ca și în cazul șahului, puteți presupune că 
maeştrii jocului Go trebuie să posede un IQ foarte ridicat sau 
poate niște abilităţi vizual-spaţiale excepţionale, dar încă o dată 
v-aţi înşela. Studii recente efectuate asupra maeștrilor jocului 
Go au descoperit că aceştia posedă un IQ mediu care se situ- 
ează, de fapt, sub medie. Două studii separate ale unor experți 
în Go din Coreea au constatat un IQ mediu de aproximativ 93, 
comparativ cu grupurile de control formate din coreeni neju- 
cători de Go, corespunzători în ceea ce priveşte vârsta şi sexul, 
care posedă un IQ mediu de 100.37 Deși valorile maeștrilor de 
Go din cele două studii erau suficient de scăzute încât să fie 
posibil ca valorile 1Q sub medie să fi fost nişte accidente statis- 
tice, este limpede că maeştrii jocului Go, în medie, nu obţin la 
testele IQ scoruri mai mari decât populaţia generală.38 

Pe fondul acestor descoperiri, cei trei cercetători britanici 
şi-au propus să rezolve rezultatele contradictorii legate de 
șahiști. O inteligență superioară (adică un scor IQ mai ridicat) 
ajută sau nu pe cineva să joace mai bine şah? Planul cercetă- 
torilor era să efectueze un studiu care să considere deopotrivă 
inteligenţa și timpul dedicat exerciţiului. Studiile anterioare 
au avut în vedere un aspect sau pe celălalt, dar nu pe ambele 
deopotrivă. 

Bilalic și colegii lui s-au apucat să afle cât mai multe lucruri 
despre grupul lor format din $7 de tineri șahiști. Au măsurat 

diferite aspecte ale inteligenţei lor - nu doar IQ şi inteligenţa 
lor spaţială, ci și memoria, inteligenţa verbală şi viteza de pro- 
cesare. I-au întrebat pe copii când au început să joace şi câte ore 
se antrenează. Le-au mai cerut să ţină vreme de șase luni un 
jurnal zilnic al programului de antrenament, în care și-au notat 
timpul dedicat zilnic exerciţiului. O slăbiciune a acestui studiu 
este că mare parte din timpul de „exerciţiu” era petrecut, de 
fapt, jucând contra altor membri ai cluburilor lor de şah şi nu 
studiu solitar, iar cercetătorii nu au deosebit cele două tipuri 
de exercițiu. Totuși măsurătorile au oferit o estimare rezona- 
bilă a volumului de efort investit de fiecare copil pentru a-și 
perfecționa jocul. În sfârșit, cercetătorii au evaluat măiestria 
șahistă a copiilor dându-le să rezolve probleme de șah şi ară- 
tându-le pentru scurt timp tabla de şah, cu o poziţie din mijlo- 
cul unei partide şi cerându-le, pe urmă, să reconstituie poziţia 
din memorie. Câţiva subiecţi participau regulat la turnee şi, în 
cazurile lor, cercetătorii puteau să lucreze şi cu coeficienţii lor. 

Când au analizat datele culese, cercetătorii au descoperit 
rezultate asemănătoare cu acelea strânse de alți cercetători. 
Volumul de timp pe care copiii îl dedicaseră exerciţiului era 
factorul cel mai important care explica nivelul lor de joc, mai 
mult exerciţiu fiind corelat cu scoruri superioare la diferite 
măsurători ale măiestriei șahiste. Un factor mai puţin influent, 
dar semnificativă era inteligenţa, un scor IQ mai ridicat fiind 
legat de calităţi șahiste superioare. Surprinzător, inteligența 
vizual-spațială nu era cel mai important factor, ci mai degra- 
bă memoria şi viteza de procesare. Analizând toate datele, 
cercetătorii au ajuns la concluzia că la copiii de această vârstă 
exerciţiul era factorul esenţial de succes, deși inteligenţa nativă 
(IQ) joacă și ea un rol. 

Imaginea s-a modificat spectaculos însă când cercetătorii 
i-au analizat pe jucătorii de „elită” din cadrul grupului. Erau 23 

de copii - toţi băieţi - care jucau regulat în turnee de nivel local, 
naţional și, uneori, internaţional. Ei aveau un coeficient ELO 
mediu de 1 603, extremele fiind 1 835 şi 1 390. Pe scurt, acești 
copii erau deja foarte buni la șah. Coeficientul mediu pentru 
oricine joacă la 'turnee de şah, atât pentru adulți, cât şi pentru 
copii, este de aproximativ 1 500, ceea ce înseamnă că majori- 
tatea băieţilor din grupul de elită se situau peste medie și chiar 
celui mai slab dintre ei nu i-ar fi fost greu să-i dea şah-mat unui 
șahist adult priceput la şah. 

În rândul acestor 23 de şahiști de elită, volumul de exercițiu 
încă era factorul major care le determina abilitățile șahiste, dar 
inteligenţa nu juca niciun rol. În vreme ce grupul de elită avea 
un IQ mediu întru câtva mai ridicat decât întreg grupul, de 57, 
jucătorii din grupul de elită cu IQ mai redus erau, în medie, 
puţin mai buni decât aceia din grupul de elită care aveau un 
IQ mai mare. 

Opriţi-vă şi digeraţi o clipă acest fapt: printre aceşti tineri 
şahişti de elită, nu numai că un IQ mai mare nu reprezenta un 
avantaj, dar se părea că le creează chiar un uşor dezavantaj. 
Motivul, au descoperit cercetătorii, era faptul că jucătorii de 
elită cu un IQ mai redus aveau tendinţa să exerseze mai mult, 
ceea ce le-a îmbunătățit jocul până în punctul în care jucau 
mai bine decât șahiștii de elită cu un IQ mai ridicat. 

Acest studiu se apropie mult de explicaţia aparentei 
contradicții dintre studiile anterioare, care au descoperit că IQ 
era legat de o mai mare măiestrie șahistă la jucătorii tineri, dar 
nu la jucătorii adulți, participanți la turnee, și nu la maeștri şi 
mari maeștri. Şi această explicație este foarte importantă pen- 
tru noi, deoarece se aplică nu doar şahiștilor, ci dezvoltării 
oricărei abilități. 

Atunci când copiii abia încep să înveţe șahul, inteligenţa 
lor - adică performanţele la testele 1Q - joacă un rol în 

rapiditatea cu care învaţă jocul până când ating un nivel minim 
de competenţă. În general, copiilor cu scoruri IQ mai înalte le 
este mai ușor să înveţe și să memoreze regulile, să elaboreze 
ȘI să aplice niște strategii; toate acestea le conferă un avantaj 
în primele stadii ale învăţării jocului, când individul joacă ghi- 
dat de gândirea abstractă, aplicată direct asupra pieselor de pe 
tabla de şah. Acest tip de învăţare nu este foarte diferit de 
învățarea din școli, care a fost ținta proiectului iniţial al lui 
Binet când a conceput testele IQ, 

Dar noi ştim că, pe măsură ce copiii (sau adulţii) studiază 
şi învaţă jocul, ei își formează seturi de reprezentări mentale - 
in esenţă, scurtături mentale - care le conferă deopotrivă o 
memorie superioară a poziţiilor dintr-o partidă şi o abilitate de 
a găsi rapid mutările adecvate într-o situaţie dată. Pare foarte 
probabil că aceste reprezentări mentale superioare le permit 
să joace mai rapid şi cu mai mare forţă. Acum, când văd un 
anumit aranjament al pieselor, nu mai trebuie să analizeze 
atent care piesă atacă sau ar putea să atace fiecare dintre pie- 
sele adversarului; în schimb, recunosc un tipar şi ştiu aproape 
din reflex care sunt, probabil, cele mai tari mutări și contramu- 
tări. Nu mai trebuie să își folosească memoria de scurtă durată 
şi capacitățile analitice ca să îşi imagineze ce s-ar întâmpla 
dacă fac această mutare, iar adversarul face acea mutare și așa 
mai departe, încercând să memoreze poziția fiecărei piese pe 
tabla de şah. În schimb, au o bună idee generală despre ceea 
ce se întâmplă într-o poziţie dată - având în vedere liniile de 
forță sau orice tehnică de vizualizare folosesc - și își intrebu- 
ințează capacitățile logice ca să lucreze mai degrabă cu repre- 
zentările lor mentale decât cu piesele individuale de pe tabla 
de șah. 

După suficient exerciţiu solitar, reprezentările mentale 
devin atât de utile şi de solide în jocul de şah, încât elementul 

major care îi desparte pe cei doi jucători nu este inteligenţa 
fiecăruia - abilităţile lor vizual-spaţiale, nici măcar memoria 
sau viteza de procesare -, cât mai ales calitatea şi cantitatea 
reprezentărilor lor mentale și cât de eficient le utilizează fie- 
care. Întrucât reprezentările mentale sunt dezvoltate în mod 
specific în vederea analizei poziţiilor de pe tabla de șah, pentru 
a găsi cele mai bune mutări - ţineţi minte, de obicei ele se dez- 
voltă prin mii de ore de studiu al partidelor jucate de marii 
maeștri -, ele sunt mult mai eficiente în jocul de șah decât uti- 
lizarea memoriei şi logicii cuiva ca să analizeze colecţia de 
piese de pe tabla de şah ca pe nişte entităţi individuale în 
interacțiune. Așadar, când un ins devine mare maestru sau 
măcar un remarcabil jucător de turnee de doisprezece ani, 
abilităţile măsurate de testele IQ sunt cu mult mai puţin 
importante decât reprezentările mentale pe care individul le-a 
dezvoltat prin exerciţiu. Acest fapt explică, în opinia mea, de 
ce nu vedem nicio relaţie între IQ și abilitatea șahistă atunci 
când avem în vedere jucătorii de mare valoare. 

Desigur, abilitățile măsurate de testele IQ par să joace un 
rol la început şi se pare că acei copii cu un IQ mai ridicat joacă 
șah mai bine la început. Dar ceea ce au descoperit Bilalic și 
colegii lui este faptul că printre copiii care jucau în turneele de 
șah - adică șahiștii care erau suficient de dăruiţi jocului ca să 
ajungă la un nivel mai sus decât jocul la clubul de șah din 
școala lor - se manifesta o tendinţă a celor cu un IQ mai scăzut 
să exerseze mai mult. Nu ştim de ce, dar putem emite o ipote- 
ză speculativă: toți acești jucători de elită erau devotați șahului 
şi, la început, celor cu un IQ mai ridicat le-a fost mai ușor să 
iși dezvolte abilitatea. Ceilalţi, făcând eforturi să ţină pasul cu 
ei, au exersat mai mult și, odată ce şi-au format deprinderea 
de a exersa mai mult, au ajuns, de fapt, niște şahişti mai buni 
decât aceia cu un IQ mai înalt, care, la început, nu s-au simţit 

la fel de presaţi să țină pasul cu ceilalți. Și aici găsim mesajul 
nostru demn de reținut: pe termen lung, vor ieși învingători 
aceia care exersează mai mult, nu aceia care au vreun avantaj 
inițial, precum inteligenţa sau un alt talent. 


Rolul real al caracteristicilor native 


Rezultatele acestui studiu privind șahul oferă o esenţială 
înţelegere a interacțiunii dintre „talent” şi exerciţiu în dezvol- 
tarea diferitelor abilităţi. În timp ce oamenii cu anumite carac- 
teristici native - IQ, în cazul studiului dedicat șahului - pot să 
aibă un avantaj la primii paşi în învăţarea unei dexterităţi, cu 
timpul acel avantaj se diminează şi, în cele din urmă, cantita- 
tea și calitatea exerciţiului preiau un rol tot mai important în 
a determina nivelul de măiestrie atins de cineva. 

Cercetătorii au găsit dovezi ale acestui model în numeroase 
domenii diferite.39 Ca şi în șah, în muzică există o corelaţie 
iniţială între IQ şi performanţă. De exemplu, un studiu efec- 
tuat pe 91 de elevi de clasa a V-a, care au studiat pianul șase 
luni, a constatat că, în medie, elevii cu un IQ mai ridicat au 
evoluat mai bine după cele șase luni decât colegii cu un IQ mai 
redus.+0 Totuşi corelaţția măsurată între IQ şi performanța 
muzicală se diminuează pe măsură ce crește numărul anilor 
de pregătire muzicală și testele nu au descoperit nicio relaţie 
între IQ și performanţa muzicală printre absolvenţii de con- 
servator sau printre muzicienii profesioniști.4! 

Într-un studiu privind expertiza în chirurgia orală, s-a con- 
statat că performanţa studenţilor stomatologi este legată de 
performanţa lor la testele de abilitate vizual-spaţială, iar 
studenţii care au avut scoruri mai mari la acele teste s-au des- 
curcat mai bine şi la simulările chirurgicale efectuate pe un 

mulaj de maxilar. Totuşi, atunci când același test a fost efectuat 
pe rezidenți şi chirurgi stomatologi, nu s-a descoperit nicio 
corelaţie. Astfel, influenţa iniţială a abilității vizual-spaţiale 
asupra performanţei chirurgicale dispare cu timpul, pe măsură 
ce studenții îşi exersează abilitățile şi, în momentul în care 
ajung rezidenţi, diferenţa de „talent” - în acest caz, abilitatea 
vizual-spaţială - nu mai are un efect observabil. 

În rândul oamenilor care învățau ca să devină taximetriști 
londonezi, despre care am discutat în Capitolul 2, nu exista nicio 
diferenţă de IQ între aceia care au terminat cursul şi au devenit 
taximetriști autorizaţi şi aceia care au renunţat pe parcurs. IQ. 
nu făcea nicio diferenţă în ceea ce priveşte cât de bine puteau 
şoferii să înveţe cum să-şi găsească drumul prin toată Londra.4% 

Coeficientul de inteligență mediu al oamenilor de ştiinţă 
este, cu siguranță, mai înalt decât coeficientul populaţiei gene- 
rale, dar în rândul savanților nu există nicio corelaţie între IQ 
şi productivitatea ştiinţifică. Într-adevăr, câţiva oameni de 
ştiinţă laureați ai Premiului Nobel aveau un IQ care nu i-ar fi 
calificat să facă parte din Mensa, o organizaţie ai cărei mem- 
bri trebuie să posede un IQ de cel puţin 132, un număr care te 
situează în primele două procente ale populației.+4+ Richard 
Feynman, unul dintre cei mai sclipitori fizicieni din secolul XX, 
avea un IQ de 126; iar William Shockley, care a primit Premiul 
Nobel pentru Fizică pentru rolul său în invenţia tranzistoru- 
lui, avea un IQ de 125.45 Deși abilităţile măsurate de testele 1Q 
ajută în mod clar performanța la orele de ştiinţe din şcoală, 
iar elevii cu un IQ mai înalt obţin, în general, rezultate mai 
bune la materiile științifice în comparaţie cu aceia cu un IQ 
mai scăzut - încă o dată, în concordanţă cu eforturile lui Binet 
de a măsura învăţarea şcolară -, printre aceia care au devenit 
oameni de știință profesionişti, un IQ mai înalt pare să nu con- 
fere un avantaj. 

O serie de cercetători au sugerat că există, în general, un 
minimum de cerinţe pentru a activa competent în diverse 
domenii. De pildă, s-au sugerat că oamenii de ştiinţă din cel 
puţin câteva domenii au nevoie de un IQ între 110 și 120 ca să 
aibă succes, dar că un scor mai mare nu conferă niciun avantaj 
suplimentar.46 Totuşi nu este clar dacă un scor 1Q de 110 este 
necesar pentru îndeplinirea sarcinilor unui cercetător ori 
numai pentru a ajunge în punctul de a fi angajat ca om de 
ştiinţă. În multe domenii științifice trebuie să ai un doctorat ca 
să poţi primi granturi de cercetare şi ca să conduci programe 
de cercetare, iar obținerea titlului de doctor necesită între 
patru și şase ani de performanţe academice postuniversitare, 
cu un nivel înalt de pricepere la scris și un vocabular vast - care 
sunt, în esenţă, atribute măsurate de testele de inteligenţă ver- 
bală. Când absolvenţii de colegiu se înscriu la doctorat, trebuie 
să treacă niște teste, precum Graduate Record Examination 
(GRE), care măsoară aceste abilităţi, şi numai studenţii cu sco- 
ruri înalte sunt admiși în programele doctorale ştiinţifice. 
Așadar, din această perspectivă, nu este surprinzător că cerce- 
tătorii au, în general, un 1Q de 110 până la 120 sau şi mai mult: 
fără abilitatea de a obţine asemenea scoruri, este improbabil 
că, din capul locului, ar fi avut vreodată şansa să devină 
oameni de ştiinţă. 

Se poate presupune speculativ că există anumite cerinţe 
minimale de „talent” în activităţi precum sportul sau pictura, 
astfel încât acelor oameni care nu întrunesc aceste cerinţe le 
va fi greu sau imposibil să devină foarte pricepuţi în acele 
domenii. Dar, în afara unor trăsături fizice elementare, precum 
înălțimea sau dimensiunile corporale în sport, nu avem nicio 
dovadă solidă că există astfel de cerințe minimale. 

Știm - şi este important - că printre acei oameni care au 
exersat suficient şi care au atins un anumit nivel de măiestrie 

în domeniul ales, nu există nicio dovadă că vreo abilitate 
determinată genetic joacă un rol în a stabili cine se va număra 
printre cei mai buni. Odată ce ajungi în vârf, nu talentul natu- 
ral face diferenţa, cel puţin nu „talentul” așa cum este la nivel 
larg cunoscut ca o abilitate nativă de a excela într-o anumită 
activitate. 

Cred că aşa se explică de ce este de dificil să prevedem cine 
va urca în vârful oricărui domeniu dat. Dacă un anume gen de 
abilitate nativă ar juca un rol în a decide cine ajunge, până la 
urmă, cel mai bun într-un anumit domeniu, ar fi mult mai ușor 
ca aceşti viitori campioni să fie depistaţi timpuriu în cariera 
lor. Dacă, de exemplu, cei mai buni jucători profesioniști de 
fotbal american ar fi aceia care s-au născut cu un anumit gen 
de dar pentru fotbal, atunci darul acela ar trebui, cu siguranţă, 
să fie vizibil pe când sunt la colegiu, moment în care au jucat 
fotbal, în general, de vreo șase ani sau mai mult. Dar, în rea- 
litate, nimeni nu a descoperit cum să-i privească pe fotbaliştii 
de la colegiu şi să-și dea seama care dintre ei vor ajunge printre 
cei mai buni și care vor fi nişte neisprăviţi. În 2007, fundașul 
coordonator de joc JaMarcus Russell, de la Louisiana State 
University, a fost ales primul în recrutarea tinerilor jucători 
pentru NFL; a fost un eșec total şi a renunţat la fotbal după 
trei ani. În contrast, Tom Brady a fost selectat în a șasea rundă 
a recrutării din 2000 - după 198 de alţi jucători - şi a progresat 
până când a ajuns unul dintre cei mai buni coordonatori de joc 
din toate timpurile. 

Un studiu din 2012 efectuat asupra jucătorilor de tenis a 
consemnat succesul şi poziţia ierarhică a tenismenilor juniori - 
adică, jucători mai tineri care se antrenează şi concurează ca 
să devină profesioniști - şi le-au comparat cu succesul lor după 
ce au trecut la profesionism. Nu a existat nicio legătură. Dacă 
diferenţele de talent nativ ar fi jucat un rol în stabilirea celor 

mai buni tenismani profesionişti, aţi crede că acele diferenţe 
ar fi fost observabile tot atât de bine în anii lor de juniorat, dar 
nu au fost.47 

Ideea de bază este că nimeni nu a reuşit până acum să afle 
cum se identifică oamenii cu „talent nativ”. Nimeni nu a des- 
coperit o variabilă genetică de natură să prevadă performanţe 
superioare într-un domeniu sau altul și nimeni nu a inventat 
o modalitate de, să zicem, testare a copiilor mici, prin care să 
identifice care dintre ei vor ajunge cei mai buni sportivi, mate- 
maticieni, doctori sau muzicieni. 

Și asta dintr-un motiv simplu. Dacă există realmente 
diferenţe genetice care joacă un rol de natură să influenţeze 
cât de bine evoluează cineva (dincolo de stadiile iniţiale, când 
individul abia învaţă o anumită abilitate), nu este probabil ca 
ele să fie ceva care afectează abilitatea respectivă în mod 
direct - o „genă muzicală”, o „genă şahistă” sau o „genă mate- 
matică”. Nu, eu bănuiesc că astfel de diferenţe genetice - dacă 
există - este cel mai probabil să se manifeste prin exerciţiul și 
eforturile necesare pe care le presupune dezvoltarea unei 
abilităţi. Poate că, de exemplu, unii copii se nasc cu o serie de 
gene care îi determină să simtă o mai mare plăcere atunci când 
desenează sau cântă. În comparaţie cu ceilalți, este mai pro- 
babil ca acei copii să deseneze ori să studieze muzica. Dacă se 
înscriu în clase de arte plastice sau de muzică, este probabil să 
exerseze mai mult timp, fiindcă pentru ei este mai antrenant. 
Merg peste tot cu blocul de desen sau cutia în care își ţin chi- 
tara. Şi, cu timpul, aceşti copii vor ajunge artiști plastici sau 
muzicieni mai buni decât colegii lor - nu fiindcă sunt nativ mai 
talentaţi în sensul că posedă nişte gene pentru abilități muzi- 
cale sau plastice, ci fiindcă ceva, poate genetic, îi determină să 
exerseze şi astfel îşi dezvoltă abilităţile într-un grad mai înalt 


decât colegii lor. 

Cercetările privind dezvoltarea vocabularului la copiii mici 
au arătat că astfel de factori precum temperamentul copilului 
şi capacitatea lui de a fi atent la influenţa unui părinte are 
impact asupra vocabularului pe care şi-l dezoltă copilul. Cea 
mai mare parte din dezvoltarea vocabularului unui copil mic 
provine din interacţiunea lui cu un părinte sau un educator și 
studiile au arătat că acei copii al căror temperament încura- 
jează interacţiunea socială ajung să îşi dezvolte abilități ling- 
vistice superioare.48 Tot astfel — şi în mai mare concordanţă 
cu genul de factori care pot să joace un rol în dobândirea de 
abilităţi prin exerciţiu - bebeluşii de nouă luni care sunt mai 
atenţi la un părinte în timp ce acesta citeşte o carte, arătându-i 
ilustrațiile din volum, ajung să aibă la cinci ani un vocabular 
mult mai extins decât copilașii care au fost mai puțin atenţi.49 

Ne putem imagina câteva diferenţe cu baze genetice de 
acest gen. Unii oameni ar putea, de exemplu, să fie nativ capa- 
bili să se concentreze mai intens şi pe perioade mai lungi 
decât alții; întrucât exerciţiul metodic depinde de capacitatea 
de concentrare, aceşti oameni ar putea fi nativ capabili să 
exerseze mai eficient decât alții, beneficiind astfel mai mult 
de exerciţiile lor. Se pot imagina chiar diferenţe în ceea ce 
privește modul în care creierul reacţionează față de provocări 
dificile, astfel incât exerciţiul ar fi mai eficient la unii oameni 
decât la alţii în formarea unor noi structuri cerebrale și 
capacităţi mentale. 

Multe dintre aceste idei rămân, deocamdată, speculative. 
Dar, fiindcă ştim ca exerciţiul este unicul factor de maximă 
importanţă în determinarea celor mai înalte realizări ale cuiva 
într-un domeniu dat, este raţional să presupunem că dacă 
genele joacă un rol, acesta se exercită modelând probabilita- 
tea ca o persoană să se angajeze în exerciţiu metodic sau 

eficiența probabilă a exerciţiului. Din această perspectivă, 
diferenţele genetice apar într-o lumină complet diferită. 


Latura întunecată a credinţei 
în talentul nativ 


În acest capitol am discutat despre rolul pe care îl joacă 
exercițiul și talentul nativ în dezvoltarea experţilor de top și 
am argumentat că, în vreme ce caracteristicile înnăscute pot 
să influenţeze performanţa în rândurile celor care abia învaţă 
o nouă abilitate, gradul şi eficiența exerciţiului joacă un rol mai 
important în a stabili cine excelează dintre aceia care au mun- 
cit ca să-şi dezvolte o abilitate. În ultimă instanţă, așa stau 
lucrurile în ceea ce priveşte capacitatea nativă a corpului și a 
creierului de a se adapta provocărilor; aceasta cântăreşte mai 
greu decât orice diferenţă genetică care ar putea, la început, 
să le confere unor oameni un avantaj. Aşadar, eu cred că este 
mult mai important să înțelegem cum şi de ce diferitele tipuri 
de exerciţiu conduc la progres, decât este să căutăm diferenţe 
genetice între oameni. 

Dar există, cred eu, un motiv şi mai presant să accentuăm 
rolul exerciţiului faţă de acela jucat de diferenţele native, iar 
acesta este pericolul unei profeţii care se autorealizează. 

Atunci când oamenii presupun că talentul joacă un rol 
major, chiar determinant, în a stabili cât de desăvârşită poate 
să devină o persoană, această presupunere conduce la anumi- 
te decizii și acţiuni. Dacă presupuneţi că oamenii care nu sunt 
nativ înzestrați nu vor face niciodată lucruri deosebite într-o 
formă de activitate, atunci copiii care nu excelează imediat în 
ceva sunt încurajați să încerce altceva. Cei neîndemânatici vor 
fi eliminaţi din sport, celor care nu pot să cânte imediat o 

melodie li se spune să încerce altceva decât muzica, iar celor 
care nu se simt imediat în largul lor când lucrează cu cifre li se 
spune că nu sunt buni la matematică. Și, deloc surprinzător, 
predicțiile se adeveresc: fetiţa căreia i s-a spus să-şi ia gândul 
de la sport nu va fi niciodată în stare să lovească o minge de 
tenis sau de fotbal; băiatul căruia i s-a spus că este afon nu 
învaţă niciodată să cânte la un instrument muzical ori să cânte 
vocal; iar copiii cărora li s-a spus că nu sunt buni la matematică 
cresc cu această convingere. Profeţia devine una care se 
autorealizează. 

În cartea sa, Outliers, Malcolm Gladwell relatează o istorie - 
pe care alţii au spus-o înaintea lui, însă relatarea lui Gladwell 
a atras în cea mai mare măsură atenţia - despre faptul că în 
Canada există mai mulţi hocheiști profesionişti născuţi în peri- 
oada ianuarie-martie decât cei născuţi în perioada octom- 
brie-decembrie.50 Este ceva magic în a te naşte în aceste luni, 
care conferă un talent suplimentar pentru hochei copilaşilor 
destul de norocoși să se fi născut atunci? Nu. Se întâmplă că în 
Canada există un termen-limită pentru jocul de hochei la 
copii - trebuie să fi avut o anumită vârstă la 31 decembrie în 
anul precedent - şi copiii născuţi în primele trei luni ale anului 
sunt cei mai mari din fiecare clasă de jucători. Când copiii 
încep să joace hochei cam pe la patru sau cinci ani, avantajul 
pe care copiii mai mari îl au față de cei mai mici este izbitor. 
Puşti care deţin un avantaj de aproape un an vor fi, în general, 
mai înalți, mai grei şi cumva mai coordonațţi și mai maturi din 
punct de vedere mental, putând avea un sezon de hochei în 
plus în care să își dezvolte abilităţile, așa că este probabil să 
joace mai bine decât jucătorii mai mici din grupa lor de vârstă. 
Dar aceste diferenţe fizice legate de vârstă se diminuează trep- 
tat pe măsură ce hocheiştii cresc şi vor fi dispărut în mare parte 
când jucătorii ajung la maturitate. Aşadar, avantajul legat de 

vârstă trebuie să-și aibă rădăcinile în copilărie, când diferenţele 
fizice încă există. 

Explicaţia evidentă a efectului de vârstă este că totul începe 
cu antrenorii, care caută jucătorii cei mai talentaţi, începând 
de la vârstele cele mai fragede. Antrenorii nu își pot da real- 
mente seama ce vârstă au diferiţii copii care joacă hochei; tot 
ceea ce pot ei să vadă este cine se descurcă mai bine și, astfel, 
prin inferenţă, cine pare să fie mai talentat. Mulţi antrenori vor 
avea tendinţa să îi trateze pe jucătorii mai „talentați” cu mai 
multe laude şi cu o instruire mai atentă, oferindu-le mai multe 
oportunităţi să joace la meciuri. Și aceşti jucători vor fi 
considerați mai talentaţi nu numai de către antrenor, dar şi de 
către ceilalți jucători. Mai departe, aceşti jucători pot fi mai 
dispuşi să se antreneze mai mult, fiindcă li se spune că au 
potenţialul să joace la niveluri foarte înalte, chiar la 
profesionişti. Rezultatele tuturor acestor influenţe sunt izbi- 
toare — şi nu numai în hochei. De exemplu, un studiu a consta- 
tat că, printre fotbaliştii de treisprezece ani, peste 90% dintre 
cei nominalizați printre cei mai buni se născuseră în primele 
şase luni ale anului. 

Avantajul în rândurile hocheiștilor pare să se estompeze pe 
măsură ce jucătorii avansează spre ligile majore - poate fiindcă 
cei mai tineri, care au reușit să ţină aproape de ei, au învățat 
să muncească mai mult la antrenament și astfel sfârșesc prin 
a-i eclipsa pe mulţi dintre cei cu şase luni mai mari -, dar nu 
există nicio îndoială că a fi născut în perioada ianuarie-martie 
este un avantaj pentru orice băiat canadian care doreşte să 
joace hochei.s! 

Acum, presupuneţi că același lucru s-ar întâmpla în șah. 
Presupuneţi că un grup de oameni selectează şahişti începători 
pentru un program de şah, în funcţie de ceea ce pare a fi 
„talentul lor nativ”. Îi vor învăţa pe un grup de copilandri cum 

să joace şi apoi, după trei sau şase luni, vor încerca să vadă care 
sunt cei mai buni. Știm ce s-ar întâmpla. În medie, copiilor cu 
un IQ mai înalt le va fi la început mai ușor să înveţe mutările 
şi vor fi selectaţi pentru a fi antrenați și îndrumați mai departe; 
celorlalţi nu li se va oferi un loc în program. Rezultatul final va 
fi o colecţie de şahişti cu un IQ mult peste medie. Dar noi știm 
că în lumea reală există numeroşi mari maeştri care nu obţin 
scoruri deosebit de mari la testele 1Q - aşa că vom fi ratat 
contribuţiile tuturor acelor oameni care ar fi putut să ajungă 
mari şahişti. 

Și acum presupuneţi că nu discutăm despre un program de 
șah, ci despre modul în care se predă matematica în majorita- 
tea şcolilor. Nimeni nu a efectuat asupra matematicii studii de 
aceeaşi factură cu cele despre şah, dar presupuneţi o clipă că 
este adevărat un lucru asemănător - că acei copii cu o 
inteligență spaţială superioară pot să înveţe operaţiile mate- 
matice elementare mai rapid decât ceilalți. Cercetări recente 
au arătat că acei copii care au jucat diferite jocuri cu jetoate pe 
table marcate cu linii, care presupun să se numere mutările, 
se vor descurca mai bine la matematică odată ce merg la 
şcoală.s? Şi există, probabil, multe alte modalități în care anu- 
mite experienţe preșcolare îi vor ajuta pe copii să lucreze ulte- 
rior mai bine la matematică. Totişi, majoritatea profesorilor 
nu sunt la curent cu această posibilitate, așa că atunci când 
unii puști „prind” matematica mai rapid decât ceilalţi, se pre- 
supune, în general, că ei sunt mai înzestrați pentru matemati- 
că, pe când ceilalți nu sunt. Pe urmă, cei „înzestraţi” primesc 
mai multe încurajări, mai multă pregătire şi aşa mai departe 
şi, destul de sigur, după un an, un an şi ceva, sunt mult mai 
buni la matematică decât ceilalți, iar acest avantaj se propagă 
în anii de şcoală. Deoarece există o serie de profesii, precum 
fizica sau ingineria, care solicită cursuri de matematică la 

colegiu, elevii care au fost consideraţi a nu avea talent la mate- 
matică cred că aceste profesii le sunt interzise. Dar dacă mate- 
matica funcționează precum șahul, atunci vom fi pierdut o 
întreagă mulțime de copii care puteau, până la urmă, să fi 
ajuns la mari reușite în aceste domenii, numai dacă nu ar fi 
fost etichetaţi, chiar de la început, ca „nefiind buni de nimic la 
matematică”. 

Aceasta este partea întunecată a credinţei în talentul nativ. 
Poate să genereze o tendinţă de a presupune că unii oameni 
au talent pentru ceva, pe când alţii nu-l au şi că diferenţa se 
poate observa devreme. Dacă împărtășiți această convingere, 
ii încurajați şi îi susțineţi pe cei „talentaţi” şi îi descurajaţi pe 
ceilalţi, dând naştere profeţiei care se autorealizează. Face 
parte din natura umană dorinţa de a investi efort - timp, bani, 
educaţie, încurajare, susţinere - acolo unde acesta va produce 
maximum de rezultate bune și, de asemenea, dorinţa de a-i 
feri pe copii de dezamăgiri. De regulă, nu este nimic rușinos 
în a proceda astfel, însă rezultatele pot fi incredibil de dăună- 
toare. Soluţia cea mai bună de evitare a acestei situaţii este să 
se recunoască potenţialul din fiecare dintre noi - lucrând spre 
a se găsi modalități de a-l dezvolta. 

Q De aici, 
încotro? 


SĂ-I SPUNEM O ÎNTREZĂRIRE A VIITORULUI. Timp de o săptă- 
mână, un grup de studenţi înscrişi la un curs tradiţional de 
fizică pentru anul întâi au aruncat o privire asupra modului în 
care ar putea să arate viitorul mod de predare a fizicii. A 
cuprins numai un capitol despre undele electromagnetice, 
care se preda spre sfârşitul unui curs de două semestre, dar în 
studiul acelui capitol rezultatele au fost aproape miraculoase. 
Studenţii cărora li s-a predat materia aplicând o metodă inspi- 
rată de principiile exerciţiului metodic au învăţat de peste 
două ori mai mult decât studenţii cărora li s-a predat după 
metoda tradițională. Conform unei măsurători, a fost cel mai 
amplu efect avut vreodată de o inovaţie educaţională. 
Această întrezărire a viitorului ne-a fost oferită de trei 
cercetători asociaţi cu University of British Columbia: Louis 
Deslauriers, Ellen Schelew şi Carl Wieman.! Wieman, care 
a câştigat Premiul Nobel pentru Fizică în 2001, și-a făcut o a 
doua carieră, lucrând să perfecţioneze educaţia ştiinţifică a 
studenţilor de colegiu. Utilizând o parte din câștigul adus de 
Premiul Nobel, a creat în 2002 Physics Education Technology 
Project la University of Colorado şi, ulterior, a înființat Carl 
Wieman Science Education Initiative la University of British 
Columbia. În toate aceste iniţiative, el a fost mânat de convin- 
gerea că există un mod mai bun de predare a ştiinţei decât pre- 
legerile tradiţionale de şo de minute. Este ceea ce, împreună 

cu doi colegi, şi-a propus să demonstreze, în acel bastion al 
pedagogiei tradiționale, cursul de fizică pentru boboci. 

Seria de studenţi de la UBC avea 850 de cursanţi, împărțiți 
în trei secţiuni. Era un curs fundamental de fizică, destinat anu- 
lui întâi de inginerie, conceptele fizicii fiind predate în limbajul 
analizei matematice, urmărindu-se ca studenții să înveţe cum 
să rezolve probleme complexe de matematică. Profesorii aveau 
o bună reputaţie pentru măiestria lor pedagogică, bazată pe ani 
întregi de experienţă la catedră în predarea acestei discipline, 
bucurându-se de evaluări favorabile din partea studenţilor. 
Metoda lor de instruire era una standard: trei prelegeri de câte 
50 de minute, susţinute săptămânal cu ilustraţii în PowerPoint 
într-un mare amfiteatru, teme săptămânale pentru acasă și 
seminarii tutoriale, în care studenţii rezolvau probleme 
îndrumați de un asistent. 

Wieman și colegii lui au ales două dintre secţiile cursului, 
fiecare formată din 270 de studenţi, ca material pentru experi- 
mentul lor. În cea de-a douăsprezecea săptămână din semes- 
trul al doilea, una din secții avea să continue ca de obicei, pe 
când cealaltă urma să cunoască un mod total diferit de învăţare 
a materiei referitoare la undele electromagnetice. Studenţii din 
cele două secţii se asemănau pe cât era posibil: scorurile medii 
la două examene parțiale pe care le dăduseră studenţii până 
atunci erau identice în cele două secţii; scorurile medii obținute 
de studenți la două teste standardizate de fizică, pe care le-au 
trecut în a unsprezecea săptămână, erau identice; prezenţa la 
cursuri în a zecea și a unsprezecea săptămână era aceeași; iar 
nivelurile estimate de implicare în timpul săptămânilor a zecea 
și a unsprezecea erau identice în cele două secţii. Pe scurt, până 
în acel moment, cele două secţii fuseseră în esenţă identice în 
comportamentul lor de studiu şi acţionaseră la fel de bine în 
studiul fizicii. Această situaţie urma să se schimbe. 

În săptămâna a douăsprezecea, în timp ce profesorul de la 
o secție a continuat ca de obicei, profesorul celei de-a doua 
secții a fost înlocuit de doi colegi ai lui Wieman, Deslauriers şi 
Schelew. Deslauriers a fost instructorul principal, iar Schelew 
i-a fost asistentă. Niciunul nu mai fusese până atunci la cate- 
dră. Deslauriers, care făcea studii postdoctorale, urmase un 
scurt training în metodele eficiente de predare și, în special, 
de predare a fizicii în timpul petrecut la Carl Wieman Science 
Education Initiative. Schelew era doctorandă în fizică și urma- 
se un seminar de predare a fizicii. Amândoi fuseseră un timp 
asistenţi universitari. Dar amândoi la un loc aveau mult mai 
puţină experienţă la catedră decât profesorul care continua să 
predea la cealaltă secţie în timpul săptămânii consacrate 
experimentului. 

Deslauriers și Schelew au încercat o nouă abordare a pre- 
dării fizicii, pe care au elaborat-o Wieman și alţii, aplicând 
principiile exerciţiului metodic. Timp de o săptămână, i-au pus 
pe studenţii din secţia lor să aplice un model foarte diferit de 
ora de curs tradiţională. Înainte de fiecare curs, studenților li 
se cerea să citească niște capitole indicate - în general, nu mai 
lungi de trei sau patru pagini - din manualul lor de fizică, după 
care aveau de completat un scurt test online cu răspunsuri de 
tipul adevărat/fals pe marginea lecturii. Ideea era să-i famili- 
arizeze înainte de a intra în clasă cu conceptele care urmau să 
fie prezentate la curs. (Pentru a face ca lucrurile să decurgă în 
mod egal, studenţilor din secţia tradiţională li s-a cerut, de 
asemenea, să parcurgă în acea săptămână aceleași texte îna- 
inte de a intra la curs. A fost singura schimbare introdusă în 
modul tradiţional de predare în săptămâna experimentului.) 

Scopul lecţiei bazate pe principiile exerciţiului metodic nu 
era să-i îndoape pe studenți cu informaţii, ci să-i facă să exer- 
seze gândirea de fizician.? În vederea acestui obiectiv, 

Deslauriers i-a pus mai întâi să se împartă în grupuri mici, după 
care le-a pus o „întrebare cu răspunsuri multiple” - clicker ques- 
tion -, adică o întrebare la care studenții răspundeau electronic, 
răspunsurile fiind expediate automat către instructor. 
Întrebările erau alese pentru a-i face pe studenţi să reflecteze 
asupra conceptelor care, în mod tipic, le creează dificultăți 
studenţilor din anul întâi. Studenţii discutau despre fiecare 
întrebare în cadrul micilor lor grupuri, trimiteau răspunsurile 
lor şi apoi Deslauriers le prezenta rezultatele şi discuta pe mar- 
ginea lor, răspunzând tuturor întrebărilor pe care le puteau 
pune studenţii. Discuţiile îi stimulau pe studenți să reflecteze 
asupra conceptelor, să facă unele conexiuni și, nu de puţine ori, 
să poarte discuţia dincolo de întrebarea concretă care le fusese 
pusă. În timpul unei ore de curs, se puneau mai multe întrebări 
clicker şi, uneori, Deslauriers putea să le ceară micilor grupuri 
de studenţi să discute o întrebare a doua oară, după ce le ofe- 
rise în prealabil unele idei pe care să le analizeze. Câteodată le 
ținea o miniprelegere, dacă i se părea că studenţii aveau 
dificultăți în asimilarea unei anumite idei. Fiecare oră de pre- 
gătire includea, de asemenea, şi o „temă de învăţare activă”, în 
care studenții din fiecare grup analizau o întrebare, răspundeau 
individual în scris şi expediau răspunsurile, după care 
Deslauriers răspundea din nou la întrebări şi comenta ideile 
greșit înțelese. În timpul orei, Schelew se plimba de la un grup 
la altul, răspundea la întrebări, urmărea discuţiile și identifica 
aspectele problematice. 

Studenţii erau niște participanţi mult mai activi decât la cur- 
surile predate după metoda clasică. Acest fapt a fost demon- 
strat de măsurătorile gradului de implicare pe care le-a utilizat 
grupul lui Wieman. Deși nu exista nicio diferență de implicare 
intre cele două secţii în săptămânile a zecea și a unsprezecea, 
în timpul săptămânii a douăsprezecea, implicarea în timpul 

orelor predate de Deslauriers a fost aproape dublă faţă de cea 
din timpul cursurilor tradiţionale. Dar a fost mai mult decât 
implicare. Studenţii din secţia lui Deslauriers primeau un 
feedback imediat în ceea ce priveşte înţelegerea lor a diver- 
selor concepte, atât studenţii, cât şi instructorii contribuind 
la clarificarea oricărei confuzii. Și atât întrebările clicker, cât 
și temele de învăţare activă erau concepute să-i determine 
pe studenţi să raţioneze ca fizicienii - înțelegând corect, mai 
întâi, întrebările, urmând să descopere care concepte erau 
aplicabile și să deducă apoi din aceste concepte un răspuns. 
(Profesorul din secţia tradițională asista la cursul predat de 
Deslauriers înainte de a ţine propriul curs şi a decis să utilize- 
ze majoritatea întrebărilor clicker la secţia unde preda, dar nu 
le-a folosit ca să iniţieze nişte discuţii, ci numai ca să prezinte 
secţiei sale câţi studenţi dăduseră răspunsul corect la fiecare 
intrebare.) 

După ce s-a încheiat a douăsprezecea săptămână, stu- 
denţilor din ambele secţii li s-a dat un test alcătuit din între- 
bări cu răspunsuri multiple, pentru a se vedea cât de bine 
învăţaseră materia. Deslauriers şi profesorul din secția 
tradiţională lucraseră împreună la elaborarea unui test, asu- 
pra căruia, împreună cu profesorul care preda la cea de a îreia 
secţie, au căzut de acord că dădea o bună măsură a învăţării 
obiectivelor din acea săptămână. Întrebările din test erau 
standard. Într-adevăr, majoritatea erau întrebări clicker care 
fuseseră utilizate la cursul de fizică de la o altă universitate, 
uneori cu mici modificări. 

Scorul mediu al studenţilor din secţia tradițională a fost 
41%; media în secţia lui Deslaurier a fost 74%. Evident, este 
o mare diferenţă, dar având în vedere că ghicirea aleatorie a 
răspunsurilor ar fi dat un scor de 23%, după ce se fac niște 
calcule, rezultă că studenţii din secţia tradițională ştiau, în 

medie, răspunsurile corecte la numai 24% dintre întrebări, faţă 
de o medie de 66% în secţia desemnată să aplice principiile 
exerciţiului metodic. Aceasta este o diferenţă uriașă. Studenții 
din clasa exerciţiului metodic au dat de 2,5 ori mai multe răs- 
punsuri corecte decât cei din cealaltă secţie. 

Wieman și colegii lui au exprimat diferenţa într-un alt mod, 
folosind un termen statistic numit „amplitudinea efectului”. În 
aceşti termeni, diferenţa dintre performanţele celor două secții 
reprezenta deviații standard de 2,5. De dragul comparaţiei, alte 
metode noi de predare la cursurile de ştiinţe și inginerie au, în 
general, amplitudini ale efectului mai mici de 1,0, iar cel mai 
mare efect observat anterior după o inovaţie educațională fuse- 
se de 2,0 - fiind obţinut cu ajutorul unor tutori personali, cu 
pregătire pentru acest gen de activitate. Wieman a realizat 2,5 
cu un doctorand şi un postdoctorand, care nu mai predaseră 
niciodată până atunci.3 


Promisiunea exerciţiului metodic 


Reușita lui Wieman este foarte incitantă. Ea sugerează că, 
modificând abordările tradiționale ale predării cunoștințelor 
astfel încât să reflecte ideile penetrante ale exerciţiului meto- 
dic, putem să perfecţionăm spectaculos eficienţa predării în 
diverse domenii. Aşadar, de unde începem? 

Un punct de start ar fi dezvoltarea unor sportivi şi muzicieni 
de clasă mondială şi a altor experţi de top. Întotdeauna am spe- 
rat că munca pe care am depus-o pentru înţelegerea exerciţiului 
metodic se va dovedi utilă acestor performeri şi antrenorilor 
lor. În fond, ei nu sunt doar cei mai interesaţi de găsirea unor 
modalități de îmbunătățire a performanței, dar sunt şi cei de la 
care am învăţat cel mai mult în cercetările mele. Și, într-adevăr. 

cred că experţii de top şi cei care aspiră să se numere printre 
ei pot face multe lucruri prin care să își îmbunătăţească 
pregătirea. 

De exemplu, discutând cu sportivi profesionişti şi cu antre- 
norii lor, am fost întotdeauna surprins să constat cât de mulţi 
dintre ei nu au avut niciodată timp să identifice acele aspecte 
ale performanţei pe care ar dori să le perfecţioneze, ca să pună 
apoi la punct metode de antrenament destinate în mod special 
acelor aspecte. În realitate, mare parte din antrenamentul pe 
care îl fac sportivii - îndeosebi cei din sporturile de echipă - se 
desfăşoară în grupuri, fără a se încerca nicicum să se descope- 
re pe care aspecte trebuie să se concentreze fiecare individ. 

În aceeaşi ordine de idei, s-a făcut prea puţin pentru a se 
inţelege reprezentările mentale de care se folosesc sportivii. 
Abordarea ideală pentru soluţionarea aceste: probleme ar fi să 
li se ceară sportivilor să relateze verbal ceea ce gândesc în timp 
ce evoluează, fapt care le-ar permite cercetătorilor, antrenori- 
lor şi, poate, chiar sportivilor înșiși să conceapă sarcini de 
antrenament care să le perfecţioneze reprezentările situaţiilor 
de joc, aşa cum am descris în Capitolul 3. Există, desigur, spor- 
tivi de elită care îşi dezvoltă singuri reprezentări eficiente, dar 
cei mai mulți dintre acești jucători de top nici măcar nu își dau 
seama de modul în care gândirea lor se deosebeşte de gândi- 
rea celor mai puţin performanți. Iar reciproca este frecvent şi 
cu siguranță adevărată în egală măsură - sportivii mai puţin 
performanţi nu înțeleg cât de mult sunt mai slabe reprezentă- 
rile lor mentale în comparaţie cu reprezentările celor mai buni 
din sportul pe care îl practică. 

De exemplu, în ultimii ani am discutat cu antrenori din 
diverse sporturi, printre care Chip Kelly, antrenorul principal 
al echipei de fotbal american Philadelphia Eagles din National 
Football League. În general, aceşti antrenori sunt foarte 

dornici să înveţe modul în care exercițiul metodic poate să 
îmbunătăţească performanţa sportivilor din echipele lor. La o 
întâlnire cu toţi antrenorii echipei Eagles din primăvara lui 
2014, am discutat despre modul în care marii jucători par să fie 
conştienţi de ceea ce fac echipele lor și adversarii, astfel încât 
pot discuta cum a decurs jocul după o şedinţă de antrenament 
sau după un meci. Totuşi am constatat că şi acei antrenori care 
au recunoscut importanţa reprezentărilor mentale eficiente 
făceau puţin ca să-i ajute pe aceşti jucători de elită să-și 
perfecţioneze reprezentările; în schimb, li se părea mai ușor să 
racoleze jucători care dobândiseră deja nişte reprezentări men- 
tale eficiente şi să le ofere apoi antrenament suplimentar ca 
să-şi perfecţioneze mai departe aceste reprezentări. 

În timpul unei vizite din 2011 la Manchester City Football 
Club din Anglia (înainte ca echipa să câștige Football 
Association Challenge Cup), am discutat chestiuni similare. 
Antrenorii de acolo erau mai receptivi în discuţiile privind 
antrenamentul reprezentărilor, fiindcă antrenau jucători tineri, 
dintre care mai mulți aveau să poată juca, până la urmă, la echi- 
pa de seniori în meciurile de campionat. 

Am lucrat, de asemenea, cu Rod Havriluk, antrenor de înot 
și președinte al International Society of Swimming Coaching, 
urmărind să folosim ideile legate de exerciţiul metodic ca să 
îmbunătăţim pregătirea înotătorilor. Eu şi Rod am constatat că 
abia dacă există antrenament personalizat - sau exercițiu meto- 
dic - în pregătirea înotătorilor de nivel inferior sau mediu. 

Având în vedere cât de puţin s-a lucrat pentru a fi aplicate 
principiile exerciţiului metodic în dezvoltarea experţilor de top, 
indeosebi sportivi, este limpede că există un mare potenţial de 
progres prin concentrarea asupra antrenamentului individua- 
lizat și asupra evaluării reprezentărilor mentale ale sportivilor. 

ȘI voi continua să lucrez cu antrenori, instructori şi sportivi ca 
să-i ajut să utilizeze mai eficient exerciţiul metodic. 

Dar, cred eu, cele mai mari beneficii potenţiale ale 
exerciţiului metodic se găsesc în altă parte. La urma urmei, 
performerii de top din diverse domenii foarte specializate şi 
foarte competitive - sportivii profesionişti, muzicienii de clasă 
mondială, marii maeștri şahişti şi așa mai departe - alcătuiesc 
numai O mică parte din populaţia lumii şi, în vreme ce este o 
fracțiune foarte vizibilă și interesantă, va cântări relativ puţin 
pentru restul lumii dacă aceşti câțiva oameni vor fi marginal 
ceva mai buni în ceea ce fac. Sunt alte domenii în care mult mai 
mulți oameni pot fi ajutaţi şi în care progresele pot fi mult mai 
mari, deoarece pregătirea în acele domenii se află la și mai mare 
distanţă de ceea ce exercițiul metodic ne spune că este ideal. 

Educaţia este unul dintre aceste domenii. Educaţia atinge pe 
toată lumea şi există o serie de modalități prin care exercițiul 
metodic ar putea să revoluţioneze modul în care învaţă oamenii. 

Prima este de natură pedagogică. Cum învaţă cel mai bine 
elevii și studenţii? Exerciţiul metodic are multe de spus în legă- 
tură cu această întrebare. 

Să privim mai îndeaproape acel curs de fizică de la UBC, ca 
să vedem cum se pot aplica principiile exerciţiului metodic 
pentru a-i ajuta pe studenţi să înveţe mai rapid și mai bine 
decât o fac prin abordările tradiţionale. Primul lucru pe care 
l-au făcut Wieman şi colegii lui în conceperea cursului a fost să 
discute cu profesorii de factură tradițională, spre a stabili exact 
ce ar fi capabili să facă studenţii după încheierea acelui capitol 
de curs. 

După cum am discutat în Capitolul 5, o diferență majoră 
între abordarea exerciţiului metodic şi cea tradițională a 
învăţării rezidă în accentul pus pe abilităţi, nu pe cunoştinţe - 
ce poţi să faci în opoziţie cu ceea ce ştii. Exerciţiul metodic se 

referă în totalitate la abilităţi. Reţii cunoştinţele necesare pen- 
tru dezvoltarea abilităţilor; cunoaşterea nu trebuie să fie nici- 
odată un scop în sine. Cu toate acestea, exercițiul metodic se 
soldează cu numeroase cunoştinţe asimilate în timp de elevi 
şi studenţi. 

Dacă le sunt predate elevilor fapte, concepte și reguli, toate 
acestea ajung în memoria de lungă durată ca piese individuale, 
iar dacă elevul doreşte apoi să facă ceva cu ele - să le utilize- 
ze pentru rezolvarea unei probleme, să raționeze cu ele ca să 
răspundă la o întrebare ori să le organizeze şi să le analizeze 
ca să emită o temă sau o ipoteză —, limitele atenţiei şi cele ale 
memoriei de scurtă durată se fac simţite. Elevul trebuie să 
păstreze în minte toate aceste piese diferite și neconectate, în 
timp ce operează cu ele spre a găsi o soluţie. Totuși, dacă aceste 
informaţii sunt asimilate ca părți ale unor reprezentări mentale 
destinate să faci ceva cu ele, piesele individuale devin părți ale 
unui tipar interconectat, care oferă un context şi o semnificaţie 
informaţiilor, uşurând operarea cu ele. După cum am văzut în 
Capitolul 3, nu elaborezi reprezentări mentale gândindu-te la 
ceva; le elaborezi încercând să faci ceva, greșind, revizuind şi 
încercând iar și iar. Când ai isprăvit, nu-ţi vei fi format numai 
o reprezentare mentală eficientă pentru abilitatea pe care o 
dezvolţi, dar vei fi absorbit şi un mare volum de informaţii 
conectate cu acea abilitate. 

Când se pregătește un plan de lecţie, a stabili ce trebuie să 
fie capabil elevul să facă este cu mult mai eficient decât a sta- 
bili ce trebuie să știe un elev. Se vede apoi că partea cognitivă 
vine ȘI ea pe parcurs. 

Odată ce Wieman şi colegii lui au întocmit o listă cu lucru- 
rile pe care studenţii lor ar trebui să le poată face, au transfor- 
mat-o intr-o colecţie de obiective specifice de învăţare. Încă o 
dată, aceasta este o abordare clasică a exerciţiului metodic: 

când se predă o abilitate, lecţia se fragmentează într-o serie de 
paşi pe care studentul îi poate stăpâni unul câte unul, constru- 
ind unul după altul ca să se atingă ultimul obiectiv. În vreme 
ce acest demers pare foarte asemănător cu abordarea de tip 
schelărie utilizată în educaţia tradițională, el se deosebeşte în 
mod esenţial prin accentul pus pe înţelegerea reprezentărilor 
mentale necesare la fiecare pas şi prin faptul că se asigură că 
elevul şi-a format reprezentările adecvate înainte de a trece la 
pasul următor. Acesta pare să fi fost, de exemplu, ingredientul 
decisiv al succesului înregistrat de programul Jump Math, 
descris în capitolul anterior: programul stabileşte atent ce 
reprezentări sunt necesare pentru dezvoltarea unei abilităţi 
matematice specifice și apoi predarea urmăreşte să edifice 
acele reprezentări în mintea elevilor.6 

În general vorbind, în aproape toate domeniile educaţiei 
obiectivele de învăţare cele mai utile vor fi acelea care îi ajută 
pe elevi să elaboreze reprezentări mentale eficiente. În fizică, 
de exemplu, este întotdeauna posibil să-i înveţi pe elevi cum 
să rezolve ecuaţii specifice şi cum să decidă care ecuații se apli- 
că în care situaţii, dar aceasta nu este cea mai importantă parte 
din ceea ce ştiu fizicienii. Cercetările care au comparat fizici- 
enii experţi cu studenţii fizicieni au descoperit că, în vreme ce 
studenţii pot fi uneori aproape la fel de buni ca experții în 
rezolvarea problemelor cantitative - adică, probleme care 
implică numere şi care pot fi rezolvate aplicând ecuaţia potri- 
vită —, studenţii sunt mult în urma experţilor în ceea ce priveşte 
abilitatea lor de a rezolva probleme calitative sau probleme 
care implică concepte şi nu cifre, chestiuni de genul de ce este 
cald vara și frig iarna?. A răspunde unei astfel de întrebări soli- 
cită mai puţin stăpânirea calculului cu cifre decât o înțelegere 
clară a conceptelor subiacente unor evenimente și procese 
concrete - altfel spus, nişte reprezentări mentale bune.7 

Majoritatea oamenilor - cu excepția profesorilor de ştiinţe - 
nu pot să explice corect ce cauzează schimbarea anotimpu- 
rilor, deşi chestiunea le-a fost predată la orele de cunoştinţe 
ştiinţifice încă din şcoala primară.5 Un videoclip amuzant, 
înregistrat la Harvard University la început de an universi- 
tar, ne prezintă un şir de proaspeţi absolvenţi care explică, 
foarte încrezători, că anotimpurile sunt rezultatul faptului 
că Pământul este mai aproape de Soare în timpul verii și mai 
departe iarna. Este total greșit, desigur, întrucât atunci când 
este vară în emisfera nordică, este iarnă în emisfera sudică. 
Dar ideea de reţinut nu este ignoranța absolvenţilor de la 
Harvard, ci mai degrabă că atât de puţin din educaţia ştiinţifică 
le oferă elevilor şi studenţilor reprezentările mentale elemen- 
tare de care au nevoie ca să gândească limpede fenomenele 
fizice în loc să-i înveţe pur şi simplu cum să introducă niște 
numere într-o ecuaţie. 

Ca să-i ajute pe studenţii din secţia lor să îşi dezvolte astfel 
de reprezentări mentale, Wieman şi colegii lui: au elaborat un 
set de întrebări clicker şi de teme care să-i ajute să atingă obiec- 
tivele de învăţare pe care instructorii le-au identificat în prea- 
labil. Întrebările și temele au fost alese ca să declanșeze 
discuţii care să-i determine pe studenți să-şi încordeze puterile 
minţii, spre a înţelege conceptele pe care le învățau şi să le apli- 
ce, pentru ca, în cele din urmă, să utilizeze acele concepte ca 
să răspundă la întrebări şi să rezolve temele. 

Întrebările şi temele au fost concepute, de asemenea, că 
să-i scoată pe studenţi din zona lor de confort - punându-le 
întrebări ale căror răspunsuri cereau un mare efort -, dar nu 
atât de mult în afara zonei lor de confort încât să nu ştie cum 
să înceapă a le căuta răspunsul. Wieman și colegii lui au pre- 
testat întrebările clicker şi temele pe doi studenţi înscriși la 
curs, voluntari care s-au oferit să îndeplinească această sarcină. 

Le-au dat celor doi studenți întrebările şi temele, după care 
le-au cerut să gândească cu glas tare în timp ce reflectau asupra 
căii spre răspunsuri. Bazându-se pe ceea ce au auzit în tim- 
pul acestor şedinţe de gândire exteriorizată, cercetătorii au 
modificat întrebările şi temele, punând accentul pe evitarea 
ambiguităţilor, generatoare de neînţelegeri, și a întrebărilor 
prea dificile pentru studenţi. După care au efectuat un al doilea 
test cu alt voluntar, șlefuind şi mai atent întrebările și temele.10 

În sfârşit, orele de curs au fost structurate astfel încât 
studenții să aibă oportunitatea de a veni în contact în repetate 
rânduri cu conceptele, primind un feedback menit să identifice 
erorile lor şi să le arate cum să le corecteze. Uneori, feedbackul 
venea din partea colegilor din grupul de dezbateri, alteori, din 
partea instructorilor, dar important era faptul că studenţii pri- 
meau un răspuns imediat, care le spunea când făceau ceva 
greşit şi cum să remedieze erorile. 

Cursul remodelat de fizică de la Uniwvezrsity of British 
Columbia oferă un traseu spre regândirea învăţării în acord cu 
principiile exerciţiului metodic. Se identifică, mai întâi, ceea 
ce studenţii trebuie să înveţe cum să facă. Obiectivele trebuie 
să fie abilităţi, nu cunoştinţe. Pentru înțelegerea modului con- 
cret în care studenții trebuie să înveţe o abilitate, examinaţi 
cum procedează experţii. În special, înțelegeţi pe cât este 
posibil reprezentările mentale pe care le folosesc experţii şi 
predaţi abilitatea în așa fel încât să-i ajutați pe studenți să își 
formeze reprezentări mentale asemănătoare. Aceasta presu- 
pune să se predea abilitatea pas cu pas, fiecare pas fiind con- 
ceput să-i menţină pe studenți în afara zonei lor de confort, 
dar nu atât de mult încât să nu poată stăpâni pasul respectiv. 
Apoi oferiţi o mulţime de repetiţii și de feedbackuri; ciclul 
regulat de încercare, eşec, feedback, o nouă încercare şi așa 

mai departe este modul în care studenții își vor edifica repre- 
zentările lor mentale. 

La University of British Columbia, succesul abordării lui 
Wieman a predării fizicii pe baza exerciţiului metodic i-a făcut 
pe mulţi profesori de acolo să-i calce pe urme. Conform unui 
articol din revista Science, în anii de după experiment, metoda 
exerciţiului metodic a fost adoptată în aproape 100 de cursuri 
de ştiinţe şi de matematică, la care sunt înscriși în total peste 
treizeci de mii de studenţi.:! Întrucât profesorii de matemati- 
că şi de ştiinţe au fost, prin tradiţie, foarte reticenţi în a-şi 
schimba metodele lor de predare, acest fapt spune multe des- 
pre calitatea descoperirilor lui Wieman. 

Regândirea metodelor de predare folosind exerciţiul meto- 
dic ar putea să ducă la o creştere spectaculoasă în ceea ce 
priveşte cât de repede şi cât de bine învaţă studenţii - după 
cum arată progresele aproape incredibile ale studenţilor lui: 
Wieman -, însă va necesita nu numai o schimbare de viziune 
în rândurile educatorilor, ci mult mai extinse cercetări dedi- 
cate celor ce se petrec în minţile experţilor. Abia începem să 
înțelegem tipurile de reprezentări mentale pe care le folosesc 
experții și modul în care se dezvoltă aceste reprezentări prin 
exercițiul metodic. Mai sunt încă multe de făcut. 

În afară de nişte metode mai eficiente de predare, mai sunt 
și alte modalități, mai puţin evidente, în care exerciţiul meto- 
dic poate fi aplicat în educaţie. În special, cred că ar fi extrem 
de preţios ajutorul acordat copiilor şi, mai ales, adolescenților 
în a-și dezvolta reprezentări mentale amănunțite în cel puţin 
un domeniu, din motive care vor fi discutate în cele ce urmea- 
ză. Acesta nu este un obiectiv al sistemului educaţional actual 
și, în general, singurii elevi care îşi formează astfel de repre- 
zentări sunt aceia care dobândesc o abilitate în afara școlii 
practicând un sport sau cântând la un instrument muzical, de 

pildă - şi nici atunci elevii nu înţeleg realmente ce fac sau nu 
își dau seama că reprezentările lor fac parte dintr-un fenomen 
mai cuprinzător, care depășește graniţele dintre domenii. 

Un beneficiu pe care un tânăr elev - sau oricine, de fapt - îl 
obține prin dezvoltarea reprezentărilor mentaie este libertatea 
de a începe să exploreze pe cont propriu abilitatea pe care şi-o 
formează. În muzică, a avea reprezentări clare despre modul 
în care ar trebui să sune o piesă muzicală, despre cum se îmbi- 
nă diferitele părţi ca să creeze un întreg şi modul în care 
variațiile interpretării pot să afecteze sunetul permite tinerilor 
muzicieni să interpreteze muzica pentru ei înșiși sau pentru 
alţii şi să improvizeze, explorând instrumentele lor. Nu mai au 
nevoie de un profesor care să le arate tot timpul drumul de 
urmat; ei pot să descopere singuri căi de progres. 

Ceva asemănător este adevărat în domeniul academic. 
Studenţii care işi dezvoltă reprezentări mentale pot să con- 
tinue inițiind propriile experimente științifice ori scriind 
propriile cărți - şi cercetările au arătat că mulți oameni de 
ştiinţă şi autori de succes şi-au început cariera la o vârstă frage- 
dă exact în acest fel. Cea mai bună cale de a-i ajuta pe studenţi 
să-şi dezvolte abilităţile şi reprezentările mentale într-un 
domeniu este să li se ofere modele, pe care să le imite şi de 
la care să înveţe, aşa cum a făcut Benjamin Franklin când şi-a 
perfecţionat stilul literar reproducând articole din Spectator. 
Trebuie să încerce şi să dea greş - dar cu acces rapid la niște 
modele care le demonstrează cum arată succesul. 

A-i face pe studenţi să îşi creeze reprezentări mentale 
într-un domeniu îi ajută să înţeleagă exact ce este necesar pen- 
tru a reuși nu numai în acel domeniu, dar deopotrivă şi în alte- 
le. Majoritatea oamenilor, chiar adulți, nu au atins niciodată, 
în niciun domeniu, un nivel de performanţă suficient pentru a 
le arăta adevărata forţă a reprezentărilor mentale când trebuie 

să îşi planifice, să execute şi să îşi evalueze performanţa aşa 
cum o fac performerii experți. Astfel, ei nu înţeleg niciodată 
de ce este nevoie ca să atingă acel nivel - nu doar cât timp 
durează, dar şi cât exerciţiu de înaltă calitate le trebuie. Odată 
ce înţeleg de ce au nevoie ca să ajungă sus într-un domeniu, 
înţeleg, măcar în principiu, de ce este nevoie în alte domenii. 
Iată de ce experţii dintr-un domeniu pot adeseori să ii apreci- 
eze pe cei din alte sfere de activitate. Un cercetător în fizică 
poate să înţeleagă mai bine de ce este nevoie ca să ajungi un 
violonist de valoare, chiar dacă numai în termeni generali, iar 
o balerină poate să înţeleagă mai bine sacrificiile necesare 
pentru a ajunge un pictor priceput. 

Școlile noastre trebuie să le ofere tuturor elevilor și 
studenţilor o experienţă într-un domeniu. Numai atunci ei 
înțeleg ce este posibil şi, de asemenea, de ce este nevoie pen- 
tru a ajunge efectiv la ţintă. 


Homo Exercens 


În introducerea acestei cărți am vorbit despre modul în 
care exercițiul metodic poate să revoluţioneze gândirea noas- 
tră despre potenţialul uman. Nu mi se pare o exagerare sau o 
afirmaţie fără măsură. Acea revoluţie începe atunci când ne 
dăm seama de faptul că cei mai buni dintre noi în diferite 
domenii nu ocupă piedestalul pe care au ajuns fiindcă s-au 
născut cu vreun talent nativ, ci mai degrabă pentru că şi-au 
dezvoltat abilitățile după ani de exercițiu, profitând de adap- 
tabilitatea corpului şi a creierului omenesc. 

Dar a ne da seama de acest fapt nu este de ajuns. Trebuie 
să le oferim oamenilor instrumentele de care au nevoie ca să 
valorifice acea adaptabilitate şi să devină stăpâni pe propriul 

potenţial. A face cunoscut publicului exerciţiul metodic - ceea 
ce încerc eu în această carte - face parte din acest proces, dar 
multe dintre instrumentele necesare nu sunt încă dezvoltate. 
În majoritatea domeniilor încă nu ştim exact ce îi deosebeşte 
pe experți de toţi ceilalți. Şi nu deținem nici destule detalii des- 
pre reprezentările mentale ale experţilor. Trebuie să cartogra- 
fiem diverşii factori care alcătuiesc un expert de-a lungul 
întregii sale vieţi, ca să le indicăm direcţia altor oameni care 
vor să ajungă la expertiză. 

Totuşi, chiar înainte de a fi în posesia unei hărți cuprinză- 
toare, putem să luăm un start bun pe această cale. După cum 
am menţionat mai sus, îi putem ajuta pe elevi și studenţi să îşi 
dezvolte expertiza şi nişte reprezentări mentale eficiente cel 
puțin într-un domeniu, astfel încât să poată învăţa singuri des- 
pre expertiză - ce produce ea şi cât de accesibilă este tuturor. 
Și, după cum am discutat în Capitolul 6, dezvoltarea unei 
abilități prin exerciţiu metodic poate să crească motivaţia de 
a face progrese ulterioare, datorită feedbackului pozitiv pe 
care individul îl primeşte odată ce posedă acea abilitate. Dacă 
le putem arăta tinerilor studioşi că au forța de a-și dezvolta 
abilitatea pe care o aleg și că, deși nu este uşor, aduce nume- 
roase recompense care vor face să merite efortul, sporim pro- 
babilitatea ca ei să utilizeze exerciţiul metodic pentru a-și 
dezvolta diferite abilități de-a lungul vieţii. 

Cu timpul, așadar, învățând mai multe despre ceea ce con- 
duce spre performanţa expertă în diverse domenii și formând 
o generaţie de elevi și studenţi montați să profite de noile 
cunoștințe, am putea să producem o lume nouă, una în care 
majoritatea oamenilor înțeleg exercițiul metodic și îl utilizează 
ca să-și îmbogăţească viaţa lor și a copiilor lor. 

Ce fel de lume ar fi aceasta? Mai întâi, ar cuprinde mult 
mai numeroşi experţi, în mult mai multe domenii decât avem 

în prezent. Implicaţiile societale ar fi enorme. Imaginați-vă o 
lume în care doctorii, profesorii, inginerii, piloţii, programa- 
torii de computere şi mulţi alți specialişti și-ar perfecționa 
abilităţile la fel cum o fac, deocamdată, violoniștii, şahiştii şi 
balerinele. Imaginaţi-vă o lume în care 50% dintre oamenii din 
aceste profesii învaţă să evolueze la nivelul la care numai 5% 
reuşesc să ajungă în prezent. Ce ar însemna asta pentru siste- 
mul nostru de sănătate, pentru sistemul educaţional, pentru 
tehnologia noastră? 

Beneficiile personale ar putea fi şi ele formidabile. Am vor- 
bit foarte puţin aici despre acest aspect, dar experţii de top 
obţin o mare satisfacţie și plăcere din exercitarea abilităților 
lor și încearcă un formidabil sentiment de implinire personală 
datorită faptului că se străduiesc să își dezvolte noi abilități, 
îndeosebi acele abilităţi care se află la graniţa domeniului lor. 
Este ca şi cum s-ar afla constant într-un voiaj stimulator, în 
care plictiseala nu este niciodată o problemă, fiindcă apar 
mereu noi provocări şi oportunităţi. lar acei experţi ale căror 
abilități sunt legate de un gen oarecare de performanţă - muzi- 
cienii, dansatorii, gimnaștii și așa mai departe - declară că le 
face mare plăcere să evolueze în public. Când totul merge 
bine, trăiesc experiența unui nivel de evoluţie lipsit de orice 
efort, asemănător în multe privinţe cu starea psihologică de 
„flux”, popularizată de Mihaly Csikszentmihalyi. Aceasta le 
oferă o prețioasă „euforie”, pe care o încearcă, în afară de 
experți, puţini oameni." 

Una dintre cele mai incitante perioade din viaţa mea s-a 
desfășurat pe când lucram cu Herb Simon, iar lui i s-a decernat 
Premiul Nobel. Toţi membrii grupului nostru aveam senti- 
mentul că ne găsim la frontiera domeniului nostru ştiinţific şi 
ne simțeam norocoşi să ne găsim acolo. Îmi imaginez că 

trebuie să fi fost acelaşi gen de surescitare pe care l-au avut 
impresioniștii în timp ce lucrau să revoluţioneze pictura. 

Chiar şi aceia care nu ating frontierele unui domeniu încă 
pot savura provocarea de a deveni stăpâni pe propria viaţă şi de 
a-şi perfecționa abilitățile. O lume în care exerciţiul metodic 
este o parte firească din viață ar fi una în care oamenii ar avea 
parte de mai multă voinţă şi satisfacţie. 

Și aş susține că noi, oamenii, avem cel mai înalt grad de 
umanitate atunci când ne perfecţionăm. Noi, spre deosebire de 
oricare alt animal, ne putem schimba în mod conştient, ne 
putem perfecționa așa cum dorim. Asta ne deosebeşte de ori- 
care altă specie din lumea vie de astăzi și, după câte ştim, de 
oricare alte specii din câte vor fi trăit vreodată. 

Concepţia clasică despre natura umană este surprinsă în 
numele pe care ni l-am dat nouă ca specie, Homo sapiens. 
Printre strămoşii noştri îndepărtați s-au numărat Homo erectus, 
sau „omul vertical”, fiindcă specia putea să meargă pe două 
picioare, şi Homo habilis, „omul îndemânatic”, numit astfel 
deoarece s-a crezut la un moment dat că din această specie 
făceau parte primii oameni care au făurit și au folosit unelte de 
piatră. Noi ne numim „omul ştiutor”, fiindcă ne considerăm 
deosebiți de strămoșii noştri prin vastul nostru volum de 
cunoştinţe. Dar poate că un mod mai bun de a ne vedea pe noi 
înşine ar fi Homo exercens sau „omul care exersează”, specia 
care îşi ia viaţa în stăpânire prin exerciţiu și face din sine ceea 
ce doreşte. 

Este foarte posibil ca această nouă înțelegere să nu fi putut 
veni într-un moment mai potrivit. Graţie tehnologiei, lumea 
noastră se schimbă într-un ritm tot mai accelerat. Acum 200 de 
ani, un individ putea să înveţe un meşteşug sau o meserie și să 
fie foarte sigur că ceea ce a învățat îi va fi de ajuns toată viața. 
Cei născuţi în generaţia mea au crescut gândind la fel: fă-ți 

educaţia, găseşte-ţi un job şi vei rămâne pe loc până la pensie. 
Situaţia s-a schimbat în decursul vieţii mele. Numeroase joburi 
care existau acum 40 de ani au dispărut ori s-au modificat atât 
de mult, încât au ajuns de nerecunoscut. Şi oamenii care intră 
astăzi pe piaţa forţei de muncă trebuie să se aștepte că-şi vor 
schimba cariera de două sau trei ori în timpul vieţii lor active. 
Cât despre copiii născuţi astăzi, nimeni nu ştie, dar cred că nu 
ne hazardăm afirmând că schimbările nu vor încetini. 

Cum ne pregătim noi, ca societate, pentru ce va fi? În viitor, 
majoritatea oamenilor nu vor avea de ales, ci vor fi nevoiţi să 
înveţe încontinuu noi abilități, așa că va fi esenţial să-i pregă- 
tim pe elevi şi studenţi să înveţe eficient. Odată cu revoluția 
tehnologică, există acum noi oportunităţi de a face procesul 
educativ mai eficient. Este posibil, de exemplu, să se înregis- 
treze video experienţele reale ale doctorilor, sportivilor şi pro- 
fesorilor şi să se creeze biblioteci, videoteci şi centre de lectură, 
unde studenții se pot pregăti fără să rişte sănătatea pacienţilor, 
a elevilor şi a clienţilor. 

Trebuie să incepem acum. Pentru adulţii care sunt deja 
angajați în muncă, trebuie să dezvoltăm tehnici mai bune de 
training - bazate pe principiile exerciţiului metodic şi urmărind 
să creeze reprezentări mentale mai eficiente -, care îi ajută nu 
numai să îşi perfecționeze abilităţile pe care le folosesc în jobu- 
rile lor curente, dar care le vor dărui și capacitatea de a dezvolta 
noi abilități pentru joburi noi. Şi trebuie să transmitem acest 
mesaj: vă puteți lua în stăpânire propriul potenţial. 

Însă generaţiile viitoare au cel mai mult de câştigat. Cel mai 
important dar pe care îl putem face copiilor noștri este încre- 
derea în capacitatea lor de a se reinventa pe ei înşişi iar şi iar, 
precum și instrumentele cu care să facă acest lucru. Va trebui 
ca ei să vadă la prima mână - prin propriile experienţe de dez- 
voltare a unor abilități pe care le considerau peste puterile 

lor - că ei îşi controlează abilităţile şi că nu sunt prizonierii 
unor idei învechite despre talentul nativ. Și va trebui să li se 
ofere cunoştinţele şi susținerea de care au nevoie ca să progre- 
seze în orice direcţie aleg. 

În ultimă instanţă, poate că singurul răspuns dat unei lumi 
în care tehnologiile în rapidă perfecționare schimbă constant 
condiţiile în care muncim, ne jucăm şi trăim vor fi capabile să 
creeze o societate de oameni care recunosc că îşi pot controla 
dezvoltarea şi care înţeleg cum să o facă. Această lume nouă a 
lui Homo exercens poate fi ultimul rezultat al lucrurilor pe care 
le-am învăţat şi pe care le vom învăţa despre exercițiul metodic 
şi despre puterea pe care acesta ne-o oferă ca să ne luăm vii- 
torul în propriile mâini. 

Mulţumiri 


Cercetarea pe care am efectuat-o a fost posibilă datorită 
unor factori pe care i-am descris în această carte. Părinţii mei 
mi-au oferit un mediu sigur, în care am fost încurajat să mă 
implic în orice fel de proiect atât timp cât eram gata să fac tot 
ceea ce era necesar pentru finalizarea lui. În Suedia, la 
Universitatea din Stockholm, am fost îndrumat de profesorul 
Gunnar Goude, care a fost dispus să încurajeze şi să susțină 
interesul meu faţă de cercetarea gândirii, în vreme ce preocu- 
pările sale erau axate pe cercetarea animalelor, forţându-mă 
astfel să gândesc independent. Herbert Dimon și Bill Chase, 
de la Carnegie Mellon, mi-au arătat cum să descopăr şi să stu- 
diez probleme importante și m-au ajutat să obţin un post de 
profesor de psihologie la University of Colorado din Statele 
Unite. Paul Baltes, de la Max Planck Institute for Human 
Development din Berlin, mi-a oferit oportunitatea şi resursele 
necesare pentru efectuarea studiului dedicat studenţilor muzi- 
cieni în colaborare cu Ralf Krampe și Clemens Tesch-ROmer. 
Doresc să le mulţumesc numeroşilor studenți și colegi de stu- 
dii postdoctorale, îndeosebi lui Andreas Lehman. Ţin să adre- 
sez mulțumiri numeroșilor experți şi participanţi care mi-au 
împărtăşit gândurile lor și mi-au permis să studiez 
performanţele lor. În sfârşit, doresc să aduc mulțumiri și să îmi 
exprim recunoştinţa față de participanţii la studiile de lungă 
durată, în special, Steve Faloon, Dario Donatelli, John Conrad 
şi Rajan Mahadevan. 

Cercetările mele au fost susţinute de granturi acorda- 
te de Office of Naval Research în calitate de cercetător 

principal (Nooo14-84-K-0250) şi cercetător coprincipal 
(NO0014-04-1-0588, N00014-05-1-0785, NOO0014-07-1-0189), 
un grant acordat de U.S. Army Research Institute de pe lângă 
University of Colorado în calitate de cercetător principal 
(CU-1530638), granturi acordate de Max Planck Society în cali- 
tate de cercetător principal, un grant din partea U.S. Soccer 
Foundation în calitate de cercetător coprincipal (FSU Research 
Foundation grant 1 1520 0006) şi fonduri de cercetare acorda- 
te de Conradi Eminent Scholar Endowment de la Florida State 
Foundation în calitate de cercetător principal. 


- Anders Ericsson 


Doresc să îi mulțumesc lui Thomas Joiner din cadrul 
Departamentului de Psihologie de la Florida State University 
pentru că mi-a făcut cunoştinţă cu Anders Ericsson cu mulți 
ani în urmă, întâlnire fără de care această carte nu ar fi apărut 
niciodată, și să îi mulţumesc lui Anders, unul dintre cei mai 
generoşi oameni în a împărți idei şi viziuni pătrunzătoare din 
câți am întâlnit. Ceea ce am învăţat de la el despre exerciţiul 
metodic mi-a îmbogăţit incomensurabil viaţa, ceea ce ar fi fost 
adevărat chiar dacă nu am fi scris această carte. Aș dori, de 
asemenea, să îi mulțumesc lui Art Turock pentru că mi-a oferit 
unele exemple fascinante ale modului în care exerciţiul meto- 
dic poate fi aplicat în lumea afacerilor. 

În sfârşit, cele mai adânci şi sincere mulțumiri se îndreaptă 
spre soția mea, Deanne Laura Pool, pentru multele, multele 
sale contribuţii la această carte. Ea a fost un generator de idei, 
o cutie de rezonanţă, un prim cititor cu mult discernământ și 
un editor extraordinar de-a lungul întregului (și foarte înde- 
lungatului) proces de redactare a cărții de faţă. Ea a modelat 

gândirea mea despre subiectul cărţii în nenumărate chipuri, 
mari şi mărunte, discutând idei, punând întrebări scrutătoare, 
oferind sugestii inteligente, semnalând slăbiciuni și subliniind 
punctele tari. Ea însăşi scriitoare, îi revine meritul de a fi făcut 
această carte mult mai bine concepută şi mult mai bine scrisă 
decât ar fi fost altcumva. În vreme ce numele său poate că nu 
figurează pe copertă, amprentele ei se găsesc în carte peste tot. 


- Robert Pool 


Amândoi dorim să aducem mulţumiri lui Elyse Cheney și 
Alex Jacobs pentru întregul lor sprijin și pentru eforturile lor 
de a ne ajuta să configurăm un proiect de carte şi, până la 
urmă, cartea însăşi, astfel încât să prezinte interes pentru cât 
mai mulţi cititori cu putinţă. Suntem, de asemenea, profund 
recunoscători editorului nostru, Eamon Dolan, pentru subiec- 
tele şi ideile inteligente și provocatoare pe care le-a propus, 
toate contribuind considerabil la îmbunătăţirea structurii 
argumentelor noastre şi a cărţii. 

INTRODUCERE: TALENTUL NATIV 

1. Scrisoarea care descrie auzul perfect al lui Mozart se poate găsi 
în Otto Erich Deutsch, Mozart: A Documentary Biography, ediţia 
a treia, Simon and Schuster, Londra, 1990, p. 21. Vezi şi Diana 
Deutsch, „Absolute pitch”, în The Psychology of Music, ed. Diana 
Deutsch, ediția a treia, Elsevier, San Diego, 1990, pp. 141-182. 

2. Vezi, de exemplu, William Lee Adams, „The mysteries of per- 
fect pitch”, Psychology Today, 1 iulie 2006, https://www.psycho- 
logytoday.com/articles/200607/the-mysteries-perfect-pitch, 
accesat pe 25 februarie 2015. 

3. Robert]. Zatorre, „Absolute pitch: A model for understanding 
the influence of genes and development on neural and cognitive 
function”, Nature Neuroscience 6, nr. 7, 2003, pp. 692-695. Vezi 
şi Siamak Baharloo, Paul A. Johnston, Susan K. Service, Jane 
Gitschier şi Nelson B. Freimer, „Absolute pitch: An approach 
for identification of genetic and nongenetic components”, 
American Journal of Human Genetics 62, 1998, pp. 224-23I. 

4. Diana Deutsch, Kevin Dooley, Trevor Henthorn şi Ban Head, 
„Absolute pitch among students in an American music conser- 
vatory: Association with tone language fluency”, Journal of the 
Acoustical Society of America 125, 2009, pp. 2398-2403. 

5. Propria trecere în revistă a dovezilor care susțin natura dobân- 
dită a auzului perfect este prezentată rezumativ în K. Anders 
Ericsson şi Irene Faivre, „What's exceptional about exceptional 
abilities?”, în The Exceptional Brain: Neuropsychology of Talent 
and Special Abilities, ed. Loraine K. Obler şi Deborah Fein, 
Guilford, New York, 1988, pp. 436-473. 

11. 

Psychology of Music: Ayako Sakakibara, „A longitudinal study 
ofthe process of acquiring absolute pitch: A practical report of 
training with the «chord identification method» ", Psychology of 
Music 42, nr. 1, 2014, pp. 86-11. 

Doi dintre cei 24 de copii s-au retras de la curs, însă plecarea 
lor nu a avut legătură cu buna desfășurare a exerciţiilor. Cei 
22 de copii care au terminat programul au dovedit că posedă 
auz perfect. 

Deutsch, Mozart, p. 21. 

Stanley Sadie, Mozart: The Early Years, 1756-1781, W.W. Norton, 
New York, 2006, p. 18. 

Înălțimea medie a gimnastelor adulte de nivel internaţional este 
de 1,60 metri, cu deschiderea braţelor de 1,70 metri. Neoklis A. 
Georgopoulos, Anastasia Theodoropoulou, Nikolaos D. Roupas 
et al., „Growth velocity and final height in elite female rhythmic 
and artistic gymnasts”, Hormones 11, nr. 1, 2012, pp. 61-69. 
Jackie MacMullan, „Preparation is key to Ray Allen's 3s”, 
ESPN Magazine, 11 februarie 2011, http://sports.espn. 
go.com/boston/nba/columns/story?columnist=zmacmullan_ 
jJackie&id=6106450, accesat pe 30 martie 2015. 

Vezi, de exemplu, Malcolm Gladwell, Ouzliers: The Story of 
Success, Little, Brown, New York, 2008 [Carte apărută în limba 
română cu titlul Excepționalii, Editura Publica, Bucureşti, 
2009]; David Shenk, The Genius in All of Us: Why Everything 
You've Been Told About Genetics, Talent, and 1Q Is Wrong, 
Doubleday, New York, 2010; Carol Dweck, Mindset: The New 
Psychology of Success, Random House, New York, 2006. Mai 
sunt incă multe altele: K. Anders Ericsson şi Jacqui Smith, edi- 
tori, Toward a General Theory of Expertise: Prospects and Limits, 
Cambridge University Press, Cambridge, UK, 1991; K. Anders 
Ericsson, ed., The Road to Excellence: The Acquisition of Expert 
Performance in the Arts and Sciences, Sports, and Games, Erlbaum, 

Mahwah, N], 1996; Janet Starkes şi K. Anders Ericsson, editori, 
Expert Performance in Sport: Recent Advances in Research on Sport 
Expertise, Human Kinetics, Champaign, IL, 2003; K. Anders 
Ericsson, Neil Charness, Paul Feltovich şi Robert R. Hoffman, 
editori, The Cambridge Handbook of Expertise and Expert 
Performance, Cambridge University Press, Cambridge, UK, 
2006; K. Anders Ericsson, editor, Development of Professional 
Expertise: Toward Measurement of Expert Performance and Design 
of Optimal Learning Environments, Cambridge University Press, 
Cambridge, UK, 2009. 


1. FORȚA EXERCIȚIULUI CU SCOP DEFINIT 

Pauline R. Martin şi Samuel W. Fernberger, „Improvement in 
memory span”, American Journal of Psychology 41, nr. 1, 1929, 
Pp. 91-94. 

Numărul mediu de cifre memorate sau „anvergura cifrică” a fost 
calculată astfel: fiecare răspuns corect urmat de un răspuns ero- 
nat se presupunea a fi o dovadă că Steve atinsese limita memo- 
riei sale cifrice. Astfel, dacă memora corect şase cifre, după care 
indica greșit şapte cifre, noi am presupus că anvergura sa ciftică 
se găsea undeva între 6 şi 7 şi îi acordam un scor aflat la mijlocul 
distanţei dintre cele două valori, adică 6,5. La sfârşitul ședinței 
calculam media tuturor scorurilor obținute pentru a stabili un 
scor al întregii şedinţe. Scorul mediu de 8,5 pe care l-a obținut 
Steve după a patra şedinţă arată că putea, de regulă, să iși amin- 
tească un număr format din opt cifre şi că, de regulă, greșea un 
număr de nouă cifre, deşi existau numeroase excepții, deoarece 
unele şiruri erau în mod firesc mai ușor de memorat decât altele. 
Anthony Tommasini, „Virtuosos becoming a dime a dozen”, 
New York Times, 12 august 2011, accesibil pe http://www.nyti- 
mes.com/2011/08/14/arts/music/yuja-wang-and-kirill-ger- 
stein-lead-a-new-piano-generation.html?_r=2, accesat pe 12 


noiembrie 2015. 

http://rcranger.mysite.syr.edu/dvorak/ blackburn.htm, accesat 
pe 16 noiembrie 2015. 
http://www.guinnessworldrecords.com/ world-records/grea- 
test-distance-cycled-in-24-hours-(unpaced)-/, accesat pe 16 
noiembrie 2015. 
http://www.guinnessworldrecords.com/world-records/ 
most-mental-calculations-in-one-minute, accesat pe 16 noiem- 
brie 2015. 

Comunicare personală (e-mail) din partea lui Bob ]. Fisher, 18 
iunie 2012. 

Steve Oare, „Decisions made in the practice room: A qualita- 
tive study of middle school students” thought processes while 
practicing”, Update: Applications of Research in Music Education, 
30, 2012, pp. 63-70, discuţia la p. 63. 

Niteesh K. Choudhry, Robert H. Fletcher și Stephen B. 
Soumerai, „Systematic review: The relationship between cli- 
nical experience and quality of health care”, Annals of Internal 
Medicine, 142, 2005, pp. 260-273. Vezi și Paul M. Spengler și Lois 
A. Pilipis, „A comprehensive meta-analysis of the robustness of 
the experience-accuracy effect in clinical judgment”, Journal of 
Counseling Psychology 62, nr. 3, 2015, pp. 360-378. 

Raportul final al conferinţe: poate fi descărcat de pe 
http://macyfoundation.org/publications/publication/ 
enhancing-health-professions-education-technology. 
Istorisirile despre Ben Franklin şi şah sunt relativ bine cunos- 
cute, cel puţin în lumea șahiştilor. Vezi, de exemplu, John 
McCrary, „Chess and Benjamin Franklin - His pioneering 
contributions”, www.benfranklin30o.org/_etc_pdf/Chess_ 
John_McCrary.pdf, accesat pe 13 aprilie 2015. Vezi şi Bill Wall, 
„Ben Franklin and chess trivia”, 2014, www.chess.com/blog/ 
billwall/benjamin-franklin-and-chess-trivia, accesat pe 13 apri- 
lie 2015. 

12. 


13. 

Christopher L. Tyner, „Violin teacher Dorothy DeLay: Step 
by step, she helps students reach beyond their limits”, 
Investors.com, 2 octombrie 2000, http://news.investors.com/ 
management-leaders-in-success/100200-350315-violin-tea- 
cher-dorothy-delay-step-by-step-she-helps-students-rea- 
ch-beyond-their-limits.htm+ixzz3D8B3Ui6D, accesat pe 13 
martie 2015. 

William G. Chase și K. Anders Ericsson, „Skilled memory”, 
in Cognitive Skills and Their Acquisition, ed. John R. Anderson, 
Lawrence Erlbaum Associates, Hillsdale, N], 1981, pp. 141-189. 
William G. Chase şi K. Anders Ericsson, „Skill and working 
memory”, în The Psychology of Learning and Motivation, ed. 
Gordon H. Bower, vol. 16, Academic Press, New York, 1982, 
pp. 1-58; K. Anders Ericsson, „Memory skill”, Canadian Journal 
of Psychology 39, nr. 2, 1985, pp. 188-231; K. Anders Ericsson şi 
Walter Kintsch, „Long-term working memory”, Psychological 
Review 102, 1995, pp. 211-245. 


2. EXPLOATAREA ADAPTABILITĂȚII 

Multe detalii privind testarea candidaţilor pentru taximetrie 
din Londra au fost preluate din Jody Rosen, „The knowledge, 
London's legendary taxi-driver test, puts up a fight in the age 
of GPS”, New York Times, 7 decembrie 2014, http://tmagazine. 
blogs.nytimes.com/2014/11/10/london-taxi-test-knowledge/. 
Eleanor A. Maguire, David G. Gadian, Ingrid S. Johnsrude, 
Catriona D. Good, John Ashburner, Richard S.J. Frackowiak 
şi Christopher D. Frith, „Navigation-related structural change 
in the hippocampi of taxi drivers”, Proceedings of ihe National 
Academy of Sciences USA 97, 2000, pp. 4398-4403. 

John R. Krebs, David F. Sherry, Susal D. Healy, V. Hugh Perry 
şi Anthony L. Vaccarino, „Hippocampal specialization of 
food-storing birds”, Proceedings of the National Academy of 
Sciences USA, 86, 1989, pp. 1388-1392. 


Note Peak 355 


10. 


356 


Nicola S. Clayton, „Memory and the hippocampus in food-sto- 
ring birds: A comparative approach”, Neuropharmacology 37, 
1998, Pp. 441-452. 

În special, şoferii de taxi aveau mai multă materie cenușie în 
hipocampusul lor posterior decât aceia care nu conduceau taxi- 
uri. Materia cenuşie este țesutul cerebral care conţine cea mai 
mare parte din neuroni. 

Strict vorbind, numai hipocampusul posterior drept prezenta 
o creștere semnificativă odată cu durata meseriei de taxime- 
trist. Deşi oamenii posedă două hipocampusuri, de dragul 
simplicităţii m-am referit doar la hipocampus în general. 
Ambele hipocampusuri sunt mai mari la taximetriştii londonezi 
decât la alţi indivizi, dar studiul iniţial efectuat de Maguire a 
descoperit o relație semnificativă între mărime și timpul petre- 
cut la volan numai în ceea ce priveşte hipocampusul posterior 
drept. Este foarte posibil ca relația să existe pe ambele părți, dar 
în studiu au fost recrutați prea puţini subiecți pentru ca relația 
să devină relevantă din punct de vedere statistic. 

Eleanor A. Maguire, Katherine Woollett şi Hugo J. Spiers, 
„London taxi drivers and bus drivers: A structural MRI 
and neuropsychological analysis”, Hippocampus 16, 2006, 
Pp. 1091-1101. 

Katherine Woollett și Eleanor A. Maguire, „Acquiring «the 
knowledge» of London's layout drives structural brain chan- 
ges”, Current Biology 21, 2011, pp. 2109-2114. 

Nu toţi subiecţii inițiali au participat la a doua serie de măsu- 
rători. Toţi cei 31 de subiecţi din grupul de control au revenit, 
dar numai 59 dintre cei 79 de cursanţi s-au prezentat - 39 dintre 
cei 41 care au trecut testele și au obținut licenţa, dar numai 20 
dintre cei 38 care nu au reușit să devină taximetrişti autorizați. 
Pentru o prezentare a bibliografiei, vezi Lofti B. Merabet şi 
Alvaro Pascual-Leone, „Neural reorganization following sen- 
sory loss”, Nature Reviews Neuroscience 11, nr. 1, 2010, PP. 44-52. 

Pentru o prezentare clară a ceea ce se ştie despre neuroplasti- 
citate şi orbire, vezi Andreja Bubic, Ella Striem-Amit și Amir 
Amedi, „Large-scale brain plasticity following blindness and 
the use of sensory substitution devices”, în Multisensory Object 
Perception in the Primate Brain, ed. Marcus Johannes Naumer și 
Jochen Kaiser, Springer, New York, 2010, pp. 351-380. 

H. Burton, A.Z. Snyder, T.E. Conduro, E. Akbudak, J.M. Ollinger 
și M.E. Raichle, „Adaptive changes in early and late blind: A 
fMRI study of Braille reading”, Journal of Neurophysiology 87, 
nr. 1, 2002, pp. 589-607. Vezi şi Norihiro Sadato, „How the blind 
«see» Braille: Lessons from functional magnetic resonance 
imaging”, Neuroscientist 11, nr. 6, 2005, pp. 577-582. 

Annette Sterr, Matthias M. Muller, Thomas Elbert, Brigitte 
Rockstroh, Christo Pantev şi Edward Taub, „Perceptual corre- 
lates of changes in cortical representation of fingers in blind 
multifinger Braille readers”, Journal of Neuroscience 18, nr. 11, 
1998, Pp. 4417-4423. 

Uri Polat, Clifton Schor, Jian-Liang Tong, Ativ Zomet, Maria 
Lev, Oren Yehezkel, Anna Sterkin și Dennis M. Levi, „Training 
the brain to overcome the effect of aging on the human eye”, 
Scientific Reports 2, 2012, p. 278, doi:10.1038/srepo0278. 

James A. Carson, Dan Nettleton și James M. Reecy, „Differential 
gene expression in the rat soleus muscle during early work 
overload-induced hypertrophy”, FASEB Journal 16, nr. 2, 2002, 
pp. 207-209. 

Pentru o deplină acuratețe, cercetătorii au depistat 112 
unităţi mRNA [acid ribonucleic] sau RNA-mesageri în celu- 
lele mușchilor care au fost condiționaţi să lucreze mai intens. 
Unităţile de RNA-mesageri fac parte din procesul prin care 
informaţia din ADN este folosită ca să îndrume crearea protei- 
nelor și fiecare unitate mRNA va fi asociată cu o genă specifică, 
dar ceea ce au depistat efectiv cercetătorii au fost unitățile de 


mRNA, nu genele. 

Încă o dată, pentru o deplină acuratețe, șobolani: au fost 
sacrificați şi țesutul lor muscular a fost analizat înainte ca 
mușchii lor să se poată adapta complet la noul nivel de efort. 
Procedura a fost necesară fiindcă, odată ce mușchii s-au adap- 
tat şi homeostaza a fost recâştigată, țesutul muscular nu ar mai 
exprima toate aceste 112 gene. Dar, dacă șobolanilor li s-ar fi 
permis să trăiască suficient de mult, mușchii lor s-ar fi adaptat 
şi homeostaza ar fi fost restabilită. 

Fred H. Gage, „Neurogenesis in the adult brain”, Journal of 
Neuroscience 22, 2002, pp. 612-613. 

Samuel ]. Barnes şi Gerald T. Finnerty, „Sensory experience 
and cortical rewiring”, Neuroscientist 16, 2010, pp. 186-198. 
Arne May, „Experience-dependent structural plasticity in the 
adult human brain”, Trends in Cognitive Sciences 15, nr. 10, 2011, 
pp. 475-482. Vezi şi Joenna Driemeyer, Janina Boyke, Christian 
Gaser, Christian Buchel și Arne May, „Changes in gray matter 
induced by learning - Revisited”, PLoS ONE 3, 2008. 

O excelentă prezentare a acestor cercetări se poate găsi in Karen 
Chan Barrett, Richard Ashley, Dana L. Strait și Nina Kraus, „Art 
and science: How musical training shapes the brain”, Frontiers 
in Psychology 4, articolul 713, 2013. O serie de detalii din această 
secțiune a cărţii provin din acest articol și din sursele pe care 
le citează. 

Thomas Elbert, Christo Pantev, Christian Wienbruch, Brigitte 
Rockstroh și Edward Taub, „Increased cortical representation 
of the fingers of the left hand in string players”, Science 270, 
1995, pp. 305-307. 

Din cauza dificultății efectuării magnetoencefalografiei, cerce- 
tătorii nu au cartografiat toate degetele de la mâna stângă, ci au 
urmărit numai degetul mare și pe cel mic. Întrucât zonele din 


creier care corespund celor trei degete din mijloc se găsesc între 

24. 


25. 


26. 


27. 


28. 


29. 


30. 


zonele din creier care controlează degetul mare și pe cel mic, 
cercetătorii puteau să cartografieze mărimea regiunii care con- 
trolează degetul mare şi celelalte patru degete urmărind numai 
cele două degete. 

Siobhan Hutchinson, Leslie Hui-Lin Lee, Nadine Gaab şi 
Gottfried Schlaug, „Cerebellar volume of musicians”, Cerebral 
Cortex 13, 2003, pp. 943-949. 

Christian Gaser şi Gottfried Schlaug, „Brain structures differ 
between musicians and non-musicians”, Journal of Neuroscience 
23, 2003, pp. 9240-9245. 

Kubilay Aydina, Adem Ucarb, Kader Karli Oguzc, O. Ozmen 
Okurd, Ayaz Agayevb, Z. Unale, Sabri Yilmazband şi Cengizhan 
Ozturkd, „Increased gray matter density in the parietal cortex 
of mathematicians: A voxel-based morphometry study”, 
American Journal of Neuroradiology 28, 2007, pp. 1859-1864. 
Sandra F. Witelson, Debra L. Kigar şi Thomas Harvey, „The 
exceptional brain of Albert Einstein”, The Lancet 353, 1999, 
pp. 2149-2153. 

Interesant, acea corelație dintre durata activităţii de matemati- 
cian şi mărimea regiunii nu a fost descoperită în lobul parietal 
inferior stâng. Totuşi poate fi pur şi simplu consecinţa faptului 
că la studiu nu a participat un număr suficient de subiecţi pen- 
tru a se putea obţine un rezultat statistic valid și, într-un studiu 
mai amplu, corelaţia ar putea să apară. 

Tosif Ahamed, Motoaki Kawanabe, Shin Ishii și Daniel E. 
Callan, „Structural differences in gray matter between glider 
pilots and non-pilots: A voxel-based morphometry study”, 
Frontiers in Neurology 5, 2014, p. 248. 

Gaoxia Wei, Yuanchao Zhang, Tianzi Jiang și Jing Luo, 
„Increased cortical thickness in sports experts: A comparison 


of diving players with the controls”, PLoS One 6, nr. 2, 2011. 

Sara L. Bengtsson, Zoltan Nagy, Stefan Skare, Lea Forsman, 
Hans Forssberg și Fredrik Ullen, „Extensive piano practicing 
has regionally specific effects on white matter development", 
Nature Neuroscience 8, 2005, pp. 1148-1150. 

Katherine Woollett și Eleanor A. Maguire, „Acquiring «the 
knowledge» of London's layout drives structural brain chan- 
ges”, Current Biology 21, 2011, pp. 2109-2114. 

David Williams, Andre Kuipers, Chiaki Mukai și Robert 
Thirsk, „Acclimation during space flight: Effects on human 
physiology”, Canadian Medical Association Journal 180, 2009, 
pp. 1317-1323. 

Inigo Mujika și Sabino Padilla, „Detraining: Loss of trai- 
ning-induced physiological and performance adaptations. Part 
II: Longterm insufficient training stimulus”, Sports Medicine 30, 
2000, pp. 145-154. 

Katherine Woollett, Hugo ]. Spiers şi Eleanor A. Maguire, 
„Talent in the taxi: A model system for exploring expertise”, 
Philosophical Transactions of the Royal Society B 364, 2009, 
Pp. 1407-1416. 


3. REPREZENTĂRILE MENTALE 

Multe amănunte legate de Alehin și de spectaculoasa lui 
demonstraţie de simultane oarbe sunt extrase din Eliot Hearst 
şi John Knott, Blindfold Chess: History, Psychology, Techniques, 
Champions, World Records, and Important Games, McFarland, 
Jefferson, NC, 2009. 

Detalii despre istoria șahului orb se pot găsi în numeroase 
surse, dar cea mai cuprinzătoare este Hearst and Knott, Ibid. 
Eliot Hearst, „After 64 years: New world blindfold record set 
by Marc Lang playing 46 games at once”, Blindfold Chess, 16 
decembrie 2011, http://www.blindfoldchess.net/ blog /2011/12/ 

after_64_ years_new_world_blindfold_record_set by marc 
lang_playing_46_games/, accesat pe 27 mai 2015. 

Detaliile privind viaţa lui Alehin și cariera lui de şahist provin 
din mai multe surse: Alexander Kotov, Alexander Alekhine, trad. 
K. p. Neat, R.H. M. Press, Albertson, NY, 1975; Hearst şi Knott, 
Blindfold Chess; „Alekhine's biography”, pe Chess.com, www. 
chess.com/groups/forumview/alekhines-biography2, accesat 
pe 27 mai 2015; și „Alexander Alekhine”, pe Chessgames.com, 
www.chessgames.com/perl/chessplayer?pid =10240, accesat 
pe 27 mai 2015). 

Kotov, Alexander Alekhine. 

Hearst şi Knott, Bindfold Chess, p. 74. 

Alexander Alekhine, On the Road to a World Championship, 
1923-1927, prima ediţie engleză, Pergamon Press, New York, 
1984, după cum se citează în Hearst și Knott, Blindfold Chess, 
p. 78. 

Adrianus D. De Groot, Thought and Choice in Chess, ed. a 2-a, 
Mouton de Gruyter, The Hague, 1978. 

William G. Chase şi Herbert A. Simon, „Perception in 
chess”, Cognitive Psychology 4, 1973, Pp. 55-81. Experimentul 
comparaţiei dintre memoria unui maestru şi cea a unui novice 
în cazul unor poziţii normale și al unor distribuții aleatorii ale 
pieselor de șah a fost efectuat prima oară de Adriaan de Groot. 
Vezi, de exemplu, Adrianus Dingeman De Groot, Thought 
and Choice in Chess, Mouton, The Hague, 1965, şi Adrianus 
Dingeman De Groot, „Perception and memory versus thought: 
Some old ideas and recent findings”, în Problem Solving, ed. B. 
Kleimnuntz, Wiley, New York, 1966, pp. 19-50. 

Fernand Gobet și Neil Charness, „Expertise in chess”, în The 
Cambridge Handbook of Expertise and Expert Performance, ed. 
K. Anders Ericsson, Neil Charness, Paul ]. Feltovich şi Robert 

R. Hoffman, Cambridge University Press, New York, 2006, 
pp. 523-538. 

William G. Chase şi K. Anders Ericsson, „Skill and working 

Peak Note 


Această carte este o narațiune revoluționară, 
lirică, plină de forță și bazată pe cunoștințe 
științifice care ne arată efectiv cum să 
devenim mai buni (mult mai buni) în a face 
lucrurile importante pentru noi. 


Seth Godin, autorul cărților Triburi și Ești de neînlocuit? 


Majoritatea cărţilor „importante” nu oferă o 
lectură prea amuzantă. Majoritatea cărților 
„amuzante” nu sunt foarte importante. Dar 
cu Peak, Anders Ericsson (cu contribuția 
majoră a lui Robert Pool) a dat lovitura zilei, 
reușind o dublă. La urma urmei, care dintre 
noi nu dorește să învețe cum să fie mai bun 
în ceea ce face în viață? O remarcabilă 
distilare a unei remarcabile munci de o viață. 


Stephen ]. Dubner, coautor al cărților 
SUPERFREAKONOMICS şi Când să jefuiești o bancă 


Cercetările lui Ericsson au revoluționat 
modul în care gândim realizarea umană. Ela 
descoperit că lucrul care ne desparte de cei 
mai buni dintre noi nu este talentul înnăscut, 
ci pur și simplu modul potrivit de 
antrenament și exercițiu. Dacă toți am lua în 
serios lecţiile din această carte, lumea s-ar 
putea schimba realmente. 


Joshua Foer, autorul cărții Moonwalking with Einstein 

